
Žodis apie šios knygos autorių ir 
Arkivyskupą Reinį 


Ši knyga yra verta dėmesio dviem atžvilgiais: vie- 
na, kad ji pateikia medžiagą apie vieną šviesiausių, 
labiausiai vispusiškų ir energingiausių nepriklausomo 
Lietuvos gyvenimo žmonių, arkivyskupą Mečislovą 
Reinį ir antra, kad ji yra parašyta žmogaus okupuo- 
toj Lietuvoj, tokiu būdu suteikdama mums vaizdą, 
kas ten apie jį yra manoma ir kaip galvojama apie 
nepriklausomos Lietuvos gyvenimo laikotarpį bei apie 
tikėjimo persekiojimą dabartinėje Lietuvoje. Dėl su- 
prantamų priežasčių šios knygos autorius negali būti 
žinomas. 


Autorius 


Ką ši knyga sako apie dabartines mąstančios Lie- 
tuvių tautos nuotaikas? — Visų pirma ji sako, kad nė- 
ra jų galvosenoje jokio skilimo, jokios naujos pasau- 
lėžiūros, lyginant su ta, kuri buvo nepriklausomoje 
Lietuvoje. Kas tada buvo smerkiama lietuviškame gy- 
venime, tas yra smerkiama ir šioje knygoje; kas tada 
buvo aukštai vertinama, tas yra vertinama ir šios kny- 
gos autoriaus. Žmonės, įvykiai, pažiūros, čia yra kie- 

tai blaivios; nepritemdintos nei gąsdinimų nei skau- 
džių išgyvenimų, kurių šios knygos autorius, be abe- 
jo, negalėjo būti išvengęs, kaip jų neišvengė visa ne- 
priklausomai mąstanti ir pagal išgales veikianti Lietu- 
vos visuomenė. Nėra čia romantiško atlaidumo nepri- 
klausomos Lietuvos praeičiai, bet nėra ir jos nepa- 
grįstos kritikos. Nerasite čia beviltiško susirūpinimo 
Lietuvos likimu ir apsivylimo Lietuvos žmogumi. Vis- 
kas čia yra paprasta, dalykiška ir — priespaudos dė- 
lei — žiauru. 

Šios knygos autoriui yra būdinga ryškiai teisinė ir 
valstybinė galvosena. Čia leidžiama knyga yra grei- 
čiau medžiaga apie arkivyskupą Reinį, negu pilnas 
šio reikšmingo Lietuvių tautos ir tikėjimo gynėjo vaiz- 
das. Jo vaizdas galės būti piešiamas to, kuris jausis 
tam pašauktas. Šis leidinys turi tikslą išsaugoti duo- 
menis ateičiai. Norint nepažeisti dokumentinį šios kny- 
gos pobūdį čia yra paliekami pasikartojimai kaikurių 
epizodų, kurie yra apibūdinti skirtingų autorių. 


Kas yra Mečislovas Reinys? 


Nenorint užbėgti už akių autoriui, tačiau, įvado 
dėlei, reikia iškelti keletą arkivyskupo Reinio bruožų, 
kuriais jis, kaip žmogus, stovi nepriklausomos Lietu- 
vos gyvenimo centre. Kodėl mes drįstame taip saky- 
ti? — Tai mes sakome ypač dėl to, kad arkivyskupo 
Reinio asmenyje rado sandermę keletas skirtybių, ku- 
rios ne dažnai pasitaiko tame pačiame asmenyje. 

Pradžioje atkreipkime dėmesį bent į tris iš jų. 1. Rei- 
nys savo dvasioje buvo tiksliųjų mokslų žmogus, ne- 
paisant to, jis buvo giliai religingas. 2. Jis buvo gam- 
tos mokslų žmogus su nemažu palinkimu gilintis į 
gamtos dėsningumą bet, nepaisant to, jis buvo žmo- 
gaus dvasios tyrinėtojas, psichologas. Ir 3., būdamas 
psichologu jis galėjo pasekti vyraujančia jo laikais 
psichologijos kryptimi, paskęsti išvidiniuose žmogaus 
išgyvenimų tyrinėjimuose ir palikti nuošaly visuome- 
ninį gyvenimą, tačiau jis ne tik nenusigręžė nuo vi- 
suomeninės srities, bet buvo vienas iš uoliausių vi- 
suomenininkų ir visuomeninės veiklos ugdytojų nepri- 
klausomoje Lietuvoje. Šių trijų antinomijų derinio 
arkivyskupo Reinio asmenyje pakanka, kad mes jo 
asmenyje pamatytume labai plataus mąsto žmogų. Ir 
ši knyga duoda apsčiai medžiagos pažinti Reinį visa- 
me jo šakotume. 

Šias arkivyskupo Reinio priešingybes galima pra- 
tęsti į įvairias sritis. Jis buvo didelis lietuvis, tautinin- 
kas, pilna to žodžio prasme. Tačiau jis buvo pilnas 
pagarbos kiekvienai tautai ir jos žmogui. Šalia to, 
jis buvo giliai priešingas Vokiečių nacistinei tautos 
sampratai ir rūpestingai rinko medžiagą, norėdamas 
pateikti mokslišką nacionalistinės filosofijos kritiką. 

Arba vėl. Jis gauna aukštas pareigas politiniame 
ir bažnytiniame gyvenime. Tačiau joks paaukštinimas 
neišmuša jo iš blaivaus kasdieniškumo. Jeigu jis turė- 
jo kam pagarbos, tai demokratinės sąrangos atsto- 
vams. Rašantis šiuos žodžius prisimena ateitininkų su- 

sirinkimus Vilkaviškio kunigų seminarijoje, kur, vysk. 
Reinys, turėdamas paskaitą, pradėdamas kalbėti 
kreipdavosi ne į čia esantį seminarijos rektorių, bet 
į susirinkimui pirmininkaujantį klieriką. Tas elgesys 
drausmingai auklėjamiems klierikams atrodė, kaip kaž- 
kas nesuprantamo. 


Ne perdėta pagarba bažnytinėms prakilnybėms 
Reinyje ėjo greta su jo saikinga pagarba politinėms 
asmenybėms. Joks politikas savo mistiškomis pažiū- 
romis negalėjo nuteikti Reinio, kad jis juo tikėtų ar jį 
vertintų. Jis, būdamas Vilkaviškio vyskupijoje, stengė- 
si nuteikti ir seminarijos auklėtinius, kad jie turėtų 
tiek blaivios nepriklausomybės politinių veiksnių at- 
žvilgiu, kiek turėjo jis. 

Nėra paslaptis, kad Reinys buvo vienas reikšmin- 
giausių krikščioniškos demokratijos idėjų pijonierių lie- 
tuviškoje visuomenėje. Jis buvo aktyviu kovotoju prieš 
Smetonos ar Voldemaro valdžios sauvaliavimus, ta- 
čiau negalima sakyti, kad jam būtų trūkę tolerancijos 
kitaip manantiems žmonėms. Pats artimasis jo drau- 
gas, iš pat jaunystės, kun. Juozas Čepėnas, jokiu bū- 
du nebuvo krikščioniškosios demokratijos nusiteikimo 
žmogus, net kartais viešai išeidamas prieš ją. Tačiau, 
nepaisant to, Reinys pasiliko jo draugu iki galo. Šia 
savo draugyste Reinys yra geras pavyzdys, kaip, ko- 
vojant už principus, ne būtinai reikia prarasti pagar- 
bą ir meilę kitaip manančiam žmogui. Šalia savo 
griežto principingumo, šia savo draugyste Reinys 

vaizdingai liudija, kad jis praktiškai laikėsi sąžinės lais- 
vės principo. 

Dėl savo platumo, blaivumo (Reinys visą gyve- 
nimą buvo abstinentas) ir dėl plačios dvasinės talpos 
konkrečioms žmoniškumo apraiškoms Reinys kaikieno 
buvo laikomas permažai dvasingu ir neturiničiu pa- 
kankamai polėkio. Kraštutinių polėkių žmonėms tiek iš 
savo artimų bendradarbių tarpo tiek iš toliau stovin- 
čių jis buvo sunkiau pakenčiamas. 


Paimkime dar vieną Reinio priešingybių (bet ne 
prieštaravimų) porą. — Ar jis buvo tradicijonalistas 
ar jis buvo modernistas? Šiuos žodžius rašantis turė- 
jo laimės turėti Reinį savo mokytoju ir išeiti jo vado- 
vybėje išsamų psichologijos kursą. Reinys savo pamo- 
kose nesilaikė senoviško, teologinėse mokyklose įpras- 
to, psichologijos vadovėlio. Jis sekė naujausią visų 
krypčių psichologijos literatūrą ir glėbiais jos atneš- 
davo savo mokiniams. Jo pažiūra į pažangą buvo ši: 
jei naujenybė, ar tai moksle ar gyvenimo praktikoje, 
yra kritiškai priimtina, reikia ją priimti. Bet neteisin- 
gas ir nepalaikytinas yra nusistatymas tų, kurie sako, 
kad reikia laikytis kurios pažiūros dėl to, kad ji yra 
naujesnė už seną, ar kad jos dabar dauguma laikosi. 
— Niekados! Tai buvo kietai pabrėžiamas Reinio nu- 
sistatymas. 


Suprantama, kad šitokiu vadu ir mokytoju pasekti 
ne visiems buvo lengva. Dar viena sunkenybė Reinį 
suprasti jo bendradarbiams buvo jo pažiūra į inteli- 

gentiškumą ir specialybę. Aišku, kad Reinys buvo 
specialistas savo srityje ir nevengdavo sakyti, kad, 
kai reikia susigaudyti kokiame klausime, kas yra tei- 
singa, kas ne, verčiau reikia laikytis specialisto nuo- 
monės. Tačiau, kai lietuvos kultūriniame gyvenime 
pradėjo skverbtis siauro specializmo apraiškų ir kai 
kaikas pradėjo drausti kaikuriems asmenims reikštis 
tose žinijos srityse, kuriose jie neturėjo formalaus pri- 
pažinimo, Reinys išėjo prieš tai. Jis buvo plataus ir 
vispusiško inteligentiškumo sampratos atstovas ir net 
sakė, kad akademinio išsilavinimo žmogus gali ir turi 
teisės kritiškai vertinti įvairias žmogaus gyvenimo ir 
reiškimosi sritis ir net jose reikštis. 

Ryšium su žmogaus, kaip žmogaus, vertinimu, aiš- 
kėja vyskupo Reinio dėmesys kaimo jaunimui, pava- 
sarininkams. Tai, visą Lietuvą apėmusiai, organizaci- 
jai, jis negailėjo nei jėgų nei laiko. Reinys yra tikra 
priešingybė tokio inteligento, kuris, užsidarąs savo spe- 
cialybės ratelyje, neranda bendros kalbos su tais, ku- 
rie nėra pašvęsti į jo metodą. Priešingai. Jis buvo kan- 
triausias seimų, seimelių ir susirinkimų dalyvis. Kai 
seimuose, po iškilmingo atidaromojo posėdžio, dauge- 
lis įžymybių į darbo posėdžius jau neateidavo, vysk. 
Reinys juose dalyvaudavo iki galo. Jis uoliai klausy- 
davo kokio kaimo jaunuolio kalbos ar kritiškų pasta- 
bų. Dėl savo dažno dalyvavimo įvairiuose susirinki- 
muose kaikurie kunigai darydavo vyskupui priekaištų, 
kad jis žemina vyskupo autoritetą, pasidarydamas per- 
daug kasdieniškas. Vyskupas Reinys, jei ir girdėjo 


14 


tas pastabas, pasiliko ištikimas savo visuomeniniam 
nusistatymui. 

Dr. Ona Labanauskaitė, viena iš vadovaujančių as- 
menybių pavasarininkų veikloje apie vyskupo Reinio 
santykius su pavasarininkais šitaip rašo savo laiške. 
„Prof. Reiniui pavasarininkai buvo jo didžioji meilė 
ir nemažas rūpesčių gabalas. Nebuvo dienos, kad jis 
neskambintų į raštinę žinių pasirinkti. Ir taip metai 
po metų vyko kasdieninis mūsų pasitarimas. Žinių bu- 
vo linksmų ir graudžių, bet nebuvo atsitikimo, kad 
vyskupas Reinys pagailėtų laiko ir patarimo joms su- 
tvarkyti. Patarėjas niekada nepasakydavo palauk, gal 
vėliau aš daugiau laiko turėsiu. Centro valdybos po- 
sėdžius vyskupas rečiau lankydavo, bet žinojo, kas 
darėsi vadovybėje ir pavasarininkų tinkle visame kraš- 
te. Kartais būdavo paleidžiami gandai, kad Reinys 
pavasarininkų centrą pinigais apipiląs, bet jie nepa- 
darė organizacijai nuostolio, nes niekam nepasisekė to 
melo įrodyti. Pavasarininkų globėjas (daug kas jį tėvu 
vadindavo) mėgdavo posėdžiuose arba laisvesnėse 
mūsų sueigose ir pajųokauti, bet jo santūrumas ir mei- 
lė buvo klasiškais artimo meilės pavyzdžiais." 

Toks buvo Mečislovas Reinys. Šios knygos skaity- 
tojas ras daugiau pavyzdžių šioms pažiūroms į arki- 
vyskupą Reinį paliudyti. Kietas jis buvo visų pirma 
sau. Neatlaidus jis buvo nedarbščiam, nepareigingam, 
pokyliaujančiam ar girtuokliaujančiam inteligentui ar 
kunigui. Jauniesiems, daugiau romantiškai nusiteiku- 
siems ir mažiau kritiškiems, tautos ar visuomeniškumo 

atžvilgiu, jo mokiniams ne visada buvo lengva pasek- 
ti Reinio žingsniu. 

Rytų aukštaitija yra įpatinga „rasė“ Lietuvių tauto- 
je. Ji yra davusi daug vertingų žmonių, būdingų sa- 
vo vispusiškumu. Tai yra Vaižganto išgarsintų paslap- 
čių kraštas. Tai yra šalis, kurioje tik vienoje randasi 
vadinamų milžinkapių. (Juos reikia skirti nuo pilkapių 
ir piliakalnių.) Šis kraštas pasižymi žmonėmis su giliu 
ir plačiu žmogiškųjų reikalų supratimu. (Šių žodžių 
autoriui, suduviečiui, nėra lengva tai pripažinti, turint 
labai neblogą pažiūrą apie savo krašto „rasę'.) Ta- 
čiau reikia labai aukštai vertinti tokią „rasę“, kuri 
yra mums išugdžiusi šitokio tvirtumo ir sudėtingumo 
žmogų, koks mūsų tautai buvo ir pasiliks visada gy- 
vas arkivyskupas Mečislovas Reinys. 


Vyt. Bagdanavičius 

Pratarmė 


Arkivyskupas M. Reinys — Jo asmenybė ir veikla 
— paliko ryškų pėdsaką Lietuvos istorijoje. Tai buvo 
plačios 1r gilios erudicijos žmogus. Studijas jis baigė 
būdamas 30 metų. Likusius 33 metus (1914-1947), 
savo gyvenimo laisvėje metus, pašventė Dievui ir Tė- 
vynei. Dirbo įvairiose srityse. Jau pirmuoju savo veik- 
los laikotarpiu (1914-1922), vos grįžęs po studijų į 
okupuotą Vilnių, kun. dr. M. Reinys pasireiškė kaip 
protingas švietėjas, visuomenininkas, kalinys — įkaitas, 
Kunigų Seminarijos profesorius. 

Nepriklausomoje Lietuvoje (1922-1940) buvo mė- 
giamas ir gerbiamas kaip autoritetingas kalbėtojas vi- 
suomenininkas, Kunigų Seminarijos ir Universiteto pro- 
fesorius, Užsienio Reikalų ministras, Vilkaviškio vys- 
kupas koadjutorius. 

Talentingai ir vaisingai dirbo ir po 1940 metų, 
kada buvo paskirtas Arkivyskupu ir Vilniaus Arkivys- 
kupijos Apaštališkuoju Administratorium. 

Arkivyskupas Reinys visur ir visuomet buvo parei- 
gingas ir principingas. Nepripažino kompromisų ko- 
voje už tiesą. 

Santykiuose su žmonėmis buvo nuoširdus, kuklus, 
nusižeminęs ir altruistas. Asmeniniame gyvenime — 
didelis asketas. Turtų nekrovė, bet knygai, spaudai 
ir šelpimui pinigų negailėjo. Daugelio nuomone, arki- 

vyskupas M. Reinys — ryškiausia žvaigždė po Dievo 
Tarno Arkivyskupo Jurgio Matulevičiaus. 

Nors vyskupas dr. Reinys buvo apdovanotas ypa- 
tingu taurumu, tačiau per visą gyvenimą jį lydėjo di- 
deli sunkumai. 

„..„Sukasi gyvenimo ratas, karta keičia kartą, vis 
mažiau lieka gyvų didvyriško gyvenimo liudytojų. O 
didžiųjų žmonių gyvenimas ir darbai — pasididžiavi- 
mas Tėvynės praeitim ir įkvėpimas ateities žygiams. 
Deja, apie arkv. M. Reinį tegalime pasiskaityti vos 
keliolikos eilučių straipsnelį Mažojoje Tarybinėje En- 
ciklopedijoje (t. III, p. 55). 

Taigi neatsitiktinai prieš keletą metų buvo kilusi 
mintis rankraščio teisėmis paruošti arkiv. M. Reinio 
biografiją. Buvo kalbinta keletas asmenų, artimai pa- 
žinojusių M. Reinį, tačiau jie atsisakė. Net žmogus, 
buvęs arkiv. Reinio bendradarbis ir neblogai valdąs 
plunksną, išgirdęs tokį pasiūlymą, gūžtelėjo pečiais ir 
pasakė: „Norint parašyti arkivyskupo Reinio biogra- 
fiją, reikia būti geru žurnalistu." 

Kas beliko daryti? Pradėta rinkti atsiminimus, ra- 
šytinius ir gyvu žodžiu apie arkivyskupo M. Reinio 
gyvenimą ir veiklą. Tai leido bent jau chronologine 
tvarka užfiksuoti jo gyvenimo kelią. Tikimasi, kad at- 
siras talentingas žmogus, kuris šią medžiagą papildys, 
suklasifikuos ir įvilks į literatūrinę formą. 

Šia proga lieka tik nuoširdžiai padėkoti tiems, ku- 
rie vienu ar kitu būdu prie šio darbelio prisidėjo. 


Iz 

VAIKYSTĖ. JAUNYSTĖ. STUDIJOS. 


Mečislovas Reinys gimė 1884 m. vasario 5 d. Ma- 
dagaskaro vienkiemyje, Daugailių parapijoje, Utenos 
rajone. Madagaskaras yra 4 km nuo Daugailių į Anta- 
lieptės pusę, apie pusę kilometro nuo kelio Daugai- 
liai-Rokiškis. Namas, kuriame Arkivyskupas gimė ir au- 
go, statytas 1871-1872 m. Ši data yra išpiaustyta iš 
medžio ir pritvirtinta išlaukinėje verandos pusėje. Da- 
bar šiame name gyvena Reiniams svetimi žmonės. 

Kai kam gali kilti klausimas, iš kur atsirado šis af- 
rikietiškas ,„Madagaskaro“ vardas. Jį bandė aiškinti 
prof. Pr. Dovydaitis ark. Reinio 50 metų sukaktuvių 
proga. Jis rašė: 

„Kas nori pažinti dainių, teeina į dainiaus šalį“, 
— pasakė Getė. Kad ir Tu, drauge, nesi poetas, bet 
tik mokslininkas ir visuomenininkas, tačiau ir tavo, kaip 
ir kiekvieno mūsų, paveikslas bus aiškesnis, kai jis 
bus patalpintas tavo gimtoj aplinkumoj. Tad leisk 
man pasakyti savo įspūdžius apie tavo aplinkumą, 
kurioj kilai, augai ir su kuria ir dabar palaikai arti- 
mus santykius vasarą, kad ir trumpam poilsiui vyk- 
damas ne kur kitur, bet tik savajin Madagaskaran. 

Iš kur yra tekęs toks afrikietiškas vardas Tavo gim- 
tajam vienkiemiui. Man, rodos, kartą minėjai, bet aš 
lemtai neatsimenu. Tik man ne mažiau buvo keista 
išgirdus, kad ir tas upelis, kuris teka pro Tavo gim- 
tinės lauko galą, turi gana savotišką, taip pat afrikie- 
tiškai skambantį vardą, būtent, ,Savaša“. Šiokio var- 
do metrikus nebent tik mūsų kalbininkai mokėtų su- 
rasti. Madagaskaro vienkiemis man daro įspūdžio 
esąs menkesnis už vidutinišką pietinės Suvalkijos (Kap- 
sijos) vienkiemį; taip pat ir derlingumo atžvilgiu lau- 
kai šiame ledlaikio morenų plote, man atrodo, men- 
kesni už pietinės Suvalkijos laukus. 

Tad kaip tokio, palyginamai ne labai turtingo, di- 
džiulę šeimą turinčio, ūkininko sūnus sveikas galėjai 
taip ilgai —iki 30 savo amžiaus metų — studijuoti, 
tiek daug mokslo išeiti, susidomės ne vienas. Aš tą 
tavo paslaptį iš tavęs paties nugirdęs, kai dar kartą 
kažkuriais metais buvova vėl atvykę į Madagaskarą 
ir šnekučiavomės sėdėdami lauke ant nupiautos pie- 
velės netoliese trobų. Būtent, man pasakei, kad ilgai 
studijuoti galėjai ne savo gimtinės remiamas, bet ge- 
rų prietelių padedamas, kurie tau skolino mokslus eiti 
pinigų lengvomis sąlygomis — be nuošimčių. Turėjęs 
tokių gerų prietelių eidamas mokslą, šiandien ir pat- 
sai duodi paskolas ne tik neimdamas jokių nuošim- 
čių, bet ir pačios paskolintos sumos nuleidi visą šim- 
tą procentų... 

„.. Išvykęs studijuoti į užsienius ir prisigriebęs prie 
mokslinio lobio tu pasirodei esąs — atsiprašant už žo- 

dį — tikras mokslo godas ir besotis: tau neužteko nė 
Liuveno su jo filosofija ir gamtos mokslais. Tu 1913- 
14 m. dar studijuoji Strasburgo universitete katalikiš- 
kame teologijos fakultete pas labai didelės erudici- 
jos profesorių, labai mokslingą katalikų pasaulėžiūros 
apologetą Albertą Lang ne kuriais kitais sumetimais, 
o kaip tik, kad savo katalikišką pasaulėžiūrą dar pra- 
plėstum ir pagilintum. Ir Dievas žino, kada tu, galų 
gale, būtum baigęs studijas, kada būtum palikęs stu- 
dento suolą, jei jį palikti ir Lietuvon skubėti nebūtų 
tavęs paraginusi didžiojo karo besiartinanti audra“ 
(„Ateitis“, 1934). 

Arkivyskupo Mečislovo tėvai — Jeronimas ir Juli- 
jona Mališauskaitė — Reiniai turėjo 32 ha ūkį. Mečis- 
lovas buvo jauniausias iš 11 vaikų. Tėvas mirė visai 
jaunas. Bedirbdamas lauko darbus, arklio buvo mir- 
tinai sužeistas. Arkivyskupas savo tėvo mirties net ne- 
atsiminė. Motina sulaukė senesnio amžiaus. Ji mirė 
staigiai susirgus. Arkivyskupas tuo metu studijavo Bel- 
gijoje ir nesuspėjo atvykti aplankyti sergančios moti- 
nos nei mirusios palaidoti. 

Prieš pirmąjį pasaulinį karą du arkivyskupo broliai 
gyveno Peterburge. Kazimieras dirbo kiemsargiu, o 
Jonas tarnavo carienės gvardijoje. Sesuo Emilija ište- 
kėjo už Telyčėno Tverečiaus parapijoje, lenkų oku- 
puotoje Lietuvoje. Vėliau jos vyrui mirus arkivysku- 
pas per Latviją ją susigrąžino Lietuvon. Ji apsigyve- 
no Madagaskare. Namuose ūkininkavo vyriausias bro- 
lis Izajošius (+1923). Kazimieras, Jonas ir Veronika 

Daugailių bažnyčia 1935 metais. Daugailiai yra arkiv. M. 
Reinio gimtoji parapija. (Iš Broniaus Kviklio archyvo) 


buvo nevedę. Veronika pasiliko netekėjusi ir broliui 
vyskupui atvykus vasaros atostogų į Madagaskarą šei- 
mininkaudavo. Veronika mirė prieš 1931 m. Palaido- 
ta Daugailių kapinėse. Vėliau iš dėdžių ūkį paveldėjo 
Izajošiaus sūnus Antanas. 

Po antrojo pasaulinio karo Izajošiaus žmona Grasil- 
da Musteikytė (generolo Musteikio giminaitė) su sū- 
num Antanu ir jo žmona Stefanija, su dukterimi Al- 
dona ir sūnum Vilium buvo išvežti į Sibirą. Taip 
pat buvo išvežta ir sesuo Emilija Telyčienė ir bro- 
liai: Kazimieras ir Jonas. Pastarieji Sibire ir mirė. 

Juozas Reinys buvo areštuotas prieš Birželio išveži- 
mus Utenoje ir dingo be žinios. 

Pagal prof. Dovydaitį, arkivyskupas Reinys nuo 
pat mažens pasižymėjo maldingumu ir mokytojo dar- 
bo pamėgimu. Pvz., kai sekmadienio rytą iš savo se- 
sučių išgirsdavo: „„Mečiuk, kelkis! Jau mamutė į baž- 
nyčią eina!“ Mečiukas šokdavo kaip sudegęs ir nesi- 
prausęs bėgdavo į lauką mamutę vydamasis taip, jog 
reikėdavo jį vytis ir grąžinti namon. Arba, dar bū- 
damas mažas vaikas, susikviesdavo kur nors į kluoną 
vienmečius vaikus ir pats ant balkio užlipęs, sakyda- 
vo jiems pamokslus. Galima manyti, kad jam dar be- 
simokant gimnazijoje, kunigų seminarijoje ir dvasinėje 
akademijoje subrendo noras studijuoti toliau, siekti 
mokslo viršūnių, kad, grįžus į savo mylimą Lietuvą, 
galėtų būti tinkamas jos jaunimo mokytojas — profe- 
sorius (Suvažiavimo darbai, t. III, 1939). 

Kun. dr. Juozas Čepėnas (g. 1880), arkivyskupo 
jaunystės draugas, savo atsiminimuose rašo, kad Rei- 
nių Mečiukas augo pas tėvus Madagaskare. Berniu- 
kas buvo mažo ūgio, juodbruvys; akys rudos, nosis 
ir veidas normalus. Iš pat mažens buvo ramus, ty- 
lus, kuklus, bet ne niūrus. Priešingai, linksmas, sąmo- 
jingas. * 

Pradinį mokslą ėjo Antalieptės ir Mūrinės Ašme- 
nos (Vilnijoje) mokyklose. M. Ašmenoje klebonu buvo 


* Šiuos atsiminimus kun. Čepėnas parašė prašomas prof. 
prel. Prano Kuraičio. 

Antalieptė 1931 metais. Arkiv. M. Reinys čia lankė pradžios 
mokyklą. (Iš Broniaus Kviklio archyvo) 


jo giminaitis kun. Nenėnas. Mečiukas mokėsi gerai. 
Kadangi jau pradžios mokykloje pasirodė jo gabumai, 
tai buvo nuspręsta leisti mokytis gimnazijoje. Jis bu- 
vo nuvežtas Rygon pas savo giminaičius, pas kuriuos 
gyveno visą laiką, kol lankė Aleksandro III gimnaziją. 
Gimnazijoje mokėsi gerai ir pereidavo iš klasės į kla- 
sę su pagyrimu. Kadangi jis gerai mokėsi ir turėjo 
aiškų ir skardų balsą, tai gimnazijos inspektorius pa- 
skyrė jį prakalbėti ir pasveikinti gimnazijos globėją, 
kai tas vizitavo Rygos gimnazijas. Tik aš nežinau, 
— rašo toliau dr. Čepėnas, — ar jis sveikino visos 
gimnazijos, ar tik savo klasės vardu, nes buvo dar 
tik trečioje klasėje. 

Būdamas gimnazijos mokiniu taip pat paliko ra- 
mus, kuklus, bet ne paniūręs. Mėgdavo padainuoti, 

turėjo gražų balsą ir gerą muzikinę klausą, tačiau šok- 
ti nemėgdavo; neidavo, kai mes kiti gimnazistai pa- 
šokdavome su mergaitėmis. Gimnaziją baigė su aukso 
medaliu. Jis dar tebesaugojamas. 

„„.. Madagaskaro vienkiemis nuo Velaikių kaimo, 
kur aš gimiau ir augau, — tęsia kun. dr. Čepėnas 
savo santykių apibūdinimą su Mečislovu Reiniu, — tik- 
tai 3 kilometrai. Mat, mūsų gimtines skiria tiktai Gu- 
taučių kaimo laukas. Velaikių kaimas beveik prie pat 
Indrajų ežero, o kaimo pakluone teka Indrajos upė... 
Mano draugas M. Reinys, būdamas gimnazijoje ir 
seminarijoje, vasaros atostogų metu beveik kasdien 
ateidavo pas mane pasimaudyti Indrajos upėje. Žino- 
ma, ir aš jį lankydavau. Dažnai pasimaudę, papieta- 
vę eidavom jo tėviškėn. Čia salkoje pernakvoję ir pa- 
pusryčiavę, eidavom vėl į Velaikius maudytis Indra- 
jos upėje. Tuo metu mes gerai susipažinome, vienas 
kitą pamilome ir susidraugavome .. 

1901 m. M. Reinys įstojo į Vilniaus kunigų semi- 
nariją. Ją baigė 1905 m. Seminarijoje buvo ligonių 
prižiūrėtoju. (Seminarijoje yra skiriamas vienas iš klie- 
rikų prižiūrėti sergančius klierikus. Parenkama toks 
klierikas, kuris bent kiek nusimano apie susirgimus 
arba šiaip yra vienas rimtesnių klierikų). 

M. Reinys draugų klierikų buvo mėgiamas. Kaip 
gabus, darbštus ir tvarkingas, baigęs seminariją, ga- 
vo valdžios skiriamą stipendiją aukštiesiems teologijos 
mokslams studijuoti Petrapilio Dvasinėje Akademi- 
joje. 

1907 m. buvo įšvęstas kunigu. Primicijas laikė Dau- 
gailių bažnyčioje. Pamokslą šia proga sakė tas pats 
jo draugas kun. Čepėnas, tuomet vikaravęs Pušaloto, 
parapijoje. Pamokslininkas, nušviesdamas kunigo pa- 
reigas, pareiškė, kad primiciantui neteks darbuotis pa- 
rapijoje. Jo laukia katedra, profesūra. Jis turėsiąs reng- 
ti parapijoms darbininkus, sielų ganytojus. Taip ir 
įvyko. Reinys visą gyvenimą profesoriavo: Vilniaus 
Kunigų seminarijoje, Kauno universitete, Vilkaviškio 
Kunigų seminarijoje. Ir vyskupu tapęs jis neatsisakė 
profesūros, nes buvo labai darbštus ir suprato mo- 
kymo reikalą. 

Bestudijuodamas Peterburgo Dvasinėje Akademi- 
joje (1905-1909), Reinys gavo teologijos kandidato ir 
1909 m. — teologijos magistro laipsnį. Magistro laips- 
niui gauti parašė disertaciją ,„Apparitio christianismi 
multum contulit ad promovendam doctrinam morum“ 
(Krikščionybės pasirodymas daug prisidėjo prie do- 
rovės kilimo.). 

Akademijoje studijavo šiuos dalykus: lotynų litera- 
tūrą (L. Žarnowiecki), hebrajų kalbą (K. Jaunius, S. 
Lozinski), biblinę graikų kalbą (K. Jaunius, Br. Epi- 
mach-Szypillo), filosofiją (F. Drzewiecki), sociologiją 
(J. Matulevičius), Šv. Rašto įvadą (A. Dambrauskas- 
Jakštas, S. Lozinski), egzegezę (S. Lozinski, St. Trze- 
ciak), fundamentalinę teologiją (Pr. Būčys), dogmati- 
nę teologiją (J. Ciepliak), moralinę ir pastoralinę teo- 
logiją (J. Mačiulis-Maironis), kanonų teisę (J. Baltrušis), 
bažnytinę istoriją (M. Godlewski). Speicalizavosi apo- 


26 


LD——---— VML 


44 Al 22 22222 51 


E A 


+ 


M 4 


Madagaskaro vienkiemis. Reinių sodyba nepriklausomos Lie- 
tuvos metais žiemą. 


logetikoje ir lankė apologetikos seminarą per trejus 
metus pas pr. P. Būčį. 

1909 m. vasarą, išvyko studijuoti į užsienius. Ru- 
denį nuvyko į Belgijos Liuveną ir įstojo į Institut Su- 
perior de philosophie prie Liuveno universiteto. Fi- 
losofijos institute studijavo 1909-1912 m. Filosofijos 
Bakalauro laipsnį gavo 1910 m., Filosofijos Licencia- 
to — 1911 m. ir Filosofijos Daktaro — 1912 m. Dak- 
taro disertaciją parašė tema „Theorie de VI. Soloviev 


sur le fondement de la moralite“ (VI. Solovjovo do- 


rovės pagrindai). 

Būdamas Filosofijos Institute studijavo šiuos daly- 
kus: fiziką (A. Thiery), chemiją (D. Nys), geologiją 
ir mineralogiją (F. Kaisin), biologiją (A. Meunier), 
anatomiją ir fiziologiją (M. Ide), politikos ekonomi- 
ją (M. Defourny), filosofijos įvadą (L. Noel), logiką 
(L. Noel), psichologiją (A. Michotte, A. Thiery, L. 
Noel), fiziologinę psichologiją (A. Michotte, A. Thie- 
ry), gnoseologiją (L. Noel), metafiziką (N. Balthasar), 
kosmologiją (D. Nys), teologiją (L. Becker, N. Bal- 
thasar), etiką (J. Forget), prigimtinę teisę (S. Deploi- 
ge), filosofijos istoriją (M. de Wulf). 

Norėdamas užbaigti bendrąjį gamtos mokslų kur- 
są, 1912 m. rudenį įstojo į Liuveno Gamtos Mokslų 
fakultetą ir per du semestrus išklausė kursus bei iš- 
laikė egzaminus iš botanikos (V. Gregoire), zoologi- 
jos (S. Gilson) ir citologijos (V. Gregoire). 

Apologetikos studijoms pagilinti 1913 m. įstojo į 
Strasburgo universiteto Teologijos fakultetą, kuriame 
per du semestrus, iki 1914 m. liepos 29 d., klausė re- 
ligijos filosofiją (A. Lang), naujųjų laikų filosofijos is- 
toriją (A. Schneider), naujųjų laikų kultūros proble- 
mas (G. Simmel) ir lankė dviejų semestrų apologeti- 
kos seminarą (A. Lang), kuriame parašė du rašto dar- 
bus: ,„Darstellung und Wurdigung der kanntschen Kri- 
tik der Gottesbeweise" ir „Budda nach H. Oldenberg". 

Studijuodamas užsieniuose pasinaudojo gera proga 
ir aplankė ne vien Belgiją bei Vokietiją, bet ir Angli- 
ją, Olandiją, Daniją, Švediją, Prancūziją, Šveicariją, 
Austriją ir Italiją. Danijos Hornsenso mieste pralei- 

do net trejas atostogas, dirbdamas pastoracinį darbą, 
sakydamas lietuviškus ir lenkiškus pamokslus ateiviams 
darbininkams. 

Turint prieš akis M. Reinio studijų šakų platumą 
bei moksliniu tikslu po užsienius ekskursijų gausumą, 
nebestebina, kad prof. Dovydaitis per 50 metų su- 
kakties jubiliejų pavadino M. Reinį „dovydaitišku“ sti- 
liumi mokslo „godu“. Tačiau M. Reinys buvo ne tiek 
mokslo godas, kiek troško būti pilniau pasiruošęs jau- 
nimo mokytojas-profesorius. 

Grįžęs Lietuvon mokėjo šias užsienio kalbas: loty- 
nų, italų, prancūzų, anglų, danų, vokiečių, rusų, len- 
kų. O karo metu išmoko ir ispanų kalbą. Taigi, — ne- 
mažos mokslinės priemonės. 

II 
PIRMASIS DARBO BARAS VILNIUJE 


Kun. dr. M. Reinys grįžo į Lietuvą per Kybartus 
paskutiniu traukiniu prieš I pasaulinį karą 1914 m. 
rugpiūčio 1 d. Kartu su savimi vežėsi didžiulę mok- 
slinę biblioteką, kurios, dėl karo maišaties neteko. 
Grįžusį į Vilnių, M. Reinį tuometinis Vilniaus Vysku- 
pijos valdytojas protonotaras K. Michalkevičius pa- 
skyrė šv. Jono bažnyčios vikaru. Šiose pareigose išbu- 
vo vienerius metus. 1915 m. rugsėjo gale, besikuriant 
Vilniuje lietuvių gimnazijai ir Pedagoginiams kursams, 
M. Reinys buvo paskirtas jų kapelionu, o vėliau ir 
kitų, ne teologinių dalykų, mokytoju. Tose pareigose 
išbuvo iki 1922 m. birželio mėnesio. Dėstė tikybą, 
psichologiją, logiką, gamtą ir politinę ekonomiją. Be 
to, 1916 spalio mėnesyje buvo paskirtas Vilniaus Ku- 
nigų Seminarijos profesorium ir dėstė filosofiją ir so- 
ciologiją iki 1922 m. birželio mėnesio. 

Jau šiame pirmame darbo bare Vilniaus visuome- 
nė jautė M. Reinio asmenyje stambią intelektualinę 
pajėgą. Pvz. 1917 m. lietuviai, po ilgų ir sunkių de- 
rybų, buvo gavę leidimą iš okupacinės vokiečių vy- 
riausybės sušaukti Vilniuje rugsėjo 18-22 d. Lietuvos 
šalies, taip vadinamą Lietuvių konferenciją, — visų 

luomų, įvairaus išsilavinimo: pradedant kaimiečiu ir 
baigiant profesorium, pradedant katalikų kunigu, bai- 
giant socialistu ir net bolševiku (Eidukevičius, gyd. 
Domaševičius ir kt.). Šią konferenciją sušaukti vokie- 
čiai leido tik kvietimo būdu. Buvo kviesta 264 asme- 
nys, atvyko — 214. Konferencija buvo marga ir audrin- 
ga. Tai buvo tuometinėse sąlygose tam tikras tautos 
forumas. Pradėta pamaldomis Vilniaus katedroje. Pasa- 
kyti pamokslą buvo pakviestas jau visiems gerai žino- 
mas kun. seminarijos profesorius kun. dr. M. Reinys. 
Kalbėjo tema: Teisingumas yra valstybių pagrindas. 
Čia jau pasireiškė subrendusio valstybininko galvose- 
na. 

Nuostabu ir tai, kad 1922 m. prof. dr. kun. Rei- 
niui išvykstant į Kauną profesoriauti, tuometinis Vil- 
niaus Kunigų Seminarijos rektorius prel. dr. J. Uszyllo, 
nors ir aršus lenkas, apie M. Reinį pareiškė kitiems 
Seminarijos profesoriams: „Ten jis taps vyskupu“. 
Taip, — M. Reinys tapo ne tik vyskupu, bet ir arki- 
vyskupu ir tos pačios Vilniaus Arkivyskupijos Apašta- 
liškuoju Administratorium. 

1914-1922 m. Vilniuje gyvenimo laikotarpiu kun. M. 
Reinys dirbo Ateitininkų ir Pavasarininkų organizaci- 
jose. Parašė naują Lietuvos Krikščionių Demokratų 
partijos programą, išleistą Vilniuje 1917 m. (data pa- 
rašyta 1915 m.), ketverius metus buvo „Ryto“ Švieti- 
mo draugijos vicepirmininku, trejus metus skaitė pri- 
vačias paskaitas iš psichologijos Lietuvių Katalikų mo- 
kytojų būreliui, vadovaujamam mokytojo Kl. Ruginio; 

skaitė filosofijos įvadą ir gnoseologiją Lietuvių Moks- 
lo draugijos kursuose Vilniuje (1920-1921). Tuo metu 
Vilniuje buvo didelis inteligentų trūkumas. Jam tek- 
davo daug dirbti. Nebuvo jokio psichologijos vado- 
vėlio. M. Reinys sulietuvino Čelpanovo (buv. Kijevo 
ir Maskvos prof. m. 1936) psichologijos vadovėlį. 

1919 m. Vilnius ėjo iš rankų į rankas: rusų raudon- 
armiečių, lietuvių, lenkų. Balandžio 22 d. raudonar- 
miečiai, traukdamiesi nuo lenkų smūgių iš Vilniaus, su 
savimi pasiėmė grupę lietuvių inteligentų įkaitais, jų 
tarpe ir kun. dr. M. Reinį. Apie šį raudonarmiečių 
ketinimą buvo nugirdęs kun. M. Reinys. Jis nuvyko 
pas tuometinį Vilniaus vyskupą Jurgį Matulevičių pa- 
sitarti: ar leistis būti suimtam, ar pasitraukti į Lietu- 
vą — Kauną. Vysk. Matulevičiaus tėviškai patariamas, 
— „gal ir kitiems reikės pakliūti, tai visi kartu kentė- 
sime“ — pasiliko. (Arkivyskupas Jurgis Matulevičius, 
1933, p. 98). 

1919 m. balandžio mėnesį, kai lietuviai inteligen- 
tai buvo suimti įkaitais, buvo pats palaidinys. Įkaitai 
pėsčiomis buvo varomi per tirpstantį sniegą Ukmer- 
gės kryptimi iki Maišiogalos. Kun. dr. Reinys turėjo 
nesveikas kojas — išsiplėtusias venas. Kelyje buvo kar- 
tą net apalpęs. Nuo Maišiogalos buvo parūpintos pa- 
stotės. Nuo Daugpilio iki Smolensko buvo vežami 
traukiniu. 

Keliaujant šioje „kelionėje“ pro savo tėviškę — 
Daugailius, kun. M. Reinys norėjo susitikti — pasima- 
tyti su savo namiškiais. Bet leidimo negavo. Be to, 

nakvojant Daugailiuose, kun. M. Reinys buvo apnak- 
vydintas kaimo tipo tualeto patalpose. Buvo silpnai 
saugojamas, galėjo pasišalinti — „pabėgti“. Kiti ben- 
drakeleiviai taip ir patarė padaryti. Bet kun. Reinys 
atsisakė taip padaryti, nes, girdi, dėl to galįs nuken- 
tėti sargybinis. Ši aplinkybė liudija, koks didelis al- 
truistas buvo kun. M. Reinys. 

Ši įkaitų kelionė vyko per Vilniaus, Daugpilio, 
Smolensko kalėjimus, lydima nemalonių nuotykių. 
Ji truko 5 mėnesius, iki liepos 24. Ji plačiau aprašyta 
kan. Dogelio atsiminimuose ir 1929 metų „Ateityje“ 
(520 p.). 

Pats kun. M. Reinys apie šią kalinių-įkaitų kelionę 
išsireiškė humoristiškai, pavadindamas, — „specifinio 
malonumo" laikotarpiu... Jo dėka asmeniškai teko 
susipažinti su kalinio psichologija, su visomis jų bla- 
kėmis ir kt. Ir dar vėliau knygoje „Arkivyskupas Jur- 
gis Matulevičius“ (1933) M. Reinys rašė: „Teko pa- 
matyti ir patirti keletą kalėjimų, tačiau galų gale vi- 
sa tai išėjo į naudą; ... teko patirti, kaip kiti žmo- 
nės gyvena ten, kur yra sunkiausios bausmės vieta; 
„„.„ daugiau branginti savo ir kitų žmonių laisvę, ge- 
riau įvertinti brutalios prievartos biaurumą, geriau at- 
jausti Dievo sutvertojo pasaulio gražumą ir malonumą. 
Šitų pamokų ir už didelius pinigus neatiduočiau 
(p. 98). 

Kalinių pasikeitimas tarp Lietuvos ir Sovietų pa- 
gal susitarimą įvyko Degučiuose, ant plento Zarasai- 
Daugailiai. Čia kiekviena kariaujančių šalių pasielgė 

savitu būdu. Pvz., lietuviai įkaitai buvo grąžinti už- 
rištomis akimis. Jie nežinojo, kur juos veda, — gal su- 
šaudyti. (Žr. „Ateitis“, 1929). 

Paleistas kun. prof. Reinys apsinakvojo pas savo 
seserį ir svainį Martinėnus, Zastravo viensėdy, netoli 
Daugailių. Rytojaus dieną čia buvo suruoštas priėmi- 
mas ir pietūs visiems buvusiems įkaitams. Parlamen- 
tarai, kurie sutiko įkaitus, ir karininkas Ladyga, kuris 
tuo metu vadovavo vietos barui, sveikino įkaitus jau- 
dinančiomis kalbomis. Įkaitų vardu iškilmingų pietų 
metu gražia kalba atsakė kun. prof. M. Reinys. Jis 
padėkojo už rūpestį išlaisvinti įkaitus ir gražų susiti- 
kimą. 

Prof. Reinys, keletą dienų praleidęs savo tėviškėje 
ir pailsėjęs, grįžo į Vilnių profesoriauti seminarijoje. 
Tuo metu, kai jis gyveno lenkų okupuotame Vilniu- 
je, nepriklausomoje Lietuvoje buvo diskutuojamas Že- 
mės reformos klausimas: aprūpinti žeme bežemius ir 
mažažemius, kurie jau seniai žemės ilgėjosi. Žemės re- 
formos propagandai vadovavo kun. M. Krupavičius. 
Jam pritarė Vilniaus vysk. J. Matulevičius, Seinų vysk. 
A. Karosas, kun. prof. Pr. Būčys ir eilė kitų išsimoks- 
linusių idealistų.: Bet, kadangi šis klausimas tuomet bu- 
vo naujas, kai kas į tai žiūrėjo su nepasitikėjimu, o 
kita žymi dalis dvasiškių dignitorių, ypač Žemaitijoje, 
kurie palaikė artimesnius santykius su dvarininkais, lie- 
čiamais projektuojamos Žemės reformos, buvo atkak- 
liai nusistatę prieš. Tuomet, kaip didelis eruditas, šiuo 
klausimu pasisakė ir kun. prof. Reinys. Jis sakė: ,,Koks 

dar gali būti klausimas, ar galima nusavinti žemę? 
Juk valstybė, kai yra reikalas, ima sūnų iš šeimos ir 
reikalauja net gyvybę padėti, o čia negalės nusavinti 
žemes!'' („Tiesos kelias" 1935 m. p. 590). Toks prof. 
Reinio šiuo klausimu pasisakymas turėjo didelį povei- 
kį ir gerai pasitarnavo propagandai už žemės refor- 
mų. Ir tenka pasakyti, kad kun. prof. Reinys ir kun. 
M. Krupavičius visą gyvenimą paliko artimi draugai, 
kaip demokratai bei altruistai. 

Kun. prof. Reinys visą savo gyvenimą, pradedant 
vaikyste, artimai ir nuoširdžiai draugavo su savo tė- 
viškės kaimynu kun. dr. Juozu Čepėnu. Nors Čepė- 
nas už arkivyskupą keturiais metais vyresnis, bet šiuo 
metu dar yra gyvas. Kun. dr. Čepėnui visą laiką gy- 
venant bažnytkaimiuose ar miesteliuose, kun. prof. 
Reinys iš Vilniaus, Kauno ar Vilkaviškio atostogų me- 
tu atvykdavo jį aplankyti ir pailsėti. Iš tokio ilgo, 
nuoširdaus ir artimo savitarpio bendravimo kun. dr. 
Čepėnas galėjo lengviau ir giliau įžvelgti į arkiv. Rei- 
nio sielą. 

Savo atsiminimuose (34 mašinraščio lapai) kun. dr. 
Čepėnas rašo: „Kun. dr. Reinys tik ką baigęs Peter- 
burgo Dvasinę Akademiją, paragino mane prasimo- 
kyti vokiečių ir prancūzų kalbų, kad galėčiau važiuoti 
užsienin į universitetą. 

Akademijon važiuoti nepatarė, nes teologiją galįs 
ir namie būdamas išstudijuoti, o filosofijos mokslas 
Peterburgo Akademijoje žemai stovįs. Anksčiau M. 
Reinys buvo pasiūlęs tokį projektą: kai jis išvažiuos 

studijuoti užsienin, tai Čepėnas siųs jam reikalingus 
mokslui pinigus; o kai grįš, — siųs Čepėnui, ir tas 
galės studijuoti užsienyje. Kaip susitarėm, taip ir pa- 
darėm: aš jam siunčiau, ir jis man siuntė,'— rašo sa- 
vo atsiminimuose dr. J. Čepėnas. 

Be to, savo atsiminimuose kun. Čepėnas rašo: „Ar- 
kivyskupas Reinys studijuodamas Peterburgo Dvasi- 
nėje Akademijoje buvo mano teologijos mokytojas ir 
profesorius. Jis man nurodydavo vadovėlius iš teolo- 
gijos tokius, kokius vartodavo Akademijoje ir daug ki- 
tokių, aiškindavo man neaiškumus teologijos srityje. 
Studijuojant man Liuveno universitete Belgijoje, jis 
man buvo filosofijos profesoriumi. Jis man patarė įsi- 
gyti visus kardinolo Merciero filosofinius veikalus ir 
studijuoti nurodyta eile. Aš taip ir padariau. Kas man 
ten būdavo neaišku, jis man išaiškindavo. Be to, jis 
man išaiškino laiko ir erdvės sąvokas ir kaip jos su- 
prantamos filosofiniu būdu. 

Pagaliau, jis visą laiką aiškindavo man visokius ne- 
aiškumus, kurie man pasitaikydavo moksle ir gyveni- 
me. Jis buvo ne tiktai mano jaunų dienų draugas, 
bet pasiliko ir visą gyvenimą mano sielos draugu. 
Už tai aš esu jam labai dėkingas, labai branginu tai, 
ką jis paliko mano sieloje ir tai pasiliks amžinai. Aš 
jį visuomet karštai mylėjau, kaip savo dvasios tėvą... 

Kiek Arkivyskupui Reiniui buvau paskolinęs jo stu- 
dijų metu, jis man grąžino jau gal net tris kartus 
tiek. Bet aš iš jo to nereikalavau. Jis pats man pa- 
siūlė pavažinėti po Europą ir gerai ją pažinti. Kai 

aš baigiau savo studijas, pažadėjo finansuoti man ke- 
liones. Žinoma ir finansavo. 

Kadangi aš važinėjau 6 mėnesiu, aplankiau Šveica- 
riją, Italiją, Prancūziją ir Belgiją, tai nemažai kainavo. 
Be to, pabuvojau garsiuosiuose pasauliniuose kuror- 
tuose: Nice, Lido, Ostende ir pasiekiau Sicilijos salą. 
Tačiau jis vis man siuntė pinigus ir ragino dar va- 
žinėti, tvirtindamas, kad tokios kelionės po svetimas 
šalis, lankymas tautų muziejų, galerijų, pažinimas jų 
kultūros tai yra dar didesnės studijos, negu teoretinės 
— iš profesorių lūpų ar knygų. Be to, jis ragino ma- 
ne sueiti arčiau į kontaktą su žmonėmis, pažinti jų 
papročius, psichologiją. 

Žinoma, aš ir stengiausi. sekti jo patarimais, kiek 
tiktai man pasisekė jais pasekti. Tik trumpu laiku sun- 
ku tai pasiekti. Mat, reikia su žmogumi susidraugau- 
ti, arčiau jį pažinti, įgyti pasitikėjimą, tai tik tada 
pasidaro jis prieinamesnis, atviresnis, atidaro savo sie- 
12 ir išlieja tai, kas joje slypi, net ir tai, kas glūdi jo 
pasąmonėje. Paprastai savo pasąmonės žmogus ne- 
nori bet kam atidaryti ir reikšti. Jis tai daro tik savo 
artimiausiam ir ištikimiausiam draugui. Žmogaus pasą- 
monė, tai labirintas, kuriame slypi praėjusių kartų ir 
jo paties pergyvenimai. Daug tų pergyvenimų žmo- 
gus užmiršta, bet pasąmonėje viskas pasilieka. Tačiau 
karts nuo karto jie atbunda ir pradeda reikštis net 
prieš žmogaus norą"... 

Iš kun. dr. Čepėno atsiminimų matyti, kad arkiv. 
Reinys buvo visuomet ir visur laukiamas, kad atvyk- 

tų praleisti atostogų. Pvz., kai kun. Čepėnas buvo 
vikaru Pušalote ar Kamajuose, vėliau — kapelionu, 
mokytojumi ir direktoriumi, klebonu ir altarista, arkiv. 
Reinys atvykęs atostogų, uoliai talkindavo bažnyčioje: 
sakydavo ilgus pamokslus, daugiausia apologetinio tu- 
rinio, klausydavo išpažinčių. Grįždavo į kleboniją ne 
tik šlapiais marškiniais, bet būdavo šlapia ir sutana. 
Ir taip buvo visuomet. Po pamaldų skaitydavo pa- 
skaitas jaunimo susirinkimuose. Panašiu būdu Reinys 
praleisdavo atostogas ne tik minėtose vietose, bet ir 
Šaukote, Antšavoj, Anykščiuose, Zarasuose, Kurtuvė- 
nuose. 

Kun. dr. Čepėnas rašo, kad M. Reinys buvo di- 
delis demokratas, nereikšdavo jokių pretenzijų. Buvo 
kuklus, ramus, vilkėjo paprastais drabužiais. Sutaną 
ir apsiaustą gerokai panešiodavo. Jis šelpdavo dau- 
gelį mokinių ir studentų; šelpdavo ateitininkus, pava- 
sarininkus ir angelaičius. 

Laikydavosi tokio vasarojimo režimo: 6 valandą 
keldavosi, ruošdavosi mišioms, aukodavo šv. Mišias, 
kalbėdavo brevijorių ir studijuodavo iki 12 valandos. 
12 val. eidavome maudytis. pasikaitindavome saulėje 
ir grįždavome pietauti 2 valandą. Po pietų kalbėda- 
vome brevijorių ir studijuodavome iki 19 val. 19 val. 
vakarieniaudavome, o po vakarienės eidavome pasi- 
vaikščioti. Vaikščiodavome iki 22 valandos, o 22 eida- 
vome miegoti. 

Atostogų metu, be teologinių ir filosofinių klausi- 
mų, aptardavome ir politinius klausimus. Pirmojo Di- 

džiojo karo metu, M. Reinys, būdamas įsitikinęs, kad 
Lietuva bus Nepriklausoma ir jos tvarkymuisi tikriau- 
sia santvarka — krikščionių demokratų partijos pro- 
grama, atsiveždavo iš Vilniaus nemažą kiekį šios par- 
tijos programos egzempliorių, prašydavo juos pada- 
linti kunigų ir gyventojų tarpe. 

Abudu skaitėme ir aptardavome kunigaikščio Bo- 
levo, Vilhelmo II kanclerio, memorialus apie Pirmojo 
Pasaulinio karo priežastis. Šiuose memorialuose Bo- 
levas motyvuotai įrodinėjo, kad šio karo kaltininkai 
esą anglai. Skaitėme ir analizavome kitus panašius 
veikalus. 

Pokalbiuose arkiv. Reinys dalinosi mintimis apie 
žymius asmenis Lietuvoje. Ypač girdavo nepaprastus 
gabumus savo studijų draugo Pranciškaus Kuraičio 
(prel. ir profesorius.). 

Kartą arkiv. Reinys iš Vilniaus atvyko atostogauti 
į Kamajus su „Vilties“ redakcijos darbuotoju kun. 
Tumu-Vaižgantu. Pastarasis daugelio buvo laikomas 
liberalu, bet kai nusivilko maudytis, tai pasirodė, kad 
jis yra ne tiktai tretininkas, bet ir visokių kitokių bro- 
lijų narys. Be to, ir šiaip buvo pamaldus, bažnyčioje 
uolus, anksti keldavosi, stengdavosi savo laiku bre- 
vijorių atkalbėti, visada buvo linksmas, gerai nusitei- 
kęs.. 

III 
NEPRIKLAUSOMOJE LIETUVOJE 


1. Universiteto profesorius 


1922 m. kuriant universitetą Nepriklausomoje Lie- 
tuvoje iš lenkų okupuoto Vilniaus krašto buvo pa- 
kviestas kun. dr. Reinys vadovauti Teologijos-Filoso- 
fijos fakulteto Psichologijos katedrai. Vilnius buvo su- 
lenkintas. Inteligentinių lietuvių pajėgų jame buvo 
maža. Vietos lietuviai inteligentai svarstė: dera kun. 
dr. M. Reiniui palikti Vilnių ir vykti į Kauno univer- 
sitetą profesoriauti, ar ne. Visapusiškai apsvarsčius 
dalyką valstybės interesų žvilgsniu ir pritariant Vil- 
niaus vyskupui Jurgiui Matulevičiui, nutarta priimti 
kvietimą ir vykti į Kauną profesoriauti, — ruošti lietu- 
vių tautai katalikų inteligentų kadrus. 

Nuo 1922 m. rugsėjo 1 kun. dr. Reinys vadovavo 
Kauno universiteto Teologijos-Filosofijos fakulteto teo- 
rinės psichologijos katedrai. Dėstė bendrąją psicholo- 
giją, lyginamąją psichologiją, pedagoginę psichologiją, 
psichologijos specialius klausimus ir psichologijos pra- 
tybas. 

Pats psichologijos objektas, profesoriaus Reinio 
platus išsimokslinimas ir jo laikysena auditorijoje bei 

už auditorijos sienų, daugelį domino ir palenkė būti 
jo dėstomų dalykų klausytojais. 

Tačiau nuomonių buvo įvairių. Vieni sakė, kad 
prof. Reinys dėsto per daug populiariai, kaip savo 
atsiminimuose rašo kun. dr. Čepėnas. Jis iš šalies nu- 
girdęs sakant, „kad jo psichologijos paskaitos esą ne- 
labai gilios“. Į tai prof. Reinys atsakė, kad iš dabar- 
tinių Lietuvos gimnazijų ateina studentai mažai pasi- 
rengę, tai jis ir turįs populiariai skaityti paskaitas. 
„Jei aš," sako prof. Reinys, „skaityčiau giliai moksliš- 
kai, tai didesnė pusė studentų mano paskaitų nega- 
lėtų suprasti. Kai gimnazijos geriau parengs studen- 
tus universitetui, tuomet ir aš skaitysiu giliau.“ 

Toliau Čepėnas rašo: „Aš laikiau tą jo nuomonę la- 
bai teisinga. Iš tiesų, gimnazijos visai neturėję šios 
srities specialistų mokytojų. Be to, lietuvių kalba ne- 
buvo vadovėlių. Mokytojai, kurie svetimų kalbų ne- 
mokėjo, negalėjo tai ir padaryti. 

Aš prof. Reinį gerai pažinojau. Jis buvo labai 
darbštus, rūpestingas ir sąžiningai rengdavosi savo 
paskaitoms, sekdavo naujausią literatūrą, parsisiųsda- 
vo daugybę knygų, atostogų metu rinkdavo medžiagą 
savo paskaitoms, darydavo užrašus, iš tų užrašų moksli- 
niu metodu pasirašydavo paskaitas. Man pačiam viso- 
kius neaiškumus psichologijos sirtyje kuo geriausiai ir 
giliai moksliškai išaiškindavo. Tai toks profesorius ne- 
galėjo negiliai ir negerai dėstyti savo paskaitų". 

Kiti sakydavo priešingai, kad kun. prof. dr. Reinio 
paskaitos buvo gilios, sausos, mažai studentams įkan- 

damos. Tai buvę pradžioje jo profesoriavimo Kaune, 
vėliau jis stengėsi kalbėti populiariai. Dėl to, galimas 
dalykas, kad kai kuriems studentams, gerai pasiruošu- 
siems, atrodė jo paskaitos per daug populiarios. 

Viena buvusi studentė (Rožė-Liucina R.) be kita 
ko, apie prof. Reinio darbą universitete rašo: „Vysk. 
Reinį artimiau pažinau nuo 1929 m., kada pradėjau 
studijuoti Vytauto Didžiojo Universitete. Jis mums 
dėstė psichologiją, pedagogiką ir kitus dalykus. 

Vyskupas Reinys studentams buvo labai artimas. 
Į jo paskaitas, lygiai kaip ir į prof. Šalkauskio, susi- 
rinkdavo pilnos auditorijos studentų. Jis stengdavosi 
viską vaizdžiai, su nurodymais praktiškame gyvenime, 
aiškinti. Per vadinamas pedagogines pertraukas nuro- 
dydavo, kaip išvengti nuovargio besimokant, kaip 
ruoštis egzaminams, kaip rengtis kelionėje ir laikytis 
pagal savo amžių, kad atrodytum kultūringai ir t. t. 
Pats vysk. Reinys buvo švariai ir savo luomui dera- 
mai apsirengęs. 

Man, pavyzdžiui, ,„pasimetus“ tarp daugelio klau- 
simų, jis viską išpainiodavo ir išrišdavo taip papras- 
tai, kaip tėvas. Žinoma, prisiminus tokį vysk. prof. 
Reinio gerumą, jo prisitaikymą prie gyvenimo ap- 
linkybių, aš esu nerami, — nesugebėjau už tai atsi- 
dėkoti. 

Vysk. Reinys ypač noriai atsakinėdavo į kilusius 
neaiškumus. Mane labai vargino „Aušros“ gimnazi- 
jos psichologijos mokytojo pasakymas, kad psicholo- 
gijos mokslas nagrinėja žmogaus sielą, bet ne tą, 

kurią supranta tikintieji katalikai. Tada aš, kaip abi- 
turientė, neišdrįsau jo paklausti, argi yra dar kita sie- 
la mumyse, apie kurią mes mokysimės? Kai pradėjau 
klausyti vysk. prof. Reinio paskaitų, per vienas įskai- 
tas pasisakiau savo nerimą ir jis man gražiai paaiški- 
no, kad psichologijos mokslas nagrinėja tos pačios ir 
vienos mūsų sielos įvairius reiškinius, jos galias: pro- 
tą, valią, jausmus. Tada man pasidarė viskas taip aiš- 
ku ir paprasta, o Vyskupas visai nenustebo mano 
menku supratimu. 

Vysk. Reinys savo pavyzdžiu švietė visai aplinkai 
—savo kultūringumu, pamaldumu, humaniškumu. 
Žmonės, ypač jaunimas, jaučia būtiną reikalą bendrau- 
ti tarpusavyje, ir retai sutinka tokių asmenybių, kurios 
taip kilnintų jaunas širdis, kaip vysk. Reinys. Jis ge- 
rai pažino dvasinio, asketinio bei mistinio gyvenimo 
principus ir savo mažiesiems broliams bei seserims 
buvo žymi parama kovoje su tamsa. Jis sugebėjo 
kiekvieną gerai suprasti, įvertinti, ir su pasitikėjimu 
įkvėpė troškimą kopti į tobulumą. Niekas nepastebė- 
jo, kad vysk. Reinys kam nors parodytų savo prana- 
šumą, ar iš ko nusistebėtų bei ką nors pajuoktų: vi- 
sada buvo korektiškas ir kultūringas, kaip kalboje 
taip ir elgsenoje. 

Vysk. Reinio rašyti laiškai, pasveikinimai, atsaky- 
mai į laiškus buvo taip nuoširdūs ir gyvenimiški, kad 
nejučiomis uždegdavo gavėją veikti, siekti gėrio, moks- 
lo, doros. Jis nepaniekino net menkiausio savo buvu- 
sio mokinio-studento. Labai vertindavo jų norą mo- 

kytis, žinoti. Kartą, pratybų metu, man buvo paves- 
ta išversti gana sunkaus psichologinio veikalo skyrių 
ir padaryti jo santrauką. Man paskaičius, vysk. Rei- 
nys, stengdamasis išpainioti gal mano pačios nesu- 
prastą mintį, diskusijų metu rimtai papildė ir išaiški- 
no, tarsi džiaugdamasis, kad tame netobulame darbe 
rado kur užsikabinti ir išdėstyti autoriaus mintį. 

Taip eilę metų bendraudamas su besimokančiu 
jaunimu, vysk. Reinys ugdė juose meilę idealams, ku- 
riems ir pats aukojosi. 

Savo laiku maniau vykti misijoms į Belgų Kongo. 
Nepavyko. Sužinojęs vysk. Reinys mano sumanymą, 
pasipriešino. Girdi, ir savo tėvynėje mokinių tarpe 
reikės daug nuveikti ir atlikti „misijas“ tarp savųjų. 

Kiekvieną kartą sutikęs ragino parašyti Vienuolių 
psichologiją. Bet to net iki šiol neišpildžiau ...“ 


2. Valstybininkas - politikas 


Kaip žinome, Lietuvai esant Rusijos imperijos val- 
džioje, lietuviams, baigusiems mokslus, darbo vietas 
dažniausiai skirdavo plačiojoj Rusijos imperijoj. Lie- 
tuva tada netekdavo dalies lietuvių, gyvenančių už 
Lietuvos, jie vesdavo ruses ar lenkes, — surusėdavo, 
sulenkėdavo. 1918-1940 m. buvo atkurta Naujoji Lie- 
tuva. Ją pagal Vokietijos Reicho ar Prancūzijos respub- 
likos pavyzdį, reiktų vadinti — Antroji Lietuvos Res- 
publika. Pirmoji Lietuvos valstybė buvo karaliaus 
Mindaugo Lietuva. 

Kuriant Antrąją Lietuvos Respubliką, pradžioje 
labai trūko inteligentinių pajėgų. Vienam žmogui te- 
ko dirbti už du, už tris. Tokiu darbininku, dirbu- 
siu už kelis, Nepriklausomos Lietuvos pradžioje bu- 
vo ir kun. dr. Reinys. Apie pirmąjį darbo barą, grį- 
žus iš užsienių, 1914-1922) kalbėta aukščiau. 

(1) Pasikalbėjime su rašytoju A. Vaičiulaičiu, 
„Ateities“ atstovu, kun. dr. M. Reinys yra sakęs: 
„Man teko mokslo darbui ilgai ruoštis. Sekmingai 
mokiausi iki 30 metų. Bet, tautybės ir Tėvynės su- 
metimais, rūpėjo ir politikos mokslai. Jais buvau gy- 
vai susirūpinęs Didžiojo karo (1914-1918) metu ir tuoj 
po karo: be teoretinių studijų, teko laikraščiuose, pa- 
sirašinėjant įvairiais slapyvardžiais, atsakinėti į lenkų 
užpuldinėjimus .. .* 

(2) Vysk. M. Reinys buvo labai jautrus jaunuo- 
menės — studentijos reikaluose. Pvz., vykstant katalikų 
kultūrinei kovai su tautininkais, eilė studentų buvo 
uždaryti į Kauno sunkiųjų darbų kalėjimą. Jausdamie- 
si nekaltai komendanto nubausti, jie paskelbė bado 
streiką. Esantieji laisvėje studentai ateitininkai solida- 
rizuodami su uždarytaisiais kalėjime, nutarė bado 
streiko metu nevalgyti pietų, o sutaupas skirti ateiti- 
ninkų reikalams. Vysk. Reinys, atvykęs iš Vilkaviškio 
paskaitoms, nieko nežinodamas nuėjo į Ateitininkų val- 
gyklą (Laisvės al. 3) pietauti, — salėje nebuvo nei 
vieno pietaujančio studento. Rado sėdinčius tik du 
profesorius: Pr. Dovydaitį ir J. Eretą, taip pat ne- 
pietaujančius. Sužinojęs dalyką, prof. vysk. Reinys ne 

tik nevalgė pietų, bet dar išėmęs 50 litų paaukojo 
ateitininkų reikalams. 

(3) 1923 m. rugsėjo mėnesį kun. dr. Reinys, kaip 
Lietuvos valstybės atstovas, dalyvavo Kopenhagoje 
XVII tarptautiniame antialkoholiniame kongrese. 

Tenka pastebėti, kad M. Reinys nuo 1910 m. bu- 
vo visiškas ir nuoseklus abstinentas. Net, būdamas Už- 
sienio Reikalų ministru, Tarybų Sąjungos Užsienio 
Reikalų komisaro Čičerino priėmimo metu savo absti- 
nencijos nepažeidė. 

(4) 1936 m. Čikagoje išleistoje P. Jurgėlos kny- 
goje „Sparnuoti lietuviai“, apie tragišką lietuvių lakū- 
nų Dariaus ir Girėno mirtį 1933 m., autoriaus prašo- 
mas, vysk. M. Reinys rašė: „Visą Lietuvą ir lietuvius 
gaubia pagarba Atlanto nugalėtojams, pasiryžimo ga- 
liūnams Dariui ir Girėnui. Garbingas jų žygis daug 
ką mums primena ir daug pamoko mus, kad mūsų 
gyvenimas nebūtų bergždžias ir beprasmis, kad ir 
mes šį tą nuveiktume Dievo garbei, Tėvynės gerovei. 
Gyvenimas daug kur reikalauja aukų ir turtų, darbo, 
sveikatos, kartais net pačios gyvybės. Rekordai, aišku, 
yra susiję su pavojais gyvybei. Tokių rekordų sieki- 
mas tada girtinas, kada jis yra naudingas žmonių ge- 
rovei ar parodo pažangą aparatų tobulinime ir jų 
valdyme, t. y., kai yra protingai prasmingas. Džiūga- 
vo žmonių minios, kai Lindbergas iš Amerikos per 
vandenyną atskrido Paryžiun. Yra pavojus pasiduoti 
tokiam ovacijų masinimui. Bet pasikėlus į padebesius 
ir daug aukščiau debesų ir pažvelgus iš tokio aukš- 

Chicagoje 1936 m. P. Jurgėlos išleistai knygai „„Sparnuoti 
Lietuviai“ vysk. M. Reinio rašyto straipsnio ,„Pasiryžimo ga- 
liūnams“ ištrauka (Iš Broniaus Kviklio archyvo) 

čio į tolį, gaunamas toks didingas vaizdas, kad ir 
bet kokis mirties pavojus jau nebe galvoje. Turėjau 
progos pats pasidžiaugti tokiais vaizdais: teko lėktu- 
vu perskristi apie 2500 km., pakilti iki 3 km aukščio 
ir iš aukšto apžvelgti Romą, kitus Italijos miestus, Vo- 
kietiją, Šveicariją, Baltijos jūros pakraščius. Tai vis 
tokie didingi, džiuginantys vaizdai, ne minių džiuga- 
vimas traukė Darių ir Girėną: jie skrenda iš Ameri- 
kos savo Tėvynėn, Kaunan: jie tai daro savo Tėvy- 
nės garbei, nori Lietuvą pasauliui išgarsinti. Betgi 
tam pasiekti reikia milžiniško pasiryžimo, darbo, su 
audromis kovoti ir net, galų gale, žūti, bet jau Atlan- 
tą nugalėjus ir visai arti mylimos Tėvynės. Dariaus ir 
Girėno žygis — labai didelis indėlis į Tėvynės garbės 
vainiką ir kartu šūkis naujoms Tėvynės jėgoms, kad 
Tėvynei reikalingi, sumanymų kupini, drąsūs, pasiau- 
kojantieji pasiryžėliai, žinoma, dori ir apsišarvavę 
mokslu. Lenkiu galvą prieš Dariaus ir Girėno žygį 
ir nuoširdžiai trokštu, kad jie uždegtų jaunas širdis 
protingai aukotis Dievo garbei, Tėvynės gerovei". 


3. Užsienio Reikalų Ministras 
1925.IX.25 - 1926.IV.21. 


Ministras pirmininkas dr. Leonas Bistras 1925.IX. 
25 d. sudarė eilinį (XII) Ministrų kabinetą. Tuo me- 
tu Lietuva turėjo eilę svarbių problemų: Klaipėdos 
krašto, Nemuno neutralizacijos, Vilniaus krašto ir Apaš- 
talų Sosto. 

Šio Ministrų Kabineto sąstatas kiršino opoziciją — 
jame buvo net du kunigai: kun. M. Krupavičius ir 
kun. dr. M. Reinys. M. Krupavičių gerai pažinojo 
ir vengė jį užkabinti, nes užkabinusieji visada „at- 
kąsdavo dantį“. Mažiau politikoje buvo žinomas dr. 
M. Reinys. Tautininkai, tiek tegalėjo pasakyti: „Da- 
bar turime naują kabinetą. Jame matome net du ku- 
nigus. Reinys, — rašė laikraštis, — sutiko būti ministe- 
riu partijos verčiamas. Jo politiniai gabumai, apart 
šeškomo (šešių komiteto: krikščionių demokratų, Ūki- 
ninkų sąjungos ir Darbo federacijos, — Jz.) mažai 
kam žinomi. Kun. prof. M. Reinys žinomas kaip 
geras profesorius, aukštos doros, stataus būdo ir tvir- 
tos valios žmogus" („„Lietuvis“', 1925, Nr. 40). 

Socialistų lyderis M. Šleževičius Seime, svarstant 
Ministrų Kabineto deklaraciją, apie kun. dr. Reinį iš- 
sireiškė: „Turi truputį kvapo nach Jesuiten'' (197 Sei- 
mo stenograma, 1925 m. spalio 2). Tai ir viskas. 

Pirmiausia ministras M. Reinys ėmėsi tvarkyti ypač 
supainiotus santykius Lietuvos su Apaštalų Sostu. Jis 
pavedė Lietuvos atstovui prie Kvirinalo V. Čarnec- 
kiui sekti lietuvių klausimą Vatikane ir užmegsti ry- 
šius su Vatikano Sekretoriatu dėl santykių atnaujinimo 
su Lietuvos Respublika. Vatikanas greit į tai reaga- 
vo. Tų pat metų gruodžio 14 dieną Vatikanas išsiun- 
tė lietuviams gerai žinomą arkivyskupą Jurgį Matule- 
vičių Lietuvos Vizitatoriumi su plačiais įgaliojimais, 
esant reikalui, perįgalioti kitą asmenį Lietuvos bažny- 
tinių reikalų sutvarkymui. 

Arkiv. Matulevičius, atvykęs Lietuvon, pasitari- 
muose su ministru kun. M. Reiniu, — jie buvo pa- 
žįstami iš gyvenimo Vilniuje laikų, — nutarė, kad šį 
reikalą reikia tvarkyti trimis etapais: a) įsteigti Lietu- 
voje Bažnytinę provinciją, nepriklausomą nuo bažny- 
tinių centrų, esančių kitose šalyse, b) pasirūpinti bu- 
vimu abipusės atstovybės ir c) sudaryti konkordatą 
tarp Vatikano ir Lietuvos Respublikos. Pirmuosius du 
užmojus suspėta realizuoti, 0 trečiojo — nespėta. 
Sutrukdė nauja priešiškai nusistačiusi religiniams rei- 
kalams Lietuvos vyriausybė ir staigi, netikėta arkiv. 
Matulevičiaus mirtis. 

Dėl bažnytinių reikalų tvarkymo Lietuvoje arkiv. 
Matulevičius tarėsi su Lietuvos vyskupais: Pr. Kare- 
vičium, A. Karosu, J. Skvirecku, Apaštalų Sosto rei- 
kalų vedėju — patikėtiniu mons. Al. Faidutti, Vyriau- 
sybės atstovais, vienuoliais Marijonais ir kitais asme- 
nimis. 


A. Lietuvos Bažnyčios Provincijos įsteigimas 


Carinės Rusijos okupacijos laikotarpiu Lietuvos 
vyskupijų centrai buvo už Lietuvos respublikos ri- 
bų. Pvz., Žemaičių ir Vilniaus vyskupijos priklausė 
Mogilevo arkivyskupijai su sostine Petrograde, Seinų 
vyskupija, su vyskupijos centru Seinais, — Varšuvos 
arkivyskupijai. Seinus ir Seinų vyskupijos dalį buvo 
okupavę lenkai. Lietuvos pusėje buvo likę dekana- 
tai: Kalvarijos, Marijampolės, Vilkaviškio ir Naumies- 

čio. Lenkijos pusėje — dekanatai: Augustavo, Suvalkų 
ir Seinų. 

Pastarosios vietovės, pagal 1920 m. liepos 12 d. 
Taikos sutartį tarp Rusijos ir Lietuvos, buvo paliktos 
Lietuvos respublikos teritorijoje. 

Tačiau Lenkija 1920 m. ginklu paėmė minėtas sri- 
tis, o 1923 m. kovo 15 Ambasadorių Konferencija 
(Anglija, Prancūzija, Italija ir Japonija) Vilnių, Vilniaus 
kraštą, Seinus ir kitas sritis priskyrė Lenkijai. Kovo 
23 d. šiam Ambasadorių Konferencijos nutarimui pri- 
tarė ir Jungtinės Amerikos Valstybės kartu su Vakarų 
Europos valstybėmis. 

1923 m. Klaipėdos kraštą prijungus prie Lietuvos, 
šio krašto 4 parapijos (Klaipėda, Šilutė, Robkojai ir 
Viešvilė, o vėliau ir Pagėgiai) pasiliko priklausomos 
Varmijos vyskupijai Vokietijoje. Tokiu būdu bažnyti- 
nė Lietuvos padėtis laukė neatidėliotino sutvarkymo. 
Tas buvo padaryta 1926 m. sudarant Lietuvos Baž- 
nytinę provinciją tiesioginiai ir betarpiai priklausomą 
nuo Romos. 

Lenkijos bažnytinė padėtis po pirmojo pasaulinio 
karo taip pat buvo netvarkoje. Ir Lenkija pradžioje 
įkūrė Bažnytinę provinciją ir tik vėliau sudarė kon- 
kordatą. Darant Lenkijos konkordatą su Apaštalų Sos- 
tu, kai kuriais klausimais buvo ilgai derėtasi. Pvz., 
lenkai norėjo, kad Vilniaus vyskupija būtų prijungta 
prie Varšuvos. Vatikanas žinojo, kad Vilniaus vysku- 
pija tautiniu atžvilgiu yra mišri. Ją sudaro lenkai, lie- 
tuviai ir baltgudžiai. Dėl to, vietoje Vilniaus vysku- 

pijos, buvo sudaryta Vilniaus arkivyskupija, į kurią 
įjungta Pinsko ir Lomžos vyskupijos kartu su įvairio- 
mis mažumomis: lenkais, baltgudžiais, senaisiais jot- 
vingiais 1 mozūrais. 

Žinoma, jeigu lietuviai būtų bent porą metų anks- 
čiau pradėję rūpintis sudaryti konkordatą, ką siūlė ir 
tuometinis Vilniaus vyskupas J. Matulevičius, tuomet 
būtų buvę galima siūlyti, kad Apaštalų Sostas palik- 
tų Vilniaus vyskupiją kaip atskirą vienetą, tiesioginiai 
priklausomą nuo Romos. Bet tuomet lietuviai to pa- 
daryti nepajėgė. Jie buvo užsiėmę valstybės kuria- 
muoju darbu. Teko burti visų srovių lietuvius bend- 
ram darbui. Be to, nuo 1919.IV.12. iki 1924.VI.18 d. 
Ministrų Kabinetų pirmininkai: M. Šleževičius, E. Gal- 
vanauskas, dr. K. Grinius, visi buvo kairiųjų pažiūrų, 
nors ne visi apie tai viešai pasisakydavo. 1923 m. 
Vidaus reikalų ministras Žalkauskas buvo protestantas 
ir atviras socialistas. Visi kovojo už santykių su Vati- 
kanu nutraukimą. Tik, kai pastebėjo, kad Lenkijos- 
Vatikano konkordatas jau paruoštas ir kad Vilniaus 
klausimas bus išspręstas lietuvių nenaudai, lietuviai su- 
judo. Bet jau buvo per vėlu. 

Valstybių ribas nustato ne Vatikanas. Vatikanas tik 
tariasi su tų valstybių Vyriausybėmis, kurių valdžioje 
gyvena katalikai. Nuvykusiems į Vatikaną lietuviams 
buvo aiškiai pasakyta: ,„Kuomet jūs Vilnių valdysite, 
— Vilniaus krašto tikinčiųjų reikalus tvarkysime jūsų 
krašto rėmuose". 

1925-26 m. Apaštališkasis Vizitatorius arkiv. J. Ma- 

tulevičius norėjo atpalaiduoti Lietuvos katalikus nuo 
priklausomybės Lenkijai, Latvijai ir Vokietijai. 

Projektuojant Lietuvos Barnytinę provinciją, pai- 
niausias dalykas buvo sutvarkyti neokupuotą Vilniaus 
vyskupijos dalį. Galiausiai, Vyriausybei pageidaujant, 
buvo sudaryta nauja — Kaišiadorių vyskupija, tokia, 
kokia ji dabar yra, kad jos ribos rodyte rodytų ne- 
baigtą spręsti Vilniaus vyskupijos klausimą. 

Lietuvos Bažnytinės Provincijos nuostatuose irgi 
yra pasakyta: atsimainius aplinkybėms, šios Provinci- 
jos išvaizda gali būti atitinkamai modifikuota, t. y., 
— atgavus Vilnių ir Seinus būtų atitinkamai sutvarky- 
ta ir Lietuvos Bažnytinė provincija. 

Panašus reikalas buvo ir su Klaipėdos krašto tikin- 
čiaisiais. Kada Klaipėdos kraštas atiteko Lietuvai, šio 
krašto tikintieji buvo išimti iš Varmijos vyskupo ži- 
nios. Hitlerininkams Klaipėdos kraštą 1939 m. iš Lie- 
tuvos atėmus, šio krašto katalikai vėl tapo pavaldūs 
Vokietijos vyskupui. Po Antrojo pasaulinio karo (1945) 
Klaipėdos kraštą vėl prijungus prie Lietuvos, šio kraš- 
to katalikai tapo pavaldūs Telšių vyskupui, kaip kad 
buvo prieš karą. 

Žemaičių vyskupija dėl savo didumo buvo pada- 
linta į tris dalis — vyskupijas. Pats vardas „Žemaičių“, 
kad užsieniečiams nesudarytų painiavų, buvo pakeis- 
tas pagal vietovę — Kauno vardu. Taigi buvo suda- 
ryta: Kauno arkivyskupija su metropolitu priešakyje, 
Telšių vyskupija su Klaipėdos prelatūra ir Panevėžio 
vyskupija. 

Buvo sunkumų ir parenkant naujoms vyskupi- 
joms vyskupus. Ypač buvo sunku parinkti kandidatą 
į Kauno arkivyskupijos sostą. Ligi to laiko buvęs Že- 
maičių vyskupas Pranciškus Karevičius įstojo į Mari- 
jonų vienuolyną. Norėta, kad panašiai pasielgtų ir 
buvęs Seinų, o dabar Vilkaviškio, — senelis vyskupas 
A. Karosas. Jis tuo metu“turėjo 70 metų amžiaus. Bet 
pastarasis tai padaryti nesutiko. 


Krikščionys demokratai pageidavo, kad Lietuvos 
Bažnytinės provincijos Metropolitu liktų patš arkiv. 
J. Matulevičius. Bet jis, dėl Marijonų vienuolyno rei- 
kalų, atsisakė. Buvo projektuota, kad Kauno metro- 
politu taptų prel. J. Staugaitis. Bet buvo numatoma, 
kad dalis Žemaitijos kunigų prieš jo, kaip suvalkiečio, 
kandidatūrą bus priešiški. Pagaliau apsistota ties vysk. 
J. Skvirecko kandidatūra. Nors buvo jaučiama, kad 
jis, kaip administratorius, bus silpnas, bet tikėtasi, 
kad Kaune gyvenantis Apaštalų Ssosto nuncijus pa- 
dės Skvireckui administruoti. Šis arkiv. Matulevičiaus 
numatymas pasitvirtino. Kol Kaune buvo Apaštalų 
Sosto Nuncijus, buvo gerai. Bet kai tautininkai pradė- 
jo su katalikais kultūrinę kovą, pareikalavo, kad Apaš- 
talų Sosto Nuncijus per 24 valandas apleistų Lietu- 
vą. Pradėjo reikštis vyskupų tarpe vienybės trūkumas. 
Tuomet katalikai įsitikino, kad arkiv. Skvireckas, nors 
turėjo didelių nuopelnų dėl Šventojo Rašto vertimo, 
bet Metropolitu būti — buvo per silpnas. 


Iš būsimųjų vyskupų labiausiai nenorėjo tapti vys- 

kupu būsimasis Panevėžio vyskupijos vyskupas K. 
Paltarokas. 

1926 m. vasario mėnesį arkiv. J. Matulevičius iš- 
vyko Romon ir įteikė Šv. Tėvui savo parengtą Lie- 
tuvos Bažnytinės Provincijos projektą. O tų metų ba- 
landžio mėnesį 4 dieną Šv. Tėvas Pijus XI Konstitu- 
cija ,„Lituanorum gente“ paskelbė įkuriąs Lietuvos 
Bažnytinę Provinciją. 

Arkiv. Matulevičius savo laiške iš Romos ministrui 
kun. dr. Reiniui rašė: „Apaštalų Sostas, tokius svar- 
bius dalykus taip greitai ir tokia gražia forma atlik- 
damas Lietuvos Bažnyčios ir Tautos naudai, parodė 
tikro atjautimo Lietuvos reikalų ir norėjo išreikšti Lie- 
tuvai ypatingo palankumo. Tikimasi, kad ir Lietuva 
atitinkamai įvertins tą Šv. Tėvo žygį“ (Arkiv. J. Ma- 
tulevičius, 1933). 


Lietuvos Bažnytinės Provincijos įsteigimo 
dokumentacija 


„Apaštališkasis Vizitatorius Lietuvoje 
Kaunas, 1926 m. balandžio 24 d. 


Aukštai Gerbiamas Ministerių Pirmininke! 

Turiu garbės pranešti Jūsų Ekscelencijai, jog Šv. 
Tėvas Pijus XI šių metų balandžio 4 dieną yra įstei- 
gęs Lietuvoje savaimingą Bažnyčios provinciją, kurią 
sudaro: Kauno arkivyskupija ir vyskupijos: Telšių su 
Klaipėdos prelatūra, Panevėžio, Vilkaviškio ir Kaišia- 

dorių. Sekančią dieną, t.y. Velykų antrą dieną, Jo 
Šventenybė paskyrė Kauno metropolitu vyskupą Juo- 
zą Skvirecką ir vyskupus: Telšių — prelatą Justiną 
Staugaitį, Panevėžio — kanauninką Kazimierą Paltaro- 
ką, Vilkaviškio — vyskupą Antaną Karosą ir Kaišiado- 
rių — kanauninką Juozapą Kuktą; gi Vilkaviškio koad- 
jutorium su paveldėjimo teise prelatą Mečislovą Rei- 
nį. Žemaičių vyskupas Pranciškus Karevičius kovo 
27 d. pakeltas Skitopolio arkivyskupu. 


1926 m. įsteigtos Lietuvos Bažnytinės Provincijos vyskupai. 
Iš kairės sėdi Vilkaviškio vysk. A. Karosas, metropolitas ir 
Kauno arkiv. J. Skvireckas ir Telšių vysk. J. Staugaitis, stovi 
Panevėžio vysk. K. Paltarokas ir Kaišiadorių vysk. J. Kutka 
(Iš Lietuvių Enciklopedijos XV tomo) 

kos kia i k i i i Ai 


Oficialų Šv. Sosto leidinį Acta Apostolicae Sedis 
su autentiniais Konstitucijos paskyrimo tekstais pri- 
siunčiu drauge su šiuo raštu. Bulos yra parvežtos ir 
bus įteiktos atitinkamiems asmenims. 

Šia pačia proga malonu man šiuo raštu atkartoti 
Jūsų Ekscelencijai nuoširdžią pagarbą, kurią aš jau 
esu asmeniškai ne kartą pareiškęs žodžiu. 

Jurgis Matulevičius 
Jo Ekscelencijai 
p. Ministerių Pirmininkui 
Dr. Leonui Bistrui 

Kaune 

Dr. L. Bistras iš savo pusės pareiškia: 

„Gegužės 8 d. įvyko Min. Kabineto posėdis pas 
Respublikos Prezidentą, kuriame aš, kaip min. pirmi- 
ninkas ir užsien. reikalų ministerio pareigas einąs, pra- 
nešiau apie įvykusį Šv. Sosto aktą Lietuvos Katalikų 
Bažnyčios reikalu. Paaiškėjus, kad tuo aktu sudaro- 
mas padėjimas neprieštarauja Min. Kabineto nusista- 
tymui iš esmės, Min. Kabinetas akceptavo faktą ir 
įgaliojo mane pradėti derybas su Šv. Sostu diploma- 
tinių santykių atnaujinimo reikalu“ ... („Tiesos ke- 
lias“, 1924.11.628). 

Nepriklausomos Lietuvos Bažnytinės Provincijos 
akto sudarymas valstybiniu požiūriu buvo svarbus 
įvykis: Lietuvos Bažnyčia grįžo tokion garbingon pa- 
dėtin, kokioje ji buvo pačioje pradžioje Mindaugo 
laikais. Jogailos ir kitų Lietuvos valdovų, šiame daly- 
ke padarytos klaidos — pajungimas Lietuvos bažny- 

tinio gyvenimo Lenkijoje gyvenantiems hierarchams, 
buvo atitaisytos. 

Lietuvos Bažnytinės Provincijos aktas padarytas 
tokiu laiku (1926.IV.4), kada katalikiškasis pasaulis 
džiaugsmingai šventė Kristaus prisikėlimo — Velykų 
šventę. Šv. Tėvas Pijus XI, kuris 1920 m. du kartu 
lankėsi Lietuvoje, teikėsi padaryti didelį džiaugsmą ir 
Lietuvių tautai. Bula, kuria buvo įkuriama Lietuvos 
Bažnytinė Provincija prasideda šiltais žodžiais ,Litu- 
anorum gente“ — Lietuvių tautai po didžiausio karo, 
Dievui padedant atgavus laisvę, Mes, kurie savo aki- 
mis esame regėję lietuvių tikėjimą bei maldingumą, 
taip ilgai ir uoliai išlaikytą įvairiuose varguose bei ne- 
laimėse, kadangi esame įsitikinę, kad tinkamesnis baž- 
nytinių reikalų sutvarkymas bus labai naudingas ne 
tik katalikybės reikalui, bet ir pačiai valstybei“ ... 
(„Tiesos kelias“, 1924.11. p. 24). 


B. Sunormalinimas santykių su Vatikanu 


Santykių atkūrimo oficialus dokumentas 


„Lietuvos Respublika 

Ministeris Pirmininkas 

Kaunas, 1926 m. gegužės 25 d. 
Nr. 696 


Jūsų Ekscelencija! 
Turiu garbės pranešti Jūsų Ekscelencijai, kad Mi- 
nisterių Kabinetas svarstydamas esamus santykius Lie- 

tuvos Vyriausybės su Vatikanu nutarė š. m. gegužės 
8 d. atnaujinti diplomatinius santykius su Vatikanu 
ta sąlyga, kad ir Vatikanas iš savo pusės įkurtų atski- 
rą internunciatūrą Lietuvai jos laikinojoje Sostinėje 
Kaune ir tai vietai paskirtų Lietuvos vyriausybei pri- 
imtiną asmenį. 
Pasinaudoju ta proga pareikšti Jūsų Ekscelencijai 
aukštos pagarbos jausmus. 
Dr. L. Bistras 
Ministeris Pirmininkas 
Jo Ekscelencijai Arkivyskupui 
Jurgiui Matulevičiui 
Apaštališkam Vizitatoriui Lietuvai 


L. Bistras apie tai rašo: 

„I šį raštą gavau teigiamą atsakymą iš Vadikunio 
per Msgr. Faidutti raštu Nr. 100 š. m. gegužės 29 d. 
Birželio mėn. 5 d. vyriausybės vardu pasiūliau žo- 
džiu p. Klimą Lietuvos atstovu prie Vatikano, o bir- 
želio 9 d. gavau raštu Nr. 111 sutikimą akceptuoti 
p. Klimą atstovu prie Šv. Sosto ir pasiūlymą priimti 
Vatikano atstovu Lietuvai dabartinį internuncijų Ho- 
landijoj Msgr. M. Schioppa“ („Tiesos kelias“, 1926. 
Nr. p. 272.). 

Taip formaliai atrodo Bažnytinės Provincijos įkūri- 
mas ir diplomatinių santykių su Vatikanu atkūrimas. 

Arkiv. J. Matulevičius paruošė konkordato projek- 
tą. Tačiau netrukus įvykę Seimo rinkimai nulėmė ką 
kitą. Susijungus kairiesiems su tautinėms mažumoms, 

Seime atstovų daugumą laimėjo kairieji. 1926 m. bir- 
želio 15 d. suformuotas kairiųjų ministerių Kabinetas. 
Kairysis partijų frontas visą laiką kovojo už atskyri- 
mą Bažnyčios nuo valstybės. Nors Bažnytinės Pro- 
vincijos įkūrimas nebuvo reikalingas Seimo ratifikaci- 
jos o tik Vyriausybės akceptavimo, ką Vyriausybės 
vardu min. pirm. dr. Bistras formaliai buvo padaręs, 
bet naujoji socialistų vyriausybė neigė akceptavimo 
faktą (,, Tiesos kelias", 1926.11. p. 270). 

O vidaus reikalų ministras Požėla nuėjo dar toliau, 
cituoju: ,„Vyskupui paprašius leisti iš užsienio savo 
daiktus parsigabenti ir pasirašius prašymą — ,„Vysku- 
pas Kukta“, p. Požėla nerado galimu jo patenkinti, 
reikalaudamas, kad vyskupas Kukta pasirašytų — „„Ka- 
nauninkas Kukta“; arba, pagaliau, tik „Kukta“, nes 
jis nežinąs vyskupo Kuktos“ (T. Kelias, 1926.11. p. 271). 
Panašių pavyzdžių Vyriausybės santykiuose su vysku- 
pais buvo ir daugiau. 

Šis radikalus socialistinis režimas tęsėsi tik pusę 
metų —iki 1926 m. gruodžio 16-17 d., kada kariškių 
buvo nuverstas. 

1957 m. gruodžio 25 d. vyskupas T. Matulionis, 
kuris taip pat slaptai buvo konsekruotas Petrograde, 
slapta konsekravo vyskupu kun. V. Slatkevičių be vy- 
riausybės žinios ir sutikimo. Tarybinė vyriausybė vis- 
tik nedrįsta paneigti paties konsekracijos fakto, ką 
anuomet bandė daryti min. Požėla. 

Tenka apgailestauti, kad istorikas A. Šapoka be- 
reikalingai klaidina savo skaitytojus, rašydamas, kad 

Lietuvos Bažnytinė provincija įsteigta neteisėtai — be 
Vyriausybės sutikimo. Jis daro ir antrą klaidą rašyda- 
mas, kad konkordatas ratifikuotas 1927 m. gegužės 10 
d. Konkordatas, kaip dvišalė sutartis: Vatikano ir 
Lietuvos, buvo reikalingas Seimo ratifikacijos. Bet 
prez. Smetona 1927 m. balandžio mėnesį Seimą pa- 
leido, o kito Seimo rinkimų nepaskelbė. 

Keletas pastabų dėl Vatikano ir Lietuvos diploma- 
tijos. 

a) Anksčiau ir šiuo metu rašoma, kad Vatikanas 
vėliausiai pripažino Lietuvos Nepriklausomybę. Ne- 
tiesa. 

Valstybių ir jų ribų pripažinimo teisė Versalio trak- 
tatu buvo pavesta Ambasadorių Konferencijai. Tačiau 
mažesnės valstybės savo iniciatyva viena po kitos pri- 
pažino Lietuvos respubliką. Lietuvos padėtis buvo 
sunki, nes Lenkija nenorėjo jos paleisti iš savo rankų. 
Nepaisant to, Vatikanas Lietuvos Nepriklausomybę 
pripažino anksčiau, negu Ambasadorių Konferencija. 
Netgi ateistų propagandistė A. Gaigalaitė rašo, kad 
Vatikanas Lietuvą de jure pripažino 1922 m. lapkri- 
čio 10 d., o Ambasadorių Konferencija — tik po pus- 
antro mėnesio (Klerikalizmas Lietuvoje, V., 1970. 
p. 150). 

b) Diplomatų nuomone, Vatikano diplomatija 
buvo aukščiausio lygio diplomatija. Dirbti prie Va- 
tikano buvo siunčiami geriausi diplomatai. Tuo tar- 
pu Lietuva, — tiesa, jai labai trūko įvairioms žiny- 
boms žmonių, — prie Vatikano diplomatu 1924 m. 

pasiuntė statybos studentą E. Macevičių. Gi lenkų 
tuo metu Vatikane knibždėte knibždėjo. Ypač kada 
buvo ruošiamas Vatikano-Lenkijos konkordatas. Mace- 
vičius tokioj aristokratų diplomatų aplinkoj jautėsi 
nejaukiai. Lenkai sudarė su Vatikanu konkordatą 
1925 m. vasario 10 d. E. Macevičius, vyriausybės pa- 
vestas, įteikė notą Vilniaus klausimu prieš pat pasi- 
rašant konkordatą. 

Ed. Macevičiaus padėtį sunkino ir išpuolis Kaune. 
1925 m. kovo 8 d. buvo suruoštas mitingas Rotušėje. 
Centrinis kalbėtojas buvo socialistų lyderis Z. Toliu- 
šis. Buvo mestas šūkis — „Į Donelaičio gatvę pareikš- 
ti protestą Vatikano Nunciatūrai!“ Prie demonstrantų 
prisijungė įvairių tautybių ir tikybų žmonių. Jie ap- 
mėtė akmenimis nunciatūros patalpas ... 

Jei buvo norima protestuoti dėl Vilniaus, būtų 
buvę nuosekliau eiti prie Ambasadorių Konferencijos 
atstovybių, kurie Vilnių pripažino Lenkijai. Bet de- 
monstrancija prie Nunciatūros turėjo ideologinį-socia- 
listinį atspalvį. 

Gaigalaitė rašo, kad Vatikano diplomatai E. Mace- 
vičių ignoravo: niekur jo nekvietę, nepriiminėję. 1925 
m. pabaigoje Osservatore Romano paskelbė, kad 
Lietuvos Respublika savo atstovą prie Vatikano gali 
atsiimti (197 Seimo posėdžio stenograma p. 13). 

Didelį netaktą padarė Lietuvos vyriausybė, kai 
1926 m. pagelbėti Macevičiui pasiuntė ekskunigą Pu- 
rickį. Nuo 1921 m. Purickis buvo linksniuojamas spau- 
doje kaip sacharino kontrabandos dalyvis. Jis, metęs 

kunigystę, nyvyko Maskvon ir iš pirmo susitikimo ve- 
dė restorano padavėją. Pastarasis, būdamas geras Žur- 
nalistas, parašė notą, bet grubią, iškraipančią faktus, 
ir padavė Macevičiui įteikti Vatikano Sekretoriatui. 
Vatikanas tokios notos visai nepriėmė. Po tokio „gde- 
biuto" E. Macevičius ir Purickis išvyko iš Vatikano 
(Gaigalaitė, cit. veik. p. 158). 

Iš to galime suprasti, kokia nemaloni padėtis te- 
ko taisyti ministrui dr. M. Reiniui. Bet jis tai atliko. 


C. Santykių su Tarybų Sąjunga 
sunormalinimo klausimu 


1923 m. Tarybų Sąjunga pasiūlė Lenkijai ir Pabal- 
tijo valstybėms pasirašyti garantines sutartis. 1925 m. 
Lietuvos Užsienio reikalų ministras M. Reinys prane- 
šė tarybiniam atstovui A. Aleksandrovskiui, jog Lietu- 
va pageidaujanti pasirašyti su Tarybų Sąjunga garan- 
tinę arba tarpusavio nepuolimo sutartį. Taigi min. 
Reinys visais atžvilgiais reiškėsi kaip patyręs valstybi- 
ninkas. Jis pakvietė Tarybų Sąjungos liaudies komi- 
sarą G. Čičeriną apsilankyti Kaune. 

Komisaras Čičerinas, grįždamas iš Prancūzijos 1925 
m. atvyko į Kauną. Tuometinis Užsienio r. min. Rei- 
nys suruošė priėmimo pusryčius, kurių metu pasakė 
sekančio turinio kalbą: 

„Ponas Liaudies Komisare, 

Su dideliu malonumu sveikinu Jus Lietuvos vyriau- 
sybės ir tautos vardu Lietuvos žemėje. Mes džiaugia- 


63 


mės matydami Jus savo tarpe, tačiau vizitas, kuriuo 
Jūs suteikėte mums garbę, neleidžia vistik mums pa- 
miršti, kad mūsų šalis neturi dabar galimybės savo 
laikinoje sostinėje aukštus svečius priimti tuo puošnu- 
mu, kurio jie užsitarnauja. 

Lietuva supranta pareigas, kurias jai uždeda jos 
geografinė padėtis, ir linki, kad visos tautos būtų 
tarp savęs susijungusios draugystės, pagarbos ir ben- 
dradarbiavimo ryšiais. Europai, pergyvenusiai prece- 
dento neturintį sukrėtimą, reikalinga ramybė ir taika. 
Tačiau panaši taika gali būti ilgalaikė tik tada, jei ji 
remsis tvirtais pagrindais, būtent, teisės ir teisingu- 
mo. Mes karštai trokštame, kad įsiviešpatautų tokia 
padėtis toje Europos dalyje, kur likimas apgyvendi- 
no mūsų tautą, ir mes gerai suprantame rolę, kurią 
suvaidinti šio idealo įgyvendinimui pašaukta Tarybų 
Socialistinių Respublikų Sąjunga . .. 

Leiskite man išreikšti viltį, kad Jūsų buvimas Lie- 
tuvoje, gaila, toks trumpas, ir derybos, kurias mes 
vesime, pažymės politinio ir ekonominio suartėjimo 
kelyje abiejų mūsų tautų svarbų etapą ir prisidės 
prie santykių, siejančių mūsų tautas, stiprinimo. 

Aš taip pat tikiuosi, kad artimiausiu laiku mums 
bus suteikta galimybė atnaujinti ir toje pačioje dva- 
sioje tęsti derybas Maskvoje, kurias mes pradedame 
šiandien Kaune. 

Linkiu sėkmės mūsų laikinoje sostinėje, ponas Liau- 
dies Komisare. Aš keliu taurę už taikos reikalą ir soli- 
darumą, kurio mes siekiame, už Tarybinių Socialisti- 

nių Respublikų Sąjungos suklestėjimą ir už Jūsų as- 
meninę laimę“ (Dokumenty Vnešnej politiki SSSR.T. 
VIII. Nr. 428. p. 555.). 


TSRS Užsienio reikalų liaudies komisaro G. V. Či- 
čerino atsakomoji kalba į Lietuvos Užsienio reikalų 
ministro M. Reinio kalbą (1925.XII.23). 


„Aš nuoširdžiai dėkoju Jums, Ponas Ministre, ir 
per Jus Jūsų liaudžiai ir Lietuvos Vyriausybei, kurios 
vardu Jūs kalbėjote, už Jūsų draugišką pasveikinimą 
ir už tą šiltą priėmimą, kurį aš pajutau Jūsų šalyje. 
Nuo neatmenamų laikų Lietuvos liaudis sugebėjo pa- 
čiomis sunkiausiomis aplinkybėmis išsaugoti savo kal- 
ba, savo papročius, nacionalinę kultūrą, visą savo 
charakteringą fizionomiją ir ilgametė despotiška caro 
general-gubernatorių valdžia nepalaužė jos stiprybės, 
ginant savo ypatybes. Aš ypatingai didžiuojuosi tuo, 
kad aš pirmas iš Tarybų Sąjungos, padariusios galą 
caro valdžiai, vyriausybės narių turiu laimės aplanky- 
ti tą šalį, kuri per savo nepriklausomos valstybės 
gyvavimo laiką įrodė neginčijamą sugebėjimą tvar- 
kyti valstybės gyvenimą ir būtinumą savo nepriklau- 
somo valstybingumo Rytų Europos lygsvarai' 0 tuo 
pačiu ir aplamai pasaulio santykių lygsvarai išlaikyti. 
Mano šiltas su Jumis susitikimas lai bus būtino pačių 
glaudžiausių draugiškų santykių išreiškimas. Dabar 
prasidėjęs tarp mūsų ekonominis suartėjimas sukurs 
tvirtus pagrindus mūsų artimiems ir nekintamiems 
draugiškiems politiniams santykiams . .. 

IV 


VYSKUPAS KOADJUTORIUS IR 
VISUOMENĖS VEIKĖJAS 


1. Vysk. M. Reinys Vilkaviškio 
Vyskupijos Vyskupas Koadjutorius 


1926 m. įsteigus Lietuvoje savaimingą Bažnytinę 
Provinciją, naujai sudarytos Vilkaviškio vyskupijos vys- 
kupu buvo paskirtas buvęs Seinų. vysk. A. Karosas, 
70 metų amžiaus. 

Vysk. Karoso pagalbininku — koadjutorium — su 
paveldėjimo teise buvo paskirtas Popiežiaus Rūmų 
Šambelionas, kun. dr. M. Reinys. Tačiau kun. Rei- 
nys gavo tik vyskupo titulą — faktiškai nebuvo vysku- 
pijos valdytojas. 

Vyskupijos valdytoju buvo vysk. Karosas. Jis, no- 
rėdamas pasirodyti, kad tai padaryti dar galįs, prie 
vyskupijos valdymo nenorėjo prileisti vysk. Reinio. 

Vysk. Karosas išgyveno devyniasdešimt vienerius 
metus (1856-1947). 40 metų buvo vyskupijos valdyto- 
ju (1907-1947). Savo laiku buvo didelių gabumų, 
praktiško proto ir didelio takto žmogus. Buvo Žemai- 
čių vyskupijos vysk. Paliulionio kancleriu, Žemaičių 
Kunigų seminarijos rektorius ir profesorius. Semina- 
rijoje dėstė pastoralinę ir moralinę teologiją. Jis dės- 

tė, kaip rašo kun. dr. Čepėnas savo atsiminimuose 
apie arkiv. M. Reinį, — taip aiškiai, taip praktiškai, 
kad reikėjo tik atsidėjus klausytis ir nebereikėjo mo- 
kytis. Carinės Rusijos vyriausybė A. Karosą dėl jo 
sumanumo ir protingumo vadino jėzuitu. 


Bet laikas, — „žmogaus metrikai“, — daro savo. 
Taip buvo ir su vysk. Karosu. Jau 1913 m., kada 
"Vatikane buvo svarstomos kandidatūros į Žemaičių 
vyskupus, be vysk. P. Karevičiaus kandidatūros, buvo 
ir A. Karoso kandidatūra. Vysk. Karosas tuo metu 
buvo Romoje apsigyvenęs pas lenkus. Kartu gyvenę 
lenkai buvo pastebėję pas vysk. Karosą kažkokį nuo- 
vargį, kad net dienos metu užmigdavo. Dėl to arkiv. 
Zalenskis prasitarė kan. Prapuoleniui: „Negalima jo 
kandidatūros į Žemaičių vyskupus remti, nes juk tai 
vienas brolis iš 7 brolių miegančių, kaip paduoda 
šventųjų legenda" (Arkiv. P. Karevičiaus atsiminimai). 


Uolesnieji kunigai dėl vysk. Karoso pasyvumo, per 
didelės tolerancijos dėl dygstančių ir augančių nege- 
rovių vyskupijoje skaudžiai pergyveno. Dėl to 1934 
m. Vilkaviškio vyskupijos Kapitula ir Dekanai per 
Nunciatūrą raštu kreipėsi į Apaštalų Sostą, prašyda- 
mi taisyti Vilkaviškio vyskupijos padėtį. Pagaliau ži- 
nios apie vyskupiją pasiekė Romą. Vysk. K. Paltaro- 
kas savo atsiminimuose rašo: „Vysk. A. Karosas gavo 
iš Romos įsakymą prileisti vyskupą M. Reinį prie 
darbo Kurijoje, duoti jam pareigas, bent nemažesnes 
už generalvikaro; pavesti jam Kunigų seminarijos prie- 

MEČISLOVAS REINYS 
Vilkaviškio Vyskupas Koadjutorius 


žiūrą ir pačiam nevizituoti parapijų. Gavęs iš Romos 
tokį raštą, vysk. A. Karosas nusiminė. Vatikano Reika- 
lų patikėtinis Lietuvoje Arata guodė vysk. Karosą, 
sakydamas, kad Vatikanas tai padarė jo naudai, — ga- 
lės daugiau pailsėti. Nusiramino". 

Vysk. Reinys apsigyveno erdviose Kurijos patalpo- 
se. Kurija buvo vadinama Napoleono rūmais. Mat, 
pasakojama, kad Napoleonas po nepavykusio žygio 
į Rusiją, traukdamasis atgal, šiose dvaro patalpose 
buvo apsistojęs — apsigyvenęs. Vėliau šios patalpos 
buvo apleistos, apgriuvę. Kai jos atiteko vyskupo ži- 
nion, buvo atremontuotos, dekoruotos. 

Vysk. Reiniui apsigyvenus Vilkaviškyje, be Kauno 
Universiteto, teko profesoriauti ir Vilkaviškio Kunigų 
seminarijoje. 

Bet vysk. Reiniui esant tokio gilaus ir plataus išsi- 
mokslinimo ir turint tiek entuziazmo dirbti buvo dar 
per maža. Vyskupiško takto sumetimais, tapęs vysku- 
„pu jokiai politinei partijai nepriklausė, bet įsijungė į 
„platų visuomeninį darbą Lietuvoje. Rėmė pastangas 
-visą katalikiškąją visuomenę suorganizuoti į atitinka- 
mas draugijas. Pavyzdžiui, pradžios mokyklų vaiku- 
čiai buvo buriami į „Angelo Sargo“ sąjungą. Jie va- 

*" dinosi angelaičiais. Kai kuriose parapijose, kuriose 
„ dirbo veiklūs kunigai, angelaičių skaičius siekęs 100 
b procentų mokyklinių vaikų. Jų šūkis — ,„Mylėkime Die- 
„ vą ir Tėvynę“. 

Kaimo jaunimas buvo organizuojamas į „Pavasa- 
rio" sąjungą. Savo narių ji skaitė iki 50,000. Jų šūkis 
— „Dievas ir Tėvynė“. 

Besimokantį jaunimą telkė „Ateitininkų“ organiza- 
cija. Įsteigta dar carinės Rusijos metu (1910). Ateitinin- 
kai skirstėsi į „Ateitininkai moksleiviai", „Ateitininkai 
studentai" ir baigusieji aukštuosius mokslus — „„Atei- 

tininkai sendraugiai''. Ateitininkų moksleivių 1928 m. 
buvo 90 kuopų su 5,500 narių. Kovų už Lietuvos 
nepriklausomybę metu daug ateitininkų ėjo į frontą 
ir daug žuvo. Ateitininkų obalsis: „Visa atnaujinti 
Kristuje“, tarnaujant Dievui ir Tėvynei. 

Moterys buvo buriamos į „Katalikių moterų drau- 
giją". Narių skaitė 40,000. Obalsiu turėjo — „Tiesa 
ir Meilė“. 

Pagal tuomet veikiančius įstatymus mokyklas steig- 
ti galėjo tiek pavieniai asmenys, tiek draugijos. Ateis- 
tų propagandistė A. Gaigalaitė rašo, kad katalikiškos 
draugijos „Saulė“ ir „Žiburys“ išlaikė 13 aukštesnių- 
jų mokyklų, 7 Mokytojų seminarijas, vieną šešių kla- 
sių progimnaziją ir 3 Vidurines mokyklas. Iš tikrųjų 
katalikiškų mokyklų skaičius buvo didesnis. ,„Socialis- 
"tai" 

polėje turėjo Realinę gimnaziją, žydai Virbalyje — 
gimnaziją, Valdžia — Veiveriuose progimnaziją ir mo- 
kytojų kursus. Taigi, teisę steigti mokyklas turėjo visi, 
tik ne visi tuo rūpinosi. Lietuvos valstybės aparatą 
daugiausia suorganizavo katalikai. Daugelis puslietu- 
vių inteligentų vieni žiūrėjo į Maskvą, kiti — į Varšu- 
vą. 

Ta pati Gaigalaitė rašo apie pasikalbėjimą prof. 

V. Jurgučio su diplomatu Vašingtone B. K. Balučiu. 
Pastarasis užklaustas, kodėl dirbąs su klerikalais, nors 
pats tikybiniai indiferentas, atsakė: „,„Šviesuolių ir kva- 
lifikuotų žinovų pas mus maža... Mūsų tautos per- 


švietimu mažai rūpinosi. Laisvamaniai Marijam- 

gyvenimų sąlygose kunigai yra vienas šviesiausių luo- 


mų . 


2. Iš atsiminimų apie Vyskupą Koadjutorių 


a) K. J. A. atsiminimai 


K. J. A. savo laiku dirbęs Vilkaviškio kūrijoje ra- 
šo: „Gavėnios metu vysk. M. Reinys važinėdavo po 
Vilkaviškio vyskupijos parapijas, vesdamas žmonėms 
rekolekcijas. Mokslo metais, nulikęs dieną kitą, aplan- 
kydavo gimnazijas ir tikrindavo tikybos dėstymą kla- 
sėse. Paprastai gimnazijų kapelionai turėdavo paklau- 
sinėti keletą mokinių, po to išdėstyti sekančią pamo- 
ką ir palikti vysk. Reiniui 15-20 minučių, kurių metu 
vyskupas pasakydavo kiekvienai klasei atitinkamą kal- 
bą, iškeldavo dėstomojo dalyko svarbą. 


Taip pat neapleisdavo neatsilankęs ir į abiturien- 
tų tikybos egzaminus. Kapelionai būdavo įpareigoti 
mokslo metų .pradžioje pranešti vysk. Reiniui tikybos 
pamokų tvarkaraštį ir abiturientų tikybos egzaminų 
datą. 

Vasaros atostogų metu, kai jam leisdavo vysk. Ka- 
rosas, vizituodavo parapijas 1-2 dekanatus. Anais lai- 
kais tai vykdavo iškilmingai. Vysk. Reinys, kaip dide- 
lis visuomenininkas, kiekvienai pasitinkančiai grupei: 
vaikams, jaunimui ir kitiems pasakydavo jiems atitin- 
kamą padėkos žodį ir duodavo dovanėlių. 

Vysk. M. Reinio sutikimas prie Marijampolės miesto ribų 
ganytojiško vizito metu. Iš kairės Marijampolės klebonas J. 
Stakauskas (su stula), vysk. M. Reinys, kun. Aleksa, kan. 
Steponaitis 


Vizitacijos metu susipažindavo su katalikiškų drau- 
gijų veikla, priimdamas iš jų vadovybių raportą. Su- 
tikimo metu vysk. Reinio laikysena buvo didinga, 
kaip Bažnyčios kunigaikščio, kartu šilta, kaip mylin- 
čio tėvo. Žmonėse vyskupo Reinio vizitacija palikda- 
vo didelį įspūdį. 

Sutvirtinimo sakramento teikimo proga tikrindavo, 
kaip vaikučiai yra parengti Šv. sakramentams priimti 
ir kokia jų, pagal amžių, religinė orientacija. Būdavo 
taip: baigus teikti sutvirtinimo sakramentą, visi esan- 
tieji susirenka į vieną vietą, ateina vyskupas ir atsi- 

sėdęs klausosi, kaip vaikai atsakinėja į klausimus. Juos 
klausinėdavo ne klebonas ar vikaras, bet Vyskupą 
lydintis kunigas, kūrijos atstovas. Neapsieidavo kartais 
ir be nuotaikingesnių atsakymų. Vienoje vietoje (Su- 
darge) vaikučių buvo paklausta, kokius „žino katalikiš- 
kus laikraščius. Vienas paklaustas berniukas atsako: 
„Lietuvos Ūkininkas“. Tai buvo socialistinis laikraštis. 
Vyskupui, kunigams ir žmonėms toks atsakymas su- 
kėlė juoko. Vėliau tos vietos klebonas, sutikęs aną 
kunigą, padėkojo už tokį paklausimą prie vyskupo. 
Jis turėjęs gražios progos ir medžiagos pamokslams, 
kokią spaudą privalo tėvai prenumeruoti. Tingesnius 
kunigus šis atsitikimas vertė pasitempti. 

Be to, vysk. Reinys rašydavo daug straipsnių ka- 
talikiškiems laikraščiams, žurnalams. Rašydavo net 
sirgdamas, su temperatūra gulėdamas lovoje. Papra- 
šytas neatsisakydavo parašyti netgi kelionės metu. 
Pavyzdžiui, 1937 m. lankydamas Amerikos parapijas, 
parašydavo katalikiškai spaudai skrisdamas lėktuvu iš 
vienos vietovės — parapijos į kitą. 

Katalikų Akcijai buvo atsidavęs visa siela. Vysku- 
pijoje veikiančių katalikiškų organizacijų centrų val- 
dybų posėdžiai dažnai vykdavo vysk. Reinio bute. 
Daugely posėdžių jis stengdavosi dalyvauti. Padary- 
davo reikiamas pataisas, nevaržydamas kitų nuomo- 
nių, pasisakymų. 

Vyskupas Reinys, nepaisant savo aukštos padėties 
— vyskupas, buvęs ministras, plataus išsimokslinimo, 
profesorius, — buvo kuklus, visiems prieinamas. Va- 

žinėdavo paprastais autobusais, traukiny — trečios 
klasės vagone. 


Turėdamas laisvesnio laiko, — pasakoja tas pats 
K. J. A, — vyskupas Reinys vykdavo į savo tėviškę 
Madagaskarą. Ten būdamas, 4-5 valandas kasdien 
užsiimdavo sunkia filosofine lektūra. Pats sakydavo, 
kad tai jo nenuvargindavo. Giminėm užsakydavo ka- 
talikiškus laikraščius. 

Kasdieniniame gyvenime buvo labai kuklus. Aske- 
tas. Bute — tik paprasta lova, stalas, knygos. Salione 
paprastas stalas, apkrautas katalikiškais laikraščiais bei 
žurnalais ir keletas kėdžių. 


Būdamas reiklus sau, to reiklumo pageidavo ir iš 
kunigų. Apsileidėliams buvo kietokas. Šios rūšies kuni- 
gai ir šiandien stengiasi surasti prieš vyskupą Reinį 
priekaištų. 

Kaip buvo kuklus vyskupas Reinys gyvenime, taip 
labai kukliai buvo išleistas ir į Vilnių 1940 m., kada 
jis buvo paskirtas arkivyskupu ir arkiv. R. Jalbžykov- 
skio padėjėju. Seminarijos rektorius F. Bartkus pasa- 
kė gailią atsisveikinimo kalbą; kad arkiv. Reinys aplei- 
džia Vilkaviškį su skaudama širdimi apgailėtas tų, su 
kuriais bendrai dirbo ir sielojosi katalikybės reikalais 
Vilkaviškio vyskupijoje. 

Vysk. Reinys buvo palankus katalikams veikėjams 
pasauliečiams. Su jais rasdavo kalbą, juos padrąsin- 
davo, pasidžiaugdavo jų gera valia, jų darbu, jų su- 
pratimu ir idealizmu darbuotis krikščionybės idealui. 

Vysk. Reinys neapsiribojo vien Vilkaviškio vyskupi- 
jos ribomis. Visi skaitlingesni, žymesni katalikų susibū- 
rimai neapsiėjo be jo aktyvaus dalyvavimo. 


b) K. Š. apie arkiv. M. Reinį rašo: 


„Su arkivyskupu M. Reiniu susipažinau 1923 m., 
studijuodamas Lietuvos Universitete, Kaune. Lankiau 
jo dėstomas psichologijos paskaitas. Susitikdavau ir 
už universiteto sienų. Jis gyvai dalyvaudavo katalikiš- 
kųjų organizacijų veikime ir neretai tekdavo su juo 
susidurti įvairiuose susirinkimuose, šventėse, posėdž- 
iuose, pasitarimuose. Artimą ryšį palaikė su studentais 
ateitininkas. Buvo dažnas jų svečias. Studentai gerbė 
prof. Reinį. Jiems imponavo jo didelė erudicija ir as- 
mens taurumas. Su studentais, kaip ir su visais, su ku- 
riais jis susidurdavo, buvo paprastas, prieinamas, ne- 
rodąs jokio išdidumo. Kiek teko pastebėti, savo kuk- 
lios laikysenos nepakeitė ir eidamas Užsienio reikalų 
ministro pareigas ir likęs vyskupu. 

Susirinkimuose nevengdavo tarti savo žodį. Ramiai 
išklausydavo kitų pasisakymus ir blaiviai juos vertin- 
davo. Neteko pastebėti, kad būtų rodęs užsispyrimo 
laikytis tik savo nuomonės, bet principiniuose daly- 
kuose buvo kietas ir nenuolaidus. 

Universitete į paskaitas ateidavo visada gerai pasi- 
ruošęs. Neskaitė iš pasirašyto teksto, bet pasakojo. 
Kalbėjo aiškiai, suprantamai, vengdamas vartoti sun- 
kiai suprantamas abstraktines sąvokas ir tarptautinius 
terminus. Dėstė prisilaikydamas plano, sistemingai. 

Vilkaviškio miestas — Vilkaviškio apskrities ir vyskupijos 
centras (Iš Broniaus Kviklio archyvo) 


Tiksliai formuluodavo klausimus ir nuosekliai vystė 
temą, perdaug nenukrypdamas į šalis. Klausiau jo pa- 
skaitų 1923-1926 metais. Tai buvo tik pradžia jo pro- 
fesoriavimo. Paskaitose daug rėmėsi Vakarų psicholo- 
gų tyrinėjimais ir veikalais. Dažnai cituodavo Vundtą, 
Helmholzą, Lindvorskį, Titčenerį, Geiterį, Kiulpę ir kt. 
Per kolokviumus ir egzaminus nebuvo priekabus, bet 
nerodė ir didelio atlaidumo. 

Pas kun. prof. P. Kuraitį rinkdavosi studentų 
ateitininkų elitas. Prie kavos puodelio buvo aptaria- 
mi ateitininkų organizacijos reikalai, gyvenamojo mo- 
mento klausimai ir paliečiamos problemos, susijusios 
su lietuvių tautos ateitimi. Be prof. P. Kuraičio šiuo- 
se pokalbiuose dar dalyvaudavo prof. St. Šalkauskis, 

prof. K. Pakštas ir prof. M. Reinys. Kartais pasiro- 
dydavo ir Ed. Turauskas. Kupini dinamizmo buvo 
prof. Pakšto pasisakymai. Jis vis kėlė naujas proble- 
mas, su kuriomis ateityje teks susidurti lietuvių tautai 
ir kurių sprendimas nebus lengvas. Kalbėjo apie rei- 
kalą pagreitintu tempu vykdyti tautos kultūros vajų, 
ragindamas „Lietuvos laikrodį pasukti šimtu metų pir- 
myn". Įrodinėjo, kad lietuvių tauta, didžiųjų kaimy- 
nų trinama, tik pagreitintu tempu sukūrusi savo kul- 
tūrą, lygią šveicarų, belgų ir olandų kultūrai. Dažnai 
primindavo lėto tautos vystymosi pavojų. Prof. St. 
Šalkauskis kalbėjo apie istorinius lietuvių tautos užda- 
vinius, tautinio ir visuomeninio auklėjimo problemas 
ir krikščionybės principų šviesoje vertino gyvenamo- 
jo laikotarpio įvykius. Prof. M. Reinys pokalbiuose 
užėmė skirtingą poziciją. Naujų problemų jis nekėlė, 
bet kritiškai analizavo kitų pareikštas nuomones ir pa- 
siūlymus. Kartą apie savo vaidmenį šiuose pokalbiuose 
jis taip išsireiškė: „Naujiems projektams kurti aš ne- 
tinku. Galiu atlikti tormozo vaidmenį, kad smarkiai 
įsibėgėję ratai per toli nenuvažiuotų". Jis nebuvo lin- 
kęs per daug aukštai skrajoti, kaip buvo pasišovę kai 
kurie pokalbių dalyviai. Jis į viską žiūrėjo ir vertino 
realisto akimis. 

Šių susitikimų dalyviai aptardavo ir „Židinio“ lei- 
dimo reikalus. Jie nustatė ideologinę kryptį ir parinko 
žmones, kurie redagavo ir rūpinosi žurnalo leidimu. 
Krypties nustatyme nemažos reikšmės turėjo ir prof. 
M. Reinio žodis. 1924 m. pradėjo eiti „Židinys“. Jo 

pirmajame numeryje vedamuoju ėjo M. Reinio straips- 
nis „Principų ir gyvenimo sintezė". 

Studentų ateitininkų pokalbiai, kurie vyko prof. 
Kuraičio bute, plėtė dalyvių akiratį, stiprino jų idė- 
jinį nusistatymą, teikė žinių apie organizacinio darbo 
vedimą ir tuo prisidėjo prie paruošimo vadovaujan- 
čių kadrų katalikų visuomenei. Šių pokalbių poveikyje 
brendo Pranas Dielininkaitis, dr. Ignas Skrupskelis, 
doc. Jonas Grinius, prof. dr. Zenonas Ivinskis ir eilė 
kitų katalikų veikėjų, žurnalistų, mokslo darbuotojų. 

Arkiv. M. Reinys beveik visada dalyvaudavo di- 
desniuose katalikų suvažiavimuose, konferencijose, pa- 
sitarimuose ir tardavo savo žodį. Darbuotojų katali- 
kų organizacijoms ugdyme ir katalikų veikimo gairių 
nustatyme jis yra atlikęs nemenką vaidmenį. 

Pabaigus mokslą, ilgesnį laiką teko dirbti Šakių 
„Žiburio“ gimnazijoje, kurią, kaip Vilkaviškio vysku- 
pijos ribose esančią katalikišką mokyklą, kartas nuo 
karto vysk. Reinys aplankydavo. Katalikų mokslo įstai- 
gas jis brangino, jas rėmė ir energingai gynė, kai tau- 
tininkų vyriausybė ėmė kėsintis uždaryti universitete 
Teologijos-filosofijos fakulteto filosofijos skyrių ir kata- 
likų laikomas vidurines mokyklas. Dėl energingo prie- 
šinimosi šitokiam vyriausybės užmojui tautininkų val- 
džios akyse jis tapo „persona ingrata“ (Panevėžio 
vyskupo Kazimiero Paltaroko užrašai). 

Lankydamas gimnaziją, aplankydavo ir mano šei- 
mą. Kartą vaišinamas mažai valgė. Skundėsi sveikata. 
Sakėsi, kad inkstuose atsiradę akmenys, todėl gydy- 

tojų nurodymu laikėsi dietos, daug geriąs arbatos su 
citrina, kad akmenis ištirpintų. 

Arkivyskupas M. Reinys nebuvo eilinė asmenybė. 
Turėjo platų išsimokslinimą, pasižymėjo dideliu veik- 
lumu, valingumu, principiškumu, taurumu, demokra- 
tišikumu. Du švyturiai rodė jam kelią — Dievas ir 
Tėvynė. Net sunkiausiose aplinkybėse niekas nepajėgė 
jo iš to kelio iškreipti. Gyveno laikotarpyje, kada vy- 
ko dideli ir reikšmingi pasikeitimai pasaulyje ir lietu- 
vių tautos gyvenime. Jaunystės metais vyko spartus 
lietuvių tautinio atgijimo procesas. Savarankiško gy- 
venimo pradžioje praūžė pirmasis pasaulinis karas. 
Rusijoje kilo revoliucija, kuri suardė carinę imperiją. 
Lietuvių tauta stojo į savarankiško gyvenimo kelią ir 
dideliu užsidegimu ėmėsi savos valstybės kūrimo dar- 
bo. Užsiliepsnojo ir antrasis pasaulinis karas, atnešęs 
tautoms baisias nelaimes. Arkivyskupas Reinys nebu- 
vo šių dalykų stebėtojas ir liudininkas. Ėjęs mokslus 
Petrapilio Dvasinėje Akademijoje, Louveno, Strasbur- 
go universitetuose, studijavęs teologiją, filosofiją, 
gamtos mokslus, naujųjų laikų kultūros problemas, įsi- 
gijęs teologijos magistro ir filosofijos daktaro laips- 
nius, ilgiau pagyvenęs Belgijoje, Vokietijoje, Danijoje, 
aplankęs Olandiją, Švediją, Austriją, Italiją, Šveicariją, 
Prancūziją, Angliją ir Jungtines Amerikos Valstijas, įgi- 
jo nemažai žinių ir platų akiratį. Dėstydamas universi- 
tete ir aktyviai dalyvaudamas visuomeniniame veiki- 
me tas žinias gilino ir plėtė. Tai buvo didelės erudi- 
cijos žmogus. Turėdamas tokį pasiruošimą, jis energin- 

gai įsijungė į lietuvių tautos valstybinį, kultūrinį ir 
bažnytinį gyvenimą, pasiimdamas nemažą naštą, kurią 
kantriai ir ištvermingai su nemažu sėkmingumu nešė 
iki savo garbingo gyvenimo tragiškos pabaigos, karš- 
tai trokšdamas lietuvių tautai šviesesnės ateities. Daly- 
vaudamas organizaciniame veikime, eidamas atsakin- 
gas universiteto profesoriaus, užsienio reikalų minis- 
tro ir vyskupo pareigas darė nemažą poveikį Lietuvos 
visuomeninio, politinio ir bažnytinio gyvenimo eigai. 
Jisai 1917 m. parašė krikščionių demokratų partijos 
programą, jam buvo pavesta rūpintis Katalikų Mokslų 
Akademijos suorganizavimu, paruošė Lietuvos-Tary- 
bų Sąjungos nepuolimo paktą, kuris 1926 m. buvo 
pasirašytas Maskvoje, daug prisidėjo prie Lietuvos ir 
Apaštalų Sosto santykių sunormalinimo ir Lietuvos 
Bažnytinės provincijos įsteigimo. Tai buvo žymus lie- 
tuvių tautos veikėjas, mokslo, valstybės ir Bažnyčios 
vyras. 


c) Kanauninkas P. Rauda pasakoja: 


„Gerai nepamenu, ar tai buvo 1934 ar 1935 m. 
Tais metais, man esant kapelionu Zarasų gimnazijoje 
ir gerai jaučiant, kad šis kraštas yra užkrėstas lenkiš- 
kos dvasios, nutarėme surengti Pavasarininkų susibū- 
rimą, kuris padėtų įnešti daugiau lietuviškos dvasios 
į Zarasų gimnaziją. Kalbėti šiame susiburime pakvie- 
tėme J. E. vysk. Reinį iš Vilkaviškio. Jį kvietėme to- 
dėl, kad jis buvo žinomas tokiems dalykams didelis 
pavasarininkų draugas, o gal svarbiausia dėl to, kad 

Zarasai tautiniu požiūriu buvo labai apleisti ir reikė- 
jo tiesiog sunkiosios artilerijos, kuri pažadintų jauni- 
mą tautiniam susipratimui ir veikimui. 

Tas mūsų susibūrimas įvyko per Sekmines. Oras 
buvo labai nepalankus: šaltas, žvarbus vėjas. J. E. 
Vysk. Reinys į Zarasus atvyko sirgdamas, šv. Mišias 
laikė pats, bet kai reikėjo kalbėti, pamokslą sakyti, 
tai paprašė, kad sakykloje būtų pastatyta kėdė. Ir jis 
kalbėjo sėdėdamas. Lenkai šiame suvažiavime neda- 
lyvavo, boikotavo. Kad vietiniam jaunimui pakeltume 
dvasią, buvo pakviesta svečių iš kaimyninių apskričių 
gimnazijų: atvyko studentai ir vyresnių klasių mokslei- 
viai, pavasarininkai ir ateitininkai iš Utenos, Biržų, 
Panevėžio. Šiame susibūrime dalyvavo ir eilė kunigų 
iš plačios apylinkės. 

Programoje: iškilmingas vyskupo sutikimas, vėlia- 
vos pašventinimas, vyskupo žodis... 

Po šio susibūrimo ateitininkų ir pavasarininkų pa- 
dėtis čia žymiai pasikeitė. 

Bendrai paėmus, vyskupo Reinio atsidavimą kata- 
likiškai Akcijai žodžiais sunku išreikšti“, — baigė po- 
kalbį kan. Rauda. 

d) Vaičiulaičio pasikalbėjimas 

Pas vyskupą Reinį, kaip didelį katalikų visuome- 
nės veikėją buvo atsiųstas korespondentas iš ateitin- 
inkų Centro, šiuo metu žinomas rašytojas A. Vaičiu- 
laitis. 

Vaičiulaitis: Jums, Ekscelencija, tenka apžvelgti pla- 
čiau Lietuvos gyvenimą, dalyvauti mokslo judėjime. 

Ar teko pastebėti, kad šioje srityje būtų pažanga? 

Vysk. Reinys: Mokslo pažanga iš tikrųjų yra. Ir 
didelė. Juk Vilniuje mums net vadovėlių trūko. Atsi- 
menu, kaip net ir bado pavojuje (1916-1919) žmonės 
vertė ir patys rašė šios rūšies literatūrą. Dabar jau 
šioje srityje didelės stokos nejaučiam. 

Mokyklų tinklas išplėtotas. Bet nereiktų prie to, 
kas yra, apsistoti. Gera būtų siekti 7 metų pradžios 
mokyklos. Jeigu norime Vilnių atgauti, tai tam svar- 
biausias kelias — intelektualinis pasiruošimas. Mes lai- 
mėsime tik pakilę kultūroje. Todėl visai nesupranta- 
mos kai kieno pastabos (smetonininkų — aut.), kad 
pas mus esą per daug mokslus einančiųjų. Jeigu pa- 
imsime daug vietų, pamatysime, kad labai jau ne vi- 
sas užima tinkamo cenzo žmonės. 

Universitetas savo aplinkybėse daug padarė. Jis 
spėjo gana gerai susiorganizuoti. Ir mokslo pajėgų tu- 
ri. Jei nėra dar naujų išradimų, tai tik dėl to, kad 
mums pirmiausia tenka suimti, kas kitų laimėta, pasi- 
savinti, kas jau turima. Dar per trumpas laikas išra- 
dimams. 

Vaičiulaitis: Kaip universiteto profesorius Jūs susi- 
duriat su viena mokslus einančiųjų dalimi — studentais. 
Ką galėtumėte apie juos pasakyti? 

Vysk. M. Reinys: Iš mūsų studentų gaunu gerą 
įspūdį. Jie neturi neigiamų tradicijų. Daug kur Vokie- 
tijoje, pavyzdžiui, įsivyravus tokia nuomonė, kad pir- 
maisiais metais studentas turi nieko neveikti, tik ūžti. 
Reikia pažymėti, kad mūsų studentams nestoka gabu- 

mų, ir gerų gabumų. Todėl į juos galima sudėti 
daug vilties. Perspektyvos geros. 

Tiesa, iš kalbininkų pusės tenka išgirsti, kad stu- 
dentai nesą paruošti lietuvių kalbos. Sakysim, išėjo 
Vikt. Kamantausko ir Klimo kirčiuoti skaitymai. Aš 
juos atsidėjęs perskaičiau. Ir kiek nevienodo kirčiavi- 
mo juose! Jeigu čia galima daryti priekaištų, tai tik 
ne studentams ar gimnazijoms. Tegu kalbos Jupiteriai 
visų pirma tarp savęs susitaria. 

Vaičiulaitis: Kaip Vyskupui, Jums tenka rūpintis 
visuomenės religiniu gyvenimu. Dabar, po visokių per- 
versmų ir naujų obalsių paleidimo gal tenka pastebė- 
ti ir mūsų žmonėse atmainų? 

Vysk. Reinys: Taip. Neigiamai paveikė karas... 
ir deja, kai kur mokyklos. Kur mokyklose dirba aiškiai 
nusistatę prieš religiją arba indiferentai, tada nega- 
lima laukti religingumo iš jų auklėtinių. Taip buvo 
rusų mokyklose, iš dalies ir dabar. Todėl tenka džiaug- 
tis, kai įmanoma rūpintis katalikiškomis organizacijo- 
mis. Prieš religinį sumenkėjimą matome stojant kata- 
likiškas organizacijas. Labai svarbu, kad katalikų vi- 
suomeninis ir organizacinis susipratimas didėtų. 

Bet vis dėlto per spaudą skelbiama daug kenks- 
mingų liberališkų idėjų. Jos padeda krikdyti pačius 
inteligentus. Todėl katalikų veikimas turėtų stipriai su- 
organizuoti savo spaudą. 

Gaila, jei reikia pastebėti, kad senesniosios kartos 
inteligentų religinis susipratimas pašlijęs. Ypač jie ne- 
supranta, jog sąmoningas katalikas turi būti visuome- 

nininkas. O šioj srity didelė dalis jų labai apsileidus. 
Tik naujoji karta — Ateitininkai ir Pavasarininkai duo- 
da gražiausių vilčių. 

Svarbu, kad katalikų visuomenė dar labiau susi- 
organizuotų. Turi būti nustatytos idėjos į katalikų gy- 
venimą dabartiniu metu, sudaryta katalikiškoji opini- 
ja. Čia daug darbo tenka katalikų akcijai. 

Vaičiulaitis: Jūs, Ekscelencija, Lietuvos Rytų žmo- 
gus, pakliuvot į vakarus gyventi kapsų tarpe. Kokie 
Jūsų įspūdžiai apie juos? i 

Vysk. Reinys: Su liaudimi plačiau susidurti neteko. 
Žmonės čia turtingi, išsilavinę, stovi arčiau vokiškos 
kultūros. Didesni individualistai. Būtų gera, kad jie 
turėtų daugiau solidarumo. Šiaip jie judresni, veikles- 
ni, sumaningesni. Tai tenka pastebėti ir tarp kunigų, 
kuriems iniciatyvos netrūksta". 


3. Daryti priekaištai Vyskupui Koadjutoriui 


1) Vysk. M. Reinys dalyvaudavo katalikiškų orga- 
nizacijų ne tik kongresuose, konferencijose, bet ir ei- 
liniuose „Pavasario“ kuopų bei Ateitininkų susirinki- 
muose; būdavo tol, kol tos dienos darbotvarkė visa 
būdavo baigta, netgi meninė dalis. Tas, anot prie- 
kaištautojų, žemino vyskupo autoritetą. 

Netiesa. 

a) Vyskupo dalyvavimas katalikiškos draugijos su- 
sirinkime sudarydavo pakilesnę nuotaiką ir keldavo 
tos draugijos autoritetą. 

b) Užbaigus oficialiąją dalį, kai kiti linksminda- 
vosi, vysk.. Reinys su tos draugijos aktyvu pravesdavo 
pokalbį-pasitarimą. 

c) Vyskupo dalyvavimas iki pasibaigsiant susirin- 
kimo dienotvarkei, ne vieną sulaikydavo nuo netvar- 
kingo poelgio. 

2) Esą vysk. Reinys daugiau bendraudavo su pa- 
sauliečiais, negu su kunigais. 

Netiesa. 

Vysk. Reinys, būdamas veiklos žmogus, daugiau 
kalbėdavo su veikliais asmenimis: tiek kunigais, tiek 
pasauliečiais. 

Tingius kunigus, kad ir senesnio amžiaus, spaus- 
davo galimybių ribose veikti. Tas pastariesiems ne- 
patikdavo ir dėl to jie ieškodavo vysk. Reiniui prie- 
kaištų. 

Čia geriausią atsakymą duoda dabartinio Šv. Tėvo 
Pauliaus VI taktika. Popiežius lanko kalinius, ligonius, 
vargšus. Priima chorus. Šokėjus, pavyzdžiui, lietuvai- 
tes iš Kanados, čigonus ir kitus. Savo apaštališkų ke- 
lionių metu Indijoje ir kitur pusryčiavo kartu su ap- 
leistais vaikučiais. Neatstumdavo netgi tikėjimo prie- 
šų, kurie į Jį kreipėsi. 

3) Buvo asmenų, kurie priekaištavo vysk. Reiniui 
už tai, kad jis bažnyčiose sako per ilgus pamokslus, 
o susirinkimuose per ilgas ir sausas kalbas. 

Atsakymas. Dalinai, tai tiesa. Vysk. M. Reinys bu- 
vo mokslininkas, daugiau dirbąs su akademiniu jau- 
nimu, kur paskaitos trukdavo 45 minutes. 

Vilkaviškio katedra. II pasaulinio karo metu katedra buvo 
sunaikinta (Iš Broniaus Kviklio archyvo) 


Bet vysk. Reinys buvo autoritetingas kalbėtojas. 
Jo kiekvienas žodis buvo pasvertas — kiek jis teikia 
garbės Dievui, naudos Tėvynei, ir atitinka logiškai 
galvosenai. 

„————: 


Pavyzdžiui, Vilniaus Konferencijai (1917), kurios 
narių sąstatas, tiek ideologiniu, tiek socialiniu bei po- 
litiniu požiūriu, buvo įvairus, Vilniaus katedroje pa- 
sakyti istorinį pamokslą „Justitis est fundamentum 
regnorum" (Teisingumas yra valstybių pagrindas) — 
buvo pakviestas kun. dr. M. Reinys. (Žr. Vysk. Stau- 
gaičio atsiminimai), III d. 1. 279). 

Arkivyskupo Jurgio Matulevičiaus laidotuvių pro- 
ga (1927) buvo susirinkęs visas Lietuvos elitas: episko- 
patas (vysk. J. Staugaitis, vysk. K. Paltarokas — geri 
kalbėtojai), vyriausybė su prezidentu priešakyje, ka- 
riuomenės ir visuomenės atstovai — pamokslą sakė 
vysk. Reinys (Žr. Arkivyskupas Jurgis Matulevičius, 
1933. p. 57). Nebuvo katalikiškos visuomenės kongre- 
so, konferencijos, kurion nebūtų buvęs kviestas kalbė- 
ti vysk. Reinys. Ir jis kvietimą priimdavo, jei tik ne- 
būdavo pasižadėjęs dalyvauti kur kitur. 

Iš kitos pusės, vysk. M. Reinys buvo kuklus, nuo- 
laidus, 1930 m. Veiveriuose buvo ruošiama platesnio 
masto vyrų apaštalavimo šventė. Klebonas, kviesda- 
mas vyskupą Reinį pasakyti pamokslą ir žinodamas, 
kad Vyskupas sako ilgus pamokslus, mandagiai primi- 
nė, kad liaudis neįpratusi klausyti ilgų pamokslų. Vysk. 


Reinys, neužsigavęs, tuojau paklausė: — tai kiek Jūs 
norėtumėte, kad kalbėčiau — 15 ar 20 minučių. Klebo- 
nas pageidavo, — neilgiau 30 minučių. Vysk. Reinys 


patenkintas tarė „gerai“. Iš tiesų, Vyskupas tą dieną 
sakė pamokslą aiškiai, suprantamai ir — lygiai 30 min. 
Grįžęs iš pamaldų ir patenkintas dalyvavusių vyrų 

gausumu, apgailestavo tik, kad jis negalįs taip įspū- 
dingai kalbėti, kaip kun. M. Krupavičius, ar prof. J. 
Eretas kalba. 

Tiesa, Gavėnios meto vysk. Reinio vedamos reko- 
lekcijos, gal būt, liaudžiai ir būdavo per sunkios. 

4) Vysk. Reinys, pats būdamas darbštus ir draus- 
mingas, to reikalavo ir iš kunigų. Tingiems ir linku- 
siems į laisvesnį elgesį kunigams tai nepatikdavo. 
Pastarieji sakydavo, kad vyskupas norįs, jog kunigai 
būtų, kaip knygoje parašyta. 

Pavyzdžiui, vysk. Reinys nepalankiai žiūrėdavo į 
kai kurių kunigų, turinčių motociklus, elgesį. Dažnai, 
kunigui atvykus į kaimą tikybos pamokai, vietos mo- 
kytoja vienu ar kitu sumetimu prašydavo kungą ją 
nuvežti — pavėžyti iki miesto. Žmonės tuo piktin- 
davosi, skundai pasiekdavo ir vyskupą. 

Bet čia pasireikšdavo suvalkietiško užsispyrimo 
reiškiniai. Kai kurie kanonistai tokius kunigus drąsin- 
davo: „Girdi, vysk. Reinys yra tik vyskupas koadjuto- 
rius. Suspenduoti negali". Dėl to atsirasdavo tokių 
„drąsuolių“ kunigų, kurie atvažiuodavo prie kurijos 
patalpų ir „užgazuodavo“ taip, kad vyskupas girdė- 
tų ir matytų. 

Vysk. Reinys buvo jautrus mokyklų ir gimnazijų 
kapelionų atžvilgiu. Pastarųjų vienokiems ar kitokiems 
nukrypimams kompromisų nedarydavo. Čia vysk. Ka- 
rosas vyskupo Reinio taktikai buvo nuolaidesnis. Di- 
desnio užsispyrimo vysk. Karosas parodydavo klebo- 
nų skyrimo ar perkėlimo atvejais. Bet ir vysk. Reinys 

kai kuriais atvejais parodydavo savo nusistatymo kie- 
tumą. Pvz., 1935 m. Veiverių klebonas kun. M. Krupa- 
vičius buvo skiriamas Kalvarijon klebono ir dekano 
pareigoms. Kun. Krupavičius buvo populiarus Lietu- 
voje. Klebonaudamas Veiveriuose paliko ryškų savo 
veiklos atminimą. Dėl to kilo klausimas, kas galėtų, 
daugiau ar mažiau tinkamas, būti jo įpėdiniu — Veive- 
rių klebonu. Vysk. Karosas užproponavo N. kunigą, o 
vysk. M. Reinys — kitą kunigą. Abudu vyskupai laikėsi 
savo nuomonės. Tuomet nutarta atsiklausti kun. kleb. 
M. Krupavičiaus nuomonės, kuris kunigas geriau tik- 
tų būti Veiverių klebonu. Kun. M. Krupavičius ne- 
dvejodamas pasisakė už vysk. Reinio propoziciją. Tą- 
syk vysk. A. Karosas padavė plunksnakotį vysk. M. 
Reiniui, kad šis jo vardu pasirašytų tam kunigui pa- 
skyrimą. Tai pasakojo vysk. kurija kun. Krupavičiui. 


4. Tautininkų kova su katalikais 


Kas buvo tautininkai ir kokia jų kovos su katali- 
kais priežastis. 

Tautininkai — istoriniu požiūriu yra partija išsivys- 
čiusi iš 1902 m. susikūrusios Lietuvos Demokratų Par- 
tijos, vėliau pasivadinusi Tautos Pažangos ir Žemdir- 
bių sąjunga, o 1924 m. — Tautininkų partija, Demo- 
kratijai priešiška. 

Žymiausi vadai: A.,. Smetona (liberalas), prof. A. 
Voldemaras (masonas), iškunigis Izidorius Tamošaitis 
ir kit. 

Tautininkai krašto gyventojuose pasitikėjimo netu- 
rėjo. Tai liudija faktas, kad į Steigiamąjį, I ir II Seimą 
nepajėgė pravesti nė vieno savo atstovo. Bet valdžios 
labai troško. Tik susiblokavus su socialistinėmis par- 
tijomis bei tautinėmis mažumomis, iš 85 atstovų pa- 
vyko pravesti į Seimą 3 atstovus. Buvo sudaryta so- 
cialistinė vyriausybė. Tačiau ji nepajėgė susidoroti su 
tautos reikalavimais ir po pusės metų — 1926 m. gruo- 
džio 16-17 — ši vyriausybė, be kraujo praliejimo, buvo 
kariškių, visuomenei padedant, nuversta. Kadangi per- 
versmui vadovaujantieji kariškiai buvo palankūs tau- 
tininkams, tai jie ir pasiūlė savo kandidatus A. Sme- 
toną bei A. Voldemarą. 

Tuoj po perversmo kilo pilietinio karo bei inva- 
zijos iš svetur pavojus. Gruodžio 19 d. buvo sušauk- 
tas Seimo posėdis. Iš 78 Seimo atstovų į posėdį susi- 
rinko tik 42, nes daugelis socialistinės vyriausybės šali- 
ninkų buvo išbėgioję. Prezidentas dr. Grinius atsista- 
tydino. Nauju prezidentu 38 balsais išrinktas A. Sme- 
tona, o A. Voldemaras tapo ministru pirmininku. Sme- 
tonai prisiekus, kad laikysis konstitucijos, krikščionys 
demokratai savo balsais Seime padėjo jam konstituci- 
niu būdu legalizuotis ir davė savo žmonių į vyriausy- 
bės sudėtį. Į Voldemaro sudarytą ministrų kabinetą 
įėjo du atstovai krikščionys demokratai: dr. P. Karve- 
lis ir dr. L. Bistras. Bet kai 1927 m. pradžioje min. 
pirm. Voldemaras pradėjo pažeidinėti konstitucijos 
nuostatus, krikščionys demokratai bandė protestuoti. 
Tąsyk Voldemaras pareiškė, kad jam konstitucija esan- 


90 


ti „norma be sankcijos“. Reiškia — įstatymas yra, bet 
jį sulaužius, esi nebaudžiamas. Tai buvo tautininkų 
vyriausybės naujoji teisės samprata. Tautininkų laik- 
raštis „Lietuvis“ prieš rinkimus į Seimą (1927.III.2.) 
rašė, kad ne vyriausybė turi turėti Seimo pasitikėji- 
mą, o priešingai — Seimas turi turėti vyriausybės pa- 
sitikėjimą. Susidarius tokioms aplinkybėms, 1927 m. 
pavasarį krikščionys demokratai — min. dr. L. Bistras 
ir min. dr. P. Karvelis išėjo iš tautininkų vyriausybės 
sąstato. 

Tuometinė Lietuva buvo katalikiška. 85 procentai 
jos gyventojų buvo katalikai. Smetona — Voldemaras 
rūpindamiesi įsitvirtinti valdžioje, stengėsi įsigyti gy- 
ventojų pasitikėjimą. Užmezgė ryšius su Vatikanu. 
Klastingas min. pirm. Voldemaras, žymia dalimi pasi- 
naudojęs arkivyskupo J. Matulevičiaus konkordato 
projektu, kitą dalį nukopijavęs nuo jau sudaryto Len- 
kijos-Apaštalų Sosto konkordato, 1927 m. rugsėjo 27 
d. sudarė Lietuvos — Apaštalų Sosto konkordatą. Kon- 
kordato sudarymas katalikams patiko. Čia buvo nu- 
statytos Bažnyčios ir valstybės teisės bei pareigos. 
Pavyzdžiui, konkordate buvo įtraukta toks valstybės 
įsipareigojimas: „Valstybė duos pilną laisvę kurtis ir 
darbuotis draugijoms kaipo katalikų Akcijos nariams, 
siekiantiems primiausia religinio tikslo ir esantiems 
vyskupo žinioje“ (25 str.). Tačiau tautininkai nė ne- 
manė laikytis konkordate duotų pasižadėjimų. Jiems 
tik rūpėjo laimėti laiko valdžios aparatui krašte įstip- 
rinti, o vėliau tuos pačius katalikus suspausti. 


91 


Bet prez. A. Smetona ir min. pirm. prof. A. Vol- 
demaras abudu buvo garbėtroškos ir pradėjo tarp 
savęs kovoti už garbės pirmenybę. Susidėjus aplinky- 
bėms, Smetonai apgaulingu būdu pavyko išstumti 
Voldemarą iš min. pirm. kėdės ir į ją pasodinti savo 
svainį J. Tubelį (masonas, masonų vyresnysis). Jis min. 
pirmininku išbuvo iki 1938 m. (Lenkijos ultimatumo). 
Smetonos ir Voldemaro varžybos dėl garbės tęsėsi. 
Smetona su savo šalininkais stengėsi slopinti katalikų 
įtaką visuomenėj, o pastarųjų sąskaiton stiprinti savo 
pozicijas krašte. Tai darė palaipsniui įvairiais būdais. 
Tautininkų ir katalikų santykiai ne visuomet buvo vie- 
nodai įtempti. Labiausiai įtempti santykiai buvo 
1927-1933 m. laikotarpyje. 

Savo tikslams siekti 1927 m. rudenį valdžia įstei- 
gė slaptą organizaciją — „Lietuvos tautinė apsauga 
Geležinis Vilkas“. Tai itališkų fašistų pavyzdžiu įsteig- 
ta smogikų organizacija. Oficialiai ji buvo įregistruo- 
ta — „Geležinio Vilko“ sporto sąjunga. Į ją verbavo 
jaunus karininkus, policijos tarnautojus, studentus ir 
kitus samdinius. „Geležinio Vilko“ organizacijos na- 
riai buvo aprūpinami durklais, pistoletais ir kitais 
ginklais. 

Katalikų tarpe kilo reakcija. Kad apsaugotų savo 
vadus, Ateitininkų korporacija „Kęstutis“ ėmėsi gink- 
luotos apsaugos. Tokia sargyba buvo organizuota 
kun. M. Krupavičiaus ir kitų katalikų vadų butuose. 

Šių eilučių autoriui prel. M. Krupavičius yra pa- 
sakojęs, kaip kartą vos neįvyko incidentas. Pas jį at- 

vyko adv. R. Skipitis. Nežinodamas slaptažodžio, jis, 


"pabeldęs į duris, bandė traukti už durų rankenos. 


Kambaryje esantys kęstutininkai jau buvo besigriebią 
ginklo. Vos spėta sulaikyti nuo šūvių, advokatui gar- 
siai pasisakius, kas esąs. 

Praslinkus kuriam laikui susitarta, kad „Geležinis 
Vilkas" nebeužpuldinės butuose katalikų veikėjų, o 
kęstutininkai nuims ginkluotas sargybas. 

Bet tautininkai atrado kitą būdą katalikiškajai akci- 
jai griauti. Katalikų veikėjai buvo šalinami iš valdinių 
tarnybų, tremiami ir net sodinami į kalėjimus. Pavyz- 
džiui, prof. dr. J. Eretas, prof. Pr. Dovydaitis, dr. 
J. Leimonas ir kiti sėdėjo kalėjimuose; dr. P. Karve- 
lis, dr. K. Ambrozaitis ir daugelis kitų atsidūrė kon- 
centracijos stovykloje. 

Kai 1929 m. Voldemaras neteko min. pirm. posto, 
o jo vietą užėmė Smetonos svainis Tūbelis, tautinin- 
kai savo kovos su katalikais nenutraukė, tik pakeitė 
taktiką. Norėdami savo naudai formuoti visuomenės 
galvoseną, jie ėmė uždarinėti katalikiškas organizaci- 
jas, o jų vieton steigti savąsias. 

Pirmiausia pasikėsinta į būsimus katalikiškos inte- 
ligentijos pumpurus — angelaičius, kurių sielose jau 
buvo pasėti ir puoselėjami gražiausi Dievo meilės 
žiedai, ir katalikus moksleivius — ateitininkus. 

Vietoje angelaičių, pradžios mokyklų mokytojai 
buvo įpareigoti organizuoti „vilkiukus“ ir „,paukšty- 
tes". Bet tokie pavadinimai „vilkiukas“, „„paukštytė“ 
liaudies psichologijoje kvepėjo negeru skoniu ir ne- 

Dr. V. Kudirkos paminklo atidengimo iškilmės 1934. VI. 10. 
Kudirkos Naumiestyje. Kalba miesto burmistras Z. Skirgaila. 
Dešinėje prezidentas A. Smetona, ministras S. Rusteika, kai- 
rėje vysk. M. Reinys (Iš Broniaus Kviklio archyvo) 


prigijo. Vietoje ateitininkų ir pavasarininkų organiza- 
vo „Jaunąją Lietuvą“ — jaunalietuvių organizaciją. 
Mokyklose mokytojai buvo įpareigoti dirbti su jau- 
nais ūkininkais ir reformuotais skautais. Pradėjo viešai 
reikštis gyvenime savitarpio trynimasis, kova. 


Vėliau atėjo eilė Teologijos-Filosofijos fakultetui, 
ruošusiam katalikus mokytojus ir šiaip katalikiškos in- 
teligentijos kadrus. 

Į Teologijos-tilosofijos fakultetą stodavo katalikai, 
kurie ieškojo mokslų, suderintų su jų religine pasau- 
lėžiūra. Į Humanitarinių mokslų fakultetą daugiausia 
stodavo žmonės be religinių principų. Šiame fakulte- 
te daugiausia profesoriavo ateistinio nusistatymo pro- 
fesoriai. 

Kovoje dėl katalikų draugijų laisvės, garantuotos 
konkordato, ir Teologijos-Filosofijos fakulteto iš vys- 
kupų tarpo didžiausios iniciatyvos rodė vysk. M. Rei- 
nys. Dėl tos kovos vysk. Reiniui buvo iškelta bau- 
džiamoji byla (A. Gaigalaitė, min. veik. p). Apskritai 
dėl šios veiklos buvo teistas 101 kunigas. Čia daugiau- 
sia pasireškė Panevėžio ir Vilkaviškio vyskupijų kuni- 
gai. 

Valdžios priešiškumas Bažnyčiai pasiekė savo kul- 
minacinį tašką, kada Šv. Tėvo atstovas, gynęs kon- 
kordato nuostatus, buvo ištremtas iš Lietuvos. 1931 
m. birželio 5 d. Šv. Sosto Nuncijui ark. Bartaloni bu- 
vo įsakyta laike 24 valandų apleisti Lietuvą. Vyriau- 
sybės galvoseną ir nusistatymą šiuo atžvilgiu išreiškė 
Užsienio reikalų min. D. Zaunius (protestantas ir so- 
cialdemokratas, gyvenęs neteisėtoj santuokoj). Jis pa- 
sakė: „Vatikanas Lietuvai nepavojingas, nes neturi 
ginklų" („Šaltinis“, 1930 m. Nr. 39, p. 489). 

Toks pareiškimas daugelyje užsienio šalių iššaukė 
nusistebėjimą. Buvo teisinama tik tuo, kad jauna Lie- 
tuvos respublika nežino diplomatinių tradicijų. 

Kultūrinę kovą tarp valdžios ir katalikų stebėjo 
užsienio žurnalistai. Gana tikslią informaciją apie tai 

pateikė Vokietijos laikraštis „Germania“ (1931 m. ko- 
vo 25 d.) straipsnyje „Lietuvos katalikų persekioji- 
mo kalendorius'' (žiūr. „Lietuvos aidas“ 1931 m. Nr. 
107): 

a) ... „nuo 1920 m. iki 1926 m. Lietuvą valdė 
krikščionių demokratų partija, atitinkanti vokiečių Cen- 
tro partijai. Vėliau ji buvo kairiųjų valdžios pakeista, 
kurios radikalumas iššaukė kariuomenės pučą. 1926 
m. gruodžio 17 d. atidavė valdžią visai mažai (ver- 
schwinden kleine), bet garbės trokštančiai nacionalis- 
tų partijai... 

b) 1928-1929 m. panaikinama krikščioniški koope- 
ratyvai, nutraukiant jiems kreditus ir dėl tariamų klai- 
dų užmetant karo teismo pasmerkimus krikščionių ūki- 
ninkų sąjungos vadams. 

c) 1929 m. rudenį: procesas prieš plačiai žinomą 
prelatą Olšauską dėl tariamo vienos moters nužudy- 
mo. Sensacingame finale, nors nieko nebuvo įrodyta, 
prelatas buvo nuteistas septynerius metus kalėti. 

d) 1929-1930 m. sistemingas daugelio katalikiškų 
gimnazijų suvalstybinimas, panaudojant mokinių strei- 
kus. 

e) 1930 m. vasaros gale visiškai uždaroma visos 
70 katalikiškos moksleivių sąjungos kuopos. 

Autoriaus priedas. 

Dėl uždarymo katalikų moksleivių —-ateitininkų or- 

ganizacijos, kuri turėjo savo veikimo obalsiu Šv. 

Tėvo Pijaus X šūkį: „Visa atnaujinti Kristuje“; 

vyskupai išleido ganytojišką laišką. Valdžia jį su- 

konfiskavo. Tąsyk studentai ateitininkai išleido at- 
sišaukimą į katalikišką visuomenę, kuriame ragino 
klausyti vyskupų balso. Šio atsišaukimo autoriai ir 
platintojai buvo traukiami atsakomybėn ir teisiami. 
1931 m. gegužės 12 ir 13 d. prie uždarų durų 
juos teisė kariuomenės teismas. Įvairiomis baudo- 
mis buvo nuteisti 2 kunigai ir 6 studentai. Šią by- 
lą gynė 8 advokatai: prof. P. Leonas, prof. A. 
Tumėnas, dr. V. Raulinaitis, dr. A. Milčius, M. 
Šleževičius, V. Požėla, J. Robinzonas ir V. Cho- 
ronzickis, katalikai, socialistai ir žydai. 
f 1930 m. ruduo. Suvalstybinami skautai. Užda- 
roma katalikų skautų grupės...“ 
Susierzinęs ,,„Lietuvos Aidas“ išvardija visą eilę 
užsienio laikraščių, kurie skelbė panašius dalykus. 


5. Katalikų Universiteto kūrimo istorija 


1930 m. tautininkų valdžia politiniais sumetimais, 
— kad nebūtų ruošiami mokykloms katalikai mokyto- 
jai, nebūtų ugdomi inteligentų kadrai, — po priedan- 
ga „reforma' — Teologijos-Filosofijos fakultete panai- 
kino 5 katedras ir atleido 18 profesorių; Sociologijos- 
pedagogikos personalą iš 38 sumažino iki 18. Kurį 
laiką iš profesūros buvo atleisti: vysk. M. Reinys, 
prof. P. Dovydaitis, prof. J. Eretas ir kt. A. Macei- 
nai buvo duota tik bibliotekininko vieta. 

Katalikams neliko kitos išeities, kaip įkurti savo 
universitetą, kurio idėja buvo pradėta puosėlėti 1921 


97 


m. Vysk. P. Karevičius buvo pavedęs prof. dr. P. 
Būčiui paruošti Katalikų universiteto statutą. 

Šv. Tėvas Benediktas XV šį sumanymą — kurti 
Lietuvos katalikų universitetą — pagyrė; Amerikos lie- 
tuviai, būdami visuomet jautrūs Lietuvos reikalams, 
katalikiškam universitetui surinko 500,000 litų sumą. 
Tačiau dėl stokos mokslinių pajėgų, pasitenkinta, kad 
Lietuvos universitete veiktų Teologijos-Filosofijos fa- 
kultetas. Surinkti iš amerikiečių doleriai atiduota Lie- 
tuvos valdžiai. 

Kada 1930 m. Teologijos-Filosofijos fakulteto per- 
sonalas buvo žymiai apkarpytas, Katalikų Veikimo 
centre ir Episkopate vėl atgijo mintis — turėti savo 
universitetą. Lietuvos episkopatas išrinko prof. dr. 
vysk. Reinį rūpintis Katalikų universiteto organizavimu. 

1932 m. pavasarį Vyskupų paskirtas Komitetas jau 
buvo galutinai paruošęs Lietuvos katalikų universiteto 
statutus, mokslo planus ir t.t. Jie mūsų Episkopato 
buvo įteikti patvirtinti Bažnyčios vadovybei Romoje. 
Kadangi buvo rasta viskas tvarkoje, tai birželio mė- 
nesį buvo gautas prašytas leidimas Universitetui ati- 
daryti ir drauge Šv. Tėvo patvirtintas Lietuvos vys- 
kupų rektorium išrinktas — vysk. M. Reinys. Pagal 
tuometinės Lietuvos konstitucijos 80 str. mokyklas 
steigti galėjo: Vyriausybė, Savivaldybės, organizacijos 
ir atskiri asmenys. Švietimo Ministerijai palikta tik 
priežiūros teisė. 

1932 m. rugpiūčio mėnesį 6 d. arkivyskupas metro- 
politas J. Skvireckas pranešė Švietimo ministerijai apie 

Katalikų universiteto įkūrimą. Rugpiūčio 17 d. Rekto- 
rius vysk. M. Reinys prisistatė Švietimo ministeriui 
ir įteikė pakvietimą dalyvauti Universiteto atidarymo 
iškilmėse. Ministras, pasiteiravęs apie mokslo priemo- 
nes, patalpas, lėšas, sveikino naują įstaigą ir linkėjo 
jai geriausios kloties. 

Atidarymo iškilmės buvo numatyta rugpiūčio 28 
d. tokia tvarka: ryte bažnytinės iškilmės bazilikoje, o 
po pietų — civilinė dalis „Saulės“ rūmuose. 

Buvo numatyta, kad Katalikų universitete veiks: 
Aukštasis Katalikų Akcijos institutas; jo branduolį su- 
darys vysk. Reinys, prof. dr. Maliauskis ir dr. Ūsoris 
— ir Komercijos-Administracijos fakultetas, kurio de- 
kanu paskirtas dr. P. Karvelis, dėstytojais: prof. K. 
Pakštas ir doc. adv. A. Tumėnas. 

Tačiau Universiteto atidarymo išvakarėse — rug- 
piūčio 27 d. — gautas iš Švietimo ministro raštas, 
datuotas rugpiūčio 26 d., kuriame pareikšta Universi- 
tetui veikti esminio pobūdžio kliūčių, t. y. — neleista 
veikti. 

Teko pasitenkinti tik bažnytine Universiteto atida- 
rymo iškilmių dalimi. Pamaldose dalyvavo Šv. Tėvo 
atstovas mons. Arata, visi Lietuvos vyskupai, buvęs 
prezidentas A. Stulginskis, gausus inteligentijos ir stu- 
dentijos būrys. 

Dideli Universiteto steigimo darbai sukliūdyti, 
„Saulės“ draugija buvo pavedusi universiteto reika- 
lams savo rūmus. Surinkta didelės pinigų sumos. 

Katalikai nuo savo sumanymo — kurti Lietuvos Ka- 


99 


talikų universitetą — atsisakyti nenorėjo: tęsė aukų rin- 
kimą, organizavo biblioteką. 

Netgi socialdemokratas profesorius Čepinskis, tuo- 
metinis Vytauto Didžiojo Universiteto rektorius, kaip 
mokslininkas, viešai spaudoje gyrė Katalikų universi- 
teto steigimą, kaip didelį švietimo bei kultūros veiksnį. 

Vysk. Reinys pasiryžo vykti Amerikon, pagilinti 
profesines žinias bei susipažinti su tenykšte katalikų 
akcija, ypač kultūrinėje srityje. 1937 m. vasarą jis nu- 
vyko į Jungtines Amerikos Valstybes bei Kanadą. Te- 
nai aplankė 52 lietuvių parapijas ir susipažino su jam 
rūpimais klausimais. 

Amerikos lietuvių spaudoje šis vysk. Reinio lanky- 
masis taip atsispindi: „„...jau prieš atvažiuosiant vysk. 
Reiniui, Kunigų vienybės pirmininkas K. J. Balkūnas 
nuvyko į Katalikų Publikacijos (spaudos) centrą ir ten 
pranešė, kad iš Lietuvos atvyksta vyskupas susipažin- 
ti su Amerikos katalikiškąja akcija. Katalikų spaudos 
centras tuojau paleido tą žinią į visus katalikų laikraš- 
čius... Amerikos Episkopato palankumas buvo už- 
tikrintas. Reikėjo tik lietuvių kolonijoms susiorganizuo- 
ti ir išdirbti tokį vyskupo kelionės planą, kad galėtų 
bent žymesnes parapijas vasaros metu aplankyti. Tai 
begalo sunkus darbas. Kaikuriomis dienomis vysku- 
pui teko aplankyti po dvi ir net po tris vietas... 
Tačiau Jo Ekscelencija labai ryžtingai tuos sunkius 
uždavinius atliko. Vasaros metu čia būna kartais ne- 
pakenčiami karščiai. Atvykusiam iš Lietuvos atrodo, 
kad nebus galima jų išlaikyti. Net susigyvenę su šiuo 

klimatu žmonės, vasarai atėjus, meta šalin rimtesnį 
darbą ir bėga į miškus, ežerus, jūras, kad nors kiek 
atsigaivintų ... Tose sąlygose Jo Ekscelencijai teko 
vizituoti Amerikos kolonijas. Pradžioje vysk. Reinys 
imdavosi sakyti ilgus pamokslus — po valandą ir dau- 
giau. Mes kraipėme galvas ir prašėme Jo Ekscelenci- 
jos apsiriboti ir dviem trečdaliais pamokslus ir kalbas 
trumpinti, nes jis nežino, kas čia jo laukia: darbo 
bus tris kartus daugiau, negu normalus žmogus gali 
pakelti, o karščiai Amerikoje nė kiek nemažesni, kaip 
Romoje ar Neapoly. Jo Ekscelencija lyg abejojo, ar 
mes ne perdaug jį gąsdiname, bet paskui pats pa- 
matė, kad reikia savo nusistatymus keisti. Ir pasikeitė, 
bet ne radikaliai. Vis vien dalyvavo susirinkimuose ir 
ten viską užsirašinėjo, nepraleisdavo nei vieno posė- 
džio. Bažnyčiose vis vien sakė pilnus pamokslus (tie- 
sa, jau tik po pusę valandos) ir aiškiai dėstė tikėjimo 
dogmas. Žodžiu, išvystė pilną Gerojo ganytojo uolu- 
mą. 

Privačiuose pasikalbėjimuose vysk. Reinys pasiro- 
dė labai socialiai, prieinamai riusiteikęs. Tuo visiškai 
pagavo amerikiečių širdis. Visi Jį čia ant rankų nešio- 
jo. Jo atsilankymas paliko neišdildomą įspūdį. Mūsų 
pailsusiai išeivijai tai, tarsi, sveikatos balzamas. Tačiau 
ar pačiam Ekscelencijai tas išeis į sveikatą? Tikime, 
kad gerasis Dievulis jį apsaugos Lietuvos gerovei." 

K. K. U. 

Toliau pateikta Kunigų Vienybės seimo rezoliuci- 
jos. Kai kurias vietas pacituosime: 

1. Amerikos Lietuvių Vienybės Seimas reiškia nuo- 
širdžią padėką J. E. vysk. M. Reiniui už maloniai pri- 
imtą mūsų pakvietimą atvykti į Jungtines Amerikos 
Valstijas, kad sustiprintų mus kovoje su dvilypiu prie- 
šu (...) ir ištautėjimu. Dar labiau dėkojame Jo Eks- 
celencijai už dalyvavimą Kunigų Vienybės ir kitų mū- 
sų centralinių organizacijų seimuose. 

2. Su džiaugsmu konstatuojame, kad Amerikos 
hierarchija susirūpino įsteigti lietuvių kalbos kursus 
mūsų parapijose. Dėl to širdingai dėkojame J. E. 
Newarko Vyskupui Tomui Walsh už jo pastangas jau 
šiemet apgyvendinti savo vyskupijoje vienuoles lie- 
tuvaites, kurios ves lietuvių kalbos ir katekizacijos kur- 
sus visose Newarko vyskupijos lietuvių parapijose. 


Šia proga kreipiame Gerb. Dvasiškių dėmesį į šį 
prakilnų žygį ir raginam įsteigti panašius kursus tose 
parapijose, kur nėra dar nuolatinių parapijinių mo- | 
kyklų" (...) 

Išnašoje rašoma: „Ar tik šitas džiuginantis reiškinys 
nėra J. Ekscelencijos vysk. M. Reinio atsilankymo 
Amerikoje vaisius?!!!' („Tiesos Kelias“, 1937, Nr. 
10). 


6. Katalikiškos Akcijos klausimu 


Vyriausybė per savo spaudą įžeidinėjo Lietuvos 
vyskupus, esą, jie nesupranta, kas tai yra Katalikiško- 
ji Akcija. Vyskupai šiuo klausimu buvo vienos nuo- 
monės, o vyriausybė — kitos. Šv. Tėvas rado reikalo 

pareikšti Lietuvos vyskupams užuojautą ir duoti au- 
tentišką Katalikiškos Akcijos sampratą. Pacituosime 
(kiek sutrumpintai): 


Garbingiems Broliams 

Kauno Arkivyskupui Juozapui ir 
kitiems Lietuvos Vyskupams. Kaune. 
Papa Pijus XI 


Sveikinu Jus, Gerbiamieji Broliai, ir Apaštališkai 
laiminu. Smarkiai suskaudo man sielą, patyrus Jus 1a- 
bai sielojantis dėl painiavų ir kliūčių, kurios varžo Jū- 
sų krašte Katalikų Akciją, teisėtai ir teisingai Jūsų lai- 
koma svarbiausia ganytojavimo pareigos dalimi ... 

Juk Mes, gerai žinote, esame daug kartų, kai tik 
rasdavosi progos, aiškiai sakėm, jog visuomet Bažny- 
čiai įsikūrus, pasaulionys padėdavo jos hierarchijai 
dirbti įvairių apaštalavimo darbų. Jų pasisekimas tai 
kaip tik yra pati svarbuma Katalikų Akcijos. Ypatingai 
šiuo metu yra pravartu, kad dori vyrai iš pasaulionių 
tarpo kuo glaudžiausiai spiestųsi draugėn su ganyto- 
jais, eitų jiems talkon ir teiktų apaštalavimo pagal- 
bos. 

Viena, mat, mūsų gadynės reikalai bei uždaviniai, 
pasireiškią aikštėn, kasdien didina to apaštalavimo plo- 
tą, tais keliais ir tokiomis priemonėmis, kurias yra su- 
radęs pažangaus gyvenimo patyrimas. Dabar kovoja- 
mos naujos kovos, ir tai smarkiausios, kaip pavyzdžiui 
tos, kur siekiama išlaikyti religiją ir apsaugoti įpročių 
padorumą, vartojant įrankiu knygas bei kitus spaus- 

Ganytojai, dalyvavę Telšių Eucharistiniame Kongrese, 1931 m. 
birželio mėn. 11, 12 ir 13 dienomis. Iš kairės Kaišiadorių 

vysk. J. Kutka, Vilkaviškio vysk. A. Karosas, arkiv. Pr. Kare- 
vičius,. Telšių vysk. J. Staugaitis, Vilkaviškio vysk. koadj. M. 

Reinys 


dintus raštus, lankantis į viešas pramogas, pagaliau į 
dažnai pasitaikančias susibūrusių žmonių minias, ku- 
rias nūdien kasdieninis verslo darbas sutraukia ir su- 
veda krūvon. Kai tokia daugybė taip rimtų darbų 
bei sumanymų reikalauja vis didesnio kunigų būrio, 
tai tenka skausmingai pajusti, kad per menkas tėra 
pašvęstų tarnautojų apstumas, kuris nėra tolygus šio 
meto reikalams. Čia dar prisideda ir tai, kad klerui 
esti kartais per sunku prieiti kai kurios vietos, pasiek- 
ti kai kurios sielos, visai stokojančios Evangelijos švie- 
sos bei mokslo. Taigi dėl šių priežasčių ypatingai 
šiandien, Bažnyčia kviečiasi pasaulionis, kad jie būtų 

Hierarchijai talka ir lyg dešinė ranka kunigui. Bažny- 
čia tuos žmones sutvarko ir sustato darniomis eilėmis 
taip, kad kiekvienas savo vietoje, klerui nuolankia ir 
tauria siela stropiai dirbant kruopštų darbą, vestų ir 
plėstų išsiilgtą Jėzaus Kristaus Karalystę pavienių žmo- 
nių gyvenime, šeimoje ir viešajame visuomenės gyve- 
nime... 

Rašyta Romoje pas Šventąjį Petrą, gruodžio 27 d. 
1930 metais, Mūsų Pontifikato devintaisiais metais“ 
(„Lietuvos Aidas“, 1931. Nr. 25, p. 213-221). 

Dėl tautininkų varžymo, katalikybei Lietuvoje pa- 
daryta daug žalos. Dėl to kai kurių žmonių sakymas, 
kad prie tautininkų valdžios (1927-1940) katalikai bu- 
vo privilegijuotoj padėty — yra tuščias sapaliojimas. 


7. Kiti katalikų vargai prieš II pas. karą 


Vysk. K. Paltarokas ir vysk. J. Staugaitis parašė 
savo atsiminimus. Juose išryškėja tautininkų padaryta 
žala katalikams ir vyskupų nevieningumas. Ypač ak- 
centuojama ark. metropolito ir iš dalies senelio vysk. 
A. Karoso nevieninga laikysena su kitais vyskupais įvai- 
riais katalikybę liečiančiais klausimais. 

Šiuo atveju visuomeniniam ir politiniam gyvenime 
labai tiko žinomas posakis (iš prancūzų karaliaus Liud- 
viko XI viešpatavimo laikų): „„Divide et impera'“ — 
„skaldyk ir valdyk". Kad galėtum valdyti kraštą prieš 
visuomenės norą, reikia suskaldyti jėgas. Taip tauti- 
ninkai ir padarė su Lietuvos vyskupais. 

Vysk. P. Būčys, važinėjęs po Vakarų Europą, pri- 
siklausęs atsiliepimų apie katalikų padėtį Lietuvoje, 
1937-1938 m. vesdamas Garliavos dekanato kunigams 
rekolekcijas, pareiškė vakariečių katalikų nuomonę, 
kad didžiausioji Lietuvos katalikų nelaimė yra „dissen- 
tio hierarchica (nesutarimai vyskupų tarpe). 

Vyskupų Savitarpio nesutarimą pastebi ir komu- 
nistų vadas V. Kapsukas. Jis rašo: „1930 m. vyskupas 
J. Kukta mėgino atšaukti iš aukštos tarnybos tautinin- 
kų valdžioje kun. V. Mironą. Norėta, kad kun. Mi- 
ronas paliktų tarnybą ir grįžtų į savo vyskupiją ku- 
nigauti. (Kun. Mironas buvo Daugų parapijos klebo- 
nas ir dekanas). Bet arkiv. Skvireckas, tautininkų 
valdžios „patariamas“ priėmė jį pas save“ (Veidmainių 
darbai, 1961. p. 184). 

Tas pats autorius toliau rašo: „Vyskupai, turėda- 
mi šiltas vietas, nenorėjo jomis rizikuoti“ (p. 199). 
Ir priduria: „„Tautininkai, pamatę, kad sunkioji kade- 
mų (krikščionių demokratų) artilerija ,„kapituliuoja“, 
nutarė galutinai pabaigti su „opozicija“. Tuo tikslu 
pradėjo viešas bylas prieš įvairias kademų ekonomi- 
nes organizacijas ir atskirus jų asmenis (lašinių byla), 
Rokiškio banko byla, prelato Olšausko byla" (p. 199). 

Nenormalia Lietuvos Bažnyčios padėtimi; šalia epis- 
kopato, pradėjo rūpintis ir Lietuvos intelektualai. Jie 
pradėjo ieškoti kelių ir būdų religiniam tautos atgi- 
mimui. 

Prof. dr. Eretas savo knygoje — Prof. dr. St. Šal- 
kauskis rašo, kad prof. St. Šalkauskis apgailestavo, 

kad kai kurie senosios kartos kunigai yra per daug 
pamilę žemę ir ūkį... Nepatiko prof. Šalkauskiui ir 
Metropolito arkiv. J. Skvirecko per didelis rūpestis 
užmiestinės rezidencijos (Linkuvėlės) kūrimu. 

Prof. Šalkauskis kalbėjo: ,„„Pakelkite vaikų kateki- 
zacijos lygį, pagilinkite ir suaugusiųjų religinį gyveni- 
mą, atlikite oriau ir dailiau bažnytines ceremonijas“ ... 


Vysk. M. Reinys savo giminių tarpe gimtajame Madagaskaro 
vienkiemyje 1938 m. Vyskupo kariėje kun. Mozūras, Daugai- 
lių klebonas, dešinėje sesuo Emilija ir sesuo Julijona. Brolis 
Kazimieras žemai kairėje, brolis Jonas viršuje dešinėje. Už 
sesers Emilijos stovi Grasildu Reinienė, mirusio brolio Izajo- 
šiaus našlė. Dauguma šioje nuotraukoje esančių vyskupo gi- 
minių yra žuvę Sibire. 

Krikščioniško gyvenimo pataisymui prof. Šalkauskis 
daugiau vilčių dėjo į arkiv. J. Matulevičių, o jam mi- 
rus — į vyskupų trejetą: vysk. P. Būčį, vysk. M. Reinį 
ir vysk. K. Paltaroką. Bet vysk. Būčys, tapęs Marijo- 
nų generolu, ilgai išbūdavo Romoje ir šiaip užsie- 
nyje; vysk. M. Reinys, sufragano vietoje, turėjo ribo- 
tas galimybes. Beliko tik vysk. K. Paltarokas. 

Vysk. K. Paltarokas savo atsiminimuose kartais la- 
bai aštriai pasisako prieš Metropolito Skvirecko laiky- 
seną. 

1938 m. dr. A. Maceina K. V. C. konferencijoje iš- 
kėlė socialinės reformos Lietuvoje galimumo klausimą 
(Žr. „Naujoji Romuva“, 1938). Kilo didelis pasipik- 
tinimas dr. Maceinos mintimis ir iš tokių asmenų pu- 
sės, iš kurių reikėjo laukti tik didelio pritarimo. 

Kun. dr. V. Brizgys (dabar vyskupas) pradėjo or- 
ganizuoti veiklesnių kunigų sąjungą vardu „Kristaus 
Karaliaus kunigų sąjunga". Ji turėjo duoti toną Lietu- 
vos kunigijos atgimimui, išjudinti mieguistus kunigus. 
Bet ši organizacija neilgai teišsilaikė. 

Prof. dr. St. Šalkauskis, prof. prel. dr. Pr. Kuraitis 
ir kiti ėmėsi kitos krypties: burti idealius kunigus ir 
pasauliečius inteligentus. Jos tikslas — „(Gyvosios Dva- 
sios“ sąjūdis. Šie žmonės rinkdavosi arbatėlei, svarsty- 
davo šį klausimą, diskutuodavo, rašydavo į „Tiesos 
Kelią" ir kt. 

Šiose sueigose lankydavosi prof. St. Šalkauskis, 
prof. prel. dr. P. Kuraitis, vysk. M. Reinys, kan. P. 
Dogelis, J. Biliūnas, S. J., kun. St. Kiškis, J. Vaišno- 


108 


ra, M. I. C. (dabar gyvena Romoje), kun. P. Bačins- 
kas, kun. St. Yla, kun. V. Balčiūnas, kun. V. Bagda- 
navičius, prof. dr. J. Eretas, K. Šapalas, dr. J. Gri- 
nius, dr. P. Dielininkaitis, dr. Skrupskelis, prof. Z. 
Ivinskis ir kiti. 

V 


M. REINYS — ARKIVYSKUPAS IR 
VILNIAUS ARKIVYSKUPIJOS 
APAŠTALIŠKASIS 
ADMINISTRATORIUS 


1. Pasikeitimai Lietuvos valstybiniame ir 
bažnytiniame gyvenime 


Dokumentinė apžvalga pagal: 

1. K. Navickas, TSRS vaidmuo ginant Lietuvą nuo 
imperialistinės agresijos 1920-1940. Vilnius, 1966. 
2. Le Saint Siege et la Situation Religiense en Po- 
logne et dans Pays Baltes 1939-1945. 

Įvykiai atnešę pasikeitimus: 

a) 1939 m. rugsėjo 1 d. prasidėjus Vokietijos- 
Lenkijos karui, rugsėjo 19 d. Vilnius ir Vilniaus kraš- 
tas atiteko Tarybinės armijos globai. 

1939 m. spalio 27-28 d. tam tikra sutartimi į Vil- 
nių buvo įvesta Lietuvos kariuomenė ir kiti adminis- 
tracijos vienetai. 

b) 1940 m. apie vasario mėnesį Vatikanas pasky- 
rė Lietuvos Nuncijum gabų diplomatą Al. Centozą. 

c) 1940 m. vasario 16 d. mirė Vilniaus arkivys- 
kupo padėjėjas vysk. K. Michalkevičius. Vatikanas 
naujų įvykių išvakarėse tvarko Lietuvoje hierarchinį 
sąstatą. 

Aaaa, „Alkai, 


d) 1940 m. kovo 10 d. konsekruotas Telšių vysku- 
po padėjėjas vysk. V. Borisevičius. 

e) 1940 m. gegužės 19 d. konsekruotas Kauno 
arkivyskupo padėjėjas vysk. V. Brizgys. 

6) 1940 m. birželio 3 d. (Nr. 145) Lietuvos Už- 
sienio Reikalų ministras J. Urbšys padarė demaršą Va- 
tikano Valstybės Sekretoriui, kad Vilniaus arkivysku- 
po padėjėju būtų paskirtas vyskupas lietuvis. 

g) 1940 m. birželio mėn. 15 d. prez. A. Smeto- 
na apleidžia Lietuvą. Prezidento pareigas paveda eiti 
min. pirm. A. Merkiui. 

h) 1940 m. birželio 16 d. pas A. Merkį atsilankė 
buvusieji Lietuvos prezidentai A. Stulginskis ir K. Gri- 
nius ir pasiūlė savo pagalbą (A. Gaigalaitė, Klerika- 
lizmas Lietuvoje. V., 1970. p. 143). 

Pagal Tarybų Sąjungos reikalavimą: 

i) 1940 m. birželio 15 d. nauji tarybinės armijos 


daliniai įžengė į Lietuvą. 


j) 1940 m. birželio 17 d. A. Merkys patvirtina 
naują Ministrų tarybą su J. Paleckiu priešakyje. 

k) 1940 m. birželio 26 d. Vilkaviškio vyskupas 
koadjutorius M. Reinys laišku kreipėsi į Kauno arkiv. 
metropolitą J. Skvirecką, siūlydamas sukviesti vys- 
kupus pasitarimui. Pasitarimą motyvavo tuo, kad 
„sąryšyje su atmainomis visuomeniniame gyvenime yra 
svarstytinų bažnytinių klausimų"'. 

I) 1940 m. birželio 29 d. (Nr. 161) Valstybės sek- 
retorius kardinolas Maglione prašo Lietuvos Nunci- 

jų Centozą Kaune, kad pastarasis nurodytų kandidatą 
į Vilniaus arkivyskupo padėjėjo vietą. 

m) 1940 m. liepos 2 d. Lietuvos Liaudies vyriau- 
sybė nutraukė Lietuvos ir Vatikano 1927 m. sudary- 
tą konkordatą. 

n) Lietuvos Nuncijus Centoza (Nr. 162), šifruota 
telegrama Nr. 45 rašo Vatikano Valstybės Sekretoriui 
kardinolui Maglione, kad, gerai apsvarsčius, atrody- 
tų, jog dabartinis Vilkaviškio koadjutorius Mečislovas 
Reinys, gerai čia žinomas, labiau tinkamas būti Vil- 
niaus arkivyskupo padėjėju su paveldėjimo teise. 

Nepavykę lenkų bandymai sukliudyti vysk. M. Rei- 
nį paskirti Vilniaus arkivyskupo padėjėju. 

-0) 1940 m. liepos 2 d. (Nr. 164) kardinolas Mag- 
lione rašė Nuncijui Centozai į Kauną: 

„Perkeliant mons. Reinį į Vilnių, reiktų jį nomi- 
nuoti vyskupu pagalbininku, kas galėtų sudaryti sun- 
kumų su Lietuvos ir Lenkijos valdžia. Be to, reiktų 
nominuoti naują padėjėją Vilkaviškiui. 

Visa gerai apsvarsčius, buvo pateikta Sv. Sostui 
galimybė perkelti į Vilnių padėjėjo pareigoms mons. 
Brizgį, kuris taip pat po Vilniaus arkivyskupo mirties 
galėtų būti paskirtas Apaštališkuoju Administratorium. 
Kauno arkivyskupo pagalbininku galėtų būti nomi- 
nuotas Šv. Rašto profesorius kun. Vincentas Podolskis. 

Jeigu Jums atrodytų, kad tokie patarimai yra pri- 
imtini, o delsti šiuos dalykus yra pavojinga, tegul Jo 
Šventenybė duoda teisę Jūsų Ekscelencijai įgyvendin- 
ti aukščiau nusakytus planus." 

p) Įžvalgus Nuncijus Centoza atsako: „Tuo tarpu 
sunkėjant padėčiai, nes šio mėnesio 14 bus rinkimai 
(į Lietuvos Liaudies Seimą 1940 m. liepos 14-15 d., 
— mano pastaba), leidžiu sau nuolankiai pastebėti, 
kad jeigu būtų galima nominuoti Vilniun, kaip padė- | 
jėją, turint galvoje Vilniaus Sosto reikšmę, mons. Reinį, 
dėl jo autoriteto, gabumų, nuopelnų ir ypatingų su- 
gebėjimų, o Kaune palikti, kas būtų tinkamiau, iš 
vienos pusės dėl galimo nepasitenkinimo ir nepasitikė- 
jimo, kurį galėtų pareikšti Kaunas ir Arkivyskupija dėl 
naujai nominuoto kunigo, svetimo arkivyskupijai. Iš 
kitos pusės yra lengva galimybė parūpinti Vilkaviškiui 
Podolskį". 

r)  Nuncijus Centoza (Nr. 169) pranešė kardino- 
lui Maglione, kad apklaustas sub secreto mons. V. 
Brizgys sutinkąs tik iš paklusnumo (būti padėjėju ark. 
R. Jalbžykovskio, — aut.). Kviestas apklausti kunigas 
Podolskis, bet jo tuo metu nebuvo Kaune. 

s) 1940 m. liepos 15 d. (Nr. 171) kardinolas Mag- 
lione pranešė Nuncijui Centozai, kad Popiežius 1940 
m. liepos 9 d. vysk. M. Reinį, konsekruotą 1926 m. 
gegužės 16 d., psichologijos profesorių, pakėlė į arki- 
vyskupus ir paskyrė Vilniaus arkivyskupo padėjėju, o 
kun. V. Podolskį — Vilkaviškio vyskupo padėjėju. 

š) 1940 m. rugpiūčio 8 d. (Nr. 189) Lenkijos am- 
basadorius prie Vatikano dėl arkivyskupo Reinio pa- 
skyrimo Vilniaus arkivyskupo padėjėju pareiškė pro- 
testą, nes tuo esą pažeista Lenkijos — Vatikano kon- 
kordatas. 

t) Kardinolas Maglione (Nr. 230) pranešė arkiv. 
Jalbžykovskiui, kad paskirtas jo padėjėju arkiv. Rei- 
nys kaip vertas ir pasižymėjęs. 


Pastabos. 


Valstybės sekretoriaus kard. Maglione siūlymas 
vysk. Reinio kandidatūrą į Vilniaus vyskupus pakeisti 
vyskupo Brizgio kandidatūra, atrodo, buvo padarytas 
arkiv. Jalbžykovskio poveikyje. Nes vysk. Reinys bu- ) 
vo jam pavojingesnis. Jis buvo baigęs Vilniaus Kuni- . 
gų seminariją ir kurį laiką profesoriavo joje. Gerai | 
mokėjo lenkų kalbą. Jam buvo lengviau aklimatizuo- 
tis Vilniuje, negu kam kitam. O dėl tariamo politinio į 
klausimo, kad galį kilti nesusipratimų tarp Lenkijos 
ir Lietuvos, nėra jokio pagrindo, nes tiek vysk. Briz- 
gys, tiek vysk. Reinys yra gryni lietuviai. Tik, galimas 
dalykas, manyta, kad su vyskupu Brizgiu bus leng- 
viau susidoroti. i 


atvykęs į Vilnių 


Atvykęs į Vilnių arkiv. Reinys nei kapituloj, nei 
kūrijoj, nei dvasiniame teisme nerado nei vieno lietu- 
vio, su kuriuo būtų galėjęs pasikalbėti, susipažinti su 
bažnytine padėtimi. Visur sėdėjo tik lenkai. Kunigai 
lenkai į arkiv. Reinį žiūrėjo su tam tikra ironija. Šo- 
vinistinė sulenkinta visuomenė ark. Reinį sutiko šaltai. 

Ark. Jalbžykovskis gyveno ištaiginguose trijų aukš- 


2. Aplinka, kurion pateko arkiv. Reinys 

tų rūmuose, bet ark. Reiniui juose gyventi nebuvo 
vietos. Šiuose rūmuose dabar yra Aukščiausios Tary- 
bos Prezidiumo būstinė. Ark. Reinys apsigyveno Pi- 
lies (dabar Gorkio) g. viešbutyje prie „Lietuvaitės“ 
valgyklos. Maitinosi ark. Reinys šioje valgykloje kartu 
su kitais žmonėmis. Darbo arkiv. Jalbžykovskis ark. 
Reiniui nedavė jokio. Sutaupų ark. Reinys neturėjo. 
Pinigus išdalindavo katalikiškoms jaunimo organizaci- 
joms ir spaudai. Ką šiose aplinkybėse išgyveno ark. 
Reinys — nežinome. Tik žinome, kad Jo materialinės 
sąlygos buvo sunkios. Arkiv. Reinys buvo pareigos 
žmogus: Šv. Tėvas jį siuntė, ir jis čia atėjo. 

Arkiv. Reiniui, kaip Bažnyčios hierarchui, buvo 
žinomas ark. Jalbžykovskio klastingas būdas, prievar- 
tinis gyventojų lenkinimas, jo praeitis. 

Ark. Jalbžykovskis mokėsi Seinų kunigų seminari- 
joje 1903 m., baigė Petrapilio Dvasinę Akademiją. 
Profesoriaudamas Seinų Kunigų Seminarijoje pasireiš- 
kė dideliu lenkintoju. 1918 m. jis buvo paskirtas titu- 
liniu Cuse vyskupu, o 1925 m. birželio mėn. Lomžos 
vyskupu, o 1926 m. birželio mėn. Vilniaus arkivysku- 
„pu. š 

1939 m. rugsėjo-spalio mėn. lenkai, bėgdami iš Vil- 
niaus, paliko nesunaikintą Vojevedstvos (Vaivadijos) 
archyvą su įvairiais dokumentais, liečiančiais lenkų ko- 
vą prieš lietuvius. Pasirodė, kad ark. Jalbžykovskiui 
vizituojant parapijas, vienas iš kunigų, lydinčių arki- 
vyskupą, be kitų uždavinių, turėjo surinkti žinias apie 

Arkivyskupo Reinio į Vilnių išleistuvės. Išleistuves suruošę 
Vilkaviškio Kunigų Seminarijos profesoriai: pirmoje eilėje iš 
kairės kun. dr. Justinas Grigaitis, kan.Vincentas Vizgirda, kan. 
Antanas Dailidė, arkiv. Mečislovas Reinys, vysk. Vincentas 
Brizgys, prel. Feliksas Bartkus, antroje eilėje kun. Antanas 
Sidaravičius, kun. dr. Antanas Milius, kan. dr. Pijus Aleksa, 
kun. Ladas Tulaba, kun. dr. Pranas Manelis, kun. Justinas 
Dabrila ir kun. Juozas Adomaitis 


lietuvius aktyvistus. Šias žinias, arkivyskupo kancelia- 
rija perduodavo Vaivadijos žinybai. 

Užėmus Vilnių Lietuvos kariuomenei, pastarosios 
žinios pateko į Vojevodstovos archyvus. Buvo paves- 
ta prižiūrėti šį archyvą 4-to pėst. pulko kapelionui 
kun. J. Vaišnorai. Iš jo ir gauta šios žinios. Kai len- 
kai sužinojo, kad archyve yra ark. Jalbžykovskį kom- 
promituojančių dalykų, darė žygių per kun. J. Vaiš- 

norą šiuos dokumentus iš archyvo pašalinti. Kai ku- 
riuos dokumentus paėmė vysk. Paltarokas. Bet įvy- 
kiams greitai keičiantis, Lietuvos kariuomenė buvo 
pakeista, 1940 m. birželio mėn. į Vilnių įžygiavo ta- 
rybinė, o 1941 m. vokiečių armija. Kokis likimas išti- 
ko šį archyvą duomenų nėra. 

Antras ir trečias faktas viešai kompromituojantis 
ark. Jalbžykovskį yra jo elgesys su vysk. T. Matu- 
lioniu. 

Lapkričio 23-oji buvo švenčiama, kaip Lietuvos 
kariuomenės įkūrimo diena. 1939 m. vietos įgulos ka- 
riuomenės vadovybė kreipėsi į arkiv. Jalbžykovskį dėl 
pamaldų tą dieną Vilniaus katedroje. Takto sumeti- 
mais, prašė, kad jis tas pamaldas atlaikytų. Jalbžy- 
kovskis, kaip šaltu vandeniu apipiltas, patarė kreiptis 
į vysk. T. Matulionį, kad atlaikytų šias pamaldas. Ka- 
riškiai to ir telaukė. Nusiuntė delegaciją pas vysk. Ma- 
tulionį. Vysk. Matulionis sutiko atlaikyti pamaldas. Ir 
lapkričio 23-ją Katedroje vyko iškilmingos pamaldos. 

Kuriam laikui praslinkus, vysk. Matulionis gauna 
iš Vatikano įspėjimą: kaip galėjo be arkiv. Jalbžykov- 
skio leidimo Vilniaus katedroje laikyti pamaldas. 

Artėjo 1940-ųjų vasario 16-oji. Šios šventės pami- 
nėjimui, kariškių delegacija ta pačia tvarka kreipėsi 
į ark. Jalbžykovskį ir gavo tokį pat atsakymą — „Pra- 
šykite vyskupą Matulionį“. Delegacijai nuvykus pas 
vysk. Matulionį, jis pasakė: turėjęs nemalonumų dėl 
pamaldų kariuomenės šventėje. Todėl prašė atvežti 
raštišką ark. Jalbžykovskio leidimą. Kariškiai grįžo į 

Lietuvos sostinės Vilniaus vaizdas nuo Gedimino kalno. Prie- 
kyje Vilniaus katedra. (Iš Broniaus Kviklio archyvo) 


Vilnių prašyti raštiško leidimo. Jalžbykovskis, diplo- 
matiškai, sukinėdamas rankomis, sakė: ,,Kam tas reika- 
linga, argi vyskupas vyskupu negali pasitikėti?" 

Tai vulgari ark. Jalbžykovskio diplomatija. 


Karininkai buvo nustebinti tolimesne ark. Jalbžy- 
kovskio taktika. Šį kartą jie buvo viešbutyje pasamdę 
du didelius kambarius vysk. Matulioniui apsistoti. Ta- 
čiau minėtą dieną vysk. Matulioniui į Vilnių atvykus, 
ark. Jalbžykovskis atsiuntė savo sekretorių pasitikti 
vysk. Matulionį ir prašyti, kad apsigyventų pas arkiv. 
Jalbžykovskį. 

Ulis Ašis 


A V 


Ištraukos iš kun. K. Čibiro užrašų (30 mašinraščio 
puslapių): „Daromi ark. R. Jalbžykovskiui priekaištai“. 


a) Arkivyskupui atvykstant į Vilnių lietuvių buvo 
rūpintasi, kad ingreso metu Katedroj būtų priimta ir 
lietuvių kalba, kad, būtent, lietuviškai būtų paskaity- 
ta popiežiaus skiriamoji bulė ir pasveikinimo žodis. 
Taip buvo daryta iš seno. Arkivyskupas su tuo nesu- 
tiko ... Sakė, lietuvių teisėms iškelti ir pabrėžti bū- 
sianti ant rytojaus vizitacija Šv. Mikalojaus bažnyčio- 
je. Tai buvo ironija. Mažutė, per kovas gauta iš len- 
kiškos bažnytinės vyresnybės Šv. Mikalojaus bažnyčia, 
negalėjo reprezentuoti visos Vilniaus lietuviškos visuo- 
menės. 

b) Kapitula, kūrija ir teismas be lietuvių. Į buvu- 
sio Vilniaus kapitulos nario kan. J. Kuktos, vėliau Kai- 
šiadorių vyskupo, vietą buvo paskirtas lenkas. Dirbu- 
sį vysk. J. Matulevičiaus laiku teisme kun. dr. A. Vis- 
kantą atleido. Jo vieton paskyrė lenką. 

Vysk. Jalbžykovskis nekviesdavo pas save lietuvių 
kunigų pasitarti lietuvių tikybiniais reikalais. Lietuvių 
kunigai nejuto vyskupo noro dorai, bešališkai lietuvių 
reikalus traktuoti. Lietuviai kunigai pamėginę juos kar- 
tą kitą kelti, vėliau nutilo ... 

c) Kliūtys lietuviškam jaunimui. Vyskupas gyvai 
organizavo katalikišką akciją. Buvo buriami į draugi- 
jas mergaitės ir berniukai, vyrai ir moterys, buvo su- 
daryta katalikiškos akcijos institutas, paskirti direkto- 
riai, instruktoriai, raštininkai ir t. t. Visa tai buvo pa- 

daryta iš vienų lenkų, vien lenkų kalba ir lenkų dva- 
SIOJE 4 a 

d) Kunigų diskriminacija ir terorizavimas. Vysku- 
po Jalbžykovskio santykiai su lietuviais kunigais bu- 
vo paremti nepalankumu, nepasitikėjimu, savo rūšies 
teroru, intrigomis. Veiklesnieji kunigai neprogresuoda- 
vo savo tarnyboje, — priešingai, turėdavo keltis iš ge- 
resnių parapijų į blogesnes, arba iš lietuviškų į sla- 
viškas, iš dekanų — į klebonus ... 


e) Brachium saeculare. 

1927 m. rudenį vyriausybės įsakymu buvo suimta 
14 kunigų. Vyriausybei buvo duota iš kurijos atitin- 
kama medžiaga. Pavyzdžiui, kun. Jakavonis. Vyriausy- 
bė tuo remdamasi reikalavo kunigus išsikelti iš savo 
parapijų. Pvz., — kun. Budreckui, Vosiūnų klebonui, 
B. Krištaponiui Adutiškio klebonui ir kt. 


f)  Konkordato laužymas. 

Pagal Lenkijos konkordatą pamaldų tvarka baž- 
nyčioje galėjo būti pakeista tik Lenkijos vyskupų 
Konferencijos nutarimu. Tai, rodos, popiežiaus buvo 
padaryta tautinių mažumų teisėms apdrausti. Bet ark. 
R. Jalbžykovskis mišriose parapijose sauvališkai lietu- 
viškas pamaldas mažindavo, o jų sąskaiton įvesdavo 
lenkiškas pamaldas; iš kai kurių bažnyčių lietuviškos 
pamaldos buvo visai pašalintos. Tas lietė šias para- 
pijas: Pervarika, Palekonys, Butrimonys, Rodūnė, 
Švenčionys, Varėna, Vosiūnai, Valkininkai, Kaltinė- 
nai, Rimšė, Tverečius ir kt. 

g) Represijos prieš gudus. Gudų kalba buvo pa- 
naikinta visur vyskupijoje, išskyrus Šv. Mikalojaus 
bažnyčią Vilniuje. Mat, ši bažnyčia priklausė lietu- 
viams. 

Prieš porą metų gudai pamėgino perkelti savo 
pamaldas į Šv. Onos bažnyčią, kuri skaitosi vokiečių 
katalikų parapijos. Nepavyko. 

h) Į lietuviškas arba mišrias parapijas buvo daž- 
nai skiriami kunigai nemoką arba silpnai moką lietu- 
viškai, o lietuviai — į slaviškas parapijas ... (Išvardija- 
mos tokios parapijos ir kunigai). 

Kai toks mišrios parapijos kunigas imdavo sakyti 
pamokslą, tai vieni juokai išeidavo. Rėžiantis ausį ta- 
rimas, netaisyklingas kirčiavimas, minties iškraipymas. 

1934 m. paskirtas į Švenčionėlius kunigas Bo- 
leslovas Bazevičius kartais paleisdavo tokius išsireiški- 
mus: 

Diev grybų, vietoje gėrybių, šv. Cecilija vaikuota, 
vietoje vainikuota; Viešpaties Angelas apdaskė Mariją, 
vietoje apreiškė ir t.t. Tokie pamokslai žmonių ne- 
veikdavo, jų pradėta neklausyti ... 

i) Vaikų katekizacija. 

Buvo prievartaujama maži vaikai mokytis katekiz- 
mo tik lenkiškai. Net tie vaikai, kurie jau buvo pa- 
ruošti lietuviškai, eidavo išpažinties, — buvo iš naujo 
verčiami mokytis lenkiškai. 

j) Arkivyskupas kovoje su nepalankiais kunigais 
bendradarbiavo su vyriausybe. Pvz., kunigų Simasio, 
Jakavonio, Taločkos ir kt. atžvilgiais. 

Taip pat neseniai paskelbtas Vaivados Bocianskio 
slaptas memorialas Varšuvos vyryiausybei aiškiai pa- 
brėžė arkivyskupo bendradarbiavimą. 

Lietuviškų užrašų ir vėliavų šalinimas. Pvz., Auš- 
ros Vartų koplyčioje lotyniškas ,„Mater misericordia, 
sub tuum praesidium confugimus'' — pakeistas to pa- 
ties turinio lenkišku. Panašiai buvo Gervėčių, Nočios 
parapijose ir kitur. 

1939 m. į Vilnių atvažiavo daug lietuvių. Norėta 
gauti atskirų lietuviams pamaldų bažnyčiose. Ark. Jal- 
bžykovskis nesiskaitė su lietuviškos vyriausybės reika- 
lavimais. Tik, kai lietuviškoji visuomenė įsikišo jėga, 
Lietuvos Nuncijus Centoz lietuvių reikalavimus paten- 
kino. 

Viename savo pamoksle ark. Jalbžykovskis viešai 
pareiškė: „Pirmiau gimiau lenku, o tik vėliau tapau 
kataliku“. Todėl jam pirmoje eilėje buvo lenkiškumas, 
o katalikybė antroje. 

1942 m. ark. Reinys pradėjęs valdyti Vilniaus vys- 
kupiją, kiekvienai tautinei grupei buvo vienodas. Ark. 
Jalbžykovskis, gyvendamas Marijampolės vienuolyne 
turėjo laisvę susitikti su savo žmonėmis. Kun. Čiževs- 
kis ir kiti teikdavo jam įvairias informacijas, kurias 
ark. Jalbžykovskis jam žinomais kanalais pasiųsdavo 
Vatikano valstybės Sekretoriatui. Pastarasis, neturėda- 
mas kitų informacijų, priekaištavo ark. Reiniui. Šio 
dalyko aiškų vaizdą duoda pateikti kard. Maglione 
priekaištai ark. Reiniui ir pastarojo motyvuoti atsaky- 
mai. O kai tas nepadėjo, ark. Reinys, būdamas kupi- 

nas katalikiškos dvasios, paprašė atleisti jį iš Arkivys- 
kupijos valdytojo pareigų. Kaip žinoma, žmonės sa- 
vo tarnyboje pasiekę aukštesnę pakopą, stengiasi išsi- 
laikyti joje; ark. Reinys buvo kitokios rūšies žmogus. 

Ark. Reinys taip pastatė klausimą, kad kard. Mag- 
lione turėjo sustoti. Be to, greitai pasikeitė politinė 
atmosfera. Į Lietuvą įžengė tarybiniai karo daliniai. 
Tuo pats gyvenimas gavo kitą eigą. 

1944 m. birželio 21 d. (Nr. 567) ark. Reinys pra- 
nešė kard. Maglione, kad Eitmoniškėse (Jęczmienszki) 
vokiečiai nušovė Vilniaus krašto kunigą, veiklų lietuvį 
R. Jakavonį. 

Tai buvo bene paskutinis ark. Reinio raštas kar- 
dinolui Maglione. 

Pasakojama, kad šį įvykį išprovokavo lenkai. 


3. Lenkų skundai Vatikanui ir 
arkiv. Reinio paaiškinimai 


1) (366) 1942 m. kovo 23 d. Arkiv. Reinys pra- 
neša kardinolui Maglionei, kad kovo 12 d. 3 vokie- 
čių saugumiečiai ištrėmė į Marijampolę arkiv. Jalbžy- 
kovskį ir kanclerį Savickį. 

2) (382) 1942 m. gegužės 28 d. Arkiv. Reinys 
praneša kard. Maglionei — 1942 m. kovo 23 d. per 
bombardavimą buvo užmušti 3 žmonės, o jis pats 
sužeistas ir visą mėnesį gulėjo ligoninėje. Šito bom- 
bardavimo metu žuvo ir jo paskyrimo raštai. Prašo 
paskyrimo raštus pakartotinai išsiųsti. 


123 


3) (387) 1942 m. liepos 3 d. arkiv. Reinys pra- 
neša kard. Maglionei, kad 1942 m. kovo 3 d. vokie- 
čių „Sicherheitz Polizei' išvežė į Šaltupio dvarą (prie 
Išlaužo) ir į Panevėžiuko dvarą (prie Babtų) 15 semi- 
“ narijos profesorių ir klierikų, viso 70 žmonių. Po dvie- 
jų mėnesių dar 11 profesorių ir 50 klierikų išvežė į 
Vokietiją. 

4) (388) 1942 m. birželio 18 d. kard. Maglione 
atsakė į arkiv. Reinio raštą Nr. 382, kad arkiv. Rei- 
nys yra paskirtas episcopus residentialis. 

5) 1943 m. gegužės 7 d. (502). Kard. Maglione 
pranešė Adamskiui, kad mirus vysk. Michalkevičiui, 
jo vieton nominuotas M. Reinys, kilęs iš tos pačios 

Vilniaus katedra ir Gedimino kalnas su pilimi (Iš Broniaus 
Kviklio archyvo) 

vyskupijos. 1942 m. kovo mėn. arkiv. Jalbžykovskis 
ištremtas į Marijampolę. 
6) (524). Vilniaus Koadjutorius 
Arkivyskupas Reinys 
Kardinolui Maglione 


Nr. 804-43 
Vilnius, birželio 23 d. 1943. 
gauta liepos mėn. 20 d. 1943. 

Didžiausiai esu dėkingas Eminencijai už laišką Nr. 
9926-43 rašytą vasario mėn. 1943 m. (Nr. 473), kurį 
esu gavęs baigiantis balandžio mėnesiui. Nuo pasku- 
tinio mano pranešimo (Nr. 23) iš sausio 3 dienos 
1943 m. Eminencijai noriu pranešti sekančius dalykus: 

1) Apie Ekscelenciją Arkivyskupą Metropolitą R. 
Jalbžykovskį, ištremtą į Marijampolę, nieko naujo. 
Kovo mėnesį civilinė vokiečių valdžia leido grįžti į 
Vilnių, greičiausiai dėl pablogėjusios sveikatos, šiems 
tremtiniams: Seminarijos rektoriui dr. J. Uszyllo, 72 m. 
amžiaus, prof. L. Pucisto, 59 m. ir prof. L. Suszyn- 
ski, 45 m. Tą pat mėnesį iš tremties grįžo į Vilnių 
kai kurie tėvai ir broliai iš Prančiškonų, Karmelitų, 
Misionierių ir Bonifratrų Kongregacijos. Jie gyvena 
Vilniuje savuose, kad ir nacionalizuotuose, namuose. 
Kiti ištremtieji tėvai ir broliai likosi ten, kur buvo 
anksčiau — Užupyje, Panevėžiuke ar Kongreagacijų 
namuose. 

2. Civilinei vokiečių valdžiai neleidžiant priimti 
į Seminariją lenkų tautybės klierikų, pasirūpinau juos 

apgyvendinti pas klebonus, kad privačiai pasirengtų 
ir laikytų egzaminus pas Seminarijos profesorius. Taip 
pasielgiau su tais, kurie norėjo grįžti į Seminariją. 
Normaliai mokslas tęsėsi iki kovo mėn. 18 dienos. De- 
ja, vokiečių Saugumo policija (Sicherheitspolizei), be 
jokios iš Seminarijos pusės kaltės, žodžiu ir raštu 
III. 13 Nr. 57-43 kovo mėn. 18 dieną paskelbė Vil- 
niaus Seminariją esant uždarytą ir patalpos užantspau- 
duotos, nepadarant priekaištų nei Seminarijai, nei ten 
pasiliekantiems asmenims. 

Toliau mokslas buvo tęsiamas privačiai. Klierikai 
pagreitino egzaminus išlaikyti ir mokslo metai sėkmin- 
gai buvo baigti gegužės 15 d. Tuomi buvo laimėti 
vieneri metai (mokslo) 39 Seminarijos auklėtiniams. Į 
parašytą gegužės mėn. Generaliniam Komisarijatui 
Lietuvai Kaune raštą Seminarijos reikalu atsakymo 
negavau. 

3. Toje Vilniaus arkivyskupijos dalyje, kuri pri- 
klauso Baldgudžių (Weissruthenian) Generaliniam Ko- 
misariatui, jo būstinė Minske, arba yra prijungta prie 
Rytprūsių (pav. Gardinas, Balstogė) pastoracijos są- 
lygos yra pablogėjusios. Jau 26 parapijos neturi sa- 
vo ganytojų: jų sielovadą, ne be sunkumų aptarnau- 
ja kaimynai. Kunigų pasiuntimas iš Lietuvos, iš Lietu- 
vos Generalinio Komisarijato į virš minėtas Arkivysku- 
pijos dalis, civilinės valdžios nebuvo leistas. Mano 
kreipimasis raštu į Reichskomisarijatą Rygoje buvo 
nesėkmingas. Maža to, iš Lietuvos Generalinio Komi- 
sarijato gavau raštą vasario mėn. 22 d. 1943, kuriame 

sakoma, kad Arkivyskupijos ribos turi atitikti Lietu- 
vos Generalinio Komisarijato riboms, todėl mano tei- 
sė (jurisdictio) į kitas Arkivyskupijos dalis yra drau- 
džiama. Ponui Generaliniam Komisarui plačiai ir ar- 
gumentuotai atskiru raštu kovo 22 d. 1943, išdėsčiau, 
kad Arkivyskupijos ribų keitimas be Apaštalų Sosto 
patvarkymo yra negalimas. Praktiškai ir toliau nau- 
dojuosi savo teise (jurisdictio). 

4) Minske nėra jokių pagerėjimų. Ten yra tik 
vienas lietuvis karo kapelionas kun. Zenonas Ignata- 
vičius. Atvykimas kitų kunigų iki šiol yra negalimas. 

5) Nuostabu, kad civilinė valdžia leidžia naudo- 
tis savo teise (jurisdicitio) schizmatikų Arkivyskupui 
rusui Bergijui, kuris yra Metropolitas Lietuvai, Latvi- 
jai ir Estijai, ir turėti Vilniuje Teologijos Institutą, 
t. y. Seminariją, nors rusų skaičius Vilniuje tiktai 6355 
asmenys (1942 m. gegužės 27 d.). 

6) Gana didelės sunkenybės sielovadai dėl kuni- 
gų trūkumo, kurie kaip nors mokėtų lietuviškai. Pri- 
imtų iš kitų diocezijų nepakanka. 

7) Gerai suprantu, jaučiu ir noriu visados būti 
tikintiems lietuviams, lenkams, baltgudžiams, rusams, 
mokąs jų kalbą, tačiau negaliu toleruoti piktnaudoji- 
mų, kilusių iš neprotingo patriotizmo (nacionalizmo). 
Štai keletas jų: 

a) Gerb. kun. Stanislovas Czyžewski, 52 metų 
lenkas, Ekscelencijos Arkivyskupo R. Jalbžykovskio 
sekretorius yra lenkų šnipas (spio), kurį aš pats (in 
flagranti) nusikaltimą bevykdantį užtikau savo kamba- 

ryje š. m. gegužės 30 d. Žiūrėkite pridedamą pareiški- 
mą apie kun. St. Czyževskio elgesį (slaptai — non 
public). 

b) Basųjų Karmelių (Discalcentorum) tėvas Vil- 
niaus Aušros Vartų arba Ostra Brama koplyčios vika- 
ras parašė maršalui J. Pilsudski (7.IX.1935), Kulto Mi- 
nistrui (7.IX.1935), Varšuvos Liaudies Susirinkimo na- 
riui B. Prystor (28.X.1935) raštą, kuriame iškeliama 
Vilniaus Karmelitų vienuolyno nuopelnai: Aušros Var- 
tų vienuoliai per tris šimtmečius, palaikydami Dievo 
Motinos kultą, buvo tvirčiausia lenkinimo tvirtovė 
rytinėse srityse. 

Nei vienas lenkų Karmelitų tėvų nemokėjo lietuvių 
kalbos, kaip ir kiti Vilniaus Kongregacijų tėvai len- 
kai. 5 

c) Tėvai vienuoliai Vilniaus bažnyčiose įvedė 
mišparus ne liturgine lotynų, bet lenkų kalba. 

d) Vesolucha klebonas (Baltgudijoje) kun. Juozas 
Pucilowski raštu Arkivyskupijos Kurijai (30.IX.1941) 
prisipažįsta viešai skelbęs, kad visi katalikai registruo- 
jantis rašytųsi lenkų tautybės ir tuo būdu sukėlęs 
baltgudžių pyktį, jo sielovada ten nesėkminga ir pra- 
šo perkelti į kitą vietą. 

Aš manau, esant teisinga, kad tokia praktika 
visų tautybių labui Vilniaus Arkivyskupijoje būtų pa- 
naikinta. 

Šie faktai, manau, geriau nušvies reikalą, dėl ko 
savu laiku įsakiau, kad viešose maldose būtų praleis- 
ta invokacija „Lenkijos Karaliene, melski už mus". 

Baltgudijoje liūdnos padėties priežastys manau yra 
šios: civilinė balgudžių valdžia palaiko baltgudžių 
kalbą: baltgudžiai tikintieji namuose vartoja baltgu- 
džių kalbą, bet bažnyčiose prieš karą buvo mokomi 
tikintieji lenkų kalbos: beveik visi kunigai buvo len- 
kai, nepalankiai nusiteikę baltgudžių kalbos atžvilgiu, 
todėl pamoksluose, katekizacijoje, religijos mokyme, 
mokyklose buvo vartojama tiktai vien lenkų kalba. Iš 
čia kyla įvairūs konfliktai. 


(543) Vilniaus Apaštališkasis 
Administratorius Reinys Kardinolui 
Maglione 

Nr. 1459 A. E. 1220-441 Vilnius, 1943.XI.13 


Eminencijos raštą Nr. 3443-43 rašytą 1943 m. bir- 
želio mėn. džiaugdamasis gavau 1943 m. lapkričio 
mėn. — Papildydamas savo pranešimą Nr. 804-43 iš 
š. m. birželio mėn. 23 d., turiu garbės pranešti Jūsų 
Eminencijai sekantį: 

I. Apie ištremtą Ekscel. Arkivyskupą Metropolitą 
Romualdą Jalbžykovskį nieko nauja negirdėjau. Jo bu- 
vimas tėvų Marijonų vienuolyne Marijampolėje, kur 
yra didelis sodas ir su ten gyvenančiu Ekscelencija 
tituliariniu Arkivyskupu Pranciškum Karevičiumi (1861- 
1945) nėra sunkus. (Ark. Jalbžykovskiui gyvenant Ma- 
rijampolėje, jam kaip ir ark. Karevičiui buvo duota 
2 kambariai; valgė kartu su kitais, (apie 50 vienuo- 
lių). Sodas buvo didelis. Jis tęsėsi nuo bažnyčios iki 
Šešupės, — aut. pastaba). 

Praeitais metais kovo mėn. buvę suimti ir ištremti 
D. Gerb. Univers. prof. Č. Falkovski ir asistentas 
Armanovič, laisvi grįžo į Vilnių. Vilniuje kalėjime yra 
laikomi du kunigai, apkaltinti prolenkiška politine 
veikla, o taip pat 6 vienuolės. Toje Arkivyskupijos 
dalyje, kuri vokiečių valdžios yra priskirta prie Ryt- 
prūsių, be pasauliečių, daug kunigų, kaip sako, yra 
suimti ir įkalinti Bialystok ar kitur, kaip lenkai pabė- 
gėliai (absides — gal kaip maištininkai, gal kaip įkai- 
tai?). Toje Arkivyskupijos dalyje, kuri priklauso Balta- 
rusijos Komisariatui (Gebietskommisariat, — kurį suda- 
ro Glebokie, Wileike, Lida ir Slonim) tardomi ir pri- 
klauso Generaliniam Baltarusijos Komisariatui Minske, 
sąlygos yra dar liūdnesnės dėl komunistų partizanų 
grėsmės, gaisrų, plėšimų, ypač karo veiksmams artė- 
jant į vakarus. Apie 26 parapijos neturi savo klebo- 
nų. Jas sulig išgalių aptarnauja kaimynai. Tik nedau- 
gelis parapijų turi du kunigus. 

II. Kaip pranešiau, Seminarijos reikalais gegužės 
mėnesį rašiau į Kauną Generaliniam Komisarui Lietu- 
vai. Po daugelio pertraktacijų buvo susitarta ir 1 spa- 
lio gavau iš vokiečių civilinės valdžios leidimą raštu. 
Arkivyskupijos Seminarija 1943-44 mokslo metus pra- 
dėjo 18 d. spalio mėn. su 49 klierikais 2-se filosofi- 
jos ir 4-se teologijos kursuose. Mokslo dalykai dėsto- 
mi sulig Kanonų Teisės Kodeksu. 

III. Atsižvelgdamas į vokiečių civilinės valdžios 
uždraudimą, neturėti ryšių su tomis Vilniaus Arkivys- 
kupijos dalimis, kurios yra už Generalinio Komisaria- 

to Lietuvai ribų, pagal Jūsų, Eminencijos, nurodymą 
paskyriau Arkivyskupijos delegatus, būtent: JM D. An- 
taną Kuryllovič, Mag. Phil. vicedekanu su rezidenci- 
ja Gardine tai Arkivyskupijos daliai, kuri yra vokie- 
čių valdžios priskirta Rytprūsiams; JM Antaną Zien- 
kevič dekanu su rezidencija Glębokie, JM Hipolitą 
Bajorunec, Mag. S. Theol., dekanu su rezidencija Ly- 
doje, tai Arkivyskupijos daliai, kurią sudaro regiona- 
lis Komisariatas iš Lydos ir Slonimo. 

IV. Dėl mano dalyvavimo Bažnytinės Kauno Pro- 
vincijos Vyskupų konferencijoje tai norėčiau Jūsų 
Eminencijai pranešti. — Arkivyskupui Metropolitui 
R. Jalbžykovskiui valdant Arkivyskupiją visuomet su 
jo sutikimu dalyvavau visose konferencijose "dviejose 
1940 m. ir dviejose 1941 metais. Vėliau dalyvavau 
savo nuožiūra, būdamas vyskupijos valdytoju. Pasku- 
tinį kartą dalyvavau dar nežinodamas apie Eminen- 
cijos laišką, rašytą 1943 m. birželio 8 d. 

(Autoriaus pastaba: Kard. Maglione laiškas buvo 
skaudus smūgis arkiv. Reiniui. Reinys buvo gerai pa- 
žįstamas su Lietuvos bažnytiniais reikalais. Visų bu- 
vo bendri rūpesčiai. Naudinga buvo bendrai pasitar- 
ti.) 

Šiaip visais atvejais Vilniaus Ordinarijatas buvo 
visiškai nepriklausomas sprendžiant bažnytinius reika- 
lus, o šiais ypatingais laikais pasiklausyti diskusijų ir 
klausimų svarstymo buvo labai naudinga, bet Emi- 
nencijai esant kitos nuomonės, prisitaikydamas prie 
Eminencijos valios, ateityje nedalyvausiu. 

V. Klausimu kalbos, kuri turi būti vartojama pa- 
moksluose, liaudies maldose, vaikų katekizacijoje, ma- 
nau, nieko nedariau prieš Bažnyčios mintį. Iškilmingos 
sutarties tarp Šv. Sosto ir Lenkų respublikos straips- 
nis buvo man žinomas. 

Karo pradžioje nebuvo jokios Lenkijos vyskupų 
konferencijos. Tačiau arkiv. Metropolitas Jalžykovskis, 
lietuviams katalikams prašant, leido Vilniaus katedro- 
je lietuvių kalba pamokslą, šalia trijų pamokslų, sako- 
mų lenkų kalba. Pasikeitus aplinkybėms ir kitais atve- 
jais buvo leista, pvz. Šv. Jono bažnyčioje, Aušros 
vartuose — kuria teise? Tikrai ne konkordato, bet 
natūralia teise, kad skelbiamas Dievo žodis tikinčiųjų 
būtų suprantamas. Ta pačia teise, dėl tų pačių ap- 
linkybių ir aš elgiausi, kai pvz., praeitais metais atvy- 
ko pas mane lietuvių katalikų, gyvenančių Nekalto 
Prasidėjimo parapijoje delegacija, prašydama leisti jų 
parapijoje lietuviams parapijiečiams sekmadieniais ir 
šventadieniais šv. Mišias, per kurias būtų giedamos 
lietuviškos giesmės, o po Mišių lietuviškas pamokslas. 
Jų prašymui esant pagrįstam aiškia statistika, pada- 
ryta 1942 m. gegužės mėn., sulig kuria parapijoje yra 
2800 lietuvių, tai tik papiktindamas ir skriausdamas 
juos būčiau turėjęs taip atsakyti: „Dabar negalima 
Jūsų prašymo patenkinti, būtinai reikia vyskupų kon- 
ferencijos sutikimo, palaukite karo pabaigos ir t. t.“. 

Susitaręs su klebonu, išrinkau laisvą valandą ir 
prašymą patenkinau, nedarydamas jokios skriaudos 
lenkams, kurie turi trejas Mišias su pamokslais lenkų 

kalba. Jau metai praslinko nuo šio patvarkymo, kai 
viskas pildoma, kaip buvo nustatyta. Panašiai leidau 
ir baltgudžiams Šv. Jono bažnyčioje. Buvo ir dau- 
giau panašių atsitikimų. Esu įsitikinęs, kad teisingai 
pasielgiau, kaip dera katalikų vyskupui. 

VI. Kai dėl invokacijos Regina Poloniae, ora pro 
nobis (Lenkų ritualo tekste sakoma Krolowa Polska, 
t.y. Lenkijos Karaliene — psl. 601 Rituale Romanum 
Eccl. Poloniae adaptatum, 1927) apie savo patvar- 
kymo motyvus turiu garbės Eminencijai pranešti: 

1) Vilniaus Arkivyskupija tautų atžvilgiu yra la- 
bai mišri: lietuviai, baltgudžiai, lenkai. Kadangi esu 
gimęs Panevėžio vyskupijoje, kaiminystėje su Vilniaus, 
o jau 1894 m. atvykau į Muro-Ašmeną Vilniaus Vys- 
kupijos, ten baigiau pradžios mokyklą, o po kelerių 
metų Rygoje įstojau į Vilniaus Seminariją, pagaliau, 
baigęs studijas, vėl buvau Vilniaus Seminarijos profe- 
sorium ir t.t. todėl gerai pažįstu Vilniaus srities tau- 
tinius santykius. 

2) Pakeitimus invokacijų ir Proprii padariau rem- 
damasis kanonų aiškinimu apie indultus, tiek bendrais 
dėsniais ir bendra teise, teik atsižvelgdamas į pasikei- 
tusias aplinkybes sąryšyje su esančiu karu. Tariausi 
su dviem kanonistais, universiteto profesoriais, kurie 
mano elgesį teigiamai įvertino. 

3) Jeigu moralistai teigia, kad „Įstatymas neįpa- 
reigoja esant dideliems sunkumams“ (Prummer OP. 
Manuale Theologiae Moralis) Kanonų Teisės kodeksas 
2205 str. 25 sako — „kai kalbama apie grynai bažny- 

tinius įstatymus, juos visiškai naikina didelė baimė, 
kad ir sąlyginė, būtinumas, didelės sunkenybės ir dau- 
geliu atveju nusikaltimai", todėl manau yra leista dėl 
svarbių priežasčių laikinai sulaikyti kaikuriuos veiks- 
mus, kurie yra leisti indulto. 

4) Valdant Vilniaus Arkivyskupiją Eks. Arkiv. Met- 
rop. Jalbžykovskiui buvo daug atvejų, kai oficialiai 
nesilaikyta aukščiau minėto Ritualo. 

a) Imprimatur suteikta Vilniaus Generalvikarui 
vysk. Michelkevičiui, 1931.11.23 Nr. 931, lietuvių kalba 
maldaknygei ,„Pasigailėk mūsų, Viešpatie!“, kurioje 
invokacija „Lenkijos Karaliene, melskis už mus“ Lau- 
rentinėje litanijoje buvo praleista. 

b) Imprimatur duotas Eksc. Arkiv. Metrop. Rom. 
Jalbžykovskio 1934.VIII.13. Nr. 18223 baltarusių kalba 
maldaknygei „Mal. Dušy“, kurioje nėra invokacijos, 
„Lenkijos Karaliene, melski už mus! 

c) Imprimatur yra duotas Eksc. Arkiv. Metropo- 
lito Romuldo 1937.XII.15 Nr. 323-38 maldaknygei lie- 
tuvių kalba „Nusidėjėlių Gynėja“, kurioje „Lenkijos 
Karaliene" yra išleista. 

d) Aukščiau minėtam Rituale (531 p.) įsakytos 
padėkos maldos su Te Deum rugpiūčio 15 d. už per- 
galę prieš maskviečius 1920 m., bolševikų laikotarpiu 
1940 m. Vilniaus Arkiv. Metropolitui R. Jalbžykovskiui 
valdant Arkivyskupiją, bažnyčiose būdavo praleidžia- 
mos. 
e) Panašiai padėkos maldos su Te Deum minė- 
tam Rituale (530 psl.), įsakytos katedralinėms ir kole- 

gijalinėms bažnyčioms birželio 15 d. už pergalę prieš 
vokiečius ties Griunvaldu 1410 m., vokiečiams valdant 
1941 m. to paties Arkiv. Metropolito taip pat tikrai 
buvo apleidžiamos. 

f) Eksc. Arkiv. Metropolitu R. Jalbžykovskiui 
valdant Arkivyskupiją nuo 1940 m. buvo apleidžia- 
mos bažnyčiose maldos už Lenkų Respublikos pre- 
zidentą, įsakytos minėtame Rituale (1023-1025 ps.) ir 
įsakytos konkordato tarp Šv. Sosto ir Lenkijos respub- 
likos VIII str. — „sekmadieniais ir tautos šventėje 3 
gegužės klebonai teatskaito maldas (teatlaiko liturgi- 
nes pamaldas) už Lenkijos respublikos ir jos Prezi- 
dento gerovę“. 

g) Invokacija „Lenkijos Karaliene, melski už 
mus!“ yra įdėta instrukcijoje mokyklų katechetams 
(Palygink Synodus Arcidioec. Vilnensis 1931-220 psl.) 
ir Eksc. Arkiv. Metropolito R. Jalbžykovskio įsakyta 
kalbėti prieš pamokas visose mokyklose po kitų mal- 
dų kiekvieną dieną. Lietuviai ir baltgudžiai ją atmes- 
davo, šioje invokacijoje įžiūrėdami lenkinimo dvasią 
ir agitaciją už Lenkiją, todėl ši invokacija visada net 
lenkų valdžios metais, tiek Vilniaus, tiek kitose moky- 
klose buvo praleidžiama neprotestuojant Eksc. Metro- 
politui. 

Faktai paminėti raidėmis d, e, f, rodo, kad Eksc. 
Metropolitas nesilaikė nei Ritualo, nei Konkordato 
teisių, atsižvelgdamas į pasikeitusių sąlygų būtinumą. 
Išskaičiuoti gi faktai a, b, c, g parodo, kad Eksc. 
Metropolitas suprato sunkumus ir netinkamumą versti 

viršminėtą invokaciją kalbėti. Faktai išskaičiuoti rai- 
dėmis a-g yra labai svarbūs ir kalba už mano veiks- 
mų teisę. 

5) Pasitikėdamas didelį autoritetą turinčio Nern- 
zvidal nuomone: „Vyskupui reikia nurodyti tvarką 
Divini Officii spausdinant diecezinį kalendorių“ (Jus. 
Canonicum II t. II leid., 634 psl), atsižvelgdamas 
į Proprium Officium pro clero R. Poloniae ex in- 
dulto SS. Pontificum recitandum, kaip priedą prie 
Romėniško brevijoriaus, nuo 1939 m., prasidėjus ka- 
rui, kadangi buvo negalima jį parūpinti nei daugeliui 
kunigų, nei seminarijos klierikams, nei sau pačiam, 
be to, žinodamas, kad propriume yra 3 gegužės 
švenčiama Lenkijos tautine švente, kuri vokiečių val- 
džios yra uždrausta lygiai, kaip uždrausta yra lietu- 
vių tautinė šventė vasario 16, nurodžiau naudotis vi- 
suotiniu bažnytiniu kalendorium be „Proprii“. Vėlai 
gavus Eminencijos garbingą laišką, jau ir tokį pat 
kalendorių išleisti 1944 metams yra labai sunku. 

6) Aš manau, kad invokaciją ir Lenkijos Karalie- 
nės šventę nėra sunku taikyti Lenkijos vyskupijose ir 
valdant lenkų valdžiai, bet lietuvių, baltgudžių ir mai- 
šytų tautybių parapijose ir be to, vokiečių valdžioje, 
kurios santykiai su lenkais iš esmės skiriasi, pavyz- 
džiui, vokiečių užimtose srityse uždrausta lenkų jau- 
nimui mokytis aukštosiose ir vidurinėse mokyklose, o 
lietuviams, baltgudžiams ir net lenkų kunigams minė- 
ta invokacija ir šventė sudaro daug sunkenybių ir 
pavojų, tad kruopščiai apgalvojęs, nusprendžiau, kad 

yra būtina dėl iš esmės pasikeitusių aplinkybių indul- 
tu nesinaudoti. Įvykis su kun. Boleslovu Maciejewskiu, 
gyvenančiu Prestavy, rodo, kad už minėtos invokaci- 
jos vartojimą baltarusių civilinės valdžios buvo bai- 
siai išgąsdintas, paskui įkalintas ir, sakoma, nužudy- 
tas, nežinodamas už ką. 

Buvo daug ir kitų įkalinimo atvejų ir taip tvirti- 
nama, kad už Bažnyčios gerovę kenčiama, maišant 
nacionalinius ir politinius reikalus su bažnytiniais. 
Tautiniai kankiniai tuo pačiu dar nėra Kristaus kanki- 
niais. 

7) Teisingas yra duotas Eminencijos patvarky- 
mas: „vengti visa, kas nėra būtina ir gali nepatikti 
tau pavestos kaimenės daliai“. Bet, deja, jis nebuvo 
užlaikomas Vilniaus vyskupijoje nuo 1927 m., kada 
oficialiai buvo įvesta invokacija, Lenkijos Karaliene, 
melski už mus! Ta invokacija taip pat nepatiko kai- 
menės daliai, t. y. lietuviams, baltgudžiams, nes per 
eilę metų laikraščiuose buvo rašoma prieš ją, kaip 
apie lenkinimo propagandą ir ji nemaža asmenų at- 
stūmė nuo Bažnyčios. 

Prasidėjus karui, jau anksčiau buvusi lietuvių ir 
baltgudžių opozicija prieš minėtą invokaciją ne tik 
nesumažėjo, bet dėl karo pasikeitus aplinkybėms dar 
paaštrėjo ir padidėjo dėl opozicinės vokiečių valdžios 
neprielankumo (lenkams). 

Invokacija nepatiko ne tik kaimenės daliai, bet ir 
karo vadovybei, nes iššaukdavo persekiojimus, ištrė- 
mimus arba slapstymąsi. Iš kitos pusės invokacija ne- 

buvo būtina išganymui, nei kaip priemonė, nei kaip 
įsakymas. Todėl manau yra būtina laikinai indultu 
nesinaudoti. 

Jūsų Eminencija! Grąžinti tiek invokaciją, tiek Len- 
kijos Karalienės šventę šiuo karo metu mano giliu 
įsitikinimu moraliai yra negalima, neįstatant į didelius 
pavojus Bažnyčios reikalus, dvasiškiją ir tikinčiuosius. 
Iš kitos pusės, Jūsų Eminencijos nuomonė, kad reikia 
grąžinti. Todėl primygtinai ir nuolankiai prašau pra- 
nešti Šv. Tėvui mano nuolankų prašymą atleisti mane 
nuo Vilniaus Arkivyskupijos Apaštališkojo Administra- 
toriaus pareigų. 

Iš čia kyla įvairūs konfliktai. 

8) (Nr.556) Valstybės Sekretoriato pastabos, Va- 
tikanas, 1944.11.15. 

Pastabos apie Mons. Reinio veiklą lenkų atžvilgiu 
savo vyskupijoje. Instrukcija atsakymui. 

1943 m. birželio 8 d. buvo pasiųstas Mons. Rei- 
niui laiškas, padarant jam kai kurias pastabas dėl jo 
veiklos lenkų atžvilgiu (plg. Nr. 515). Laiškas jį pa- 
siekė tik lapkričio mėnesį. Iš jo atsakymo čia yra gau- 
tas vienas nuorašas (plg. 543). 

1. Jis paskyrė Arkivyskupijos delegatus atskirtoms 
nuo Arkivyskupijos dalims: vieną delegatą daliai pri- 
skirtai prie Rytprūsių ir du delegatu — į Baltarusijos 
Komisarijatą, pagal jam duotus nurodymus. Iš pavar- 
džių atrodo, kad tai du lenkai ir vienas baltgudis. 

2. Jam buvo pareikšta, kad būtų geriau jam ne- 
dalyvauti Kauno provincijos vyskupų konferencijose. 

Jis aiškinasi, kad 1940-41 m. dalyvavo su arkv. 
Jalbžykovskio pritarimu, pastebėdamas: „Vilniaus or- 
dinarijatas iš atžvilgio į bažnytinius reikalus buvo iš- 
laikytas visiškai nepriklausomas. O pasiklausyti ir pa- 
diskutuoti, kaip sprendžiami šiais painiais ir ypatingais 
laikais klausimai, buvo labai naudinga. 

Šio tvirtinimo I-ma dalis yra labai abejotina; antra- 
jai daliai jau buvo duotas atsakymas: „„Nekenkia, kad 
privačiai su Arkivyskupu tariesi bendriems dėsniams 
nustatyti civilinės valdžios atžvilgiu. Nieko daugiau 
nelieka, kaip tik išpildyti tai, kas buvo pažadėta — 
„Eminencijai norint, daugiau nedalyvausiu". 

3. Kai dėl uždraudimo lenkų kalbos kai kuriose 
bažnyčiose, tarp kurių Aušros Vartai (pastaba Nr. 
122 — S. A. 99), tai Lenkų Ambasada atkreipė dėme- 
sį į konkordato XXIII straipsnį: „„Kalbos pakeitimas 
pamoksluose, papildomose maldose, o taip pat dis- 
ciplinų dėstymas Seminarijoje negalimas lotynų apei- 
gų vyskupijose. Pakeitimus gali leisti tik lotynų apei- 
gų Vyskupų Konferencija“. Jam buvo parašyta: „,Rei- 
kia nepamiršti, kad kai kurie pakeitimai ir taikos me- 
tais negali būti daromi kitaip, kaip tik laikantis sąly- 
gų ir esant tikram reikalui. Šiuo atveju kalba, kuria 
reikia naudotis pamoksluose ir liaudies maldose (plg. 
Konkordato XXIII str. 1925 m. vasario 10 d.). 

Arkv. Reinys atsako, kad jau arkiv. Jalbžykovskis 
1940 m. buvo leidęs katedroje vieną pamokslą lietu- 
viškai, šalia pamokslo lenkų kalba ir priduria: „dėl 
pasikeitusių aplinkybių buvo duoti leidimai ir kitais 

atvejais, pvz. Šv. Jono bažnyčioje, Aušros Vartų baž- 
nyčioje. 

Iš teksto atrodo, kad šitie pakeitimai jau buvo 
duoti arkv. Jalžbykovskio laikais ir bus atsižvelgta į 
eventualų ambasados pareiškimą. 

Mons. Reinys aiškiai pareiškia, kad jis leido lie- 
tuviams šv. Mišiose lietuvišką pamokslą Vilniaus Ne- 
kalto Prasidėjimo bažnyčioje, šalia Mišių ir 3 pamoks- 
lų sakomų lenkų kalba toje pat bažnyčioje, o taip 
pat baltarusiams Šv. Mykolo bažnyčioje Vilniuje. Jei 
taip yra, palikti jį ramybėje, bet davus pastabą, jis 
bus atsargus ateičiai, jei bus ateityje daugiau reika- 
lavimų, ir tai nebus blogai. 

4. Dėl panaikinimo litanijoje žodžių „Regina Po- 
loniae ir liturginiame kalendoriuje „Proprium Polo- 
niae“ jam buvo parašyta: „Ypač vengti pakeitimų pa- 
maldose, pav., nepraleisti Arkiv. kalendoriuje ,„Pro- 
prium officium ...ex indulto SS. Pontificum, nei 
Lauretaniškoje litanijoje specialiai indulto suteiktų in- 
vokacijų"'. Į tai arkiv. Reinys atsako: 

1) „Arkivyskupija yra maišytų tautybių: lietuviai, 
baltgudžiai, lenkai" (Įsidėmėtina eilės tvarka!). 

2) Stengėsi atsižvelgti į teisę, aplinkybes ir atsi- 
klausti kanonistų nuomonės. 

3) Kalbant apie indultą jis vadovavosi kanonu 
2205 p. 2 — „Didelė baimė, kad ir sąlyginė, būtinu- 
mas, didelės sunkenybės, daugeliu atvejų nusikaltimai, 
jei kalbama apie grynai bažnytinius įstatymus, visiškai 
panaikiną (įpareigojimą)". 

4) Pažymi visą eilę išimtinų atvejų, padarytų ar- 
kiv. Jalbžykovskio. 

5) Kadangi nebuvo galima pasirūpinti nei sau, 
nei kitiems „proprium“ ir vokiečiams uždraudus 
švęsti gegužės 3 šventę (,„Regina Poloniae), tai pasi- 
rūpino pritaikyti ir atspausdinti visuotinį kalendorių. 

6) Invokacija ir šventė Regina Poloniae yra dau- 
gelio sunkumų ir pavojų priežastis, net patiems len- 
kams ir kunigams. 

7) Jam nurodytos gairės „vengti visa, kas nebū- 
tina ir kas gali nepatikti tau pavestos kaimenės daliai“ 
nebuvo užlaikoma ir praeityje, esant lenkų valdžiai. 
Šios invokacijos įvedimas ir anksčiau nepatiko žymiai 
tikinčiųjų daliai — lietuviams ir baltrusiams. 

Reikia pabrėžti, kas žinoma, jog ši Arkivyskupija 
yra įvairių tautybių mišinys (tačiau ne tokioje propor- 
cijoje, kaip nori įtikinti Mons. Reinys). Priminimas 
dviejų kanonistų nėra visiškai įtikinantis. Aplinkybės 
buvo tokios didelės ir įvairios, kad galėjo jam pa- 
tarti kokį nors kitą sprendimą. Čia ne atsižadėti as- 
meniškai indulto klausimas, bet ir yra primetamas įsa- 
kymas atsižadėti to, kas jiems teisiškai priklauso. 

Minimi atvejai valdant arkiv. Jalbžykovskiui mums 
aiškiai sako, kad: arba čia buvo nusileista prieš jėgą 
iš vokiečių pusės (išleidimas Te Deum atžymint per- 
galę prieš rusus, kadangi buvo rusų valdžia; išleidi- 
mas Te Deum atžymint pergalę prieš vokiečius, kad- 
angi buvo vokiečių valdžia — raidės d), e), f), arba 
buvo negalima prievarta vykdyti įsakymo (ypač invo- 

kacijos Regina Poloniae) tiems, kuriems tie įsakymai 
buvo nepalankūs (lietuviams, baltgudžiams — raidės 
a), b), c), g). 

Gi mons. Reinio atveju, toks prievartinis įsakymas 
buvo duotas tiems, kurie nevartojo jokios jėgos (len- 
kams) ir kurie norėjo pasinaudoti savo teisėmis (in- 
dultais). 

Atsižvelgiant į esamus sunkumus, norint įsigyti 
„proprium'“ ir neteisingus okupacinės valdžios įsaky- 
mus, reikia palikti lenkus laisvus (kunigus ir tikinčiuo- 
sius) daryti kaip jie nori, tėviškai perspėjant apie ga- 
limus sutikti pavojus. 

Tegul stengiasi išspausdinti liturginį kalendorių — 
(ateinantiems metams), pažymint „festa propria“. 
Mons. Reinys baigia sekančiai: „Atnaujinimas tiek in- 
vokacijos „Lenkijos Karaliene“, tiek šventės dabarti- 
nėse karo sąlygose, mano giliu įsitikinimu, moraliai 
yra negalimas, neįstatant į didelius pavojus Bažny- 
čios reikalų, dvasiškijos ir tikinčiųjų. Iš kitos pusės 
Eminencijos nuomone minimą invokaciją reikia atnau- 
jinti. Todėl tikrai ir nuolankiai prašau Eminenciją per- 
duoti Šventajam Tėvui mano nuolankų prašymą at- 
leisti mane nuo Vilniaus Arkivyskupijos Apaštališkojo 
Administratoriaus pareigų“. Tai Arkivyskupo Reinio 
didžiadvasiškumo aktas. Kiekvienas kitas, būdamas to- 
kiame aukštame poste stengtųsi išsilaikyti, o jis, Baž- 
nyčios ir kitų gerovei, prašosi atleidžiamas. 

9) (Prie 556): 

Atrodo, kad daryti asmenų pakeitimus taip sun- 

kiose laikuose būtų nepriimtina. 

Tegul mons. Reinys lieka, tačiau teatsižvelgia į len- 
kų kentėjimus, kurie sudaro Vilniaus Arkivyskupijos 
daugumą, kiek galėdamas, tepatenkina jų pageidavi- 
mus, teatsižvelgia labiau į arkv. Jalbžykovskį, apie 
kurį laiško pradžioje sakoma perdaug ironiškai: „Jo 
gyvenimas pas Tėvus Marijonus Marijampolėje, kur 
yra didelis sodas, bendraujant su tituliariniu arkivys- 
kupu Pranciškum Karevičium, nėra sunkus“. Taip, 
bet tuo tarpu yra uždraustas ryšys su esančiais už 
vienuolyno ribų — yra tai tikras ištrėmimas. Jam bū- 
tų galima švelniai, mandagiai atsakyti, padrąsinant 
aukotis. 


4. Arkiv. R. Jalbžykovskis grįžta į 
Vilnių ir perima Arkivyskupijos valdymą 


Nepaisant to, kad arkiv. Jalbžykovskis savo skun- 
dais Vatikanui pridarė daug nemalonumų arkiv. Rei- 
niui, arkiv. Reinys neišėjo iš lygsvaros, nerodė jokio 
neprielankumo ark. Jalbžykovskiui. 


Priešingai, kada, vos tik tarybiniams kariams pa- 
siekus Marijampolę, pasigavęs karišką sunkvežimį iš- 
skubėjo į Vilnių ir pasiėmęs savo Kapitulą bei kitus 
asmenis, 1944 m. rugpiūčio 8 d. atvyko į Kuriją at- 
imti iš arkiv. Reinio valdytojo teisių. Arkiv. M. Rei- 
nys jį sutiko šiltai, kas matoma iš oficialaus rašto, 
perduodant Arkivyskupijos valdymą: 

Jūsų Ekscelencija, 


Visa širdimi sveikinu Jus, Ekscelencija, sugrįžusį į 
savo sostą. 

Mūsų Dvasiškijos maldos lydėjo Jus suspaudimuo- 
se, kurie tikrai nebuvo palankūs sveikatos išsaugoji- 
mui. 

Į garbingas Jūsų, Ekscelencija, rankas vėl sudedu 
mūsų Arkivyskupijos valdymą, karštai linkėdamas ir 
trokšdamas čia susirinkusios Dvasiškijos vardu, kad 
Gailestingasis Dievas išlaikytų Jūs sveiką ir nepaliestą. 

M. Reinys 
N. B. Rankraštis. 

Čia arkiv. Reinys parodė tikro krikščioniškumo pa- 
vyzdį. Arkiv. Jalbžykovskio darbai buvo peiktini. 
Bet arkiv. Jalbžykovskis, kaip žmogus, čia buvo pa- 
gerbtas, einant pagal krikščioniškąją moralę., 


5. Arkiv. Reinys antrą kartą perima 
Arkivyskupijos valdymą 


Tuo metu užfrontėjė veikė lenkų partizanai, į ku- 
riuos buvo įsijungę ir kai kurie kunigai. Tą žinojo 
ir ark. Jalbžykovskis. Paskutiniai tų partizanų veiks- 
mai buvo nukreipti prieš veiklesnius lietuvius. Vilniaus 
priemiesčių, Dieveniškių (Šalčininkų r.), Joniškio (Pa- 
bradės r.) ir kitose parapijose raiti partizanai nusiau- 
bė lietuvius. Jie taip įsisiautėjo, kad sužinoję, kuris 
gyventojas yra lietuvis, ar kieno namuose rado lietu- 

višką maldaknygę, tam — kulka į kaktą. Tai buvo bai- 
sus reginys. 

Kadangi šie lenkų partizanai veikė su ark. Jalbžy- 
kovskio žinia, tai 1945 m. sausio 27 d. jis tarybinių 
organų buvo areštuotas. Kalėjime išbuvo virš mėne- 
sio laiko. Berods, tarpininkaujant Lenkijos vyriausy- 
bei, pretekstu, kad išvyks į Lenkiją, iš kalėjimo bu- 
vo paleistas. 


Arkiv. Reinys šia proga „sede vacante“ raštu pa- 
skelbė kunigams, kaip vėl einąs Apaštališkojo Admi- 
nistratoriaus pareigas. Pateikiame šio rašto tekstą ir 
pridedame lietuvišką vertimą: 


1945.1.29. Dekanų, Klebonų ir 
Vilniaus m. bažnyčių Rektorių žiniai 
1945.1.30. Arkivyskupijos 
Seminarijos profesoriams 


Kilnieji ir Garbingieji Bazilikos Kapitulos Nariai, 
Labai Gerbiamieji Broliai. 


Skaudama širdimi kreipiuosi į Jus, Broliai Kristu- 
je. Jūs žinote, kodėl. Šio mėnesio 26 d. Saugumo 
Komisaras man oficialiai pranešė, kad Jo Ekscelenci- 
jai Arkivyskupui Metropolitui Romualdui Jalbžykov- 
skiui ir Kurijos kancleriui kanauninkui Adomui Savic- 
ki'ui daugiau nebus leidžiama valdyti Vilniaus Arki- 
vyskupijos. Pagal Kanonus tai vėl trukdomo valdymo 
nuotykis. Todėl jau antrą kartą imuos tvarkyti Arki- 

vyskupiją kaip Apaštalinis Administratorius ir abu kar- 
tu karo dėliai susiklosčiusiose labai sunkiose aplinkybė- 
se, labai visokiais atžvilgiais nuniokojusios mūsų Ar- 
kivyskupiją. Kurijos kancleriu vėl pasiimu gerbiamą 
Kun. Edmundą Basį. 

Broliai Kristuje! Gelbstint Dievo ir Kristaus Baž- 
nyčios reikalus bei tikinčiųjų sielas, būtina, nepaisant 
naujausių įvykių, laikytis Bažnyčios minties, saugojan- 
tis kištis į grynai politinius ir, taip vadinamų, parti- 
zanų reikalus, vengiant bet kokio ryšio su slaptų gru- 
puočių nariais, siekiančiais politinių tikslų, kiek gali- 
ma atokiau laikantis nuo minėtų slaptų grupuočių 
proklamacinių lapelių, jokiu būdu neprisidedant prie 
tautinių nesantaikų palaikymo, sakau, tai būtina yra, 
kad pasirodytume kilnūs civiliniuose reikaluose, kad 
bažnyčiose dėstytume pozityvų krikščionybės mokslą, 
uoliai atliktume savo šventas pareigas ir šviestume 
krikščioniškosios tobulybės pavyzdžiu. Mūsų uolumas 
tenebūna mažesnis už uolumą pasauliečių, siekiančių 
mums svetimų tikslų. Mielai darbuokimės šv. Pranciš- 
kaus Salezo dvasioje — jis yra kaip tik šios dienos 
globėjas. 


Broliai Kristuje! Visi esame Viešpaties vynuogyno 
bendradarbiai. Įsiklausykime į laiko balsą. Melskimės 
už žmones. Šaukimės Gailestingumo Motinos pagal- 
bos. Melskime taikos. Skelbkime taiką. Taip elkimės, 
kad taptume verti šios dienos Evangelijos žodžių: 
„Taip tešviečia ir jūsų šviesa žmonių akivaizdoje, kad 

jie matytų jūsų gerus darbus ir šlovintų jūsų Tėvą 
danguje" (Mt 5, 16). 
Laikyti visa tai, kas pasakyta, dokumentu. 
Vilnius, 1945.1.29. 
M. Reinys 
Arkivysk. Cypr., Apaštalinis Vilniaus 
Arkivysk. Administratorius 


6. Arkiv. Reinio gyvenimas Vilniuje 
atsiminimų šviesoje 


K. Š-as, senas Arkivyskupo pažįstamas, rašo: ,„Ar- 
kiv. M. Reinį paskutinį kartą sutikau Vilniuje 1941 m. 
sausio mėnesį. Atrodė suvargęs, esąs sunkioje padėty- 
je. Arkiv. R. Jalbžykovskis nieko neleidžiąs dirbti. 
Lenkai kunigai priešiškai nusistatę ir tenka patirti ne- 
maža nemalonumų. Likęs beveik be pajamų .. ."" 

Elzbieta Masiulytė — 1940 m. arkiv. M. Reinys at- 
vykęs Vilniun apsigyveno prie Valgyklos „Lietuvai- 
tė". Tuo metu ji tarnavo valgykloje padavėja. Aptar- 
navo 10 staliukų. Tame tarpe ir arkv. Reinį. Arkivys- 
kupas valgė kartu su kitais žmonėmis. Turėjo butą 
iš 2 kambarių. Masiulytė tvarkė ir Jo butą. 

Vėliau arkivyskupas persikėlė gyventi pas Šv. Mi- 
kalojaus bažnyčios kleboną kun. Čibirą. Bet 1942 m. 
kovo 13 d. šis namas buvo subombarduotas, ir kle- 
bonas kun. Čibiras užmuštas. Arkivyskupas Reinys su 
nulaužtu rankos raktikauliu ir kun. Taškūnas, su nu- 

laužta koja, atrasti po sugriauto namo griuvėsiais. Gy- 
dėsi šv. Jokūbo ligoninėje (dabar I tarybinė). 

E. Masiulytė prisimena, kad ji kartą aptarnauda- 
ma valgykloje arkiv. Reinį, užmiršo padėti šaukštą. 
Arkiv. Reinys, nieko nesakydamas, laukė gal kokias 
20 minučių. 

Vysk. Reinys visuomet buvo punktualus. Kartą, 
kai vienas žmogus jį sutrukdė, jis pavėlavo ateiti ko- 
kias 5 minutes. Atėjęs atsiprašė už pavėlavimą. Tokių 
pavėlavimų daugiau nepasitaikė. Jei numatydavo, kad 
pietums negalės būti, visuomet įspėdavo. Nusiskųsda- 
vo inkstais. Inkstuose turėjo akmenis. Dėl to kartais 
sakydavo: „Jei galima, tai duokite man mažiau po- 
midorų ir rūgštynių". 

Pagal Masiulytę, Arkiv. Reinys, būdamas asketas, 
maitinosi labai kukliai. Pvz., vakarienei rūgštus pie- 
nas ir sausos bulvės; pusryčiams — virtas kiaušinis, 
sūris ir arbata. 

Buvo labai darbštus, — nė minutės neleido be už- 
siėmimo: skaitė, rašė, kalbėdavo rožančių ir kitas 
maldas. 

Grįžęs iš ligoninės, kadangi kun. Čibiro butas bu- 
vo subombarduotas, apsigyveno Kurijos patalpose Pi- 
lies (dabar Gorkio) gatvėje. Patalynę dovanojo ben- 
drabučio vedėja Žukauskaitė. 

Kai vokiečiai ištrėmė arkiv. Jalbžykovskį į Mari- 
jampolės vienuolyną, arkiv. Reinys tapo Vilniaus ar- 
kivyskupijos Apaštališkuoju Administratorium. 

Virėja pasikvietė iš „Lietuvaitės“ viešbučio tą pa- 
čią E. Masiulytę. 

Būdamas arkivyskupu, Reinys Velykoms kviesda- 
vo: Pirmą dieną — kun. Basį, kun. Taškūną ir kitus 
artimuosius; antrą dieną — visus Vilniaus miesto kle- 
bonus; trečią dieną — vienuolynų vyresniąsias. 

Arkiv. Reinys sirgo inkstų liga. Kai kurie maisto 
produktai jam buvo gydytojų draudžiami valgyti. Bet 
arkivyskupas sakydavo, kad jam viskas „per gerai“. 
„Žiūrėk, — žmonės kaip vargsta. Mes per daug turi- 
me“, sakydavo virėjai E. Masiulytei. Buvo vokiečių 
okupacijos metas. Ir sunkumų su maistu netrūko. At- 
vykusiems iš provincijos kunigams buvo sunkumų ir 
su nakvyne. | 

Arkiv. Reinys buvo labai tvarkingas, bet dažnai, 
grįžęs iš miesto į savo butą, rasdavo sujauktus po- 
pierius. 1943 m. gegužės 30 d. ark. Reinys grįžo na- 
mo neįprastu laiku. Savo bute nelauktai rado ark. 
Jalbžykovskio sekretorių kun. Stanislovą Czyževskį, 52 
m. amžiaus, bekraustant ir bevartant jo rašomajame 
stalčiuje esančius popierius. Pastarasis susigėdo ir iš- 
raudo. Arkiv. Reinys apie šį įvykį pranešė Vatikano 
Sekretoriui kard. Maglione raštu Nr. 524. 1943 m. 
birželio 23 d. 

St. Czyževskiui teko apleisti Kurijos patalpas. Po 
šio nuotykio St. Czyževskis pėsčias iš Vilniaus pro 
Jezną traukė į Marijamoplę pas arkiv. Jalbžykovskį. 
Jezno klebonui prel. Vaičiulioniui tiek tepasakė, kad 
vykstąs į Marijampolę. Arkiv. Reinys kurijos patalpas 

tvarkyti paėmė seselę Veroniką Jurkevičiūtę. 

1947 m. birželio 12 d. arkiv. Reinys rengėsi eiti 
sakyti pamokslą šv. Antano atlaidų išvakarėse į šv. Ig- 
noto bažnyčią. Apie 7 val. vakaro atėjo saugumietis 
Efimovas su dviem palydovais. Masiulytė, supratusi 
reikalą, atsiklaupė, kad Arkivyskupas ją palaimintų. 
Tuo būdu ji buvo laiminga gavusi paskutinį Arkivys- 
kupo Reinio palaiminimą Lietuvoje. Arkivyskupas ru- 
siškai pasakė: „,Palieku kun. Basį'. 

Ark. Reinys buvo apsirengęs juoda sutana, su juos- 
ta ir kryžiumi, ant rankos — žiedas, nes rengėsi eiti 
pamaldoms. Vienas saugumietis pasakė: „Tai nepa- 
prastas žmogus". Taip ir išsivedė. 

Visą naktį Arkivyskupo bute buvo daroma krata. 
Paėmė visas knygas, raštus ... 

Kun. Skurkis, nesulaukęs Arkivyskupo šv. Ignoto 
bažnyčioje, paskelbė apie tai žmonėms. Kokia nuotai- 
ka buvo bažnyčioje susirinkusių žmonių, sunku išreikš- 
ti žodžiais. 

Suimtą Arkivyskupą apie 7 mėnesius išlaikė kalėji- 
me. Apie Kalėdas išvežė iš Vilniaus. Arkv.-ko sesuo 
našlė Martinėnienė siųsdavo į Vladimiro kalėjimą 
siuntinius. Yra gavusi iš Arkivyskupo keletą laiškų. Jie 
trumpučiukai, dalykiniai. Bet apie tai bus kalbama 
kitoje vietoje. 

Veronika Jurkevičiūtė — pasakojo, kad arkv. Rei- 
nys, nežiūrint didelio darbo ir rūpesčių krūvio, palai- 
kydavo asmeninį kontaktą su kunigais ir pasauliečiais. 
Jis lankydavo juos namuose ir kviesdavo pas save 

4 Lai ii. 114448 AS 


Aušros Vartai Vilniuje (iš Broniaus Kviklio archyvo) 


pasitarimams ir kuklioms vaišėms. Neužmiršdavo at- 
lankyti nei Tėvų bei Seserų vienuolynų. Kaip pasa- 
koja Jurkevičiūtė, Arkivyskupas interesantus priimda- 
vo bet kuriuo laiku. Buvo labai nuolankus ir nusižemi- 
nęs, prieš kiekvieną atsistodavo ir ubagėlius pasodin- 
davo: „Prašom atsisėsti“. Visus išklausydavo, niekada 
nebardavo. Buvo labai punktualus. Jei kur išeidavo, 
pranešdavo Kurijos patalpų tvarkytojai V. Jurkevičiū- 
tei. j 

Atvykus žmogui iš toliau paklausdavo: „Gal netu- 
rite kur nakvoti? ". 

Pamaldas — šv. Mišias laikydavo 7 val. prie Šv. 

Kazimiero karsto. Po pamaldų visada eidavo klausyti 
išpažinčių. 

1944 m. grįžus tarybiniams daliniams, Arkv. Reinį 
dažnai kviesdavo tardytojas. Tas daugelį suneramina. 
Bet arkv. Reinys sakydavo „reiniškai“: — „Tai jų pa- 
reiga". Neturėdavo jokios baimės. 

Žukauskaitė, bendrabučio vedėja pasakodavo, kad 
arkv. Reinys skyrėsi iš kitų kunigų savo kuklumu, pa- 
prastumu, kilnumu. 

Kadangi bombardavimo metu buvo sunaikintas vi- 
sas Arkivyskupo inventorius, tai ji, kaip naujakuriui, 
grįžus iš ligoninės, padovanojo patalynę. 

K. St. V-as. Nuo pat atvykimo į Vilnių arkv. Rei- 
nys, nors buvo Jalbžykovskio padėjėju, įsijungė į vi- 
suomeninį darbą. 

1940 m. rugpiūčio pabaigoje Šv. Mikalojaus baž- 
nyčios klebonijoje įvyko susirinkimas, kuriame dalyva- 
vo arkv. Reinys, Pr. Bieliauskas, tėvas V. Dvaranaus- 
kas, Ed. Basys, V. Taškūnas, St. Valiukėnas. Tėvas 
Dvaranauskas, senas kovotojas už lietuvių kalbos tei- 
ses bažnyčiose, iškėlė klausimą dėl kovos su arkv. 
Jalbžykovskio vedama lenkinimo politika. Arkv. Rei- 
nys pastebėjo, kad jo akivaizdoje nebūtų šitokiu bū- 
du liečiamas jo viršininkas. Tai rodo didelį arkv. Rei- 
nio taktą. 

Artėjo mokslo metai mokyklose. Tikybos mokymas 
iš mokyklų jau buvo pašalintas, bet bažnyčiose ne- 
buvo draudžiama mokyti. Iškeltas klausimas: kas ir 
kur mokys religijos? Nutarta: Vilniaus Universiteto ir 

Pedagoginio Instituto studentus pavesti kun. A. Lip- 
niūno globai. Jis laikydavo pamaldas studentams Šv. 
Jono bažnyčioje ir Aušros Vartų koplyčioje. Cimnazi- 
jos mokinius pavesta globoti kun. Edmundui Basiui; 
pradžios mokyklų vaikus — kun. St. Valiukėnui. Jis 
mokė ir pamaldas laikė Bernardinų ir Šv. Mikalojaus 
bažnyčiose. Maždaug iki 1948 metų religijos moky- 
mas bažnyčiose nebuvo trukdomas. 


Buvo svarstoma pamaldų klausimas Vilniaus baž- 
nyčiose ir lietuvių kunigų problema. Lietuvių tikinčių 
jų skaičius kasdien didėjo, o lietuviai kunigai buvo 
vos keli. Lenkai kunigai lietuvių kalbos nemokėjo ir 
nesiruošė jos išmokti. Arkv. Reinys ieškojo būdų, 
kaip praplėsti pamaldas lietuviams Vilniaus bažnyčio- 
se ir atsikvietė jaunų lietuvių kunigų į Vilnių. Tai bu- 
vo nelengva problema, nes jis buvo tik arkv. Jalbžy- 
kovskio padėjėjas. Laikui bėgant, Vilniuje atsirado 
kunigai: B. Baliukas, J. Baltramonaitis, J. Babilius, B. 
Sugintas, tėvai Marijonai, Jėzuitai. 


Arkv. Reinio noru 1942-44 metais Šv. Mikalojaus 
bažnyčios klebono kun. S. Valiukėno bute (Šv. Mika- 
lojaus 7-2) kas antrą mėnesį vykdavo lietuvių kunigų 
susirinkimai. Juose dalyvaudavo arkv. Reinys, klebo- 
nai: P. Bieliauskas, J. Dubietis, J. Vaičiūnas, S. Valiu- 
kėnas; vikarai: J. Babilius, J. Bičiūnas; Seminarijos pro- 
fesoriai: V. Tulaba, A. Lipniūnas, J. Baltramonaitis, 
J. Paukštys ir kt. Tuose susirinkimuose buvo gvilde- 
nami įvairūs pastoraciniai klausimai, skaitomi referatai, 

diskutuojama, aptariami tikinčiųjų dvasiniai poreikiai. 

Arkv. Reinys vadovaudavo rekolekcijoms Šv. Mi- 
kalojaus ir Šv. Jono bažnyčiose. Sakydavo pamokslus 
katedroje; katedros Šv. Kazimiero koplyčioje gegužės 
ir kitais mėnesiais sakydavo serijinius pamokslus. Iš- 
kilmių metu sakydavo pamokslus ir kitose bažnyčiose 
— Šv. Jono, Šv. Mikalojaus, Šv. Ignoto, Aušros Var- 
tuose. Ypatingą įspūdį sudarydavo, kada Arkivyskupas 
kalbėdavo iš Aušros Vartų koplyčios balkono. Visa 
gatvė liūliuodavo. Vadovavo tų bažnyčių Dievo Kūno 
oktavos procesijose. 

Kasmet teikdavo Sutvirtinimo sakramentą Šv. Mi- 
kalojaus bažnyčioje. Be to, Sekminių metu teikdavo 
Sutvirtinimo sakramentą katedroje. 


Daug vargo turėjo su Kunigų Seminarija. 1942 m. 
kovo mėnesį buvo uždaryta arkv. Jalbžykovskio glo- 
bojama, rektoriaus J. Ušylos vedama Seminarija. Pa- 
talpos buvo rekvizuotos, profesoriai internuoti. 

Arkv. Reiniui pavyko gauti leidimą iš naujo steig- 
ti Kunigų Seminariją: ieškoti patalpų, profesorių. 
1942 m. rudenį pradėjo veikti Seminarija seserų Ber- 
nardinių patalpose. Rektoriumi buvo paskirtas kun. 
V. Tulaba; profesoriai: arkv. Reinys, kunigai: V. Tu- 
laba, A. Vaitiekaitis, V. Gronis, N. Skurkis, A. Lip- 
niūnas, B. Baliukas. 


Kurijos kancleriu paskirta kun. E. Basys, notarais 
kun. J. Ostrejko ir kun. J. Panavas, o nuo 1945 ar 
46 m. kun. J. Poškus; oficiolu — kun. L. Chalecki. 

7. Iš kan. Edmundo Basio atsiminimų 


Truputis biografinių žinių apie kan. Basį — 

Gimė 1907 m. Švenčionių apskr. Paringio parap. 

1928 m. baigė Vytauto Didžiojo gimnaziją Vilniuje. 

1936 m. baigė Vilniaus Kunigų Seminariją magis- 
tro laipsniu. Mokėjo kalbas: lietuvių, lenkų, rusų, vo- 
kiečių, prancūzų, anglų, šiek tiek graikų, ispanų. 

1935-1936 m. — vikaras Eišiškėse. 

1936-1940 m. — Vytauto Didžiojo gimnazijos kape- 
lionas Vilniuje. 

1942-1947 m. Vilniaus Arkivyskupijos Apaštališkojo 
Administratoriaus (arkiv. Reinio) kancleris (su pertrau- 
komis). 

1947.VI.13.-1948.VIII — Vilniaus Arkivyskupijos ad- 
ministratorius. 

1948.VIII-1974.1.11. — tremtinys-altaristas Šilutėje. 

1974.1.14. — palaidotas Dukšto kapinėse, Ignalinos 
rajone. 


„„Po Vilniaus atitekimo Lietuvai vyko mieste 
didelės permainos. Keitėsi mokyklų veidas ir visuome- 
nės sąstatas. Labai padidėjo mieste lietuvių skaičius. 
Administracija, prekyba ir pramonė perėjo į lietuvių 
rankas. Atsikėlė čia kai kurios mokyklos, įsisteigė nau- 
jos. Atgavo vietiniai lietuviai savo teises, kurios lenkų 
valdymo laikais buvo susiaurintos iki galimo minimu- 
mo. 

Lietuviškoji visuomenė, neskaitant mažų išimčių, 
buvo visa katalikiška. Reikėjo būtinai pakeisti tikinčio- 
sios lietuvių visuomenės padėtį. Lenkų laikais ji buvo 
sunki, suvaržyta. Iškilo lietuvių pamaldų praplėtimo 
klausimas Vilniaus bažnyčiose. Dabar jau lietuvių 
visuomenė negalėjo pasitenkinti tik viena mažute Šv. 
Mikalojaus bažnyčia. Lenkiškoji Vilniaus Kurija paro- 
dė negirdėtą sustingimą šiuo klausimu. Nieko neuž- 
miršo ir nieko neišmoko, nors pergyveno baisią savo 
valstybės katastrofą. Nebeliko valstybės, bet Kurija 
ryžosi toliau tęsti lenkiškąjį imperializmą. 

Pamaldų praplėtimo klausimas tikrai buvo labai 
aktualus. Visi norėjo pamaldų — Vyriausybė, visuome- 
nė, Mokyklos, kariuomenė. Tuo reikalu Lietuvos atsto- 
vai kreipėsi į Vilniaus Kuriją. Prašė vietos lietuvių 
pamaldoms miesto bažnyčiose. Atsakymas buvo duo- 
tas neigiamas. Buvo pareikšta, kad metropolitas yra 
suvaržytas konkordato nuostatais. Pagal konkordatą 
pamaldų kalbą gali keisti tik Lenkijos vyskupų kon- 
ferencija. Tokia konferencija dabar neįmanoma, todėl 
ir pamaldų įvedimas nėra galimas. O kad dingus vie- 
nai sutarties šaliai, dingsta ir pati sutartis, apie tai 
metropolitas užmiršo. Lietuvių delegacijas lenkų ordi- 
nariatas visas paleido be nieko. Leido tik pasinaudo- 
ti nuo lenkų pamaldų atliekamu laiku bažnyčiose. Ka- 
tedroje, pav. galima buvo užimti tik 8 val ryto. Dau- 
giau nieko. Panašiai buvo ir kitose bažnyčiose. Toks 
pasiūlymas buvo tik pasityčiojimas iš lietuvių valdžios 
ir visuomenės. Ypač dar turint galvoje tai, kad baž- 

nyčios per pamaldas buvo apytuštės arba tuščios. 
Lenkų kunigų mieste buvo daug. Pamaldų tinklas bu- 
vo labai platus. Gynė tą pačią pamaldų tvarką, kokią 
turėjo savo viešpatavimo laikais. Užsidarė lenkiškos 
mokyklos, pasitraukė lenkų administracijos tarnauto- 
jai, nebuvo kariuomenės, o pamaldų tinklas ir tvarka 
liko ta pati. Ne tik pasiliko, bet nenorėjo jos pakeisti. 

Vienintelis tik Šv. Jono klebonas T. Makarewicz 
nesilaikė bendros lenkų linijos. Jo bažnyčia būdavo 
sekmadieniais tuščia. Tokia jau buvo jos padėtis mies- 
te. Klebonas galvojo logiškai. Lietuvių atstovams jis 
pareiškė labai gražiai: „Mano bažnyčia tuščia. Ko- 
kias valandas norite, tokias užimkite, o mes prisitai- 
kysime prie jūsų“. Lietuvių kariuomenė prisiglaudė 
tuščioje šv. Ignaco bažnyčioje, kuri buvo lenkų įgu- 
los bažnyčia. Daugiau nė viena miesto bažnyčia ne- 
įsileido lietuvių pamaldų. 

Toks lenkų ordinariato užsispyrimas padarė, kad 
lietuvių pamaldų klausimą ėmė spręsti pati visuome- 
nė. Labai gyvai atjautė lenkų atkaklumą akademinis 
jaunimas. Vilniaus bažnyčiose prasidėjo riaušės. Jos 
vyko nuo 1940 m. Gavėnios pradžios iki gegužės mė- 
nesio. Jaunimas ir visuomenė sekmadienio sulaukę susi- 
rinkdavo į centrines miesto bažnyčias labai gausiai. 
Nusiuntę delegatus į zakristiją, prašydavo pamaldų 
lietuvių kalba. Kai gaudavo neigiamą atsakymą, — o 
tokį gaudavo kiekvienoje bažnyčioje, — tada pradė- 
davo giedoti lietuviškas religines giesmes. Giedodavo 
tol, kol pavargdavo. Giedojimas kartais nusitęsdavo 

ligi vakaro. Taip kiekvieną sekmadienį, o lenkų ordi- 
nariatas — nė iš vietos. Kai kuriose bažnyčiose lenkai 
ėmė organizuoti pasipriešinimą. Tada prieidavo net 
prie muštynių. Jos nebuvo naujovė. Taip lenkai išvy- 
davo visada lietuvių pamaldas iš bažnyčių . .. 

Išeities ieškojo lietuviai iš tokios padėties. Tikin- 
čiosios lietuvių visuomenės atstovai kreipėsi pas Po- 
piežiaus nuncijų Kaune. Plačiu memorialu nušvietė 
lenkų užsispyrimą ir susidariusią padėtį. Nunciatūra 
į reikalą pažiūrėjo rimtai. Pažadėjo visą reikalą ištir- 
ti ir sutvarkyti. Artimiausią sekmadienį atsiuntė į Vil- 
nių savo sekretorių kun. Samore. Tas, atvykęs į Vil- 
nių, rado riaušes. Jos vyko visose miesto centro baž- 
nyčiose. 

Šv. Kazimiero bažnyčioje tą sekmadienį lenkai 
ėmėsi kontrakcijos prieš lietuvius. Kilo bažnyčioje muš- 
tynės. Įtužusios minios malšinti įsimaišė į ją nunciatū- 
ros sekretorius. Nė nepajuto, kaip greitai gavo Žva- 
kide per veidą. Greičiausiai nuo lenko, nes savus ku- 
nigus jie pažinojo visus. Muštynių, žinoma, nesustab- 
dė. Aplakstęs visas miesto bažnyčias, kuriose vyko 
riaušės, sekretorius gavo pilną padėties vaizdą. Sugrį- 
žęs į Kauną, painformavo nunciatūrą. Kalbėjo, žino- 
ma, labai įtikinančiai, nes parsinešė „regimus įrody- 
mus“ ant savo veido. 

Patikrinimo rezultatų nereikėjo ilgai laukti. Arti- 
miausiam sekmadieniui jau jie buvo žinomi. Buvo gra- 
žūs. Visose miesto bažnyčiose, kurios buvo suminėtos 
lietuvių memoriale, buvo leistos prašytomis valando- 

mis lietuviškos pamaldos. Tokiu būdu lietuvių visuo- 
menė gavo savas pamaldas Katedroje 10 val., Domi- 
ninkonų bažnyčioje 11 val. ... 

Vatikano rūpestingumas ėjo toliau. Pamaldas įve- 
dęs, lietuviams atsiuntė dar ganytoją. Atsiuntė ark. 
Mečislovą Reinį. Davė jam plačius įgaliojimus, kad 
galėtų tvarkyti dvasinius lietuvių visuomenės reikalus. 
Jo gauti iš Vatikano skiriamieji raštai davė „facultates 
episcopi residentialis in urgentioribus casibus“. Jei 
metropolitas pasitrauktų iš arkivyskupijos, tada ark. 
M. Reinys valdo ją kaip Administrator Apostolicus 
„cum facultatibus epi residentialis“. Žodžiu, tokios 
pačios teisės svarbiam reikale, kaip metropolito. Po 
trumpo laiko atėjo iš Vatikano dar nauji raštai, kurie 
praplėtė turimus įgaliojimus. Jie sakė, kad ark. M. 
Reinys „potest uti facultatibus episcopi residentialis 
et in minus urgentibus casibus'. 

Lenkų ordinariatas Ark. M. Reinį sutiko labai šal- 
tai. Nedavė jam nė buto erdviuose metropolito rū- 
muose prie katedros aikštės. Mat „nebuvo“ vietos. 
Butą ark. Reinys susirado Pilies gatvėje, šalia „Lietu- 
vaitės"“ valgyklos, kuriai vadovavo kažkokia pamaldi 
moteris. Toje valgykloje valgydavo visus tris kartus. 
Darbo kūrijoje negavo jokio. Negavo ir jokio iš kūri- 
jos atlyginimo. Visus reikalus tvarkydavo vienas met- 
ropolitas su savo lenkiškuoju aparatu ... 

Būdamas toli nuo Vilniaus ordinariato gyvenimo, 
ark. M. Reinys negalėjo pasireikšti plačiai. Jo veikla 
pasireikšdavo tik lietuviškų miesto mokyklų vizitavi- 

mu. Toliau važinėdavo į Kauno universitetą skaityti 
jame paskaitų. Dalyvavo katalikiškoje spaudoje. Per 
didžiąsias šventes pasakydavo Vilniaus bažnyčiose pa- 
mokslus. Tai buvo viskas. Savo buvimu, žinoma, var- 
žė lenkų ordinariatą. Jei jis ir netaisė lietuvių skriau- 
dų, tai jau buvo atsargesnis su naujomis. Tokia pa- 
dėtis truko neilgai. Karo laikas kūrė vis naujas per- 
mainas. 

Nuo 1940 m. birželio vidurio bažnytinis gyveni- 
mas atsidūrė visai naujose sąlygose. Tuo laiku Lietu- 
voje įsisteigė tarybinė valdžia. Ji įnešė labai dideles 
permainas į visą gyvenimą. Bažnyčia buvo atskirta 
nuo valstybės ir mokykla nuo Bažnyčios. Toks buvo 
pagrindinis naujos konstitucijos nuostatas. 

Kunigų būklė labai pasikeitė. Susiaurėjo darbo sri- 
tis. Visas darbas buvo tik pačioje bažnyčioje. Pa- 
sunkėjo materialinė padėtis. 

Jei grįšime prie Vilniaus miesto kunigų, tai šiems 
pastariesiems pabrango butų nuoma. Jau nebuvo ga- 
limybės išlaikyti senus butus. Nuomos normos vertė 
mažinti gyvenamąjį plotą. 

Ark. M. Reinys turėjo Pilies gatvėje (Pilies g. ir 
Bernardinų skersg. kampas II aukšte) du kambarius, 
bet gyvenamasis plotas buvo didelis. Turėjo iš jų 
bėgti, nes nekėlė kišenė. Šis Vyras nebuvo piniguo- 
tas, nes niekada negyveno dėl pinigo. Kadangi įstaty- 
mas veikė atgal, tai vos atsiskaitė už butą. Paliko jį 
ir rado prieglaudą pas Šv. Mikalojaus kleb. kun. K. 
Čibirą. Šis turėjo dviejų kambarių butą su virtuve. 

Šv. Mikalojaus lietuvių bažnyčia Vilniuje (Iš Broniaus Kviklio 
archyvo) 


Ark. M. Reinį sutalpino į savo miegamąjį, o pats 
sutilpo savo salonėlyje, kuris buvo pereinamas kam- 
barys. Jame abudu valgydavo. Savo naujam gyvento- 
jui jis užtikrino ne tik butą, bet ir visą išlaikymą su 
patarnavimu. Kaip abudu atsiskaitydavo, liko paslap- 
tis visiems laikams. Greičiausia šeimininkas neimdavo 
nieko. Išgyveno čia abudu iki 1942.III.23. Atsikėlė čia 
ark. Reinys apie 1941 m. gegužės pradžią, nes nau- 
jos nuomos įstatymas pradėjo veikti nuo tų pačių me- 
tų balandžio mėn. pabaigos. Panašus likimas tuo pa- 
čiu laiku palietė ir lenkų ordinariatą. Ir jis turėjo pa- 
likti savo rūmus ir persikelti į Pilies gatvę 8 namus ... 

1942 metų Gavėnios pradžioje okupacinė valdžia 
atsigręžė prieš lenkus. Uždarė Kunigų Seminariją. Jos 
profesūrą išvežė į darbo stovyklą Išlaužo dvare. Iš- 
vaikė lenkų ordinariatą. Metropolitą su kancleriu iš- 
vežė į Marijampolę. Patalpino Marijonų vienuolyne. 
Išvaikė Vilniaus vienuolynus. 

„„„Po lenkų ordinariato išvaikymo sutinkant su 
Ap. Sosto valia arkivyskupijos vairą paėmė į savo 
rankas ark. M. Reinys. Savo kancleriu paskyrė kun. 
K. Čibirą „savo šeimininką". 

Atėjo nelemtoji 1942.III.23. naktis su aviacijos ant- 
skrydžiu į Vilniaus miestą. Per miesto bombardavimą 
žuvo kun. K. Čibiras ir buvo sužeistas ark. M. Rei- 
nys. Įvykiai sekė vienas po kito taip greitai, kad ark. 
Reinys nesuskubo persikelti į tuščias ordinariato pa- 
talpas, o kun. Čibiras mirties buvo užkluptas savo 
kambaryje prie rašomos mašinėlės, kuria rašė pirmąjį 
kurijos raštą — pranešimą Ap. Sostui apie pasikeiti- 
mus Vilniaus ordinariate. Po katastrofos a. a. kun. Či- 
biras nuvažiavo į Rasus amžinam poilsiui, o ark. Rei- 
nys į šv. Jokūbo ligoninę su sulaužytu raktikauliu 
ir kontuzija. 

Po metropolito ištrėmimo į Marijampolę pas tė- 
vus marijonus, arkivyskupijos vairas sutinkamai su 
Ap. Sosto valia perėjo į ark. Reinio rankas. Nusi- 
kratę priespaudos, apsidžiaugė lietuviai ir gudai. Nau- 
jasis arkivyskupas valdė arkivyskupiją kaip Apaštališ- 
kasis Administratorius. Tai jau buvo mokslo vyras su 
aukšta erudicija universiteto profesorius. Kupinas bu- 


162 


vo katalikiškojo internacionalizmo. Be lietuvių, rusų, 
lenkų ir lotynų dar vartojo kokias penkias Europos 
kalbas raštu ir žodžiu. Iš viso jo asmens spindėjo 
nepaprasta inteligencija ir aukšta dvasinė kultūra. 

Dėl metropolito (supr. — R. Jalbžykovskio aut.) 
neliūdėjo net nuosaikieji lenkai. Prel. Chalecki, ofici- 
olas, pirmąja proga prisipažino: „Nadojadly juž te 
bzdury szowinistyczne, trwające bez ustanku. Ježeli 
mialem w žyciu szczerych przyjaciol, to tylko miedzy 
litwinami. Nie mogę movic bez lez milošci i szacunku 
o biskupie Matulewiczu, a teraz spodziewam się Ww 
tym mieč prawdziwego pasterza“. (Jau įgrįso tos ne- 
paliaujamos šovinistinės kvailystės. Jei gyvenime turė- 
jau ištikimų draugų, tai tik iš lietuvių. Negaliu kalbėti 
be meilės ir pagarbos ašarų apie vyskupą J. Matule- 
vičių, o dabar tikiuosi šitame turėsiu tikrą ganytoją). 
Jis su savo nuomone nebuvo vienišas, nors jis savo 
nuomonės beveik niekada nereikšdavo. 

Visą Kūrijos personalą ark. M. Reinys paliko tą 
patį. Gal saugojo kanoną, kuris sako: „Sede va- 
cante, nil innovetur" (Vakuojant sostui, nieko nekei- 
čiama). Paliko net visus metropolito tarnus savo vie- 
tose. Iš šešių ordinaro kambarių antrajame aukšte (Pi- 
lies g. 8 į gatvę) sau paėmė tik du kambarius. Kitais 
keturiais kambariais — net metropolito valgomuoju ir 
virtuve — naudojosi kun. St. Czyževski su tarnais. Val- 
gyti ark. M. Reinys eidavo visus tris kartus į Onos 
gatvę, į lietuvių kunigų valgyklėlę. Trečiajame aukšte 
buvo Kūrija ir Dvasinis teismas. Mieste butų trūku- 

mo nebuvo. Tačiau naujojo ordinaro asmens kultūra 
neleido nieko daryti, kad kas nepasijustų nuskriaustas. 

Kadangi kūrijos kancleris išvyko drauge su metro- 
politu, tai nauju kancleriu po kun. K. Čibiro mirties 
paskyrė tą, kuris rašo šias eilutes. 

Naujojo ordinaro susitikimas su kapitula, numaty- 
tas kanonų, perimant arkivyskupijos valdymą, nebuvo 
simpatiškas. Lenkiškoji kapitula nė kiek nesidrovėjo 
parodyti visą savo endekišką nacionalizmą. Ji aiškiai 
parodė, kad nelaukia lietuvio arkivyskupo soste. Or- 
dinariato perėjimą į lietuvių rankas laikė tik nauju ir 
skaudžiu smūgiu lenkų tautai po jų valstybės sugriu- 
vimo. Visai neslėpė to savo skausmo. Kitų tautų rei- 
kalai jai visai nerūpėjo. 

Šiame kapitulos posėdyje naujojo ordinaro raštus 
perskaityti teko naujajam kancleriui. Kapitulos nariai 
buvo beveik visi. Nebuvo tik kokių dviejų, kurie bu- 
vo išvežti kitur. Raštai buvo aiškūs. Gauti jie buvo 
ark. Reiniui atvykstant į Vilnių, bet buvo neriboti 
galiojimo laiku. Jie sakė, kad in presentia metropoli- 
tae (esant metropolitu) ark. M. Reinys naudojasi fa- 
cultatibus episcopi residentialis in ingentibus casibus, 
(rezidentinio vyskupo teisėmis esant svarbiems reika- 
lams), o in absentia eius (nesant) — valdo arkivysku- 
piją Apašt. Administratoriaus titulu, naudodamasis to- 
mis pačiomis teisėmis neribotai. Dėl jų autentiškumo 
nebuvo jokios abejonės. Visi jie buvo parašyti ant 
Vatikano blankų, papuoštų tijaromis ir raktais. Turė- 
jo reikalingus parašus ir antspaudus. Jie buvo posė- 

dyje išklausyti su grėsminga tyla. Vis dėlto prel. 
Žebrowskis neiškentė, neparodęs savo neapykantos: 
„Možna bylo sprowadzie nowe przez tyle czasu“. 
(Per tiek laiko buvo galima gauti naujus). Nuo metro- 
polito ištrėmimo buvo praėjęs mėnuo laiko. Tiek lai- 
ko išgulėjo M. Reinys ligoninėje. Pagaliau nebuvo 
prasmės neraminti Vatikano, kai buvo pilnoje galioje 
atsiųstieji anksčiau raštai. Po to kapitula išsiskirstė, ne- 
pratarus nė vieno šiltesnio žodelio. 

Kurijoje darbo buvo labai daug. Visi susirašinėji- 
mai su kunigais vyko lotynų kalba. Susirašinėjimai su 
pasauliečiais vykdavo tokia kalba, kokia jie kreipda- 
vosi į kuriją. Reikėjo redaguoti viską lotyniškai. Archi- 
diecezija turėjo pusantro milijono tikinčiųjų, apie pen- 
kis šimtus bažnyčių, apie 40 įvairių vienuolijų ir apie 
tūkstantį dvasiškijos. Kurijai reikėjo daugiau lietuvių 
tarnautojų. Buvo įtrauktas kun. J. Panavas, bet vis- 
tiek dar trūko. Reikėjo, kad bedirbdami pasirengtų 
lietuviški jos kadrai. 

Kurijos kadrų plėtimui savotiškas stabdys buvo 
importiniai kunigai. Pastarieji nori viską mieste užim- 
ti patys, nors buvo su trūkumais. Nemokėjo vietinių 
kalbų, kurių žinojimas buvo neišvengiamas. Labai 
piršo kun. J. Bičiūną, katedros lietuvių pamaldų tvar- 
kytoju. Buvo net jį įvedę į kuriją. Bet tuojau paaiš- 
kėjo, kad jam daug ko trūksta kurijos darbui. Pasiro- 
dė, kad nemoka ne tik lenkiškai, bet ir lotyniškai . .. 
Jo žinioms patikrinti ordinaras davė raštą, parašytą 
lietuviškai, kad jis išverstų jį į lotynų kalbą. Bičiūnas 


165 


tai padarė, tik, perdaug pasitikėdamas savo jėgomis, 
su nieku nepasitaręs, nunešė savo darbą tiesiai ordi- 
narui. Tas, pamatęs „ciceronišką“ kalbą, tuojau auto- 
rių atleido iš darbo. Patarė išmokti lotynų ir lenkų 
kalbas ir rašyti mašinėle. Kai išmoks, galės grįžti į 
kuriją. Negrįžo iki pabaigos. Kurija liko be darbinin- 
ko. 

Per vokiečių okupaciją kurijos darbą labai didino 
visokie pažymėjimai. Po ilgų derybų kurijai pavyko 
apginti vienuolius ir vienuoles nuo Reicho darbo. Ar- 
beitsamtas juos atleido nuo darbo, bet su sąlyga, kad 
visi turėtų kurijos pažymėjimus, nesenesnius, kaip trys 
mėnesiai laiko. Kas metų ketvirtį kurija turėdavo at- 
naujinti apie tūkstantį tokių pažymėjimų. 

Kurijoje tuojau pradėjo reikštis lenkų neištikimybė 
lietuviui ordinarui. Visai dingo iš kurijos - paslapties 
drausmė. Jei lenkas išdrįsta ateiti į kuriją, pas ordi- 
narą, su raštišku skundu prieš lenką, tuojau rytojaus 
dieną jį jau smerkia visas miestas. Tokiam priekaiš- 
tas: „Kaip lenkas drįsta skųstis „litvinui“ prieš len- 
ką?!" Ordinaras nežinojo, ką už tai kaltinti. Visai ne- 
norėjo tikėti tokia lenkų neištikimybe. Nieko nepadė- 
jo Ordinaro priėmimo kambario durų sudvigubinimas 
ir jų raktų pakeitimas. Naujus raktus ordinaras vėl 
įdavė lenkui lekajui. Tokius ir panašius skundus, ku- 
rie mėgo pasklisti, Ordinaras laikė tik pas save savo 
darbo stale ir užrakintus. Vistiek žinios sklido, nes 
darbo stalas buvo kurijos nuosavybė. Kiti jo raktų 
egzemplioriai galėjo būti kur kitur. Su tuo paslapties 

nesilaikymu tikrai buvo nemaža nemalonumų. Bet jo 
priežastis buvo neaiški, kol pats ordinaras nesugavo. 

Atėjo laikas, kad pikti darbai išėjo aikštėn. Pasi- 
rodė, kad paslapties nesklandumų priežastis gyveno 
pačiose ordinaro patalpose. Toji priežastis buvo kun. 
Stan. Czyžewski, asmeninis metropolito sekretorius ir 
teismo notaras. Jam buvo labai patogu viską sekti. 
Gyveno čia pat. Kasdien sėdėdavo teismo kambary- 
je, iš kur girdėdavo viską, kas dedasi kurijoje. Visur 
vaikščiodavo laisvai, kai kurijoje nebūdavo nieko, nes 
nuo visko turėjo atskirus raktus. Raktų pakeitimas nau- 
jais karo metu buvo sunki problema. Jų visai ne- 
buvo prekyboje. Kun. Czyžewski kontroliuodavo ku- 
riją ir patį ordinarą. Laimė, kad jo darbas netrukus 
išryškėjo. 

Nuo ankstyvo 1943 m. pavasario lietuviai kunigai 
ėmė kviesti ordinarą į savo vedamas bažnyčias Sutvir- 
tinimo Sakramento teikti. Lenkai, išskyrus Lentvario 
kleboną Kazimierą Kulak, nekvietė nė vienas. Laukė 
jie savojo. Tokias iškilmes miesto ir provincijos ku- 
nigai paskelbdavo iš anksto. Miesto kunigai įdėdavo 
žinelę net į miesto laikraščius. Žodžiu sakant, ordi- 
naro išvykimą iš namų žinodavo visi. Tokios apeigos 
paprastai užimdavo visą sekmadienį ar šventę. Tiek 
laiko ordinaro butas būdavo visai tuščias. Niekam 
neatėjo nė į galvą palikti namie sargą. Mat, ark. M. 
Reinys — europietis žmogus. Kur jį kas galės įtikinti, 
kad lenkai galėtų leistis taip žemai. 

Vieną to paties pavasario sekmadienį Sutvirtinimas 


167 


buvo teikiamas Šv. Mikalojaus bažnyčioje Vilniuje. 
Buvo viskas iš anksto visur paskelbta. Tik nebuvo 
paskelbta, kad viskas užsitęs neilgai. Tai ir apgavo 
kun. Czyžewskį. 

Po trejeto valandų ordinaras sugrįžo iš iškilmių na- 
mo. Tokio trumpo laiko niekas nesitikėjo. Kitais sek- 
madieniais taip nebūdavo. Sugrįžęs namo, ordinaras 
rado užimtą savo kambarį. Jame sėdėjo už stalo kun. 
Czyžewskis. Atsidaręs stalčius kažką studijavo. Buvo 
taip susikaupęs, kad net negirdėjo, kai atėjo namo 
šeimininkas. Pakėlė nuo darbo galvą tik tada, kai šei- 
mininkas paklausė su didžiu nustebimu: — Kaip čia 
dabar patekai? Ką čia veiki ne prie savo stalo? — Tik- 
rinau laikrodį, — atsakė sumišęs neprašytas svečias. 
Atsakė, nežinodamas pats, ką sako, nes ten nebuvo 
jokio laikrodžio. Buvo pakeisti ir kambario raktai, bet 
jam paskolino juos lekajus, kuris buvo lenkas. Išėjo 
iš kambario, kai ordinaras paprašė išeiti. 

"Dabar ordinarui jau buvo aišku, kas laužo ordina- 
riato paslaptis. Daugiau jis jau nekartojo: „Jūs neken- 
čiate lenkų, todėl perdedate, įtardami juos". 

Iš visko išeina, kad Czyžewskis tai darė ne be 
metropolito žinios. Pasibaigus vokiečių okupacijai, 
metropolitas sugrįžo į savo vietą. Vėl šalia savęs pa- 
sisodino ir apgyvendino Czyžewskį. Ano incidento 
ark. M. Reinys nepalaikė jam jokia nuodėme. Jei jau 
nebaudė už nepadorumą, tai galėjo nubausti už ke- 
rėpliškumą. Nė to nepadarė 

Apie incidentą su kun. Czyžewskiu ark. M. Rei- 

nys pranešė kapitulai. Liepė išsikraustyti visiems gy- 
ventojams iš ordinariato patalpų su Czyžewskiu prie- 
šakyje. Visą įvykį pranešė Ap. Sostui. Parsikvietė dvi 
vargdienių seseris, Veroniką Jurkevičiūtę ir Elzbietą 
Masiulytę, kurios tvarkė ordinariatą ir kuriją. Gamino 
ordinarui vietoje valgį. 

Kun. Czyžewskis dvasiniame teisme ėjo toliau sa- 
vo pareigas. Vis naujos iškildavo lenkų niekšybės. Po 
kurio laiko paaiškėjo, kad Kurija negauna užsieninių 
siuntų, nors per vokiečių okupaciją jos galėdavo atei- 
ti. Pasirodė, kad siuntos iš Vatikano kažkur dažnai 
nuklysta. Pašto reikalus kurijoje tvarkė lietuvis nota- 
ras, bet jis visko negaudavo. Tik gerai išsiteiravus 
pašte, paaiškėjo, kad visas užsienines siuntas ir laiš- 
kus priima ne lietuvis notaras, kuriam pavesta jas 
gauti, bet kun. J. Ostreyko, lenkas notaras. Pasirodė, 
kad jis buvo susitaręs su laiškanešiais kurie visi buvo 
lenkai. Laiškanešiai vietinius laiškus ir siuntas atiduo- 
davo kurijai, o užsienio dalykus — Ostreykai pagal su- 
sitarimą. Ostreyko perduodavo viską, kam reikėjo. Kai 
paštas parodė savo išdavimų knygas, pasirodė, kad 
visi vietiniai laiškai buvo pasirašyti kun. J. Panavo, 
o užsieniniai — kun. Ostreyko. Buvo užvesta smarki 
byla, bet karo veiksmai sumaišė viską. Sudegė ir cen- 
trinis paštas. Tokiais „gražiais žiedais“ lenkai puošė 
savo darbą su lietuviais. 

Kun. Czyžewski labai dažnai vykdavo į Marijam- 
polę. Reikia manyti, kad apie viską informuodavo 
metropolitą. 

Sunku buvo ark. M. Reiniui taisyti lenkų skriau- 
das, padarytas lietuviams, nes labai trūko lietuvių ku- 
nigų. Buvo išsiuntinėti iš Vilniaus ordinariato atsišau- 
kimai į visas Lietuvos kurijas. Buvo prašoma Lietuvos 
ordinarų, kad paremtų savo kunigais Vilniaus kraštą. 
Į miestą, ypač į aukštąsias vietas veržėsi labai, bet į 
Vilniaus provinciją, kur labiausiai reikėjo, neatsirado 
nė vieno. Provincijoje mažesni buvo lenkų kalbos 
poreikiai. Nevažiavo, nes laikė šį kraštą neturtingu. 

Apašt. Vilniaus Administratorius tais pačiais me- 
tais, kai paėmė arkidiecezijos vairą, rudenį įsteigė nau- 
ją kunigų seminariją. Seminarijos rektoriumi paskyrė 
Kauno dėstytoją kun. Tulabą, labai jauną. Rektorius 
sukomplektavo seminarijos profesūrą. Pakvietė visus 
iš kitur. Vilniečio kunigo nepakvietė nė vieno ... 

Kun. Tulabos pasiūlymu buvo patvirtinti profeso- 
riais šie importiniai kunigai: L. Gronis, A. Vaitiekai- 
tis, Baliukas, A. Lipniūnas, Tadarauskas, ir vienuoliai 
tėvai salez. Gustas ir mar. N. Skurkis. Prokuratoriumi 
buvo paskirtas kun. Juodagalvis ... 

Į kunigų seminarijos atidarymą nebuvo pakviestas 
nė vienas vilnietis kunigas. Rektorius Tulaba atidary- 
mo kalboje ypatingai akcentavo, kad seminarija ugdys 
naują kunigo tipą. Žodžiais dar nepasakė, bet tarp 
eilučių buvo jaučiama, kad tas tipas bus visai prie- 
šingas vilniečio kunigo tipui. Tokie išsišokimai nepa- 
tiko vietos kunigams. Paskui ordinaras gaudavo iš lie- 
tuvių kunigų laiškų, kuriuose buvo klausiama, iš kur 
tas nepalankumas vietos kunigams . .. 

Tada buvo gandų, kad į seminariją norėta įtraukti 
vilnietį kun. J. Steponavičių, bet tik dvasios tėvu. 

Kunigų seminarija įsikūrė prie Šv. Mykolo vienuo- 
lyno, Bernardinų seserų vienuolyno patalpose. Seserys 
buvo vokiečių išvaikytos drauge su kitais vienuolynais. 
Į senąsias kun. seminarijos patalpas neleido okupan- 
tai. Klierikų per visus kursus susidarė apie 40... 

Dėstomoji kalba buvo tik lietuvių kalba. Senojoje 
Vilniaus seminarijoje daugelis mokslų dalykų buvo 
dėstoma ir egzaminuojama lotyniškai. Naujoje semina- 
rijoje lotynų kalba buvo lygiai taip apleista, kaip 
Kaune. Toks bažnytinės kalbos nepaisymas buvo di- 
delė žala. Nemokėdami lotynų kalbos klierikai ir pas- 
kui kunigai negalėjo naudotis lotyniškais teologijos va- 
dovais ir teologine literatūra. Lietuviškai iš teologijos 
nieko nėra parašyta, o svetimas kalbas maža kas moka. 

Teologiją naujoje seminarijoje dėstė pats Ap. Ad- 
ministratorius. Kitų mokslų dalykų lygis buvo žemas. 
Nusiskųsdavo paskutinio kurso klierikai, kad dogmati- 
nės teologijos lygis neaukštesnis už gimnazijos VII 
klasės tikybos kursą. Bažnyčios istorija buvo dėstoma 
iš gimnazijos vadovėlio (A. Vaitiekaičio Bažnyčios pra- 
eitis). 

Seminarija gyvavo neilgai... Seminarijos vadovai 
visai nesiskaitė su Vilniaus kurijos ištekliais. 

„.. Kunigų seminarija gyvavo nepilnus metus. Pra- 
dėjo mokslą 1942 m. rudenį, o 1943 metų ankstyvą 
pavasarį jau buvo okupanto vėl išvaikyta. Mokslo me- 
tų negalėjo užbaigti. Apsupo gestapas ir kariuomenė 

ir liepė visiems per kelias valandas išsikraustyti. Klie- 
rikai buvo išmesti tiesiai į gatvę. Toks buvo visur 
hitlerininkų santykis su Bažnyčia. Uždarymo motyvai 
buvo tie patys, kurie veikė, uždarant Vilniaus univer- 
sitetą. Priekaištavo, kad seminarija buvo atidaryta be 
okupantų žinios. 

Artimiausią rudenį su dideliu pavėlavimu po ilgų 
klabenimų vėl leido seminariją atidaryti. Per tuos me- 
tus seminarija paruošė vieną neopresbiterių laidą. 
Moklso metų pabaigoje buvo įšventinti keli neopres- 
biteriai. 1944 m. liepos mėnesio karo veiksmai mieste 
išvaikė visą profesūrą, todėl po jų seminarija jau ne- 
atgijo. Jos nebėra Vilniuje iki šiol. Buvo daryta pastan- 
gų jai atgaivinti, bet jos nedavė jokių rezultatų. 

Steigdamas kunigų seminariją Vilniuje Ap. Admi- 
nistratorius turėjo gražiausius norus. Norėjo duoti ku- 
nigus visoms šio krašto tautoms. Nė viena jam nebu- 
vo tolima. Į seminariją buvo atviros durys visiems. 
Jos mokslo lygį norėjo iškelti į galimas aukštumas. 
Tik su profesūros parinkimu jis turėjo tuos pačius 
sunkumus, kuriuos turėjo Vilniaus Kurija su lenkų 5ą- 
moningai ir planingai suredukuoto iki minimumo lie- 
tuvių kunigų skaičiaus papildymu. Niekas nenorėjo 
važiuoti į Vilnių dirbti, kai turėjo kitur patogesnes 
darbo sąlygas. 

Vilniaus kunigų seminarija, kuri turi šimtmetines 
tradicijas, lenkų siautėjimo laikais negalavo šovinizmo 
liga, bet vis dėlto joje nebuvo užtrinta graži dvasia. 
Supasaulėjimas dar nebuvo pakirtęs jos dvasinio gy- 

venimo. Tuo negalėtų pasigirti Kaunas tais laikais, ku- 
rie sekė po pirmojo pasaulinio karo. Tai rodo skirtu- 
mas, kuris yra labai ryškus tarp prieškarinio ir poka- 
rinio kunigo tipo Lietuvoje. Tas skirtumas nėra po- 
karinių laikų naudai. Pokariniai laikai įnešė daug su- 
pasaulėjimo į kunigų gyvenimą. Kun. R. Kuodis tą 
reiškinį pateisina aukštesne pokarinių laikų kultūra. 
Tačiau toks aiškinimas yra klaidingas. Yra kitos tau- 
tos, kurios aukščiau stovi kultūros pakopoje už Žemai- 
tiją, bet supasaulėjimo reiškinio vengia ir sugeba iš- 
vengti. 

Iš Vilniaus kunigų seminarijos rūmų, nepaisant kai 
kurių labai pasenusių auklėjimo metodų, neopresbi- 
teriai išsinešdavo kunigišką dvasią.- Toji dvasia jiems 
ilgai ar net per visą gyvenimą padėdavo pakelti vi- 
sus kunigo gyvenimo sunkumus. 

Visai naują dvasią atnešė į Vilnių tie kunigai, ku- 
rie atsikėlė į jį per šį pasaulinį karą. Džiaugtis ta 
dvasia negalima. 

Į Vilniaus krašto klebonus nepavyko suvilioti nė 
vieno Lietuvos kunigo. Todėl ark. M. Reiniui nepa- 
vyko atitaisyti beveik nė vienos lenkų skriaudos, pa- 
darytos lietuviams per jų valdymo laiką. Vilniaus 
provincijoje beveik visur pasiliko dar ilgokam laikui 
tokia padėtis, kokia buvo ark. Jalbžykovskio laikais. 
Jei kur iš lenkų klebono pareikalaudavo, kad praplės- 
tų ar įvestų lietuviams pamaldas, tai jis viską paža- 
dėdavo, bet nieko nevykdydavo. Kai apie nevykdymą 
pasiekdavo žinios lietuvių ordinarą, tada pasiaiškinda- 

vo trumpai: „Buvau įvedęs, bet kai niekas nesilankė, 
tai vėl nutraukiau". 

Galės kas pasakyti, kad Lietuvos dvasiškijai buvo 
neįmanoma važiuoti į Vilnių. Čia reikėjo mokėti len- 
kų kalbą. Ne, buvo išeitis, kuri nebuvo niekam pas- 
laptis. Atvažiavę būtų užėmę grynai lietuviškas para- 
pijas. Ten būtų apsiėję puikiai su viena lietuvių kal- 
ba. Jie būtų atpalaidavę vietinius lietuvius kunigus, 
kurie būtų užėmę mišrias parapijas ir būtų atitaisę 
lenkų okupacijos klaidas. Būtų pataisę Vilniaus klieri- 
kų skaičių, nes būtų padidėjęs „seminaristicum'“' (se- 
minarijos reikalams aukos, — aut.), kurį lenkai klebo- 
nai boikotavo be jokių atodairų. Turint kunigų rezer- 
vą, būtų buvę galima nubausti boikoto vykdytojus. 

Klierikų išlaikymo našta gulė tik ant šio krašto lie- 
tuvių klebonų. Lenkai boikotavo arba savo rinklia- 
vas siųsdavo į Balstogę. (Po ark. Jalbzykowskio per- 
sikėlimo į Balstogę). 

Vokiečių okupacijos pabaiga turėjo dar vieną 
suminėtiną įvykį — Vilniaus lietuvis ordinaras M. 
Reinys atšventė savo 60 metų (1884-1944) jubilie- 
jų. Minėjimas įvyko Vilniaus teatre (Basanavičiaus 
g-vė). Gausiai dalyvavo Vilniaus visuomenė. Jubili- 
ato asmenį minėjime apibūdino Kauno universiteto 
dėstytojas Antanas Maceina. Paskui sekė koncertinė 
minėjimo dalis. Ją atliko Vilniaus chorai ir operos 
solistai. Vilniaus tikinčioji visuomenė, sveikindama ju- 
biliatą įteikė jam kuklias, bet prasmingas dovanėles. 

Po devynių dienų kautynių Vilniaus miesto gat- 

vėse okupantas buvo galutinai sutriuškintas ir išvy- 
tas. Pasinaudodami suirute, lenkų partizanai atliko 
savo planuotą žygį — apiplėšė lietuvio ordinaro ku- 
riją, negražiausiu būdu ją nusiaubdami ir išplėšdami 
jos kasą. 

Drauge su okupantu dingo ir visi atvykusieji ku- 
nigai. Ištikimas Vilniui pasiliko tik kun. A. Vaitiekaitis. 
ir Babilius. Po kurio laiko pasirodė kun. Baliukas, bet 
vėl tuojau dingo. 

Mūšiams mieste nutilus, po savaitės laiko sugrįžo 
į Vilnių po atostogų ark. M. Reinys. Dar po savai- 
tės atvyko ir metropolitas su visa savo palyda. Atvy- 
ko tiesiai iš Marijampolės. Tuojau ,„Wolnose“ laikraš- 
čio korespondentui nūsiskundė kieta marijonų ranka 
Marijampolėje. Marijonai straipsnyje buvo pavaizduo- 
ti kaip tikri kalėjimo sargybiniai. 

Metropolitas sugrįžo su labai pakilia nuotaika, tuo- 
jau sušaukė miesto kunigus, kuriuos užtikrino, kad ,,po 
dviejų mėnesių viskas bus gerai“. Griebėsi darbo su 
tokiu tempu, kokiu švaistydavosi lenkų valdymo lai- 
kais. Tuojau ėmė taisyti „Vokiečių okupacijos klaidas“. 
Arkivyskupijos valdymą pasiėmė tik sau. Arkv. M. 
Reinys buvo nuo visko atstumtas. Gavo mažutį kam- 
barėlį. Negavo jokio išlaikymo. Galėjo pasirašyti tik 
moterystės dispensus nuo užsakų ir nuo kliūčių. Dau- 
giau nieko. Kurijoje neliko nė vieno lietuvio. Kancle- 
ris (lietuvis) buvo paleistas neribotų atostogų. Į jo 
vietą sugrįžo senasis kancleris kun. A. Sawicki. Tuo- 
jau prasidėjo lietuvio ordinaro „klaidų“ taisymas. Bu- 

vo visur atstatytos lenkų privilegijos. Viskas vėl vyko 
lygiai taip, kaip vyko per lenkų okupaciją. Vėl jokių 
teisių nei lietuviams, nei gudams. Ką vieniems ir ki- 
tiems ark. Reinys buvo davęs, viskas vėl pirmajame 
mėnesyje buvo nubraukta ... Toks švaistymasis tęsėsi 
nuo 1944.VIII.8 iki 1945 m. sausio mėnesio pabaigos. 

Visų pirmiausia metropolitas atpalaidavo nuo 
bausmių lenkus kunigus. Jie į jas pateko per vokie- 
čių okupaciją. Paliko savo bažnytinius postus ir nu- 
ėjo į mišką pas lenkus partizanus. Partizanų veikla 
buvo labai negraži lietuvių atžvilgiu. Vyko žiauriau- 
sias lietuvių persekiojimas. Suiminėjo ir žudė visus 
veiklesnius lietuvius. Labiausiai buvo gaudomi buvę 
lietuvių organizacijų veikėjai. Jų tarpe klastingai bu- 
vo nužudytas Eitminiškių klebonas kun. Ambroziejus 
Jakavonis. 4 

Sovietų armijai žygiuojant į Vilnių, lenkų partiza- 
nai rengėsi įsiveržti pirmieji ir surengti ten lietuvių 
skerdynes ... Įvykdytos lietuvių skerdynės Vilniaus 
priemiesčiuose. Jose žuvo keliasdešimt lietuvių... 
Mirties nuostabiai išvengė buvę Vilniaus Vytauto 
Didžiojo gimnazijos mokytojai Antanas Krutulys ir 
Vladimiras Saks-Sakavičius bei Ladygienė (generolo 
Ladygos žmona su vaikais). 

Ypač žiauri padėtis buvo Dieveniškių parapijoje. 
Partizanai naikino lietuvių pamaldas, neleisdavo lietu- 
vių sekmadieniais eiti į bažnyčią. Tokiuose darbeliuo- 
se dalyvavo ir lenkai kunigai, palikę sauvališkai baž- 
nytines pareigas. Lietuvis ordinaras turėjo tokius nu- 

bausti. Taip nubausti už sauvaliavimą buvo kunigai 
Tyszko ir du broliai Preiseriai. Metropolitas juos, ži- 
noma, tuoj išlaisvino iš „lietuviškos priespaudos". 

Metropolito beatodairiškas kitų tautų teisių nepai- 
symas tvėrė kelis mėnesius. Atėjo 1945.1.27 diena, ku- 
rią metropolitas turėjo vėl pasitraukti nuo sosto (bu- 
vo įkalintas). Savo vietą užleido vėl ark. M. Reiniui. 
Tas vėl pašaukė į kuriją buvusį lietuvį kanclerį. 
Vėl prasidėjo pagarbos laikai šio krašto tautų teisėms. 
Po mėnesio nebuvimo metropolitas vėl sugrįžo į sos- 
tą, tačiau jau šį kartą nebuvo toks beatodairiškas, 
koks buvo po pirmojo sugrįžimo, vokiečių okupaci- 
jai pasibaigus. 

Ark. Reinio vis tiek neprileido prie arkivyskupijos 
valdymo. Jam paliko tik tokias teises, kokias ir anks- 
čiau palikdavo. Tačiau lietuvį kanclerį šį kartą paliko 
kurijoje savo vietoje. Gal todėl, kad dingo kun. A. 
Sawickis. Paliko, bet tik dėl akių. Visas darbas vyko 
be kanclerio. Jo padėtis buvo nepavydėtina. Vengė 
jo visi lenkai kurijos interesantai, vengė ir metropo- 
lito tarnai. Bėgdavo kaip nuo maro. Metropolitas da- 
vė jam priedui dar „papierek“ į katedrą, jame buvo 
parašyta: „,„Naznacza się do Bazyliki do odprawiania 
naboženstw w języku litewskim, do gloszenia kazan 
i do sluchania spowiedzi“. (Skiriu į Bazilika atlikti 
lietuviškai pamaldas, sakyti pamokslus ir klausyti iš- 
pažinčių). Viskas nepaprastu būdu, laikinu. Buvo ne- 
palaužiamas įsitikinimas visko laikinumu, nors gyve- 
nimas rodė priešingai. Kancleris nebuvo patenkintas 

tokia liguista padėtimi. Tarėsi su ark. M. Reiniu. Šis 
ragino iš visos širdies kentėti. Paskui nušvietė negra- 
žią padėtį pačiam metropolitui. Tas nenustebo. Tik 
nesutiko atleisti. Pažadėjo padėtį taisyti. Sunkiai vy- 
ko tas „taisymas“. Bet jau pradėjo lietuvį kanclerį 
šiek tiek traukti į kurijos darbą. Svarbiausia, kad tu- 
rėjo ką siuntinėti į valdiškas įstaigas. Todėl ir siųsda- 
vo, kur tik galėdavo pasiųsti — siųsdavo net savo vie- 
toje. 

1945 m. vasario mėnesyje iškilo miesto lietuvių ku- 
nigų klausimas. Tarybinė valdžia savaip pažiūrėjo į 
lietuvius kunigus, atkeltus į Vilnių per vokiečių oku- 
paciją. Milicijos organai visiem tokiems davė įsakymą 
išsikelti iš miesto. Ji nedarė skirtumo tarp lietuvių ir 
lenkų, bet išsikėlimo įsakymas palietė tik lietuvius ku- 
nigus. Lenkų buvo prilindę jų valdžios metais, o lie- 
tuviai buvo tada labai suvaržyti. Jų metropolitas 
įsileisdavo į miestą tik neišvengiamą minimumą. Per 
vokiečių okupaciją susidarė lietuviams palankesnės 
sąlygos, todėl jų skaičius mieste galėjo padidėti. Da- 
bar vėl grėsė pavojus miestui likti tik su lenkais ku- 
nigais. 

Šiuo kunigų trėmimu iš miesto metropolitas nesi- 
jautė nuskriaustas. Todėl nebuvo linkęs lietuvių gin- 
ti. Kas iš lietuvių kunigų ateidavo pas jį su trėmimo 
įsakymu, gaudavo tik metropolito „palaiminimą“ ke- 
lionei. Daugiau nieko. 

Ark. M. Reinio patarimu kancleris su raštu nuėjo 
pas Vidaus Reikalų Liaudies Komisarą Bartašiūną. Iš- 

dėstė jam lietuvių kunigų padėtį mieste. Jei priėjimas 
prie komisaro buvo sunkus, tai reikalo išsprendimas 
buvo greitas ir prielankus. Visi lietuviai kunigai pasi- 
liko mieste. Trėmimas jiems buvo atšauktas. 

Šį kartą metropolito valdymas užtruko nuo 1945 
m. vasario vidurio iki tų pačių metų liepos 9 dienos. 
Per šį laiką lietuvių reikalai nebuvo liečiami. Pro- 
vincijoje jie buvo tiek susiaurinti, kiek buvo galima, 
o mieste nebuvo siaurinamos lietuvių teisės bažnyčio- 
se. Jos buvo paliktos beveik tokios pačios, kokias 
rado metropolitas po ark. M. Reinio valdymo. Ne- 
drįso jų liesti, gal vengdamas naujų riaušių bažnyčio- 
se, o gal dėl to, kad tos teisės buvo jau Vatikano 
nustatytos. Ką darė metropolitas, padarė per pasku- 
tinius 1944 m. mėnesius. Tada su kancleriu Adomu 
Sawickiu sutvarkė visas lietuvių ir gudų lengvatas, 
gautas per vokiečių okupaciją. Lenkams sugrąžino to- 
kią padėtį, kokia ji buvo jo valdymo laikais. 

1944 m. paskutiniais mėnesiais metropolitas per- 
tvarkė Minsko Baltarusijos bažnytinius reikalus. Ark. 
M. Reinio jie buvo sutvarkyti gudų naudai. Į Minską 
ir į kitus Baltarusijos miestus nuvyko ir buvo ark. 
Reinio įtvirtinti gudai kunigai. Ten nusikėlė ir veikė 
pastoraciniame darbe Glakowski, Gadlewski, Szuto- 
wicz, etc. ir tėvai marijonai. Metropolitas visus gudus 
kunigus ir tėvus, kurie buvo išlikę gyvi nuo vokiečių 
teroro, atšaukė atgal, o į jų vietą nusiuntė lenkus ku- 
nigus. Lenkijai laimėti Gudijos išsiuntė kun. Sperski, 
Malynicz, etc. Gudiškoji visuomenė pasipiktino tokiu 

metropolito elgesiu. Iš metropolito žygių buvo da- 
roma pagrįsta išvada, kad gudai metropolito įsitiki- 
nimu negali mėlstis savo kalba. Jiems reikia melstis 
tik lenkiškai, nes nauji apaštalai vartojo tik lenkų kal- 
bą. Taip narsiai metropolitas norėjo ginti istorines 
Lenkijos sienas. 

Gudų kunigai ir visuomenė specialiu memorialu 
skundėsi popiežiaus nuncijui Vašuvoje. To rašto nuo- 
rašą gavo ir metropolitas. Jį skaitydamas labai ner- 
vinosi, nes memorialas labai realiai buvo suredaguo- 
tas. Nervinosi, bet savo žingsnių neketino atitaisyti. 
Sprawa polska (lenkų teisės) buvo aukščiau už viską. 
Su Varšuva netrukus nutrūko ryšiai, todėl atsakymo 
į memorialą nesulaukė. Po neilgo laiko dingo Balta: 
rusijoje ir bažnytinio darbo sąlygos. Jų dingimą gal 
pagreitino metropolitas su savo lenkiškąja akcija. Taip 
buvo sudarkytas gudų apaštalavimas grynai šovinisti- 
niais sumetimais. 

Šiuo laikotarpiu vykdavo nuolatiniai marijonų ki- 
virčai su metropolitu. Tėvų marijonų tarpe buvo daug 
gudų, todėl jie neturėjo pasitikėjimo pas metropolitą. 
Tėvams marijonams metropolitas labai sunkiai duoda- 
vo jurisdikciją savo arkivyskupijoje. Ypač tėvas Czer- 
nawski negalėjo niekaip gauti pas metropolitą juris- 
dikcijos. Veikė čia, žinoma, tik nacionaliniai motyvai. 
Pasitaikius tinkamai progai, padėtį pataisydavo tik 
ark. M. Reinys. Tik jam vienam visų tautų Žmonės 
buvo lygūs. 

1945 m. birželio mėnesį metropolitas nutarė išvyk- 

ti iš Vilniaus, pasiryžo repatrijuoti (59 p.) į Lenkiją. 
Sunku prileisti, kad toks jo pasirinkimas buvo pada- 
rytas visai laisvanoriškai. Tačiau jis pats nė karto ne- 
minėjo tokio savo žingsnio motyvų. 

Pagaliau atėjo 1945.VII.9 diena, kurią metropolitas 
gavo du vagonus važiuoti į Balstogę, į Lenkiją. Sunk- 
vežimiais išvežė visus daiktus į stotį. Drauge išvažia- 
vo ir šaritės seserys, kurios greta gyveno ir aptarnau- 
davo metropolitą. Visos buvo nepaprastos šovinistės. 
Visą darė, kad pasunkintų lietuviškos kurijos būklę. 
Net kurijos rūsio raktus paliko ne kurijai, bet kiemo 
gyventojams lenkams. Lietuvių kurijai galima tik kenk- 
ti, bet negalima nieko padėti. 

Tą pačią dieną, prieš išvykdamas į stotį, metro- 
politas sušaukė savo kapitulą. Jos akivaizdoje pareiš- 
kė, kad lietuviškąją arkivyskupijos dalį valdys ark. M. 
Reinys, o gudiškąją ir lenkiškąją jos dalis pasilieka 
sau. Tas dalis valdys iš Balstogės. Apie tokią savo 
valią pavedė įspėti visus Gudijos dekanus, kad žino- 
tų, kur savo reikalais turi kreiptis. Paskui sklido ži- 
nios ir apie slaptus įspėjimus, kuriuose visiems len- 
kams kunigams buvo patarta bet kokia kaina laikytis 
savo postuose. Dėl postų nesidrovėti jokių nuolaidų 
daryti. Paskui gyvenimas parodė, kad tos kalbos apie 
nuolaidas buvo teisingos. Slapta rezervavo sau visos 
arkivyskupijos „seminaristicum“. Balstogėje tuojau 
įsteigė kunigų seminariją, kurioje rengė kunigus visai 
arkivyskupijai. Imdavo ir „seminaristicum“ iš visos 
arkivyskupijos. Vilniaus klierikams Kauno kunigų se- 

minarijoje buvo paskelbtas tylus boikotas, nors buvo 
ir lenkų klierikų toje seminarijoje. Tuojau paaiškėjo, 
kad metropolito planai visai nerealūs. Greitai buvo 
jam uždrausta kištis į kitos valstybės teritoriją. Tai 
buvo aišku iš pat pradžios. Metropolitas ir vėliau 
vertė Gudijos ir Lietuvos kunigus palaikyti ryšius su 
Balstoge, siųsti ten „seminaristicum“. Už slaptus ryšius 
su Balstoge nukentėjo ne vienas lenkas kunigas. Gudi- 
jos kunigai liko be vadovo. 

Ryšių nutrūkimo atveju metropolitas paliko gene- 
ral vikarų įgaliojimus kiekvienam to krašto dekanui. 
Tačiau maža kuris dekans išdrįso viešai pasirodyti su 
tokiais įgaliojimais. Tokiomis sąlygomis suiro drausmė 
kunigų tarpe. Prasidėjus lenkų repatrijacijai į Lenkiją, 
pirmieji lėkė ten kunigai iš Gudijos. Dekanai nesuge- 
bėjo jų sulaikyti. Daugybė parapijų liko be kunigo. 
Balstogė nereagavo į tokį kunigų bėgimą. Jau 1947 
m. pavasarį Gudijoje buvo tokia padėtis, kad pasiekti 
kunigą reikėjo važiuoti 100 ir daugiau kilometrų, nes 
arčiau jo niekur nebuvo. Dėl sauvalės bažnyčios liko 
tuščios. Dėl kunigų sauvališko bėgimo susidarė tokia 
baisi padėtis, kad kai kurie rimtesni kunigai ėmė šauk- 
tis arkivyskupo Reinio pagalbos. Prašė sustabdyti 
kunigų bėgimą. Tačiau joks sustabdymas nebuvo įma- 
nomas, nes jis būtų priešingas metropolito parėdy- 
mams. 

Gudijos dekanai tylėjo, nors padėtis kėlė siaubą. 
Vienintelis Glenboko dekanas Antoni Zienkiewicz, ku- 
nigų bėgimo išgąsdintas, kreipėsi raštu į ark. M. Rei- 

nį, prašydamas paskelbti bausmes tiems kunigams, 
kurie be jokio bažnytinio leidimo vyksta į Lenkiją. 
Arkivyskupas M. Reinys tuojau atsiliepė į pagalbos 
šauksmą. Greit nusiuntė raštą, kuriuo visiems kuni- 
gams, išvykstantiems be savo dekano leidimo, skelbė 
„suspensa ipso fakto“. Maža kas klausė tokio protes- 
to, nes galvojo, kad jis yra ne arkivyskupo Reinio, 
bet metropolito valdžioje. Metropolitas gi tylėjo ir 
pasiėmė ant savo sąžinės liūdną Gudijos Bažnyčios 
likimą. Jos tikintieji liko be kunigų. Jis galėjo sulai- 
kyti kunigų emigraciją, bet nesulaikė. Jis visiems skel- 
bė, kad „po dviejų mėnesių viskas bus gerai“. Pana- 
šiai galvojo ir elgėsi Pinsko vyskupas Bukraba. Pats, 
iš Lenkijos nė nepasirodęs savo vyskupijoje, leido ku- 
nigams išvykti į Lenkiją. Su tikinčiaisiais liko tik apie 
20 jėzuitų, kuriems reikėjo aptarnauti daugiau 200 pa- 
rapijų. 

Su metropolito išvykimu į Balstogę prasidėjo len- 
kų kunigų emigracija į Lenkiją. Visi veržėsi į Lenki- 
ją. Lietuviškoje arkivyskupijos dalyje jų emigraciją 
stabdė Ap. Administratorius. Jis neleido palikti para- 


pijas be kunigų. 
Visai kitaip emigracija vyko Baltarusijoje. Ji buvo 
metropolito žinioje ... Prasidėjo masinė emigracija ... 


Važiavo seni ir jauni, palikdami viena po kitos baž- 
nyčias. Susidarė tokia padėtis, kad tikintiesiems nie- 
kur arti nebuvo kunigo. 

1947 metų pradžioje paaiškėjo, kad Baltarusijoje 
tikinčiųjų padėtis yra labai sunki. Neužsidarydavo Vil- 

niaus ordinariato durys nuo jos parapijų delegacijų: 
suklupę ant kelių su ašaromis akyse prašydavo kuni- 
gų. Saugojo bažnyčias, jas remontavo ir mokėjo mo- 
kesčius, bet nebuvo kam jose laikyti pamaldas. Ne- 
buvo ganytojų... Vilniuje nebuvo tiek kunigų, kad 
galėtų aprūpinti daug didesnę už save baltarusiškąją 
arkivyskupijos dalį. Kuriuos kunigus galėjo atleisti, 
tuos tuoj atleido. Nuvykusiems buvo labai sunku ten 
aklimatizuotis. Buvo visokių kliūčių. Neužilgo Minsko 
vyriausybė griežtai užprotestavo prieš Vilniaus kišimą- 
si į jos teritoriją. 
(Autoriaus pastaba. Sunku suprasti ir įvertinti val- 
dytojo kan. J. Stankevičiaus elgesį. Jis savo atsi- 
minimuose (242p.) rašo, kad 1953 m. spalio 16 d., 
jam būnant Maskvoje, Karpovas pasiūlęs priimti 
į Kauno kunigų seminariją 10 klierikų iš Baltgudi- 
jos. Vald. kan. Stankevičius atsisakė, motyvuoda- 
mas, kad neturėsią jiems patalpų ir kad jie, balt- 
gudžiai nemokėsią lotynų ir lietuvių kalbų. 
Vietos vyresniųjų kursų klierikams buvo galima su- 
rasti mieste vietos privačiai. Baltgudžiai vartojo 
lenkų kalbą, o seminarijoje buvo dėstytojų, kurie 
mokėjo lenkų kalbą, pvz. prof. dr. J. Stakauskas, 
dr. Pukėnas ir kt. 
Jei būtų priimtas pasiūlymas — priimti 10 klierikų 
— Baltgudija amžinai būtų buvusi dėkinga. O da- 
bat: 
Vilnius metropolito nesigailėjo. Išlydėti jo į stotį 
atėjo tik saujelė žmonių, nors traukinys išėjo antrą 

valandą popiet. Nebuvo žmonių ir prie kurijos. Ne- 
buvo jausti mieste jokio susijaudinimo. Visur viešpa- 
tavo visiška ramybė. Nė vieno neteko pamatyti ver- 
kiančio, ar su ašaromis akyse. 

Lietuviškoji Vilniaus arkivyskupijos dalis perėjo į 
ark. dr. M. Reinio rankas. Sutinkant su Vatikano raš- 
tais jis valdė ją kaip Apaštališkasis Administratorius. 
Turėjo teises „episcopi residentialis'"" — tokias pačias, 
kokias turėjo metropolitas. Į kuriją be lietuvio kanc- 
lerio dar įtraukė lietuvį notarą kun. Juozą Poškų. An- 
truoju notaru toliau buvo kun. J. Ostreyko. Teismas 
liko toks, kokį paliko metropolitas. 

Metropolito palikimas buvo sunkus. Vilniaus pro- 
vincijoje buvo viskas „ištaisyta“ lenkų naudai. Lietu- 
vių kunigų buvo didelis trūkumas. Visi miesto klebo- 
nai buvo lenkai. Lietuviai turėjo tik Šv. Mikalojaus 
bažnyčią ir lietuvį kleboną kun. J. Vaičiūną Dominin- 
konų bažnyčioje bei lietuvius vikarus Šv. Jono ir Ne- 
kalto Prasidėjimo bažnyčiose. Su nenustatytomis tei- 
sėmis dar turėjo kunigą Aušros Vartų koplyčioje. Dau- 
giau nieko. Buvo nemaža pavojaus ir tų netekti. 

Arkivyskupui M. Reiniui reikėjo padėtį taisyti. Rei- 
kėjo laužyti storus lenkiškumo ledus. Lietuvių visuo- 
menė Vilniuje išaugo, bet jos teisės neaugo. Reikėjo 
jas praplėsti, kad lietuviai galėtų savo kalba atlikti 
savo religines pareigas, nes lenkai klebonai nei vie- 
nas nemokėjo lietuviškai ir nesimokė. Gyvenimas gi 
ėjo savo keliu. Reikėjo lankyti lietuvius ligonius, juos 
tuokti, klausyti išpažinčių, krikštyti jų vaikus. Sunku 


185 


buvo reikalauti, kad visų Vilniaus miesto ligoninių ir 
priemiesčių gyventojai su visais savo dvasiniais reika- 
lais kreiptųsi tik į Šv. Mikalojaus bažnyčią. Bet buvo 
tokia padėtis. Reikėjo būtinai prie visų parapijinių 
bažnyčių pritvirtinti lietuvius kunigus, kad lietuviai 
galėtų prašyti jų dvasinių paslaugų savo kalba. Ypač 
skaudi padėtis būdavo su ligoniais: lietuvis nežino, 
iš kur savo ligoniui parsikviesti lietuviškai kalbantį ku- 
nigą. Lenkai kunigai dėl to visai nesijaudindavo. 


Ap. Administratorius lietuvių reikalų aprūpinimą 
pradėjo nuo Šv. Petro bažnyčios Antakalnyje. Klebo- 
nas kun. T. Zawadski buvo nusenęs. Bažnyčia buvo 
apleista. Šalia zakristijos zakristijonas įtaisė savo kiau- 
lėms tvartą. Bažnyčios stogo armatūrą piaustė su piūk- 
lu kurui — kiaulių ėdalui šildyti. Padėtis buvo daugiau, 
negu liūdna. Ap. Administratorius pasiūlė klebonui 
pensiją — kambarį klebonijoje su šviesa, apšildymu ir 
visu išlaikymu. Po trumpo svyravimo kun. Zawadski 
priėmė pasiūlytas sąlygas. Tada Antakalnio bažnyčios 
klebonu buvo paskirtas lietuvis kun. Juozas Dubietis. 
Su tokiu paskyrimu nė kiek nenukentėjo lenkų reika- 
lai, bet jau susinormalizavo lietuvių padėtis. Tokiame 
ligoninių rajone lig šiol nebuvo prie bažnyčios lie- 
tuvio kunigo. 


Šv. Jonas gavo t. Karolį Garucką kaip vikarą. 
Klebonas davė jam išlaikymą. Šv. Jokūbo bažnyčiai 
vikaru buvo paskirtas kun. V. Vėrikas. Jis taip pat 
gavo visas vikaro teises. Tokiu būdu Šv. Jokūbo ir 

R. Kryžiaus ligoninės gavo kunigą galintį lankyti lie- 
tuvius. 
Nekalto Prasidėjimo bažnyčia Žvėryne jau turėjo 
nuo vokiečių okupacijos lietuvį vikarą kun. Babilių. 
Katedroje dirbo kancleris ir pats Ap. Administra- 
torius. Be to, dar mokėjo lietuviškai kun. Pukianiec 
(Pukėnas), kuris buvo katedros rektoriumi. 


Švč. Jėzaus Širdies bažnyčia neteko savo klebono . 
kun. St. Nawrocki. Jis išvažiavo į Lenkiją. Praklebo- 
navo prie šios bažnyčios visą metropolito valdymo 
laiką, bet jos tolimesnis atstatymas nepajudėjo iš vie- 
tos nė žingsnelio. Bažnyčia liko avarijiniu pastatu. 

Per 19 lenkų viešpatavimo metų nepajudėjo iš vie- 
tos statyba ne tik prie šios bažnyčios, bet ir Žvėry- 
ne. Nekalto Prasidėjimo bažnyčia išsilaikė per visus 
lenkų laikus tokiame stovyje, kokiame ji buvo caro 
laikais. 

Po kun. St. Nawrockio išvažiavimo į Lenkiją, tos 
bažnyčios klebonu buvo paskirtas kun. Ladas Miro- 
nas, buvęs Lietuvos premjeras. Vargšelis ekspremje- 
ras! Gavo vargingą avarijinę bažnyčią savo gyveni- 
mo vakarui. Atsirado Vilniuje, išėjęs iš kažkokio kalė- 
jimo. Visą laiką vaikščiojo su rožančiumi rankoje ir 
žiemiškai apsirengęs, ar tai buvo vasara ar žiema. 
Kažko laukė, kol pagaliau sulaukė (kalėjimo — aut.). 
Ten ir užbaigė savo gyvenimo dienas. 

Domininkonų bažnyčioje klebonu buvo kun. J. Vai- 
čiūnas. Jis tarnavo lygiai lietuviams ir lenkams. 

Šv. Rapolo bažnyčia vikaru gavo kun. Konstanti- 
ną Miškinį-Gajauską. Klebonu tos bažnyčios buvo pa- 
skirtas kun. Povilas Bekisz, lig šiol buvęs jos vikaras 
ir drauge kurijos tarnautojas. Jo asmuo rišasi net su 
bažnyčių skaičiaus sumažinimu mieste. Lenkam jis 
niekad garbės nedarė ir dabar nedaro (Bekisz pasiū- 
lė vyriausybei planą, kad Vilniuje, esą, užtektų 10 
bažnyčių ir 11 kunigų. Dabar Bekisz yra Šv. Dva- 
sios parapijos klebonu, — mano pastaba). 

Tokiu būdu lietuvių reikalai buvo šiaip taip su- 
lopyti Vilniaus mieste. Sunkiausia buvo su Aušros 
Vartais, kur klebonas buvo turtingiausias, bet nesu- 
kalbamiausias (tėvai karmelitai). Lietuviui kunigui dar- 
bo negailėjo, bet nenorėjo pripažinti ir nepripažino 
jam jokių teisių nė atlyginimo. 

Tuo tarpu vyko smarki savanoriška lenkų repatri- 
jaciją. Važiavo pasauliečiai, vienuoliai ir kunigai. Tė- 
vai jėzuitai išvyko iš šv. Kazimiero bažnyčios, kurią 
tėvai jėzuitai lietuviai perėmė. 

Be 13 parapijinių bažnyčių visos kitos rektorinės 
bažnyčios buvo lenkų dvasiškių rankose, todėl jose 
nebuvo pamaldų lietuviams. Tik kai išbėgo į Lenki- 
ją bonifratrai, tada ši bažnyčia perėjo į lietuvių ran- 
kas. Pamaldos joje vykdavo lietuvių ir lenkų kalbo- 
mis. 

Šv. Ignoto bažnyčią, stovėjusią tuščią, gavo lietu- 
viai tėvai marijonai. Jie įsikūrė joje per vokiečių oku- 
paciją. Pamaldas laikydavo tik lietuvių kalba. 

Šiuo laiku nutrūko lietuvių pamaldos Šv. Jurgio 

bažnyčioje dėl tos bažnyčios rektoriaus kun. A. Ma- 
lakowskio neprielankumo. 

1946 m. buvo labai neramus miškas. Jam sutram- 
dyti rašė kun. S. Jokūbauskas, Kauno arkivyskupijos 
valdytojas. Rašė Telšių valdytojas kun. Juodaitis, iš- 
populiarindamas valdinę amnestiją miškui. Parašė ga- 
nytojišką laišką ir ark. dr. M. Reinys. Visi ragino mes- 
ti miško gyvenimą ir imtis kūrybinio darbo namie. 
Tačiau rezultatai buvo menki. Gadino reikalą visi, 
kišdamiesi ne į savo reikalus. 

Ap. Administratorius sunkiai derino savo santykius 
su valdžia. Jam nuolat atsiliepdavo dalyvavimas spau- 
doje per vokiečių okupaciją. Nuolat reikėjo aiškintis, 
ir aiškinimams nebuvo galo. Prie senų vargų pridur- 
davo dar ir naujus. Per pamokslus, kuriuos labai mė- 
go sakyti, katedroje ir gegužės mėnesį Aušros Vartų 
koplyčioje pakritikuodavo vietos administracijos žy- 
gius, laužančius sekmadienio poilsį ir visokius spaudos 
išsišokimus prieš religiją. Tokia kritika negalėjo vi- 
siems patikti. 

Per 1946 m. gegužės mėnesio pamaldas Aušros 
Vartų koplyčioje pamoksluose buvo sukritikuotas dar- 
vinizmas. 

Sunkiausi buvo 1947 metai. Tuoj po Velykų iškilo 
bažnytinių komitetų klausimas. Buvo paprašyta, kad 
tų komitetų reikalas būtų išdėstytas raštu. Tų pačių 
metų gegužės viduryje pasirodė toksai raštas. 

Tokie valdiški bažnytiniai komitetai jau veikė gu- 
diškoje Vilniaus arkivyskupijos dalyje. Ten jiems nie- 

kas nė nemėgino priešintis. Metropolito buvo duotas 
nurodymas visiems dekanams, kad svarbiausia esą 
išsaugoti savo postus. Dėl to galima sutikti su visais 
reikalavimais. Taip buvo ir padaryta. Komitetai bu- 
vo įvesti be jokios trinties iš dekanų ir kunigų pu- 
sės. Kaip atrodė gyvenimas prie naujų komitetų bu- 
vo kitas klausimas. Komitetai ten buvo pravesti val- 
džios organų iniciatyva. 

Per komitetų steigimo svarstybą Ap. Administra- 
torius dr. M. Reinys priminė kultų reikalų įgaliotiniui, 
kad tuos komitetus turėtų įvesti pati valdžia. Tačiau 
įgaliotinis buvo kitokios nuomonės. Jis norėjo, kad 
komitetų įvedimą atliktų pati kurija. 

Į įgaliotinio raštą buvo atsakyta Ap. Administrato- 
riaus plačiu raštu. Jame buvo nušviesti bažnytinės tei- 
sės nuostatai. Tie nuostatai varžo ordinarą, todėl jis 
negali bet kaip švaistytis, tvarkydamas bažnyčias. Raš- 
tas buvo platus ir išsamus. Jis palietė ir tarybinės 
konstitucijos religijai duotą laisvę ir kai kuriuos nau- 
jus tarptautinės teisės užtikrinimus, duotus taikos su- 
tartyje su kare dalyvavusiomis tautomis. Tas raštas ne- 
užtrenkė durų tolimesnėms deryboms. Tas raštas bu- 
vo įteiktas iš Maskvos svečiui Pugovui. Parašytas bu- 
vo tik lietuvių kalba. Gal vertėjai iškreipė turinį, to- 
dėl buvo priimtas labai nepalankiai. Raštą buvo pa- 
sirašęs ordinaras ir jo kancleris. Jis buvo tiesioginė 
ordinaro katastrofos priežastis. 

Panašius raštus komitetų klausimu įteikė valdžios 
organams visi Lietuvos ordinarai. Tačiau jų turinys 

nebuvo ordinarų suderintas. Turinyje buvo daug skir- 
tumų, kurie nebuvo Vilniaus naudai. Todėl jie nega- 
lėjo turėti palankaus poveikio Vilniaus užimtai pozi- 
cijai. 

Lig šiol Ap. Administratoriui daug ką pavyko gra- 
žiai suderinti su naujais valstybiniais įstatymais. 

Jo pastangomis visi bažnyčių tarnai buvo atleisti 
nuo karo mobilizacijos: vargonininkai, zakristijonai ir 
net jų pavaduotojai nebuvo mobilizuoti. 

Jam pavyko plačiu raštu išaiškinti finansų ministe- 
rijai, kad kunigai ir vienuoliai būtų atleisti nuo vien- 
gungio mokesčio. Ministerija juos atleido nuo to mo- 
kesčio. 

Kai 1946 m. pirmą kartą pasirodė bažnyčių pasta- 
tų mokesčiai, mokesčių koeficientas buvo nustatytas 
per aukštas. Į Ap. Administratoriaus specialų raštą 
Maskvos finansų ministerija atsiliepė palankiai. Mokes- 
čių koeficientas buvo sumodifikuotas. 

Nauju ganytoju Vilniaus tikintieji džiaugėsi neilgai. 
Vos ketvertą metų su pertraukomis. Paskui sudužo 
visi džiaugsmai. Vilniaus arkivyskupija liko be tikrojo 
ganytojo. Prasidėjo visokių durstymų laikai. 

Ap. Administratorius paliko visą eilę savo įgalio- 
tinių, kurie vienas po kito turėjo valdyti arkivyskupi- 
ją, jei jis pats turėtų pasitraukti. Pirmuoju toje įgalio- 
tinių eilėje buvo jo kancleris. Jam pirmajam teko 
pavaduoti tikrąjį ganytoją ... Kurijos sąstatas pasili- 
ko tas pats. Tik buvęs kurijos notaras kun. Juozas 
Poškus dabar buvo jos kancleriu. 

Komitetų klausimas, kuriam laikui nutilęs, 1948 me- 
tų pradžioje vėl iškilo visu aštrumu. Sausio mėnesio 
pradžioje atvykęs iš Maskvos kulto reikalų komiteto 
ar tarybos pirmininkas Polianskis, pasišaukęs į kulto 
reikalų įgaliotinio įstaigą Vilniaus kurijos atstovus su 
valdytoju kelias valandas įtikinėjo, kad valdiški komi- 
tetai prie bažnyčių yra neišvengiami ir naudingi. Jie 
paims į savo rankas bažnyčių ekonomiką. Galės gauti 
iš valdžios įstaigų reikiamas medžiagas bažnyčių išlai- 
kymui ir remontui. Tik vėl buvo primygtinai siūloma, 
kad kurija pati juos patyliukais įvestų. Kurijai buvo 
nepatogu tai padaryti, nes tie komitetai neturi aiškaus 
statuto, nesiderina su kanoniškąja teise. Nebuvo žino- 
ma tų komitetų veikimo ribos, kompetencija, nuosta- 
tai. Todėl buvo pasiūlyta išleisti tuo reikalu įstaty- 
mą, kuris viską ryškiai nustatytų. Tais klausimais kurį 
laiką vyko derybos. 


Derybos staiga nutrūko. Buvo pakeistas komitetų 
įvedimo planas. Vilniuje buvo kreiptasi į lenkus kle- 
bonus. Tie sutiko su viskuo. Jiem pavyzdžiu švyste- 
rėjo Aušros Vartų karmelitai. Jie patys tarėsi dėl sa- 
vo bažnyčios komiteto. Jį sudarė visai aplenkdami 
kuriją. Užregistravo savo bažnyčią. Tuo būdu norėjo 
užtikrinti savo likimą prie Aušros Vartų. Deja, varg- 
šai labai apsiskaičiavo. Bažnyčia su komitetu buvo 
užregistruoti bet nebuvo užregistruoti patys tėvai. 
Darė viską, ką galėjo, bet reikalas nejudėjo iš vietos. 
Pamėgino net su dovanomis pas įgaliotino žmoną lai- 

mėti reikalą, bet iš tikrųjų pagadino dar labiau. Kai 
šeši Vilniaus lenkai klebonai sutiko priimti komitetus, 
tada karmelitai turėjo palikti Vilnių ir savo postą. Jei 
tai nebuvo Viešpaties kojos spyris, tai Jo pirštas bu- 
vo tikrai. 

Karmelitų pavyzdžiu pasekė keli miesto lenkai kle- 
bonai. Klebonai Bekisz, Piekarski, Jankowski, Kreto- 
wicz, Chomski ir Makarewic7 raštu davė sutikimą kul- 
to įgaliotinio inspektoriui Merkiui užregistruoti savo 
bažnyčias su valdiškais komitetais. k 


8. Kelios nuotrupos iš arkiv. M. Reinio 
susirašinėjimo 


1. Ark. M. Reinio užuojauta Šalkauskienei 
Vilnius, Šv. Mikalojaus g. 8-8 

1941.XII.10. 

Garbingoji Ponia, 

Sužinojau apie mirtį a. a. profesoriaus Stasio. Šiuo 
raštu pareiškiu Garbingajai Poniai ir Jos sūneliui Ju- 
liukui nuoširdžią užuojautą. Vakar atlaikiau šv. Mišias 
už velionį. Šiandien buvo gedulingos pamaldos Šv. 
Jono bažnyčioje, šv. Mišias laikė kun. Lipniūnas, žo- 
dį pasakiau aš. 

Galingasis Dievas tepaguodžia Ponią ir Juliūką 
skausmo valandoje. Tikėkimės Dievas atlygins amžina- 
ja laime savo ištikimąjį, o Lietuvos istorija per am- 

žius minės gilųjį mąstytoją, krikščioniškąjį kultūros 
kūrėją. 

Su gilia pagarba Arkivyskupas 

M. Reinys 

2. Laiškas vienuolei Liucinai R. 
Vilnius, Šv. Mikalojaus g. 
8 bt. 8, 1942.1.4. 
Geroji Sesute, 

Vakar gavau Jūsų malonųjį laišką. Nuoširdžiai dė- 
koju už pasveikinimą ir linkėjimus. Kad ir pavėluotai, 
Kristaus švenčių ir Naujųjų Metų proga sveikinu Jus 
ir visas Čiobiškio sesutes, linkėdamas iš Galingojo ir 
Gerojo Dievo palaimos ir globos, kad savo kilnioje 
tarnyboje Dievui ir žmonėms galėtumėte susilaukti vi- 
sų pageidaujamos taikos ir reikiamų sąlygų plačiau 
pasidarbuoti. 

Amžinojo atminimo prof. Stasio Šalkauskio mir- 
tis, kad ir buvo netikėta dėlei ilgos ligos ir organiz- 
mo išsekimo, skaudžiai atsiliepė visų lietuvių inteligen- 
tų širdyse. Tai buvo žymiausias Lietuvos filosofas, 
pirmaeilis pedagogas, tiesiausios linijos katalikas, gilus 
Lietuvos tėvynės mylėtojas, plačiausių užsimojimų ir 
kūrybos žmogus. Sesutė rašote apie velionį kaip pa- 
laimintą. Tam visai pritariu, nes per 19 metų bendra- 
vau su prof. Stasiu, teko drauge profesoriauti, posė- 
džiauti, darbuotis, kartais ginčytis, ekskursuoti, bet 
nei vieno karto nesu pastebėjęs kurio nors nukrypimo 
nuo katalikų doktrinos ar doros taisyklių. Tuo tarpu 
reikėtų kam nors ruošti du dalyku: 1) išleisti pilną 

rinkinį visų profesoriaus raštų, spausdintų atskirai, 
straipsniais ir nespausdintų dar; šių pastarųjų irgi ne- 
maža; tai būtų aukso kasyklos kilniausių minčių, iš 
kurių galėtų semtis gausiai visi, jį pažinoję ir jo ne- 
pažinoję, dabartyje ir ateityje. 2) Išleisti plačią prof. 
Stasio Šalkauskio biografiją, kuri, kaip didžiųjų žmo- 
nių biografijos, galėtų būti keliarodžiu jaunoms moks- 
lus einančioms kartoms. Tokia biografija savaime 
veiktų skaitytoją ir jį verstų pamilti tiesą, mokslą, Lie- 
tuvą, gyvenimo šventumą. Veikalų rinkinys ir biogra- 
fija būtų gražus paminklas ir padėka velioniui. Reikė- 
tų apie tą galvoti, tą mintį platinti, tam ruoštis, ran- 
kiojant medžiagą, neišskiriant ir laiškų. 

Apie epidemiją Vilniuje daug negirdėti. Gyven- 
damas pas kun. Čibirą, kuris mane aprūpina, jaučiuo- 
si neblogai. Žinoma, karo metu tenka visiems susi- 
spausti. Knygų netrūksta mano bibliotekoje ir mieste, 
todėl knygų skaityme esu paskendęs. Per 1941 m. jų 
perskaičiau 99. Pasirodžiusieji Vilniuje Ispanijos dali- 
niai buvo akstinas, kad griebiaus pramokti ispanų kal- 
bos. Žinant kitas romanų kalbas, buvo nesunku. Jau 
net perskaičiau keletą knygų ispanų kalba. Sesutė pra- 
šote atleisti, kad trukdėte savo laišku. Ot šito tai pa- 
daryti negaliu, neatleisiu, kadangi ... neturiu ko at- 
leisti, nesupykdėte tik naudingus dalykus parašėte. 
— Mielu noru teikiu visoms Sesutėms prašomąjį pa- 
laiminimą. 

Jus didžiai gerbiąs 
M. Reinys 

3. Regina Polaniae ora pro nobis 

Anno Domini 1944 mensis Novembris 19 die Exc. 
Archiepiscopus Vilensis Romualdus Jalbrzykowski Vil- 
nae in capella Portae Acialis solemniter recitabat Li- 
tanias Lauretanas B.V. Mariae in lingua lituanica 
pro lituanis fidelibus, me, sacerdote Josepho Juod- 
galvis et multis fidelibus praesentibus. In his litaniis 
invocationem ex privilegio pro ecclesiis Polonae „Re- 
gina Poloniae ora pro nobis omisit"". 


Ita testor M. Reinys 
Archiepisc. tit. Cypselensis 
Vic. gen. et Auxiliarius Vilnensis 


N. B. Rankraštis. Rašyta ant liniuoto bloknotėlio 
lapelio. 

Pats ark. Jalbžykovskis, grįžęs iš Marijampolės, 
skaitydamas lietuviams Švč. Marijos litaniją, apleisda- 
vo invokaciją ,„Lenkijos Karaliene". 

4. Kanauninkas Rauda pasakojo, kad 1945 ar 46 
metais jam esant Kauno Kunigų seminarijos vicerek- 
toriumi, o rektoriaujant S. Gruodžiui, S. J., arkivys- 
kupas Reinys atsiuntė iš Vilniaus krašto vieną kan- 
didatą į Kunigų seminariją su savo paties parašytu 
rekomendaciniu laišku. Tačiau Seminarijos vadovybė 
pastebėjo, kad šis jaunuolis ne bažnytinės dvasios, 
kad jis čia atvyko kitais tikslais. Kada prisirinko pa- 
kankamai faktų, šis jaunuolis iš Seminarijos buvo pa- 
šalintis, bet arkiv. Reinys iš karto buvo tuo nepaten- 
kintas. Tik kada jam buvo išdėstyti argumentai, Arki- 

vyskupas parašė kitą laišką ir Seminarijos vadovą atsi- 
prašė. 

5. Nuotykis su kun. Julijonu Steponavičium (da- 
bar vyskupas). Vokiečių okupacijos metu paštas šlu- 
bavo. Dažnai raštai buvo siunčiami per rankas. Kun. 
J. Steponavičius buvo klebonu Daugėliškyje, o kun. 
Saulius — Adutiškyje. Su vienu ir kitu klebonu buvo 
sutarta pasikeisti vietomis. Laiškus per rankas išsiun- 
tė vienam ir kitam. Kun. Saulius, gavęs laišką, ne- 
laukdamas atsikėlė į Daugėliškį. O kun. Steponavi- 
čius, negavęs laiško, ramiai gyveno. Kada kun. Sau- 
lius atvažiavo į jo- vietą, kun. Steponavičius įsižeidė 
ir parašė Kurijai griežtoką laišką. Arkiv. Reinys jam 
taip atsakė: „Jeigu būtumėte pasitaręs su vyresniaisiais 
kunigais, nebūtumėte tai parašęs . .. Gražiai dirbote ... 
Laiminu Jus. 

VI 


LIETUVOS VYSKUPAI KOVOJE UŽ 
LIETUVOS KATALIKŲ BAŽNYČIĄ 
PRIEŠ TARYBŲ VALDŽIĄ 


1. Katalikų Bažnyčia Lietuvoje pokario metais 


Kaip jau esame minėję, arkiv. Reinys buvo giliai 
ir plačiai išsimokslinęs. Tai pripažįsta ir Mažoji lietu- 
viškoji tarybinė enciklopedija (T.III, p. 55). Be krikš- 
čioniško mokslo ir dorovės principų, jis buvo gerai 
susipažinęs su ateizmu ir komunistine sistema: jos is- 
torija, ideologija, socialiniu mokymu, morale bei vei- 
kimo priemonėmis. Prieš karą arkiv. Reinys katalikiškų 
organizacijų susirinkimuose bei paskaitose dažnai ana- 
lizuodavo vyriausio ateistų vado Tarybų Sąjungoje 
žydo Gubelmano-Jaroslavskio tezes. 

Karo metu, kaip rašo ateistas J. Aničas, arkiv. Rei- 
nys yra parašęs ta tema eilę aštrių straipsnių (Kata- 
likiškasis klerikalizmas Lietuvoje, V., 1972, p. 138). 

Lietuvon grįžus tarybinei santvarkai, 1944 m. rug- 
sėjo mėnesį vysk. Matulionio iniciatyva įvyko vys- 
kupų pasitarimas Ukmergėje, kuriame buvo nutarta 
kreiptis į Lietuvos TSR vyriausybę dėl tikybos moky- 
mo mokyklose. Susidariusiomis aplinkybėmis ši kon- 
ferencija turėjo skubotai baigtis. Vysk. Matulionis į šią 
konferenciją buvo atvykęs savo vežimu. Dėl to ir“ 

Aušros Vartų Gailestingumo Motinos Marijos stebuklingas 
paveikslas (Iš Broniaus Kviklio archyvo) Marijos 


grįžti namo jam sunkumų nebuvo. Arkiv. Reinys iš Vil- 
niaus atvyko motociklu. Matomai, arkiv. Reinys buvo 
atpažintas tų asmenų, kurie žinojo jo ankstyvesnę 
veiklą. Jis buvo sulaikytas prieš ir po vyskupų kon- 
ferencijos. Koks buvo pokalbis tarp arkiv. Reinio ir jį 
sulaikiusių asmenų, nežinome. Tiek žinoma, kad savo 
jaunystės draugui kun. dr. J. Čepėnui buvo pasakęs: 

„Kas man tąsyk buvo, aš tau pasakysiu vėliau“ (1946). 
Bet taip ir liko nepasakyta. 

Grąžinti tikybos dėstymą mokyklose vyriausybė ne- 
leido. Bet tikybos dėstymą bažnyčiose tiek mažiems 
vaikams, tiek gimnazistams netrukdė, su mažomis iš- 
imtimis, iki 1948 metų. 

Grįžęs Vilniun, arkiv. Reinys sukvietė vietos kuni- 
gus pasitarti ir pasiskirstyti, kuris kunigas kurioje baž- 
nyčioje mokys — dėstys tikybą mokiniams. 

Laikotarpio aktualūs klausimai. 

1) Tuo laiku vyriausybė kreipėsi į vyskupus pra- 
šydama padėti iššaukti vyrus iš miško, kur jie nuėjo 
dėl vienų ar kitų priežasčių. Liaudyje šie vyrai bu- 
vo vadinami „žaliukais“. 

Pirmasis vyriausybei pakluso tuometinis Kauno ar- 
kivyskupijos valdytojas prel. Jokubauskis. Jis šiuo rei- 
kalu paskelbė aplinkraštį, kuriame ragino vyrus išeiti 
iš miško. Tai buvo 1945.VI.14. 

Vėliau buvo spaudžiami tai padaryti ir kiti vysku- 
pijų valdytojai. Vilniaus Arkivyskupijos Ap. Admini- 
stratorius M. Reinys, būdamas principingas ir įžval- 
gus, paskelbė aplinkraštį, pavadinęs „Nežudyk“. Jis, 
arkivyskupo manymu, tiko abiem pusėm „žaliukams“ 
ir vyriausybei. 

Vysk. Matulionis nesutiko išleisti šiuo klausimu 
ganytojiško laiško, motyvuodamas tuo, kad jis negalįs 
pasitikėti vyriausybės pažadais. Tą jis išdėstė pačiai 
vyriausybei plačiu memorialu „Pro memoria“ ... 

Šiuo klausimu pertraktacijos tarp vyriausybės ir 

episkopato tęsėsi. Episkopatas laikė priimtinu arkiv. 
Reinio paskelbtą aplinkraštį ,„Nežudyk“, kaip kom- 
promisinį. Bet vyriausybės tas nepatenkino. 

2. Kulto įgaliotinis Pušinis 1949-50 m. pradėjo 
rinkti parašus iš kunigų prieš popiežių, kaip karo 
kurstytoją. Buvo manoma iš pasirašiusių po šiuo pa- 
reiškimu kunigų turėti branduolį tautinės bažnyčios 
sudarymui Lietuvoje, visiškai nepriklausomos nuo Ro- 
mos Popiežiaus. Šiam tikslui — suorganizuoti tautinę 
bažnyčią Lietuvoje — buvo paskirtas ir kun. N. 

Kan. J. Stankevičius savo atsiminimuose rašo, kad 
tai padaryti Pušinį vertę Polianskis, Karpovas, Sadov- 
skis ir kiti. Bet atsiradus labai mažai tokios rūšies ku- 
nigų, šis darbas buvo sustabdytas. 

Be to, Pušinis pasisakė, kad buvo manoma Klai- 
pėdos krašte (Šilutėje) organizuoti lagerį — žvejų ar- 
telę —ir jame patalpinti 200 veikliausių Lietuvos ku- 
nigų; uždaryti vieną trečdalį bažnyčių. Po 2 metų 
Lietuvoje Katalikų Bažnyčios liks tik „ragučiai ir na- 
gučiai“ (J. Stankevičiaus atsiminimai 45-46 p.). 

3. Didžiausią kovą vyriausybė su episkopatu ve- 
dė dėl bažnytinės hierarchijos pakeitimo. Ligi šiol vei- 
kusias parapijas užsimota pakeisti savotiška tikybine 
bendruomene. Ši tikybinė bendruomenė daugelio va- 
dinama „dvadcatka“ (20 žmonių grupė valdoma ne 
klebono, o rinkto komiteto, kontroliuojamo ne bažnyti- 
nio organo, o DZDT Rajono vykdomų komitetų.) 

Kadangi Bažnyčia, kaip sako II Vatikano visuoti- 
nis Susirinkimas, yra hierarchiškai (popiežius, vysku- 


201 


pas, klebonas) sutvarkyta tikėjimo, vilties ir meilės 
bendruomenė, tai parapija — maža Bažnyčios orga- 
nizmo ląstelė. Todėl visi Lietuvos vyskupai ir vysku- 
pijų valdytojai stojo prieš šią civilinę Bažnyčios orga- 
nizmo reformą, pateikdami motyvus, jog tai priešta- 
rauja Bažnyčios esmei. 

J. Aničas savo knygoje „Socialinis politinis Bažny- 
čios vaidmuo Lietuvoje 1945-1952 metais“ (V., 1971) 
pateikia kad ir nepilną šios kovos tarp vyriausybės 
ir Episkopato vaizdą. Jis rašo: „Jau pirmaisiais po- 
kario metais respublikoje pradėta registruoti religinės 
bendruomenės ir kulto tarnai, vadovaujantys konfesijų 
organai buvo apie tai painformuoti. 

1946 m. pradžioje ir 1947 m. pakartotinai Religi- 
nių kultų įgaliotinis supažindino Katalikų Bažnyčios 
arkivyskupijų ir vyskupijų valdytojus su religinės ben- 
druomenės struktūra. 

Šis religinės bendruomenės komitetas samdo ir 
atleidžia sargą, vargonininką, kleboną ir kitus tarnau- 
tojus (Kol kas kleboną ir vikarą skiria vyskupas, ga- 
vęs tam kulto įgaliotinio sutikimą, — aut.). Komitetas 
gali nepriimti religinio centro atsiųsto dvasininko (18 
p.). 

Į šią religinę bendruomenę, parapijos pakaitalą, 
vadinamą „dvadcatką“ turi teisę įstoti kiekvienas ti- 
kintis žmogus. O kas nustato „tikinčio“ žmogaus są- 
voką — nepasakyta. Dėl to vieną gražią dieną gali su- 
sitarti kokia 30 asmenų, krikšto metrikus turintys ateis- 
tai, ir pareikalauti juos priimti į šią bendruomenę — 

dvadcatką. Atsisakyti juos priimti komitetas neturi tei- 
sės. Įstojusieji gali pasakyti, kad iki šiol veikęs komi- 
tetas yra negeras, juo nepasitiki. Gali išrinkti naują 
komitetą, pagal savo skonį, kurį patvirtintų rajoninis 
DZDT vykdomasis komitetas. Kas toliau, galima pa- 
statyti daugtaškį. Neveltui ateistų žurnalas ,„Nauka į 
Religija“ str. „Svarbios gairės“ rašo: „Šiuo metu da- 
romi konkretūs tyrinėjimai religijos ir ateizmo srityse. 
Susiformavo tyrimo centrai ir grupės Ukrainoje, Balt- 
gudijoje, Pabaltyje, Vidurio Azijoje, sukaupta konkre- 
ti sociologinė medžiaga tirti religingumo išsilaikymo 
priežastis". Matomai manyta, kad religinių bendruo- 
menių sistema ir kai kurių vyskupų bei vyskupijų val- 
dytojų nušalinimas greit išspręs liaudies religingumo 
problemą. Ši informacija katalikams turi sukelti susirū- 
pinimą, — jų tikėjimui ruošiamos kapinės! 

Visi vyskupai ir vyskupijų valdytojai jau pat pra- 
džioje protestavo prieš šias valdines bažnytinio gyve- 
nimo reformas, iškeldami savo motyvus. Iliustracijos 
dėlei pateikiame kai kuriuos šiuo klausimu dokumen- 
tus: 

Lietuvos TSR Aukščiausios Tarybos 
Prezidijumo Pirmininkui 
Drg. Justui Paleckiui 
1946 m. rugsėjo 23 d. 
Vilniuje 
850 — 1946 

Šių metų rugsėjo 13 dieną Religinių Kultų įgalioti- 

nis prie LTSR Ministrų tarybos drg. J. Gailevičius 

žodžiu pranešė pas jį tą sykį atsilankiusiems Tarp- 
diecezinės Kunigų Seminarijos Kaune Rektoriui kan. 
Venskui ir kun. prof. Krušai, kad Ministrų Tarybos 
nutarimu esą nustatyta, jog Kaune Kunigų Seminari- 
joje tegali būti tik 150 klierikų visoms šešioms vysku- 
pijoms Lietuvoje. Seminarijos Rektorius prašė, kad 
būtų raštu įteiktas šisai pranešimas, bet drg. Įgalioti- 
nis atsisakė tai padaryti. 

Turint galvoje, 

1. kad LTSR Konstitucijos 96 straipsniu „religi- 
nių kultų atlikimo laisvė pripažįstama visiems pilie- 
čiams“, o tuo pačiu ir logiškoji išvada — kulto tar- 
nautojų ir prieauglio parūpinimas, 

2. kad klierikų paruošimas į kunigus yra Katali- 
kų Bažnyčios vidaus dalykas, į kurį, aišku, nevalia kiš- 
tis ar jį trukdyti, kaip aiškiai pabrėžia V. Karpinskis 
knygelėje „TSRS piliečių teisės ir pareigos“ 32 psl. 
kai rašo: „Prie Tarybų Vyriausybės yra atskiri orga- 
nai tikybinių kultų reikalams. Pagrindinis šitų organų 
uždavinys yra prižiūrėti, kad būtų teisingai ir tinka- 
mu laiku įgyvendinami tarybų valdžios įstatymai ir 
nutarimai, liečią tikybinių susivienijimų darbuotę, bė 
jokio įsikišimo į jųjų vidaus gyvenimą. 

3. kad Karo Tribunolas Niurnberge, tarptautinės 
juridinės pažiūros reiškėjas, smerkia vokiečius nacis- 
tus dėlto, kad „uždarinėjo bažnytines mokyklas" (žiur. 
„Pravda“ Nr. 7, 1946.9), vadinasi, kad uždarinėjo 
kunigų seminarijas, 

4. kad Tarybų Sąjunga, įstojusi į Suvienytųjų Na- 
cijų Organizaciją, Įstatų 2 str. 2 p. yra pasižadėjusi 
sąžiningai vykdyti visas prievoles, įstatų numatytas, 
vadinasi ir teikti visas laisves, kurios ten yra numaty- 
tos ir taip kaip tarptautinės tos Nacijų organizacijos 
yra suprantamos, 


5. kad Tarybų Lietuvos Vyriausybei 1943.11.20 
d. žodžiu uždarius Vilniaus Kunigų Seminariją ir vė- 
liau jos neleidus atidaryti, kaip tai galutinai žodžiu 
pareiškė Įgaliotinis drg. Gailevičius š.m. balandžio 
mėn. 12 d., teko Vilniaus arkivyskupijai naudotis Kau- 
no Kunigų Seminarija ir ten siųsti savo klierikus, šiuo 
raštu prašau Drg. Prezidijumo Pirmininką paveikti, 
kad sakytasai LTSR Ministrų Tarybos nutarimas, 
skriaudžiąs Katalikų Bažnyčią, būtų veikiai atšauktas 
ir klierikų mokslas nebūtų trukdomas. 


M. Reinys 

Tituliarinis Arkivyskupas 

Vilniaus Arkivyskupijos Apaštališkasis 
Administratorius 


Pastaba. Kan. J. Stankevičius savo atsiminimuose 
(196 mašinraščio lapas) rašo, kad vykdant minėtą 
vyriausybės reikalavimą, iš tuo metu esančių semina- 
rijoje 308 klierikų 158 buvo atleisti. Kaip vyko toli- 
mesnis Kunigų seminarijos klierikų skaičiaus apriboji- 
mas — mažinimas, žinome iš gyvenimo. 

Vilkaviškio vyskupijos valdytojas kan. V. Vizgirda 
rašo, kad 1947 m. Kulto įgaliotinis Pušinis žodžiu rei- 
kalavo iš 9 parapijų, kurios įkurtos po 1940 m., atim- 
ti kunigus. Kan. Vizgirda nesutiko to padaryti. Tuo 
ir užsibaigė šis klausimas. 

J. Aničas, aukščiau minėtoje knygoje, rašo: 

. „Tuo tikslu vyskupijų valdytojai 1947-1948 me- 
tais buvo net keletą kartų susirinkę į pasitarimus, ku- 
rių darbotvarkėje svarbiausią vietą užėmė klausimas, 
kaip išvengti religinių bendruomenių registravimo. 

1947 m. toks pasitarimas įvyko Marijampolėje, kur 
vyskupijų valdytojai susirinko į vysk. A. Karoso laido- 
tuves. Sekantis pasitarimas įvyko 1948 m. pas Pane- 
vėžio vyskupą K. Paltaroką. Vėliau panašus pasitari- 
mas įvyko Kaune pas Kauno arkivyskupijos valdytoją 
J. Stankevičių. Šiuose pasitarimuose vyskupijų vado- 
vai susitarė įvairiais pretekstais toliau vilkinti religi- 
nių bendruomenių ir kultų tarnų registravimą. 1946 
m. pasitarime, įvykusiame pas vysk. K. Paltaroką bu- 
vo susitarta paruošti kompromisinį „Romos Katalikų 
Bažnyčios veiklos Lietuvos TSR statutą“ ir pasiūlyti 
Lietuvos TSR vyriausybei juo vadovautis, tvarkant 
santykius tarp valstybės ir bažnyčios. Šį statutą 1948 
m. liepos mėnesį Religinių kultų reikalų tarybos įga- 
liotiniui pasiuntė vysk. K. Paltarokas". 

Statutą pagamino Kaunas, bet vyriausybei jį įtei- 
kė vysk. Paltarokas, tai paprastai jis ir vadinamas Pal- 
taroko statutu. 

2. Lietuvos TSR Teritorijoje Romos Katalikų 
Bažnyčios veikimo statutas 


(Bažnyčių registravimo reikalu) 


I. Katalikų Bažnyčios struktūra. 
1. Romos Katalikų Bažnyčia Lietuvos TSR teritorijo- 
je sudaro Vilniaus ir Kauno arkivyskupijos, Telšių 
(su Klaipėdos prelatūra), Panevėžio, Kaišiadorių ir 
Vilkaviškio vyskupijos. 
2. Arkivyskupijas ir vyskupijas sudaro dekanatai, 
parapijos, filijos, rektoriai ir vienuolynai. 
3. Kai kuriose parapijose esti koplyčių, kurios laiko- 
mos parapijų padaliniais. 
4. Kai kuriose didesnėse parapijose yra koplyčių, ku- 
rios, be bendrųjų parapijos ar filijos kapinių, turi sa- 
vo kaimo kapus. 


II. Katalikų Bažnyčios valdymas 
a. Ordinarai 

5. Arkivyskupijos ir vyskupijos valdomos Ordinarų 
— arkivyskupų, vyskupų bei kitu titulu vadinamų val- 
dytojų — ordinarų, kurie bendrais Bažnyčios reikalais 
kartkartėmis daro savo konferencijas. 

6. Arkivyskupijų ir vyskupijų valdymo pagalbai prie 
Ordinarų yra katedrų Kapitulos, Arkivyskupijų ir Vys- 
kupijų Kurijos, Tribunolai ir Kanceliarijos. 

7. Ordinarams savo teritorijose priklauso teisės ir pa- 
reigos tikėjimo ir doros dalykuose tikinčiuosius moky- 
ti, valdyti, aptarnauti, drausti ir teisti. 

8. Kunigų skyrimą ir kilnojimą laisvai vykdo vietos 
vyskupas ar valdytojas. 

9. Kunigų skaičiui papildyti Kaune dabartiniu metu 
veikia tarpdiecezinė Kunigų Seminarija. 


10. Kunigų dvasiniam gyvenimui gaivinti Ordinarai 
rengia centruose ir dekanatuose kasmet rekolekcijas. 


11. Kunigų drausmei suvienodinti Ordinarai šaukia 
pas save dekanų konferencijas. 


12. Ordinarai turi teisę palaikyti betarpišką kontaktą 

su kunigais ir ganomaisiais. 

13. Ordinarai lanko savo teritorijos parapijas Sutvirti- 

nimo sakramentui teikti, prižiūrėti parapijos tvarky- 

mąsi dvasiniuose ir materialiniuose dalykuose, duoti 

nurodymų dėl pastebėtų trūkumų. 

14. Naujų parapijų steigimas ar, reikalui esant, esamų 

pertvarkymas yra Ordinaro kompetencijoje, susitarus 

su pasauline vyriausybe. 
b. Dekanai 

15. Ordinarai savo tarpininkais tarp kurijų ir kunigų 

skiria dekanus ir vice-dekanus. 

16. Dekanai palydi Ordinarą, lankantį jų dekanatą, ir 

prižiūri Ordinaro nurodymų vykdymą. 

17. Ordinarų įsakymams veikiau ir tiksliau įvykdyti, 

dekanai šaukia pas save dekanatines kunigų konferen- 

cijas. 

18. Dekanai seka savo kunigų drausmę. Parapijai ne- 

tekusiai kunigo, raštu pasiunčia dekanate laisvesnį vi- 

karą, kol Ordinaras paskirs pastovų kleboną. 

19. Dekanas bent kartą metuose aplanko savo deka- 
nato bažnyčias ir padaro išsamų pranešimą Ordina- 
rui. 
c. Klebonai 

20. Parapijos priešakyje stovi Ordinaro skiriamas ir 
atšaukiamas klebonas, administratorius, ar vikaras pa- 
dėjėjas. Didesnių parapijų klebonams duodamas vie- 
nas ar daugiau vikarų. | 

Kunigai invalidai ir emeritai, negalį dėl nesveika- 
tos ar senatvės pareigų eiti, gyvens klebonijose ar 
esamose tam tikslui parapijų altarijose. 
21. Klebonas, administratorius, vikaras padėjėjas pats 
ar per vikarą kartą metuose kanoniškai lanko (kalėdo- 
ja) savo parapiją. 
22. Klebonas, administratorius, ar vikaras padėjėjas 
tvarko parapiją, kuriam bažnyčią, bažnytinį turtą pa- 
deda administruoti parapijos Bažnytinis komitetas. 

III.  Kat. Bažnyčios registravimas 
23. Bažnyčios registravimas apima įsigyjamą bažnyti- 
nį turtą, jo valdymą ir tvarkymą — administravimą. 
24. Visa, kas siejama su sakramentiniais, liturginiais ir 
dvasiniais reikalais, priklauso išimtinai Ordinaro pa- 
skirtam parapijos ar bažnyčios klebonui, administra- 
toriui ir kitu titulu tituluojamam kunigui. 
IV. Bažnytinių komitetų sudarymas 

25. Prie parapijinių ir filialinių bažnyčių sudaromi ne 
mažiau dvidešimties narių Bažnytiniai komitetai. 

Pastaba. Rektorinės bei vienuolinės bažnyčios gali 
būti priklausomos nuo parapijos bažnytinio komiteto 

ar, reikalui esant, gali turėti atskirus bažnytinius ko- 
mitetus; koplyčios nesudaro savarankiškų vienetų. 

26. Bažnytinį komitetą renka klebono, administrato- 
riaus — rektoriaus kviestieji kaimų, gatvių atstovai 
(maršalkos), dori, praktikuoją katalikai, turį gerą var- 
dą vietos žmonių tarpe. Jie taip pat išrenka du na- 
rius Revizijos Komisijon. 

27. Rinkimų tvarką ir teisėtumą prižiūri Ordinaro at- 
stovas. Rinkimų protokolo nuorašas siunčiamas Kurijai. 
28. Bažnytinio komiteto nariai renkami slaptu balsavi- 
mu trejiems metams. Išrinktais laikomi gavę papras- 
tą balsų daugumą. Išrinktuosius narius tvirtina vietos 
Ordinaras. 

29. Bažnytinio komiteto nariai, prieš pradėdami eiti 
pareigas, atlieka prie Ordinaro atstovo priesaiką, kad 
gerai ir sąžiningai padės administruoti bažnyčios tur- 
tą ir nedarys nieko, kuo galėtų pakenkti Bažnyčiai. 

30. Bažnytiniam Komitetui pirmininkauja Ordinaro 
skirtas vietos klebonas, administratorius, vikaras padė- 
jėjas ar rektorius. 

31. Bažnytinio komiteto nariai renka iš savo tarpo ke- 
turis narius ir du kandidatus į Vykdomąjį Bažnyčios 
komitetą. 

33. Bažnytinio komiteto nariai iš pareigų pasitraukti 
gali tik dėl labai svarbių priežasčių, kurių pakanka- 
mumą sprendžia vietos Ordinaras. 

34. Asmenys, susikompromitavę kaip katalikai, savai- 
me iškrinta iš Bažnytinio komiteto narių tarpo ir ev- 
entualiai iš Vykdomojo Bažnyčios komiteto ar Revi- 

zijos komisijos. Tokių asmenų susikompromitavimo 
deklaravimas priklauso vietos Ordinarui. 

PASTABOS. 1. Į Bažnytinio Komiteto teisėtai 
pasitraukusio ar dėl susikompromitavimo iškritusio na- 
rio vietą Bažnytinis Komitetas balsų dauguma kviečia 
dorą, praktikuojantį ir gero vardo kataliką, esantį tos 
parapijos parapijietį. 

2. Formalų nario atleidimą ir naujus pasikeitimus 
Vykdomajame Bažnyčios Komitete ar Revizijos komi- 
sijoje tvirtina Ordinaras. 

V. Bažnytinio Komiteto veikimas 
35. Bažnytinis Komitetas veikia vadovaudamasis Baž- 
nyčios Kanonais. 
36. Vykdomasis Bažnyčios komitetas, su Ordinaro skir- 
tu klebonu, administratorium, vikaru padėjėju ar rek- 
torium, kaip pirmininku, sudaro Bažnyčios turto ad- 
ministracinį organą, kurio nutarimus tvirtina vietos 
Ordinaras. 
37. Bažnytinis komitetas įsigyja, nuomoja ir admini- 
struoja bažnytinius pastatus ir kitas ūkines gėrybes 
(plg. p. 23). 
38. Bažnytinio komiteto atskiriems ar visiems nariams 
draudžiama kištis į pamaldų tvarkymą, sakramentų ad- 
ministravimą, pamokslų sakymą, giedojimą, vaikų ka- 
tekizaciją, varpais skambinimą bei kitus pastoracijos 
reikalus (plg. p. 24). 
39. Bažnytinis komitetas saugoja administruojamą baž- 
nytinį turtą ir naudoja išimtinai tik katalikų religijos 
kulto reikalams. 

40. Bažnytinis komitetas sudaro galimybę naudotis ne- 
mokamai visiems katalikų tikybos asmenims bažnyčios 
pastatu išimtinai katalikų religinio kulto reikalu. 

41. Bažnytinis komitetas iš religinės bendruomenės 
laisvai sudedamų aukų apmoka visas maldos pastato 
išlaidas, kurios bus reikalingos remontui, apšildymui, 
apdraudimui, apsaugai ir kitus mokesčius, pagal vei- 
kiančius įstatymus. 

42. Bažnytinis komitetas iš katalikų bendruomenės 
laisvų aukų išlaiko bažnyčios tarnautojus, parūpina 
jiems butus prie bažnyčių, bažnyčią aprūpina rūbais, 
indais ir kitomis reikmenimis, tikintiesiems sudaro ga- 
limybės įsigyti maldaknygių, devocionalijų ir t. t., 
skiria lėšų Ordinarui ir jo Kurijai išlaikyti ir Kunigų 
seminarijai palaikyti. 

43. Vykdomasis bažnyčios komitetas veda pajamų ir 
išlaidų knygas. 

44. Bažnytinis komitetas laiko pas save maldos namų 
inventoriaus sąrašą, kuriame įtraukiami naujai įsigyja- 
mi daiktai, nepriklausą kulto tarnautojo asmens nuo- 
savybei. 

45. Už sugadinimą ar pražudymą administruojamo tur- 
to, jei tai įvyktų dėl Komiteto ir Vykdomojo Komi- 
teto kaltės, Komitetas ar Vykdomasis Komitetas atsa- 
ko solidariai; jei tai įvyktų be komiteto kaltės, nuo- 
stoliai padengiami iš Apdraudimo Įstaigos ar tikin- 
čiųjų laisvų aukų; jų nesant, — su Revizijos komisi- 
jos sutikimu ir Ordinaro patvirtinimu, nuostoliai nu- 
rašomi. 

46. Mirus klebonui, administratoriui, vikarui padėjė- 
jui, rektoriui, ar juos perkėlus, Ordinaro skiriami kiti, 
kurie, dalyvaujant Revizijos komisijai, perima pagal 
inventoriaus sąrašą administruojamą turtą. 

48. Revizijos komisija daro reviziją reguliariai ketu- 
ris kartus metuose ir revizijos protokolo nuorašą siun- 
čia Ordinarui. 

49. Civilinių metų pabaigoje Vykdomasis Komitetas 
siunčia Ordinarui metinę apyskaitą. 

VI. Bažnytinis Komitetas ir pasaulinė Vyriausybė 
50. Sudarytas Bažnytinis komitetas, Vykdomasis Baž- 
nyčios komitetas ir Revizijos komisija, patvirtinti vie- 
tos Ordinaro, siunčiami registruoti Religinių Kultų 
Tarybos prie TSRS Ministrų Tarybos Įgaliotiniui Lie- 
tuvos TS Respublikai. 

51. Visi pasikeitimai Bažnytiniame Komitete, Vykdo- 
majame Komitete ir Revizijos komisijoje tuoj pat pra- 
nešami Religinių Kultų Reikalų Tarybos prie TSRS 
Ministrų Tarybos Įgaliotiniui Lietuvos TSR. 

52. Bažnytinis Komitetas, Vykdomasis Bažnyčios Ko- 
mitetas ir Revizijos Komisija pradeda teisėtai veikti 
patvirtinus juos Ordinarui pagal šio statuto p. 27-34 
ir notifikavus Religinių Kultų Tarybos prie TSRS Mi- 
nistrų Tarybos Įgaliotiniui Lietuvos TSR pagal p. 
50-51. 

53. Religinių Kultų Reikalų Tarybos prie TSRS Mi- 
nistrų Tarybos Įgaliotinis Lietuvos TSR ar jo teisė- 
tas atstovas, įgaliotas raštu, turi teisę ne pamaldų me- 
tu lankytis bažnyčioje, ir apžiūrėti bažnytinį turtą. 

54. Ordinarai, Kurijos Tribunolai, Dekanai, Klebonai, 
Administratoriai ar bažnyčių Rektoriai naudojasi ant- 
spaudais ir turi kertinius štampus. 

Bet „kadangi šiame statute sakoma, kad bažnyčios 
komitetas padeda klebonui valdyti bažnyčią ir baž- 
nytinį turtą; taip pat, kad atskiriems bažnyčios komi- 
teto nariams, lygiai kaip ir jiems visiems, draudžiama 
kištis į pamaldų, pamokslų, vaikų ruošimo išpažinčiai, 
skambinimo varpais ir kt. klausimus, tai valdžios or- 
ganų buvo atmestas" (cit. veik. 22-25). 

Apie arkiv. Reinio veiklą šiuo klausimu šiek tiek 
medžiagos randame ir Aničo knygelėje: 

a) 1947 m. gegužės 6 d. arkiv. M. Reinys laiške 
Religinių Kultų Įgaliotiniui rašė, jog tarybinių įstaty- 
mų numatytas religinės bendruomenės vykdomasis ko- 
mitetas yra visai svetimas Bažnyčiai, jos struktūrai, 
nepriklauso vyskupo, jis iš esmės nesugebėtų tarnauti 
tam tikslui, kuriam gautų bažnyčią. Jisai nepslėgių 
surinkti reikiamų lėšų bažnyčios išlaikymui. 

b) Arkiv. Reinys priminė, jog 1907 m. Prancūzi- 
joje buvo paruoštas įstatymo projektas dė! Bažnyčios 
atskyrimo nuo valstybės. Jame buvo numatyta suda- 
ryti religinių kultų bendruomenės ir perduoti jois 
bažnyčių valdymą. M. Reinys pabrėžė, jog tai toly- 
gu bažnytiniams komitetams ir kad popiežius Pijus 
X uždraudė katalikams sudarinėti religiniu kultų ben- 
druomenes (23 p.). 

c) „Arkiv. M. Reinys bandė paveikti į Baltaru- 
sijos dvasininkus. 1947 m. gegužės mėnesį jį aplankė 

dvasininkas iš Gardino (...). Susitikime buvo taria- 
masi, kokią poziciją turi užimti katalikų dvasininkija, 
sudarant religinės bendruomenės organus". 

d) „Kiek vėliau M. Reinį aplankė katalikų dvasi- 
ninkas iš Pinsko srities. Šiame susitikime taip pat ėjo 
kalba apie religinių bendruomenių registravimą“ (20 
p.) 

Arkiv. Reinys atvykusiam pas jį dvasininkui iš Bres- 
to pareiškė, jog, sudarius tikinčiųjų bendruomenių or- 
ganus, kunigų teisės bus žymiai siauresnės, jie neteks 
savarankiškumo parapijų valdyme. 

Tokiu būdu arkiv. M. Reinys religinių bendruome- 
nių kūrimą blaiviai vertino ir drąsiai veikė. Bet ne- 
buvo vieningos taktikos su kitų vyskupijų valdytojais. 

Įdomu, kad Į. Aničas valdytojo kan. J. Stankevi- 
čiaus vaidmenį pripažįsta teigiamu (cit. veik. 167-177 
p.). 

Arkiv. M. Reinys, visuomet būdamas principingas, 
toks išliko ir už grotų — kalėjime. Aničas, naudojęsis 
tardymo medžiaga, rašo, kad arkiv. M. Reinys pareiš- 
kė: „Į bolševizmą su jo materialistine pasaulėžiūra 
aš žiūriu kaipo į nepriimtiną lietuvių tautai" (86 p.). 

Tokiu būdu netgi ateisto J. Aničo veikale arkiv. 
M. Reinio dvasinis didingumas spindi savo skaidria 
šviesa. 

Aničas rašo, kad ir Telšių vyskupijos valdytojas 
kan. J. Juodaitis pareiškęs, jog religinių bendruome- 
nių sudarymas ir kulto tarnų registravimas atima gali- 
mybę kunigams būti nekontroliuojamais šeimininkais 

parapijoje, o kulto tarnų fegistravimas neleidžia vys- 
kupijų valdytojams be kontrolės skirti ar perkelti ku- 
nigus iš vienos parapijos į kitą (21 p.). 

Kaišiadorių vyskupo T. Matulionio nuomone, reli- 
ginių bendruomenių registravimas esąs pasaulietiškų 
organų kėsinimasis į vyskupo kaip šeimininko tei- 
ses (20 p.). 

Vysk. T. Matulionis žymiai anksčiau, dar gyven- 
damas Rusijoje, buvo baustas už šį reikalą. 

Tad, nors ir labai mažu tiražu išleistas (600 egz.) 
J. Aničo veikalas supažindina visuomenę kaip Lietu- 
vos episkopatas kovojo su civilinei valdžiai naudinga 
hierarchijos reforma. Bet tai tik formali kovos pusė. 
Faktiškai viskas vyko daug aštresne forma. „1948 m. 
antroj pusėj pirmiausia lenkai kunigai, o vėliau ir 
Lietuvos episkopatas nusileido vyriausybės spaudimui 
kurti bažnytines bendruomenes ir registruoti DŽDT 
rajono vykdomuose komitetuose"', — konstatuoja J. Ani- 
čas (25 p.) Betgi tuomet Lietuvoje nebebuvo tų 
žmonių, kurie buvo atspariausi spaudimui. 

Po 1946 m. gruodžio 18 d. už Lietuvos ribų atsi- 
dūrė vysk. T. Matulionis ir generalvikaras prel. J. La- 
bukas. 1946 m. gruodžio 19 d. — kan. Cijūnaitis. Kun. 
St. Kiškis buvo areštuotas 1945 m. 

Po 1947 m. birželio 12 d. paliko Lietuvą ir ar- 
kiv. M. Reinys. 

Be to, 1949 m. gegužės 3 d. toks pat likimas iš- 
tiko Vilkaviškio vyskupijos valdytoją kan. V. Vizgirdą 
ir kanclerį kun. S. Mikelkevičių, 1949 rugsėjo 8 d. — 

Kaišiadorių vyskupijos valdytoją prel. B. Sužiedėlį. 

Pagal Bažnyčios nuostatus, vyskupui ar vyskupijos 
valdytojui nebegalint eiti savo pareigų, vyskupijos 
kapitula (prelatai ir kanauninkai) 8 dienų laikotarpy- 
je privalo išrinkti naują vyskupijos valdytoją, kad ir 
eilinį kunigą. 

Bet tuometiniam kulto įgaliotiniui Pušiniui reika- 
laujant, Vilkaviškio ir Kaišiadorių Kapitulos buvo pri- 
verstos atsisakyti nuo atskiro savo vyskupijos valdy- 
tojo ir savo vyskupijas pavesti valdyti kan. J. Stan- 
kevičiui (Kauno arkivyskupijos oficiali informacija 1949 
m. Nr. 5-15). 

Kan. J. Stankevičius savo atsiminimuose rašo, kad 
1956 m. X.27 d. jam buvo pasiūlyta tapti ir Vil- 
niaus arkivyskupijos valdytoju. Bet čia jis sustojo — 
nesutiko. 2 

Taip pat, 1949 m. Vilniaus arkivyskupijos valdy- 
toją kan. E. Basį nušalinus nuo pareigų ir išsiuntus į 
Klaipėdos kraštą (Šilutę), Panevėžio vyskupija ir Vil- 
niaus arkivyskupija buvo tokiu pat būdu pavesta val- 
dyti vienam asmeniui — vysk. K. Paltarokui. 

1956 m. grįžo iš lagerio vysk. T. Matulionis. Me- 
tus pailsėjęs, 1957.XI.14 d. pareiškė kan. J. Stankevi- 
čiui, Kulto įgaliotiniui, Vyskupijos Kapitulai, kad jis, 
kaip teisėtas Kaišiadorių vyskupijos vyskupas, imąs 
eiti vyskupo pareigas. Vyriausybė su tuo nesutiko. 
Nesutiko taip pat ir kulto įgaliotinis Rugienis, kad 
naujai konsekruotas vyskupas V. Slatkevičius eitų vys- 
kupo pareigas. Todėl vysk. Slatkevičius ištremtas į 

Biržų rajoną, Nemunėlio Radviliškį, o vyskupas T. 
Matulionis —į Šeduvą, tuo būdu Kaišiadorių vysku- 
pija liko be valdytojo. 

1958 m. buvo nuimtas nuo pareigų Panevėžio ir 
Vilniaus arkivyskupijos valdytojas vyskupas Julijonas 
Steponavičius. jis ištremtas į Žagarę. Prieš ištrėmimą 
jis buvo įgaliojęs savo vietoje kandidatais kun. dr. 
L. Pukėną (Vilniaus vyskupija) ir kan. Kupsią (Pane- 
vėžio vyskupija). Bet šiems paskyrimams nebuvo leis- 
ta realizuotis. 

Suglaustai imant, taip atrodo Lietuvos Katalikų 
Bažnyčios dienos pokario metais. Vėliau kai kurių 
vyskupijų administravimas buvo sudėtingas ir katali- 
kišku požiūriu netgi supainiotas. Bet tai jau neliečia 
arkiv. M. Reinio gyvenimo ir veiklos, kuriam skirtas 
šis rašinys. 


no 
co 


VII 


ARKIVYSKUPAS M. REINYS 
VLADIMIRO KALĖJIME 


1. Atsiminimų bei susirašinėjimo nuotrupos 
apie arkivyskupą Reinį, kalinį 


Kas Stalino laikais buvo kaliniu, žino, jog pas su- 
imtąjį pirmiausia buvo daroma smulki kraia. Apčiupi- 
nėjami drabužių kampai, siūlės: išpiaustomos iš marš- 
kinių ir kitų drabužių sagos, sagelės, kuriose yra bent 
kiek metalo, nors ir būtų apvilktos audiniu. Būna 
atsitikimų, kad kelnėse visos sagos metalinės. Išpiau- 
na jas visas ir veda į kamerą kalinį, nešiną kelnė- 
mis. Retas atsitikimas, kad kam nors būtų buvę ki- 
taip. Žinoma, daug piiklauso nuo tų asmenų, kurie 
atlieka šį darbą. 

Arkiv. Reiniui pavyko išsaugoti kryželį, kuris jam 
daug padėdavo tardymų metu. Visada šaukiamas tar- 
dyti pasiimdavo šį kryželi, valandėlę susikaupdavo — 
ir tardymo procesas jam būdavo lengvesnis. 

Pagal minėtus ir neminėtus duomenis arkiv. Rei- 
nys turėjo daug kaltinamos medžiagos prieš esamą 
santvarką. Tačiau JIS nepalūžo. 

Arkiv. Reinys buvo suimtas 1947 m. birželio 12 d. 
ir tardytojo žinioje išbuvo iki Kalėdų. Prieš Kalėdų 

šventes buvo išgabentas į Vladimiro kalėjimą. 

Arkiv. Reinys buvo susiformavęs savo būdą taip 
kad jam nesunku buvo jį išlaikyti ir kalėjime. Laisvė- 
je būdamas buvo kuklus ir nuoširdus. Tokiu liko ir 
kalėjime. Vladimiro kalėjimas buvo skirtas aukštesnio 
rango kaliniams. Jame buvo apie 2500 kalinių. Bet 
buvo stengiamasi, kad toje pačioje kameroje nebūtų 
daugiau tos pačios tautos kalinių. Taip buvo ir su 
arkiv. Reiniu: buvo tik vienas lietuvis. Kameroje bu- 
vo anglų, čekų, vokiečių ir kitų tautų. 


Kalinius vizituoja generolas 
(K. Škl. buvusio Vladimiro kalėjime atsiminimai) 


„Su vysk. Reiniu kalėjau tame pačiame kalėjime 
Vladimiro mieste prie Kliazmos upės (1947-1953). Tai 
buvo griežto režimo kalėjimas. Čia sėdėjo mūsų vys- 
kupai: M. Reinys ir T. Matulionis, prel. Laukaitis ir 
kan. P. Janulaitis, buvęs ministras kun. V. Mironas, 
vokiečių generolai, užsienio ambasados tarnautojai ... 

Man neteko laimės sėdėti su vysk. M. Reiniu vie- 
noje kameroje. Iš viso tai buvo retenybė, kad to pa- 
ties krašto ir tautybės suleistų į draugę du kalinius. 
Mano kameroje būdavo 10-13 žmonių, ir kiekvienas 
kito krašto. 

Kas dedasi kitose kamerose kartais sužinodavome 
iš kalinių šnipelių, administracijos pranešėjų, kuriuos 
kaliniai vadindavo stukačiais. Už savo pranešinėjimus 
jie gaudavo kartas nuo karto 50 rb. Mums sakyda- 
vo, kad gauna iš dėdės, gyvenančio Maskvoje. 

Apie arkiv. Reinį jie sakydavo, kad tai žmogus 
aukšto mokslo ir geros širdies. Gavęs kada iš Lietu- 
vos siuntinį, dalindavosi su kameros kaliniais. Tokiu 
jo altruizmu ir atjautimu kaliniai stebėjosi ir gėrėjosi. 
Ne jis vienas buvo, kuris gaudavo iš namų paramos. 
Buvo dar pora asmenų, kuriems giminės atsiųsdavo 
maisto. Bet šitie elgėsi jau kitaip. Gavę produktų ir 
atsinešę į kamerą, net nerodydavo, ką gavę. Valgy- 
davo slėpdamiesi nuo kitų. 

Dosnumas tarp kalinių iš viso yra retas reiškinys, 
nebent žmogus būtų tikintis. Ir tai suprantama. Al- 
kio kentimas įvaro stiprią bado baimę, taip, kad per 
gyvybinį savisaugos instinktą nebematai kitų alkstan- 
čių. Reikia didelio atsižadėjimo, kad dalintumeis su 
kitais kukliu siuntinėliu. 

Sakoma, kad sotus alkano neatjaučia. Bet alkanam 
kaliniui dar sunkiau būti atjaučiančiu ir dalintis mais- 
tu. Užtat kai vysk. Reinys elgėsi kitaip, tas kaliniams 
darė įspūdžio. Atrodė, lyg tai būtų žmogus ne iš 
šio pasaulio. 

Mus, atliekančius bausmę Vladimire, į darbus ne- 
varydavo, nežiūrint to, kad kai kurie ir labai prašy- 
davosi. Darbas būtų padėjęs jiems užsimiršti, būtų 
prablaivinęs nuobodžią nykumą, besitęsiančią diena 
iš dienos, mėnuo iš mėnesio. 

Darbas yra palaima, teikia pasitenkinimo. Duo- 
da gyvenimui prasmės. Varo šalin nuobodulį. Kenčia 
ligonys nuo priverstinio tinginiavimo. Laikymą be dar- 
bo kaliniai laikė už pridedamąją bausmę. 

Adatą su siūlu mums skolindavo, kai reikėdavo įsi- 
siūti ištrūkusią sagą. Bet jei sargybinis pastebėjo, kad 
siuviesi maišeliuką, ar ką kitą, tuoj atimdavo. 

Darbingi vyrai ilgėjosi darbo. Bet ir tamsos mes 
pasiilgdavome. Kaip atrodė gera būtų bent vieną nak- 
tį numigti tamsoje, kad lempa nešviestų į akis. 

Nors kiekviena diena mums būdavo bedarbė, bet 
atėjus sekmadieniui stengėmės atžymėti bent kokiu 
mažmožiu. Vysk. Reinys savo kameros kalinius para- 
gindavo švęsti. Sekmadieniais jis pats neplaudavo no- 
sinaitės, neprisiūdavo ištrukusios sagos. Ir kitiems pa- 
tardavo to nedaryti: „„Neturime galimybės didesniais 
dalykais atžymėti sekmadienį, — sakydavo jis, — tai 
bent mažmožiais pagerbkime Viešpaties dieną. Paro- 
dykime Dievui meilę tuo, kuo galime“. 


Sako, kad mūsų kalėjimas buvo tiesioginėje Mask- 
vos kontrolėje ir priežiūroje. Mūsų viršininkai, korpu- 
siniai į kalinių reikalavimus atkirsdavo: „Ne į kurortą 
atvykote. Esate kalėjime ir dar kokiame . . 


Vizituoti kalėjimo atvažiuodavo ne bet kas, o gene- 
rolai. Atsimenu, kai kartą atėjo pas mus į kamerą 
valdoviškos laikysenos generolas, toks su raudonais 
lampasais, su plačiais antsiūviais, einančiais išilgai uni- 
forminių kelnių šonų. Paskui jį su trenksmu įbildėjo 
didelė palyda. Kaliniai sustojo. Aš tada miegojau. Lie- 
pė pažadinti mane. Pajudintas pabudau. Negirdėjau 
nė rakinamų didžiulių raktų džerzgimo, nei kaip ati- 
darė masyvines kameros duris. Čia man padėdavo sa- 

vitaiga. Nepaisant einančių kameroje ginčų ir barnių 
numigdavau perpietės. Atsigulęs prieš užmigdamas 
įsivaizduodavau esąs apsuptas užtvaros, nepraleidžian- 
čios garsų. Taip save įtaigojęs, užmigdavau ir nieko 
negirdėdavau. Generolas pradėjo klausinėti kalinius. 
Klausimai buvo šabloniški ir visiems tie patys: „Kaip 
tavo vardas, pavardė? Kokiu straipsniu baustas? 

Kai priėjo kun. N. N. eilė, generolas dūrė pirštu 
jo pusėn. Paklausė vardo, pavardės. Tas pasisakė. 
Tada — Koks straipsnis? — Ksionz, kunigas, — atsakė 
klausiamasis. Paliko jis jį ramybėje. Perėjo prie kitų. 
Nežinia, ar tas generolas suprato, ką jam buvo norė- 
ta tuo pasakyti: užtenka būti pareigingu, uoliu kuni- 
gu, kad atsidurtum už grotų. Aplankė jis su palyda 
ir tą kamerą, kur sėdėjo vysk. Reinys. 

Kaip pas mus, taip ir ten į kalinius jis kreipėsi 
„na ty“. Dūręs pirštu arkivyskupo Reinio pusėn, pa- 
klausė pavardės. Tas tyli. Tada antrą kartą pakarto- 
jo. Ir vėl jokio atsakymo. 

— Tai ką ar tu nesupranti rusiškai? 

— Suprantu ir gerai moku rusų kalbą, — atsako 
jam vyskupas, — bet aš pripratęs prie geresnio elge- 
sio. Kodėl jūs mus tujinate? 

Generolas nieko neatsakė. Iš keblios padėties jį iš- 
gelbėjo korpusinis. Jis įsiterpė. Ėmė klausinėti, gal 
kas turįs klausimų ar nusiskundimų .. .“ 

Arkivyskupui Reiniui maisto siuntinių siųsdavo jo 
sesuo Martinėnienė. Gavęs siuntinį, Arkivyskupas jį 

padalindavo lygiomis tarp visų toje kameroje esančių 
kalinių. Gavėnios metu gaunamus siuntinius išdalinda- 
vo kitiems. Sau nieko nepalikdavo. Laisvu laiku daug 
meldėsi. Jei kurį kalinį ištikdavo nelaimė: liga, mirtis, 
Arkivyskupas nepagailėdavo nuoširdžios užuojautos, 
paguodos. Mažai išliko gyvų. Patekę į Vakarus kita- 
tikiai ir kitataučiai, kurie buvo karu su Arkivyskupu 
žiauriausiame Vladimiro kalėjime, apie jį atsiliepia su 
"didele pagarba ir šiluma. 

Dr. Gotthold Starke apie Arkivyskupą Reinį pasa- 
koja: „Jo laikysena yra tikro Bažnyčios šventojo lai- 
kysena ... Jo autoritetas sklido pro kalėjimo sienas iš 
vienos griežtai izoliuotos celės kiton... Aš pats ga- 
vau daug iš šios prakilnios asmenybės, kurioje jungė- 
si tvirtas tikėjimas, didelis mokslas, krikščioniškoji mei- 
lė ir nusižeminimas . . . 

1951 m. žuvus vienam kaliniui guodė: ,„„Neliūdėki- 
me, nukankintieji kovoja drauge su mumis ... Jie stip- 
rina mūsų gretas. Tebus pašlovinti nenusilenkę prieš 
netiesą. Jie gyvena amžinai“ (Lietuviškoji Enciklope- 
dija). 

Anglų karininkas Frank Kelly, taip pat buvęs vie- 
noje kameroje su ark. Reiniu, kartais keikdavo val- 
džią: Arkivyskupas sakydavo: 

— Nei vieno nekeik, Frank. Keikti negera... 

Susirgus Frankui arkivyskupas 4 dienas jį slaugė. 

Buvo sakoma: Senasis arkivyskupas Mečislovas Rei- 
nys nieko nebijo. 

Ark. Reinys, būdamas Vladimiro kalėjime yra pa- 
rašęs eilę laiškų. Pirmoje vietoje nuolatinei šelpėjai 
savo seseriai Julijonai Martinėnienei. Jai, be kita ko, 
rašė: 

1948.VII.14 d., kad rašo jau penktą laišką. Skun- 
džiasi akimis, tinstančios kojos. Laiškų gali gauti ir ra- 
šyti du kart per metus. 

1948.2 — prašo atsiųsti svogūnų. 

1949.VI.12. Praneša, kad uždrausta gauti siuntinius. 
Galima tik per pašto perlaidas. Už turimus pinigus 
galima nusipirkti maisto kalėjimo „larioke“. Palaikyti 
sveikatai mėnesiui reiktų 150 rb. Praneša, kad jau at- 
likęs 1/4 dalį bausmės, — baustas 8 metus kalėti griež- 
to režimo kalėjime. 

1949.IX.15 d. — skundžiasi akimis, skausmais juos- 
mens srityje, bendrai jaučiamas senėjimas. Kun. Skar- 
dinskas ar Skaržinskas iš Rudiškės kas mėnuo regu- 
liariai atsiunčia pašto perlaida. Atsiunčia ir iš kitų vie- 
tų Ukmergės, Vilniaus. Klausia, kaip gyvena Basys, 
vysk. Paltarokas; kada bus 1950 m. Velykos. Sakosi 
norįs būti sveikas ir naudingas tautos gerovei ir kul- 
tūrai. 

1953.VII.3 (t.y. po Stalino mirties) praneša, kad 
leidžiama gauti kas mėnuo siuntinius ir kas mėnuo ra- 
šyti ir gauti po vieną laišką. Nuo balandžio 17 iki 
gruodžio 20 d. buvo ligoninėje dėl kraujospūdžio, 
svaigsta galva. Birželio 6 d. turėjo širdies priepuolį. 
Susilpnėjo klausa. Gautais siuntiniais dalinasi su kitais 
toje kameroje esančiais kaliniais. 

Arkivyskupas M. Reinys mirė kalėjime 1953 m. 
lapkričio 8 dieną. 

Arkiv. Reinio jaunystės draugas dr. J. Čepėnas 
(dar tebegyvas) savo atsiminimuose rašo: 

„Žinodamas, kaip karštai mylėjo savo Tėvynę, rū- 
pinausi pargabenti jo palaikus į savo numylėtą že- 
mę. Visur rašiau, prašydamas leidimo pargabenti jo 
kaulus, jei ne į Vilnių, tai nors į Daugalių parapijos 
kapines, kur ilsisi jo tėvai. Bet, deja, jokio net atsa- 
kymo negavau. Taip pat rūpinosi tuo ir jo giminės, 
bet viskas veltui, jokio net atsakymo negavo. Mūsų 
pastangos liko tuščios, bet jo darbai neliks tušti. 
Kaip Kristaus garbė prasidėjo nuo kryžiaus, taip ir 
jo prasidės nuo kalėjimo. Ir kaip kryžius, buvęs gė- 
dos ženklas, tapo garbės ženklu, taip pagarsės ir 
Vladimiro kapinės, kurios priglaudė jo kūną, nes tai 
buvo tikras savo pašaukimo kankinys .. .* 


2. Gotthold Starke atsiminimai apie arkiv. Reinį 
SSR kalėjime 


Arkivyskupas Mečislovas Reinys yra suvaidinęs la- 
bai reikšmingą vaidmenį atgimstančiosios Lietuvos gy- 
venime. Jo tikrai demokratiškas rūpestis kaimo jauni- 
mu, jo blaivus religingumas ir jo labai vispusiškas fi- 
losofinis išsilavinimas daro jį žmogumi išeinančiu ana- 
pus vidutiniško matavimo rėmų. Labai įdomioje for- 
moje tai iškelia Vokiečių užsienių reikalų ministerijos 
tarėjas G. Starke, kuris metus laiko praleido su arkiv. 
Reiniu Vladimiro kalėjime. Savo straipsnį Starke, ra- 

šo sužinojęs apie arkiv. Reinio mirtį. Straipsnį yra 
atsispausdinęs Chicagoje einantis politinių mokslų žur- 
nalas „Modern Age“. Šio žurnalo redaktorius, atkreip- 
damas „Draugo“ dėmesį į šį straipsnį, rašo, kad šis 
liuterono padarytas katalikų arkivyskupo portretas yra 
vertas dėmesio tuo pavyzdžiu, kuriuo jis švietė ki- 
tiems belaisviams. 

Šis straipsnis buvo atspausdintas Drauge 1958 m. bir- 
želio 7 d. 

Filosofijos studijos Vladimiro celėse 


Vladimiras yra miestas du šimtus kilometrų į rytus 
nuo Maskvos. Nuo 12-jo iki pradžios 14-jo šimtmečio 
čia buvo didžiojo kunigaikščio ir metropolito sostinė. 
Jis yra garsus Dievo Motinos ikonomis, Dangun Žen- 
gimo ir šv. Demitrijaus katedromis ir Dievo Motinos 
vienuolynu. Paskiaisiais laikais jis pagarsėjo kaip pir- 
moji stotis pasmerktųjų į Sibirą. Čia taip pat buvo ir 
garsi koncentracijos stovykla, kurioje kentėjo ir mirė 
didelė daugybė visų tautų, religijų ir partijų kalinių. 

Čia 1950 metais spalio 1 d. aš pirmu kart susiti- 
kau Vilniaus arkivyskupą Reinį, su kuriuo vienus me- 
tus išgyvenau toje pačioje celėje. 1947 metais jis bu- 
vo pasmerktas už prieškomunistinę veiklą ir, pana- 
šiai kaip aš, atliko tą pačią 10 metų bausmę Vladi- 
mire. Aš gerai prisimenu mūsų pirmąjį susitikimą. Kai 
III mūsų kalėjimo skyrius buvo atremontuotas, 12 ma- 
no celės gyventojų pasikeitė. Mes beveik visi kalbė- 
jome kitomis kalbomis. Neskaitant Vilniaus arkivysku- 
po, ten buvo kitų įžymių asmenybių. Jų tarpe buvo 

Šulginas — buvęs Rusijos Dūmos vadas ir vienas iš 

plačiausiai žinomų rašytojų emigracijoje; Dubin — Lat- 

vijos žydų frakcijos pirmininkas seime, Sabata — įžy- 

mus Japonijos ekonomistas iš Pietinės Mandžiūrijos — 

visi trys labai svarbūs ir verti dėmesio žmonės. 
Susipažinimas kalėjime. 

Už juos visus didesnis buvo vysk. Reinys. Žino- 
ma, ne fiziškai. Nes jis nebuvo augštas. Jo asmenybė 
pasireiškė jo laikysena ir dvasiniais jo bruožais. Lo- 
va jam buvo paskirta prie šiaurinės sienos ties langu. 
O mano geležinė lova buvo įcementuota į grindis 
šalia jo. Pasidėję savo menkus turtus, mes vienas ki- 
tam prisistatėme, pasisakydami iš kur esame, kodėl 
buvome areštuoti ir kuriuos kitus kalinius pažįstame. 
Pirmiausiai arkivyskupas ilgai meldėsi. Paskui jis pa- 
pasakojo man savo gyvenimo istoriją, prie kurios jis 
vėliau dažnai sugrįždavo. Jis man papasakojo savo 
jaunystę, praleistą gimtajame kaime, kur jis buvo 
jauniausias tarp daugelio brolių ir seserų; apie savo 
vargingus mokslo metus Rygoje, apie Dvasinę akade- 
miją Petrograde, apie studijas Strassbourge, Louvene, 
Romoje. Paskui Kaune, savo tėvynėje jis mokė uni- 
versitete, vėliau buvo užsienio reikalų ministeris. Pas- 
kui buvo pakeltas vyskupu Vilkaviškyje ir Tito Afri- 
koje arkivyskupu (in partibus). Pagaliau 1945 m. vo- 
kiečių kariuomenei išvežus į Vakarus Vilniaus arkivys- 
kupą lenką, jis pasidarė kankinamos Lietuvos katalikų 
dvasiniu vadu. 

Kilnus žmogus 


Jo gyvenimas tikrai yra pažymėtinas ir kilnus. Fak- 
tai, kuriuos aš čia suminėjau, nieko nesako palyginus 
su tuo būdu, kuriuo jis man apibūdino įvairias savo 
gyvenimo stotis. Jo laikysena yra tikrai Bažnyčios šven- 
tojo laikysena, kuris visus savo gyvenimo pasisekimus 
ir garbes priskyrė tik Dievo malonei, kurioje jis ra- 
do savo laimę. Paskutinius savo vyskupavimo metus 
jis mėgdavo apibūdinti apaštalo Povilo žodžiais: „,„Ge- 
ras darbas". 

Jis dažnai melsdavosi už savo tikinčiuosius giliai 
susirūpinęs; jų kančiomis jis dalinosi. Kai apie juos 
kalbėdavo, jo akys šviesdavo. Lygiai jos nušvisdavo, 
kai jis prisimindavo savo mylimąją motiną, ar seserį, 
kuri buvo pasilikusi gimtajame kaime ir kurios laiškai 
jam pranešdavo apie žiaurų likimą jo gausios šeimos. 
Daugumas iš jų buvo ištremti Sibiran. Už pinigus, 
kuriuos jis reguliariai gaudavo iš jos, jis paprastai 
nupirkdavo duonos ir cukraus savo kentėjimų drau- 
gams. Gavėnios metu jis sau paprastai nieko nepasi- 
likdavo. Jis nepristatydavo tik tabako, nes manydavo, 
kad tabakas kenkia sveikatai. Kai vienas mandžiūrie- 
tis kažką iš jo pavogė, jis nieko nesakė, tik sekan- 
čiame dalinime davė jam dvigubai. Tada žmogus 
verkdamas prisipažino, ir prašė atleidimo. 

Arkivyskupas Reinys buvo tikras ištikimasis Vieš- 
paties tarnas. Jis daug melsdavosi įvairiais dienos lai- 
kais. Aš esu matęs jį naktį gulint susiėmus rankas at- 

vertomis akimis, nes mūsų celė buvo akinančiai nu- 
šviesta, kad sargybinis visada mus galėtų stebėti pro 
langelį. Jis tada šnibždėdavo su Dievu. Kai mes su 
savo dryžais kalinių drabužiais išeidavom pusvalan- 
džio pasivaikščiojimui (į kalėjimo kiemą be medžių), 
jis vaikščiodavo pirmyn ir atgal vienas, rankas užpa- 
kaly susiėmęs, kalbėdamas atmintinai breviorių. 


Kovojantis archistrategas 


Arkivyskupas buvo ir kovotojas, bet visiškai save 
valdąs. Atsimenu, kaip šventėje Mykolo Arkangelo, 
kurį Rytų Bažnyčia vadina archistrategu, mes kalbė- 
jomės apie pagarbą šiam angeliškajam kunigaikščiui 
senovės Rusijoje. Tada arkivyskupas man pašnibždė- 
jo: „Kovojančio archistratego dvasia, kuri nugalėjo 
apokaliptinį slibiną turėtų būti gyva ne tik Rytų Baž- 
nyčioje, bet pas visus krikščionis, kurie, iš nežinojimo, 
dažnai tarnauja Dievui klaidingu keliu, nuolat karto- 
dami: taika, taika, kai tuo tarpu nėra jokios taikos. 
Ir šiandieninėje Rusijoje Archistrategui, kovojančiam 
su velniu, nėra leista garsiai paskelbti savo sprendi- 
mą, bet, kaip ir pirmiau, kai jis saugojo Mozės kū- 
ną (cf. Judo 9), jis turi tylėti ir sprendimą pavesti 
Dievui"! 


1 Čia Arkivyskupas turi galvoje šiuos apašt. Judo laiško 
žodžius: ,,„Kai arkangelas Mykolas, besiginčydamas su velniu, 
varžėsi dėl Mozės kūno, jis neišdrįso mesti piktžodiško pa- 
smerkimo, bet pasakė: Tesudraudžia tave Viešpats“. 


230 


r 


a! 
N 
ž $ 
1 
> 
4 


— 
Za 
| 


m. 


— —— 


— 
—— 


Šv. Onos bažnyčios bokštai Vilniuje (Iš Broniaus Kviklio 
archyvo) 


Kova tarp gėrio ir blogio, kurią jis matė perso- 
nifikuotą Dievo ir velnio asmenyse, valdė taip pat 
ir šio tikinčiojo mokyto žmogaus filosofiją. Kadaise 
jis mokė Kauno universitete, o dabar aš mokiausi iš 

jo ištisus metus be atostogų, kaip dėkingas jo stu- 
dentas. Jis pats buvo labai persiėmęs neoscholastine 
filosofija, kuri buvo mokoma ten prisilaikant Šv. To- 
mo „Summa Theologica“ ir moderniųjų mokslų. Tur- 
tinga kalėjimo biblioteka turėjo seną, kadaise naudo- 
jamą, senovės filosofijos istoriją. Iš tų jis labiausiai 
vertino Anaximanderį, Tales mokinį, kuris mokė apie 
Begalybę, kaip visos būties principą. Penkis šimtus 
metų prieš Kristų šis filosofas jau matė skirtumą tarp 
šviesos ir tamsos ir bausmę suvokė kaip neteisingumo 
padarinį. Sokrato ,„daimonion“ — sąžinės balsą arki- 
vyskupas suprato ne kaip objektyvinės moralės tvar- 
kos opoziciją, bet kaip jos pačios prielaidą ir net 
jos padarinį. Mes studijavome Platoną, Aristotelį, šv. 
Augustiną, šv. Albertą Didįjį, lygiai kaip Kantą ir He- 
gelį, kurio raštus mes galėjome skaityti kartu rusiška- 
me vertime, Fischerio padarytame. Žinoma, mūsų dis- 
kusijoms daug įtakos darė baimingasis marksizmo-leni- 
nizmo objektas, kuris nuolat stodavo skersai kelio 
mūsų loginėms analizėms. 


Kalėjimo draugai 


Tos paskaitos buvo atliekamos labai nepaprastoje 
aplinkoje. Mūs beraštis žmogus iš Amur stengėsi mo- 
kytis rusiškai garsiai sau pačiam kalbėdamas. Šalia to 
Šulginas, pasidaręs beveik vienu skeletu, gautus iš 
Arkivyskupo popieriaus lapus pildydavo savo puikio- 
mis poemomis. Viena iš jų buvo epas apie Jėzaus 
gyvenimą, kuri tikrai yra verta, kad būtų išgautas iš 

neprieinamų centrinio kalėjimų archyvo Maskvoje ir 
perkelta į laisvojo pasaulio bibliotekas. Kur nors ša- 
lia Šulgino stovi dr. Dubin, griežtosios žydų sektos 
narys, ir prieš savo lovą garsiai recituoja verkdamas 
hebrajiškas maldas nuo ryto iki vakaro. Kartais prie 
jo prisijungdavo senasis Cabardinas, kuris panašiu bū- 
du, bet skirtingoje religijoje melsdavo Alachą, prašy- 
damas laisvės ir amžinojo gyvenimo. Ukrainietis dai- 
lininkas, kuriam buvo uždrausta daryti savo draugų 
kalinių portretus, škicuodavo savo tėviškės scenas 
prie Juodųjų jūrų. Jo gaminiai būdavo visada konfis- 
kuojami esančio patikrinimo metu. Estas mokytojas, 
nuostabios galvos žmogus, kurio akys, deja, vis labiau 
temo, stengdavosi praturtinti mūsų vegetarinį maistą 
(sausą duoną su kopūstais) pasakodamas apie skers- 
tuvių iškilmes savo gimtajame kaime. Jis taip pat 
stiprindavo mus savo sapnų aiškinimais ir politinė- 
mis pranašystėmis nuo Nostradamus iki paskutinių re- 
gėtojų Estijoje. 

Japonas budistas ir šintoistas Sabata, labai gerai 
išbalansuotas žmogus, kuris visada mokėdavo išsau- 
goti savo veidą, turėjo „gydančias rankas“ ir hipno- 
tizmo galią. Jis padėdavo mums ligose. Susierzinda- 
vo jis tik tada, kai kas kitas išdrįsdavo paimti šluo- 
tą ir šluostyklę tada, kai ateidavo arkivyskupo eilė 
valyti celę. Japonas taip pat taisydavo vyskupo dra- 
bužius ir jo šventėse: gimimo dienoje, N. Metuose 
ir didžiosiose krikščioniškose šventėse jis stodavosi ir 
išrėždavo gerai paruoštą prakalbą puikia anglų kalba. 

Visa tai jis laikė savo privilegija dėl to, kad su arki- 
vyskupu jis buvo buvęs vienoje celėje jau prieš tai. 


Arkivyskupas deklamuodavo eilėraščius 


Arkivyskupas laisvai kalbėjo vokiškai, rusiškai, ang- 
liškai. Jis puikiai mokėjo senąsias kalbas. Taip pat 
mokėjo jis šiek tiek prancūziškai, itališkai ir ispaniš- 
kai. Žinoma, jis didžiavosi savo lietuviškąja motinos 
kalba, kuri yra artimesnė sanskritui, negu kuri kita 
Europos kalba ir kurios gražius eilėraščius jis mėgda- 
vo deklamuoti. 

Jis mylėjo savo žmones ir šavo tautą, dažnai ryš- 
kiai papasakodavo apie garbingus Lietuvos istorijos 
laikotarpius, apie jos, kaip valstybės, atgimimą, po 
pirmojo pasaulinio karo. Su dideliu susirūpinimu ir 
būkštavimais, bet kartu ir tvirtu pasitikėjimu Dievo 
gailestingumu, jis žiūrėjo į savo tėvynės ateitį, dėl 
kurios, kaip ištikimas sūnus, jis jau antru kartu pa- 
aukojęs savo laisvę. Jis turėjo daug pagrindo įtarti, 
kad vienas žmogus, kurį jis pažinojo ir kuriam gel- 
bėjo, kartu su kitais, jį neteisingai skundė ir tuo bū- 
du prisidėjo prie šio jo nuteisimo. Kai jis pamatė 
atvaizdą šio niekšelio vienoje Lietuvoje išleistoje kny- 
goje, kurią jis pasiskolino iš kalėjimo bibliotekos, jis 
buvo taip giliai sukrėstas, kad negalėjo net miegoti. 

Atsiskyrimas ir mirtis 


Kai arkiv. Reiniui 1951 m. buvo liepta išeiti iš 
mūsų celės; kaip paprastai jam buvo duota labai ma- 

žai laiko susidėti daiktus ir atsisveikinti. Mes visi bu- 
vome giliai sujaudinti. Jis mūsų mažojoje bendruome- 
nėje buvo nuoširdžiai gerbiamas ir laikomas autorite- 
tu. Jos nariai keitėsi. Jos narių tarpe buvo puikių 
žmonių ir keletas niekšelių. O jo autoritetas sklido 
pro kalėjimo sienas iš vienos griežtai izoliuotos ce- 
lės kiton. Aš pats daug gavau iš šios prakilnios as- 
menybės, kurioje jungėsi tvirtas tikėjimas, didelis 
mokslas, krikščioniškoji meilė ir nusižeminimas. Jam 
išeinant, aš paprašiau suteikti palaiminimą, ką jis pa- 
darė giliai susijaudinęs, kartu su neužmirštamu išpa- 
žinimu visos krikščionijos ,,Una Sancta". 

1955 m. pabaigoje aš išėjau iš Vladimiro kalėjimo 
izoliacijos, atlikęs bausmę. Tik po metų aš išgirdau 
iš Romos, kad mūsų repatrijantai pranešę, jog arki- 
vyskupas mirė 1953 m. Jis buvo stiprios sudėties. Kai 
jis išėjo iš mūsų celės, mes žinojome ne tik iš jo 
žodžių, bet ir iš jo išvaizdos, kad jis buvo geros 
sveikatos. Taip pat nepasiekė mano buveinę žinios 
iš jo buveinės, kurios buvo dažnai keičiamos, apie 
jo susirgimą. Mirtis kalėjime ateina be liudininkų. Tas, 
kuris turi mirti, savo valandos turi sulaukti vienišoje 
celėje. Tik paskutiniai jo draugai galėjo nujausti, kas 
su juo atsitiko ar gauti žinių iš kokio sargybinio.2 


2 Apie mirties priežastį Čepėnas viename laiške rašo: 
„Jis mirė Hypertonija (augštas kraujo spaudimas). Jis galėjo 
dar pasigydyti nuo hypertonijos, bet bijojęs imti vaistus, 
nes bijojęs, kad nenunuodytų. Taip man pasakojo kaliniai, 
kurie su juo vienoje kameroje gyveno. Gal teisybę sakė. Nėra 

Ligi šiai dienai žinia atrodo tikra. Ir mes šį trum- 
pą paminėjimą baigiame paskutinio perskyrimo žo- 
džiais, iš pirmojo apaštalo Petro laiško, kurie, mums 
atrodo, apima jo veiklą ir į kuriuos galima žiūrėti, 
kaip į amžinojo gyvenimo pažadą. „Ganykite jums 
pavestą Dievo kaimenę, rūpindamiesi ja ne tiek ver- 
čiami, kiek savo valia... ne kaip viešpataują tiems, 
kurie yra jums tekusi dalis, bet pasidarę pavyzdžiu 
kaimenei savo širdimi. O kai pasirodys vyriausias ga- 
nytojas, jūs gausite nevystantį garbės vainiką.“ 


Arkiv. M. Reinio raštų bibliografija 


Dėl intensyvios veiklos arkiv. M. Reinys be aukš- 
čiau minėtų keturių mokslo darbų, kuriuos parašė 
dar studijų metais, stambesnių veikalų neišleido. Tu- 
rėjo milžinišką kiekį surinktos mokslo, ypač psicholo- 
gijos mokslo medžiagos, bet ji buvo sunaikinta bom- 
bardavimo ir arešto metu. Nei jis nei studentija šia me- 
džiaga negalėjo pasinaudoti. Rašė filosofijos, pedago- 
gikos, visuomeniniais klausimais šiuose laikraščiuose 
bei žurnaluose: Šaltinyje, Draugijoje, Vadove, Ateity- 
je, Aušroje (Vilniaus), Viltyje, Vilniaus Garse, Vilniaus 
Aide, Lietuvos Mokykloje, Logose, Sotere, Naujojoje 
Vaidelutėje, Ryte, Pavasaryje, Jaunimo vadove, Tėvy-. 


reikalo jiems meluoti.“ (Kun. Čepėnas vėliau buvo tame 
pačiame kalėjime.) 

nės Sarge (Vilniaus ir Kauno), Tiesos Kelyje, Židinyje, 
Lietuvoje, XX Amžiuje. 

Čia pridedamas spausdintų darbų sąrašas (be pub- 
licistinių straipsnių). 


1910 — 1911 m. 


1. „Ar yra prieštaravimas tarp tikėjimo ir gamtos 
mokslų?" Draugija t. XII, 282-295 p. Kaunas, 1910 


2. Recenzija veikalo „Michel d'Herbigny: Un New- 
man russe — Vladimir Soloviev“. Draugija t. XV, 
210213 p. 1911 


3. „Pasaulėžiūros ingijimo kelias“. Draugijos priedas 
Ateitis, t. I, 83-87 p. 1911 


4. Recenzija veikalo „Ruinart: Le Schizme de Pho- 
tius". Draugija, t. XIII, 186 p. 1911. 


5. Recenzija veikale „Dr. Fr. X. Mutz: Christliche 
Aszetik" Draugija, t. XII, 281-282 p., 1911. 


6. Recenzija veikalo „Ch. Dementhon: Nouveau 
memento de vie sacerdotale'" Draugija, t. XIII, 282- 
283 p., 1911. 


7. Vertimas iš pranc. rankraščio straipsnio „Jose 
Dobler: Moksleivija ir mokinimas Argentinos respub- 
likoje" Draugijos priedas Ateitis, 425-429 p., 1912. 


8. „Filozofijos žinotinumas teologui“. Vadovas, t. 
XIII, 346-352 p., Seinai 1912. 

9. Recenzija veikalo „A. de Lapparent: La provi- 
dence creatrice". Draugija t. XVIII, 300 psl., 1912. 

10. „Dieninis“. Draugijos priedas Ateitis, t. II, 11-16 
p. 1912. 

11. Recenzija veikalo „La Societė Scientifigue de 
Bruxelles (1875-1912). Draugija, t. XVI, 296-298 p. 
1912. 

12. Recenzija veikalo „Dr. N. C. Paulesco: Physiolo- 
gie philosophigue" Draugija, t. XVII, 84-90 p. 1912. 


1913 — 1914 m. 


13. Recenzija veikalo „Ks. A. Abrantowicz: Kosciol 
a nauka“ Vadovas, t. XIV, 238-239 p., 1913, 

14. Recenzija veikalo „Prof. A. Lang: Grundzuege 
der Religion-philosophie“, Vadovas, t. XVI, 309-312 
p. 1913. 

15. Recenzija veikalo ,„Dr. Fr. Sawicki: Individuali- 
taet und Persoenlichkeit“. Vadovas t. XVI, 419-422 
p., 1913. 

16. Vertimas iš prancūziško rankraščio straipsnio „,W. 
van der Elst: Katalikų flamandų judėjimas Belgijoje“. 
Ateitis, t. I. 11-21 p., Kaunas 1913. 

17. „Individualizmas ir katalikybė“. Ateitis, t. I. 290- 
301 p. 1913. 

18. „Luoveno universitetas“. Ateitis, t. I, 248-255 p., 
1913. 

19. „Keletas minčių apie filozofiją“. Ateitis, t. I, 372- 
374, 431-434 p., 1913. 

20. Recenzija veikalo ,,P. Martin Gander: Naturwissen- 
schaft und Glaube“'. Ateitis nr. 4, 1914 

21. „Prie gyvenimo ir pažiūrų vienybės“. Vadovas, 
t. XV, 95-105 p., 1914. 

22. „Kultūros darbas Lietuvoje ir ateitininkai". Atei- 
tis, t. II, 346-352 p., 1914. 

23. „Religijos visuotinumo klausime“. Ateitis, t. II, 
225-235 p., 1914. 

24. „Tomas Akvinietis“. Draugija, t. XXIV, 14-39 p., 
1914. 

25. „Noetinis Dievo buvimo įrodymas“ prie laikr. Vil- 
ties ,„Mokslo ir literatūros priedas“ i m., 268-273 ko- 
lonos, Vilnius, 1914. 


1916 — 1919 


26. „Lietuvių dora karo metu“, viek. leid. Vilniaus 
Aidas, 19-23 p. Vilnius, 1916. 

— Atspauda iš Draugijos straipsnio „Tomas Ak- 
vinietis“, jo gyvenimas, raštai ir metodas“ 80 26 p., 
Kaunas 1916. 

27. „Auklėjimo kely“ mokytojų almanachas Atžala, 
17-22 p. Vilnius 1917. 

28. „Atida“ Ateitis, t. VI, 321-326, 368-372 p., 1917. 

29. „Lietuvos mokyklų keliais“. Lietuvos Mokykla Nr. 
5-6. 97-106 p., Kaunas 1916. 

30. „Sąmonė psichologijos, pažinimo ir pedagogikos 
žvilgsniu“, Lietuvos Mokykla, 1-8 p., 1919. 

1920 — 1927 m. 


31. „Mokslinio lavinimosi tikslai“. Ateitis, 121-125 p. 
1920. 

32. „Psichologijos vadovėlis“. Laisvai verstas prof. 
Čeplanovo vadovėlis iš rusų kalbos 80 242 psl. Vil- 
nius 1921 m. 

33. „Fizinė ir psichinė realybė“. Logos, 207-214 p., 
Kaunas 1922 

34. „Sielos sąvoka mūsų laikų psichologijoje“. Logos, 
108-113 p., 1923. 

35. „Priežastingumo klausimu“. Logos, III m., 111- 
119 p., 1923. 

36. „Memoire des Lituaniens du territoire de Vilna, 
presentė au Council et aux Delegues a la IV-me 
Assemblee de la Societė des Nations“ (Brošiūra) 80 
14 p. Geneve 1923. 

„Memoir presented by the Lithuanians of the Vil- 
na Territory to the Council and Delegates of the 
Fourth Assembly of the League of Nations“ 80 14 
p., Geneva 1923, 

„Psichologijos vadovėlis“ Laisvai verstas prof. 

Čeplanovo vadovėlis iš rusų kalbos 80 242 psl., II 
laida, Kaunas 1923. 
37. „Katalikybė ir politika“ rinkinyje „III Lietuvių 
Katalikų Kongreso Darbai,“ 74-81 psl., Kaunas 1924. 
38. „Vaiko religijos tyrimai". Lietuvos Mokykla, VII 
m. 214-291 psl. Kaunas 1924. 

39. Str. ,,Psichiškosios laisvės bruožai". Logos, IV m., 
33-39 p., 1924. 

40. Str. „Kantas ir Dievo įrodymų kritika“, Logos, 
IV m., 124-133 p., 1924. 

41. Str. „Principų ir gyvenimo sintezė“, Židinys, t. 

